
EPISODUL II 


Cu puțin mai în fața extraterestrului, prin umbrele întunecate, echipa înainta 
cu greu pe malul râului care curgea leneș, undele sale fiind luminate din loc în loc 
de razele strălucitoare ale soarelui ce se strecurau prin frunziş. Un nor de țânțari de 
mărimea albinelor se lansau în picaj asupra lor în timp ce înaintau pe malul 
mlăștinos. 

După un cot unde apa se năpustea peste un prag stâncos, un arbore uriaş, 
putred, bloca drumul urmat de grup. Oamenii erau epuizați la maximum. Blain abia 
a reușit să treacă peste obstacol, chiar dacă Mac l-a ajutat cu împovărătoarea 
mitralieră. 

— Am mai văzut eu desișuri afurisite, da’ nu ca astea, dom'le, s-a plâns Mac. 

Apoi şi-a scos bidonașul de argint din buzunar şi i-a oferit lui Blain o dușcă de 
whiskey de Tennessee. 

— Guşti ceva de-acasă, part'nere? l-a întrebat făcându-i cu ochiul. 

Blain s-a oprit să-și scuture resturile de lemn de pe pantaloni. A dat din cap cu 
un entuziasm obosit, a luat bidonul de la prietenul său și a tras o înghițitură. 

— Ai dreptate, frățioare, a spus, ștergându-și gura cu o mână murdară. E un 
mare rahat. Face Cambodgia să pară un Kansas. Dacă te rătăcești pe-aici, dom'le, 
ești în budă. 

I-a înapoiat bidonaşul lui Mac, care l-a strecurat înapoi în buzunar. 

— Nu prea ţi-a mai rămas mult ulei de şarpe, amice. Mai bine păstrează-l 
pentru cazul în care cineva e mușcat. 

— Dă-l în mă-sa de şarpe. N-are decât să-și facă singur whiskey. 

Râzând tare, s-au năpustit înainte, nedorind să irosească efectul anesteziant al 
licorii. Erau foarte obosiţi, totuși nu s-ar fi supărat dacă ar fi avut parte de nițică 
acţiune care să le pună sângele în mişcare. Încă câţiva guerrillas morți n-ar fi deranjat 
pe nimeni. Dar ar fi avut ceva mai puţine cartușe de cărat prin locul ăsta împuțit. 

Dillon era rămas în urmă împreună cu Anna, care încetinea ritmul de 
deplasare cât putea ea de mult. Vedea cu îngrijorare cum restul echipei se îndepărta 
de el. Apoi, ca o problemă în plus, rebela s-a împiedicat de o rădăcină şi a căzut la 
pământ, unde a rămas frecându-şi genunchiul și văitându-se. 

Dillon s-a aplecat ca să o ridice. 

— La dracu, fato, hai mai repede, a îmboldit-o, ajuns la capătul răbdării. 

Dar ea luase o mână de țărână și cu viteza unei cobre i-a aruncat-o în faţă, 
orbindu-l temporar. În timp ce el tușea și-şi freca ochii, a încercat să-i smulgă arma. 
Însă chiar în clipa când a pus mâna pe patul acesteia, ţeava alteia i-a apărut înaintea 
ochilor. 

Era Ramirez, ţinându-şi calm arma lipită de fruntea ei, expresia chipului 
indicând că nimic nu i-ar face mai multă plăcere decât să-i zboare creierii. 

— Nici să nu te gândești, frumoaso, i-a ordonat cu răceală. 

Înfrântă dar tot sfidătoare, Anna a fost obligată să reia înaintarea pe potecă, cu 
umerii ridicaţi trufaș. Când Dillon și-a recăpătat claritatea vederii, printre lacrimi l-a 
văzut pe Ramirez rânjind disprețuitor la el. 

— Poate că ar trebui să o pui în lesă, dom'le, a sugerat, râzând gutural. Dacă 
nu o poţi stăpâni, spune și se rezolvă. 

La fel ca ceilalți și pe el îl îngrijora Dillon, şi-l înfuria faptul că acesta nu putea 
controla un prizonier pe jumătate cât el. Comandantul negru a grăbit pasul ca să se 
îndepărteze de chicano. Din mers, a prins-o de cot pe Anna şi a întors-o cu fața spre 
el. 

— Ascultă, târfulițo, poate încerci figura asta încă o dată. 

Ea i-a întors privirea, uitându-se batjocuritor la el, cu capul dat pe spate, 
mândră rebelă gata să moară fără să clipească pentru cauza ei. Poate că era atât de 
naivă pe cât era de dură, și poate că nu avea habar cât de mult semăna cu surorile 

sale teroriste din Siria, Baader-Meinhof, și de peste tot unde exista o cauză dreaptă 
pentru care era nevoie de martiri. Fără îndoială ea își croise drum cu ghearele în 
ierarhia armatei rebelilor datorită curajului și priceperii. În orice caz, ea nu trebuia 
să fie subestimată. 

S-a smuls din strânsoarea lui Dillon şi a continuat să meargă, supunându-se 
regulilor prizonieratului, dar fără să ofere nimic în schimb. 


Nu cu mult deasupra și imediat în urma ultimului om din echipă, alienul 
coborâse pe ramuri mai joase, sărind neauzit din copac în copac, ţinând pasul cu 
grupul și urmărind fascinat efortul oamenilor de pe potecă. 

Remarcase că prizonierul rebel era de alt soi, deși nu putea distinge cu 
adevărat diferența dintre sexe de cea politică. Alienului i se părea că speciile se 
împart în subseturi. lar omul blond cu umeri masivi era, evident, regele, iar făptura 
mai neputincioasă cu ochi adânci și negri era magicianul tribului. Alienul înțelegea 
întreaga dinamică. La urma urmei, mai văzuse toate astea și mai înainte. Pentru că, 
deşi cei din commando nu știau încă, se asemăna mult cu un războinic sioux, iar 
miile de ani de magie au trecut de-a lungul generaţiilor de la strămoșii săi șamani. 

Nici chiar Billy însuși nu ştia. Ceea ce știa echipa era că indianul avea cel mai 
dezvoltat simț al orientării pe care l-au întâlnit vreodată la un soldat. De aceea, nici 
unul dintre ei nu a ezitat să-i lase lui conducerea. Acum el își croia drum pe malul 
râului, concentrat şi energic. Şi asta era ceea ce ei voiau de la el. 

În timp ce-şi călăuzea camarazii, chipul său era transfigurat şi nici unul dintre 
ei nu ştia cât de departe putea vedea, pentru că tot ce își doreau era să parcurgă mai 
repede următorii 15 km. 

Dar alienul știa. 


În urma lui Billy, Blain își legăna din când în când mitraliera, când la stânga, 
când la dreapta câmpului vizual pentru a se asigura că are unghi de tragere bun. 
Când s-a oprit ca să-și ajusteze poziţia benzii de cartuşe care venea din rucksackul 
de la spate, un ţânţar i-a aterizat pe buză. Fără să-şi întrerupă concentrarea, a scos 
limba şi a tras insecta în gură, apoi a scuipat-o neglijent. Încă o dată, teoria selecției 
naturale a triumfat. 

Schaefer, lângă Billy, se concentra asupra solului, dând deoparte frunzele ca să 
verifice dacă nu există capcane ascunse și obstacole naturale. La fiecare cinci minute 
verifica cu harta și busola poziţia şi avansul echipei, deși harta nu era foarte 
detaliată. Puteau doar spera că poteca nemarcată îi va duce dincolo de frontieră. 

Hawkins îl urma pe Blain, gâfâind în aerul umed. Chingile radioului legat la 

spate îl trăgeau în jos precum o încărcătură de cărămizi. Sigur că ar fi putut 
abandona echipamentul împovărător. Nici un regulă de combat nu-l obliga să care 
atât de multă greutate într-un marș forțat, și oricum, nu vor mai avea nevoie de el. 
Fie că vor ajunge la LZ, fie că nu, vor putea folosi aparatele pe ultrascurte pentru a 
comunica cu elicopterele. Dar Hawkins era foarte ataşat de radioul său. Se simţea ca 
un proprietar asupra lui, la fel cum se considera şi asupra ghettoului de pe străzile 
din South Boston. 

Poteca pe care se deplasau oamenii începu să urce pe malul estic al râului, 
chiar înainte de a intra printr-un coridor îngust străjuit de pereți stâncoși. În timp ce 
urcau, Anna a alunecat pe terenul noroios, căzând din nou în genunchi pentru că nu 
a putut să-şi menţină echilibrul cu mâinile legate. Dillon, din spatele ei, a îmboldit-o 
cu arma, ceva mai dur de această dată, obligând-o să se ridice în picioare. Și din nou 
au rămas în urma celorlalți cu câţiva metri. 

Billy, în fruntea echipei, a ajuns într-un mic luminiş aflat deasupra pantei ce se 
surpa către malul râului. Pe o parte era mărginită de brazi uriași, iar în spatele lor 
era zidul înalt al canionului luminat roșu-auriu de soarele aflat spre apus. Crengile 
dinspre vârf erau acoperite de un stol de păsări cu pene albastre strălucitoare care 
scoteau ţipete ascuţite, fugărindu-se una pe alta din creangă în creangă, penele 
reflectând toate nuanțele curcubeului. 

Deodată, chiar în faţa lui Billy, zgomotele şi freamătul făcute de păsări a 
încetat fără nici un motiv aparent, atât de brusc de parcă un fel de forță magică a 
apăsat pe un buton. Toate păsările au rămas tăcute pe crengi, nici măcar ciugulindu- 
și penele. 

Billy s-a uitat curios spre copaci, iar când Schaefer a intrat şi el în luminiș, 
indianul a ridicat trei degete, indicând o posibilă ambuscadă. Schaefer a fluturat o 
mână către ceilalți membri ai echipei care ajungeau pe rând pe platou, şi toți au 
încremenit pe poziţii. 

Fără a avea nevoie de ordin, s-au mișcat încet şi ușor sub acoperirea desișului. 
Dillon a tras-o pe Anna lângă el, și şi-a scos pumnalul. A înșfăcat-o pe fată de 
gulerul bluzei, trântind-o la pământ și ţinând-o cu fața în țărână și pumnalul la gât. 
Apoi i-a semnalat lui Ramirez să se apropie. 

— la-o şi stai cu ochii pe ea, a ordonat, dându-i lui chicano mânerul 
pumnalului. 

Apoi Dillon a dispărut în adâncul desișului, hotărât să preia comanda dacă 
exista vreun pericol. 

Ramirez a ţinut pumnalul lipit de jugulara Annei, dar atenţia îi era distrasă 
pentru că cerceta cu nervozitate iarba înaltă din jurul lor. Tot timpul în alertă, gata 

să profite de o oportunitate, Anna s-a folosit de avantajul momentan pentru a lua un 
capăt de rădăcină aflat lângă faţa ei și, cu mâinile legate, a tras-o lângă abdomen, în 
speranţa că-i va fi de folos. 

În timp ce ceilalţi cercetau împrejurimile, Billy a rămas pe loc nemișcat, 
privind hipnotizat spre copaci. Era din nou conștient de densitatea stranie a aerului 
din jurul său, dar nu putea localiza nici o dovadă clară care să-i confirme 
suspiciunile — nici un sunet, nici o umbră, nici măcar un foşnet de frunze. Macaw-ii 
albaştri erau aşezaţi rânduri-rânduri pe ramurile copacilor părând că fac mişto de el. 
Şi totuși, era sigur că acolo era ceva, așteptând, urmărindu-i, ceva foarte periculos. A 
rămas îndelung nemișcat ca o statuie, părând cufundat cu totul într-o transă 
autoindusă. 

Schaefer, conștient că indianul său devine mistic, s-a dat mai aproape de Mac, 
ca şi cum ar fi căutat sprijinul unui „animal” militar dur și necomplicat. Mac molfăia 
un chiștoc de țigară, și-l urmărea cu curiozitate pe siouxul din luminiș. 

— Ce-l face să fie atât de ciudat? 

— Încă nu știu, a replicat Schaefer lipsit de emoție. Dar a dat de ceva. L-am 
mai văzut și mai înainte făcând așa, şi ştiu că trebuie să-l las în pace. 

După încă două minute, Schaefer s-a dus încet în spatele lui Billy şi a rămas în 
aşteptare, în timp ce indianul devenea tot mai absorbit de ritualul său. Parţial 
conștient, și-a dus mâna la gât, la șnurul de piele legat în jurul acestuia. A băgat pe 
sub el două degete, de parcă încerca să respire mai ușor. În mintea sa își imagina că 
acolo se află atașată o mică pungă de piele, în care se afla o pulbere neagră, un 
amestec puternic de ciuperci uscate și ierburi mucegăite care i-ar adânci transa. În 
tot acest timp avea ochii larg deschişi, ațintiți asupra coronamentului de frunze de 
deasupra, cu pupilele dilatate şi fără să clipească. 

El atingea acum o altă dimensiune, punctul culminant al unei moşteniri de 
sute de ani de sensibilitate psihică, Billy fiind ultimul dintre şamanii tribului său. 
Nu se mai confruntase niciodată cu așa ceva. Pe când şi-a deschis complet mintea 
pentru vibraţiile venite din necunoscutul și nevăzutul din jurul său, s-a concentrat 
asupra prezenței şi s-a cufundat în gânduri, pentru prima dată a fost plin de magie. 
Ceea ce Schaefer văzuse mai înainte în el, a fost doar o umbră a transformării sale de 
acum. Billy a fost întotdeauna cam ciudat, și niţel rupt de realitate. Dar acum nu 
putea ignora ceea ce era. Întreaga viaţă așteptase să ajungă la un nivel atât de 
profund. 

Întotdeauna a fost înrădăcinat în memoria colectivă a tribului său, saturată de 
legende și antice bătălii. A început să se legene în timp ce murmura o veche 
incantație siouxă, și, deşi nu ar fi putut spune deloc ce înseamnă cuvintele, vedea 

clar imaginea. Legenda descria un adversar herculean venit de pe plaiurile de 
dincolo de cer, o creatură-zeu mânios care a ucis jumătate din poporul lui Billy. Asta 
s-a întâmplat cu o sută de generaţii în urmă. Dar incantaţia era foarte clară pentru că 
repeta iar și iar că creatura-zeu se va întoarce din nou. Billy se cutremură de teamă, 
iar incantaţia i s-a oprit pe gât. Putea simți respiraţia anticului ucigaș, iar 
recunoaşterea acestuia i-a trimis valuri de oroare prin suflet. 

Acum, ochii lui Billy erau larg deschiși și sticloși, ca și cum nu mai avea nevoie 
de ei ca să vadă. Acum se putea concentra direct asupra minţii alienului. Şi-a adunat 
întreaga putere până ce în urechi i-a răsunat pulsul sângelui. Sufletul i s-a deschis 
precum un proiector extradimensional; cerceta cerul junglei şi intercepta gândurile 
alienului, intrând prin mintea sa ca un laser. Dar intensitatea era chinuitoare, iar 
Billy a șovăit și a încercat să se retragă, mintea sa urlând din cauza stresului produs 
de transă. Dangătul din mintea sa s-a accelerat devenind tot mai ascuţit când a 
început să se slăbească legătura cu alienul. Știa că a întâlnit o forță mai puternică 
decât toate cele o sută de generaţii. Apoi sufletul său a cedat, și-a dat ochii peste cap 
și s-a prăbușit în braţele lui Schaefer. 

Maiorul l-a pus încet pe pământ, indianul respirând cu greutate în timp ce 
trăgea mult aer în piept. Era ca și cum nu mai respirase deloc în ultimele cinci 
minute. Era complet învăluit de sudoare. Pulsul bătea cu furie, chipul îi era roșu, iar 
temperatura corpului îi urcase la 40°C. Era ca un motor supraturat, supraalimentat, 
și pentru o clipă Schaefer nu a fost sigur că-l mai poate readuce la normal. 

Maiorul şi-a scos de la centură bidonul și i-a turnat apă în gură lui Billy. Apoi 
a udat o batistă și a pus-o pe ochii indianului. După două minute interminabile, 
Billy a clipit şi s-a holbat la Schaefer. Încă mai era bine ameţit, ca şi cum unele 
circuite ale creierului său erau arse iremediabil. 

— Eşti OK, Billy? l-a întrebat Schaefer îngrijorat. 

O clipă... nimic. Apoi, din senin, macaw-ii din copaci au început din nou să 
flecărească și să cânte. Schaefer şi-a ridicat privirea. Câţiva zburau în cercuri strânse 
pe deasupra luminișului, ca și cum ar fi încercat să-l farmece din nou pe Billy. 

— Ăăă... da, sir, a dat Billy din cap cu slăbiciune, concentrându-se din nou 
asupra lumii reale. 

Culoarea normală a revenit pe chipul său, şi s-a străduit să se ridice în șezut. 
Cu o mână a prins braţul maiorului, ca şi cum avea nevoie de o ancoră care să-l 
împiedice să cadă din nou în transă. 

— Ce dracu s-a-ntâmplat? a întrebat Schaefer într-o șoaptă șuierătoare. Ce-ai 
văzut? 

— Nu ştiu, sir, a răspuns Billy destul de confuz. Am avut acest vis. A fost ca o 

poveste pe care cineva încerca să mi-o spună. Doar că era ca şi cum eu ar fi trebuit să 
o știu deja. 

Îşi scutură capul confuz. 

— Ce poveste? a întrebat maiorul nerăbdător. 

— Povestea acestui loc, spuse Billy cu un zâmbet ciudat. Creatura-zeu a fost și 
ea aici. 

Şi înainte ca maiorul să mai poată spune ceva, Billy a întins mâna, arătând 
spre un punct de pe sol. Schaefer s-a uitat atent şi abia acum a observat rămășițele 
abia vizibile ale unui zid ruinat, doar câteva pietre cu mortar între ele ce se ițeau 
printre frunzele căzute pe pământ. Faţeta uneia dintre pietre era incizată cu glife. 
Billy a făcut un semn circular cu mâna, și deodată, Schaefer a înțeles că se aflau în 
mijlocul ruinelor uni uriaş templu prăbușit. 

— Zeu? spuse maiorul cu oarecare antipatie. Al cui zeu? 

— E mereu același, a șoptit încet Billy, cu o privire mirată. Poporul meu şi 
acest popor - l-au văzut amândouă. Şi au aceeași credință. Cum că zeul se va 
întoarce. 

Acum nu mai era nici o teamă în vocea lui Billy. Probabil că acesta era cel mai 
înfricoșător fapt dintre toate. 

— OK, Tonto, ajunge, a replicat maiorul sec. Hai mai bine să o luăm din loc. 
Avem de luat un elicopter. 

Şi s-a îndepărtat ca să-şi cheme oamenii, încercând să se convingă singur că 
creasta era liberă şi așa era şi drumul în josul pantei. Se aflau la doar 5-6 km de locul 
de extragere, iar Billy nu a detectat nici o mișcare a inamicului, indiferent de ce 
altceva enigmatic i-a răvășit mintea. Schaefer avea încredere în abilitățile lui Billy și- 
i respecta instinctele. Dar nu avea ce face cu chestiile metafizice. 

Când a părăsit luminișul, a aruncat în urmă o ultimă privire şi l-a văzut pe 
indian stând absolut nemișcat. În timp ce privea hipnotizat la ruinele templului, pe 
umăr i s-a așezat un macaw albastru. Siouxul și-a scuturat capul cu multă 
amărăciune. 


Lângă stânca unde Dillon îl pusese pe Ramirez să păzească cu cuțitul la gât 
imprevizibila prizonieră, chicano s-a hotărât să înlocuiască pumnalul cu o armă 

veritabilă. Cuţitele îi aduceau prea mult aminte de mica lume din barrio; se simțea 
mai bine când ştia că are o arma încărcată. Cu plăcerea unui șmecheraș de liceu care 
face drifturi în parcare cu motocicleta sa Harley, şi-a mișcat umărul făcând să 
alunece cureaua lui M-202 de-a lungul braţului tatuat. Degetele au prins arma fix de 
mâner. Rânjind cu auto-satisfacţie, a extins unul dintre tuburi și a mângâiat ceafa 
bronzată a Annei — o tachinare amenințătoare. Apoi și-a îndreptat atenţia asupra 
centurii încărcate ca să găsească un loc pentru pumnalul lui Dillon. 

În dansul său macho a subestimat total gândirea rapidă a fetei şi reflexele 
prompte. În clipa când şi-a luat ochii de la ea, a sărit în picioare într-o clipită. 
Răsucindu-şi braţele legate într-o contorsionare furioasă pentru care ar fi invidiat-o 
chiar și Houdini, l-a pocnit pe Ramirez direct peste ochiul drept cu bucata de lemn. 
Când s-a rupt în două de durere, Ramirez a văzut stele roșii-strălucitoare şi 
instinctiv, şi-a acoperit ochii cu mâna. Brațul cu arma i-a căzut neputincioasă. Din 
nou, Anna a profitat de avantajul momentan, de data aceasta lovindu-l atât de 
brutal în testicule, de parcă ar fi vrut să i le bage în intestine. Copleșit, lui Ramirez i- 
au ieşit ochii din orbite ca la broască. Parcă era în agonie. Încerca din greu să respire, 
ca un om care se îneacă, apoi a scos un icnet care părea că vine din adâncul 
stomacului. Reacţia mută nu a fost o dovadă de rezistență stoică, nici încercarea 
unui soldat hotărât să-şi păstreze mândria în faţa înfrângerii. A fost mai degrabă un 
gest pur involuntar, pe care îl fac bărbaţii când sunt răniţi atât de rău, încât ajung 
dincolo de limita răcnetului de durere. 

În clipa următoare, Ramirez s-a prăbușit la pământ ghemuit în poziție fetală. 

Anna Gonsalves n-a mai pierdut timpul ca să vadă efectele loviturilor sale. A 
sprintat în susul pantei noroioase, făcându-și drum printre ferigile cu frunze late. Pe 
creastă, a ezitat să aleagă o direcție. Deși își cunoştea jungla mai bine decât oricare 
dintre membrii commandoului, nu mai fusese niciodată pe aici, iar orice loc 
necercetat din bazinul Usamacinta era o aventură nouă. Se putea baza doar pe noroc 
și pe instinct, și știa că nu trebuie să treacă cu nici un preț dincolo de graniță. Ceea 
ce însemna salvarea pentru cei din echipa americană, pentru cei asemenea ei 
însemna moartea sigură. 

S-a întors din nou în junglă, simțind căldura umedă înmagazinată de copaci. 
În urmă, îl putea auzi pe Ramirez, care abia dacă și-a putut recupera capacitatea de 
a vorbi. Cu o voce plină de durerea provocată de biluțele rănite, durere ce-i străbătea 
trupul precum un șoc electric de mare voltaj, a reuşit să transmită o ameninţare. 

— Târfă nenorocită, am să-ți tai gâtul. 

Dar, deşi îl făcea să se simtă din nou bărbat, totuşi continua să fie paralizat, 
fără a se putea mișca deloc; cât despre urmărirea ei... Rănile lui chicano erau mai 

mult decât fizice. Pentru stinghereala și mânia de a fi fost scos din joc de o femeie — 
de una cu mâinile legate! — va fi nevoie de o perioadă considerabil mai lungă de 
recuperare, decât pentru vânătaia de la ochi și biluțele lovite. Din acest moment, 
Ramirez o ura pe rebela cu ochi negri cu o intensitate dincolo de rațiune. S-a sprijinit 
de un bolovan, apoi de un trunchi căzut, având în minte doar dorinţa de a-i scoate 
inima din piept, încet, cu maceta cea lungă. Dar, chiar şi cuprins de chinul durerii, a 
avut prezenţa de spirit de a-i striga pe ceilalți să-i vină în ajutor. 

Schaefer, care încă se mai gândea la povestea lui Billy despre templul zeului — 
încercând să o uite! — a auzit strigătul lui Ramirez și l-a trimis imediat pe Hawkins 
să verifice. 

— Du-te, irlandezule. Pas alergător. 

Apoi maiorul s-a întors spre Dillon, care tocmai revenise dintr-o scurtă 
recunoaştere a desişurilor din împrejurimi unde nu găsise nimic. 

— Prietena ta, fără îndoială, a şuierat Schaefer, la problema evidentă care se 
făcea auzită printre copaci odată cu strigătul lui Ramirez. N-ai auzit ce am spus de 
la început, Officer Dillon, a mârâit sarcastic, ridicând un deget ameninţător. De-acum 
înainte ești babysitterul târfuliţei. Şi nu care cumva să te mai pună dracu să te 
foloseşti de oamenii mei. Ai înțeles? 

Răbdarea lui Schaefer pentru șeful cu muncă de birou se terminase. Dillon s-a 
uitat urât la el fără să spună nimic, dar întreaga sa atitudine a fost temperată de 
acest cartonaș galben. 


Hawkins alerga prin junglă de-a lungul zidului canionului și a ajuns la malul 
de piatră chiar la timp ca să o vadă pe Anna urcând spre creastă printre ferigi. S-a 
aplecat asupra lui Ramirez, aflat încă pe jumătate prăbușit pe pământ, protejându-şi 
scrotul cu mâna. Hawkins s-a uitat de la prietenul său la ostatica fugitivă, prins între 
aceste două urgențţe. 

Ramirez şi-a ridicat privirea, cu ochii încă umezi de durere. A simțit 
nehotărârea irlandezului. 

— Sunt OK, a icnit. Prinde-o pe curvă, şi-a strecurat vorbele printre dinţii 
strânşi, ca şi cum sorta unui întreg război ar fi depins de aducerea ei înapoi. 

Hawkins a sprintat în susul pantei, spre creastă, fiind probabil la cel mult o 
sută de paşi în urma ei, dar fără să fie sigur în ce direcţie a luat-o aceasta. Era jungla 
ei, nu a lui. De altfel, irlandezul avea mai puțină experienţă în câmpul tactic decât 
restul celor din echipă, mai ales pentru că fusese blocat într-un loc unde încerca să 
facă un radio din vechi lanterne ruginite. 

Între timp, chiar şi cu mâinile legate, Anna — cu o condiţie fizică de gimnast — a 

sprintat ca un iepure printre copaci şi s-a pitit ca un șacal pe sub tufele de ferigi. Era 
atât de concentrată asupra evadării, încât a uitat de frica ei permanentă de pumele 
ce bântuiau prin zonă și de viperele târâtoare pe care le putea deranja în fuga sa. Ea 
a crescut într-un oraş mare, iar marile sale triumfuri în guerrilla au constat în 
implantarea de bombe în clădirile guvernamentale şi ambasade. Mândră și tenace, a 
acționat cu unitatea sa în ascunzișul din jungle pentru a pregăti marea ofensivă, dar 
ceva din interiorul ei nu-şi pierduse niciodată teama de sălbăticie. În copilăria 
petrecută în marele oraş fusese răsfăţată de călugărițe şi guvernante europene. 
Jungla, deși aflată la doar câţiva kilometri depărtare, pentru ea era parcă de cealaltă 
parte a lumii. 

Dacă ar fi ştiut ce anume o urmărea, gândul la șerpi şi feline sălbatice ar fi 
părut la fel de inocent ca visul unui copil. 

De când Anna îl doborâse pe Ramirez cu doar câteva minute în urmă, alienul 
s-a așezat pe ramurile de sus ale unui arbore de mahon ce domina malul stâncos. 
Curios şi preocupat, îl urmărea pe Ramirez care continua să-și țină mâinile la scrot, 
înțelegând instinctiv cine era învinsul și cine învingătorul. Se uita după rebela care 
alerga spre creastă, cu un sentiment de triumf ce se revărsa din propriul său suflet. 
Deodată, a tânjit după o victorie proprie, să se confrunte cu învingătorul, să-l 
doboare și să-l aibă cu totul. Bucuros să se transforme el însuși din modul observator 
în modul prădător, a cercetat repede cerul, până și-a fixat atenţia pe un șoim care 
plutea grațios, cu aripile perfect întinse și perfect nemișcat, în timp ce curenții 
termici îl purtau pe valurile de aer. Intrusul nepământean a urmărit cu privirea 
zborul păsării. Apoi, cu puterea de captură a celui de-al şaselea său simţ, s-a fixat pe 
esența şoimului, mintea-i preluând controlul păsării, de parcă ar fi fost o jucărie 
telecomandată. Sufletul păsării a trecut în alien, posedat ca un zombi. 

Pentru că alienul avea această putere, fără efort, asupra tuturor creaturilor 
întâlnite pe planeta-gazdă — toate, mai puţin omul. Putea ucide un om, dar nu avea 
putere asupra lui — îl putea diseca până la nivelul structurii celulare, dar nu-i putea 
controla sufletul şi trupul. Poate că materia subtilă a sufletului era ceea ce-l făcea pe 
om impenetrabil pentru alien — omul care face dreptatea, omul care emite ideile. 
Oricum, era ceva ce-i lipsea acestuia, şi un motiv ca să distrugă specia cu totul, dacă 
nu exista nici o cale de a o poseda. 

Cu aripile nemișcate, şoimul s-a prăbușit fără suflare din aer, iar alienul l-a 
înhățat. A ținut pasărea paralizată cu ambele mâini cu trei degete, suflând ușor prin 
penele albe de pe gât. Apoi, şi-a aplecat capul aproape atingând pasărea, 
murmurând de parcă ar fi vrut să o liniștească — și uimitoarea transformare s-a 
petrecut. Mai întâi pe pielea alienului s-au învârtejit toate nuanțele toamnei, 

amestecate și agitate ca într-un caleidoscop, până ce s-au fixat la nuanțele de gri- 
ardezie ca ale penelor șoimului. Apoi forma s-a modificat și s-a compresat până ce a 
ajuns exact cât pasărea. Când a fost clona exactă a viețuitoarei a dat drumul din 
gheare șoimului mort, lăsându-l să cadă și să fie consumat de prădătorii obișnuiți. 

După o clipă, șoimul reîncarnat și-a fluturat aripile ca şi cum tocmai s-a trezit 
și întâmpina noua zi. Ghearele ascuţite ca niște lame au dat drumul crengii din 
vârful copacului. Plutind prin aer, s-a îndreptat către creastă, după Anna și 
Hawkins. Spre deosebire de un șoim adevărat care ar fi plutit în cercuri grațioase, 
largi, alienul a tăiat aerul cu toată puterea, zburând cu maximum de viteză pe 
deasupra copacilor, îmbătat de nevoia sălbatică de a-și dobort prada. Cu ușurința, a 
luat urma fetei, dar a depășit-o cu o sută de metri, după care a virat înapoi cu 
ușurința unui adevărat şoim. 

Anna, străduindu-se să se îndepărteze cât mai mult de Hawkins, se uita 
neliniștită în urmă la fiecare câteva secunde. Sunetul de crenguţe rupte şi de frunze 
răvăşite creştea tot mai mult pentru că distanța dintre ei se micșora. Deşi era 
împovărat cu radioul legat la spate şi cu M-202 pus pe umăr, irlandezul era în 
condiţie fizică perfectă şi sprinta neobosit după rebelă. Pentru că ea era atât de 
panicată, era uşor de urmărit. Chiar dacă povara îl încetinea, nici nu se punea 
problema să lase jos radioul. Rămânea întotdeauna asupra lui Hawkins — punct. 

Când Anna a ieșit dintre copacii deşi în canion și într-o zonă cu ferigi mai ușor 
de străbătut, încă mai avea un avans de vreo 30 de metri, dar epuizarea îşi spunea 
cuvântul, încetinind-o. După câteva clipe a ajuns într-un luminiş, un fel de alee 
lungă între rânduri de bambuși înalţi, care creșteau atât de aliniaţi, încât păreau să fi 
fost plantați. Profitând de acest avantaj, ea a sprintat în lungul aleii cât de repede a 
putut, cu ultimul strop de energie, ca și cum era pe cale să treacă o linie de finiş. 

Hawkins a accelerat ritmul, micșorând distanța dintre ei. S-a năpustit 
nebuneşte în lungul aleii de bambuși, greutatea mare din spate împingându-l pe 
panta uşoară spre vale. Anna era la doar 3 m în fața sa... 2 m... Apoi a alunecat 
puțin când a călcat pe un putregai, iar ezitarea de o clipă a fost șansa irlandezului. S- 
a aruncat înainte trântind-o la pământ. Imediat a imobilizat-o, fixându-i gâtul cu 
carabina. Apoi, cu piciorul a rostogolit-o cu faţa în sus şi i-a pus ţeava între ochi. 

Anna îşi rostogolea ochii panicată, uitându-se fix în gaura neagră, 
amenințătoare, a ţevii în timp ce-şi evalua frenetic alternativele. Cu coada ochiului a 
zărit o mișcare mai departe, pe alee. Hawkins, fiind cu spatele, nu a văzut nimic. 
Anna a presupus cu amărăciune că este un alt membru al commandoului care 
tocmai a ajuns şi el. Deci nu mai putea fi vorba de fugă. Ana și-a mutat privirea de 
la ţeava armei la ochii reci ai irlandezului, întrebându-se la ce fel de tactică să 

apeleze — rugăminţi, seducţie, țipete, plânset. A mai aruncat o privire în lungul aleii 
ca să vadă care dintre ceilalţi li se alătură, sperând că poate e negrul acela mai slab 
de inimă. 

Şi deodată, acolo în iarbă, la vreo 20 de metri depărtare, era alienul, stând la 
vedere, pentru întâia oară nemaifăcând nici o încercare de a se camufla. 
Abandonase deghizarea ca șoim şi revenise la forma normală umanoidă — o creatură 
care văzută din unghiul Annei, părea aproape la fel de înaltă ca și copacii. Pe pielea 
ei de cobră se învolburau culorile. Chipul ca o mască părea să se formeze din ochii 
mari ca niște faguri galbeni. Şi-a fluturat arma deasupra capului într-o comuniune 
tăcută cu stelele războinice din adâncul spaţiului. Bătălia sa darwiniană cu un egal 
era, în sfârşit, pe cale să aibă loc. 

Ivirea creaturii a fost atât de înfricoşătoare încât Anna aproape că a leșinat. 
Doar instinctul ei brut de supraviețuire a ţinut-o pe linia de plutire, iar impactul 
monstrului a făcut ca — temporar — să se șteargă rivalitatea ei de sânge cu soldații. 
Instantaneu, om contra om, s-a transformat în om contra diavol. Datorită șocului a 
făcut ochii mari, iar falca i-a căzut moale. A încercat să îngâne un avertisment 
pentru irlandez. Hawkins și-a închipuit că e înspăimântată pentru că crede că o 
împuşcă. 

— Ascultă, poponeţ, nu ne face şi tu probleme, OK? Încă nu ești moartă și nici 
noi nu suntem. Hai să păstrăm lucrurile așa, da? 

Ea nu a auzit nici una dintre vorbele lui, dar a ridicat brațul lipsit de vlagă, 
arătând în lungul aleii de bambuși către alienul care-și pregătea arma 

— Uite... atenţie... în spatele tău, a șoptit în spaniolă, abia reușind să respire. 

Hawkins a crezut că face o încercare de a-i distrage atenţia, dar a observat 
teroarea reală din ochii ei şi i-a auzit tremurul vocii. S-a întors puțin ca să arunce o 
privire peste umăr în timp ce continua să ţină arma asupra fetei. Imediat a văzut 
ciudățenia estompată, cu contur neclar, care se apropia de ei, rotind un fel de sabie 
prin aerul de deasupra capului. 

Părea că întregul zid al junglei se mişca odată cu alienul care se năpustea spre 
ei cu viteza unui fulger. Anna şi Hawkins au înlemnit la vederea lui şi instinctiv s- 
au apropiat unul de altul. Dar nu a fost timp suficient nici ca să gândească, cu atât 
mai puţin să acţioneze; totuşi Hawkins a reușit să tragă un singur foc, glonțul 
ducându-se aiurea spre cer. A fost ultimul său gest de apărare. 

Într-o clipită, arma alienului a tăiat prin gâtul lui Hawkins și a ieșit prin partea 
cealaltă. Impactul l-a aruncat pe irlandez înapoi până ce a aterizat cu un zgomot 
înfundat în vegetația de pe sol, la vreo zece metri mai încolo. Anna a rămas şezând 
în stare de prostraţie, acoperită de sângele soldatului. Tremurând necontrolat, s-a 

târât în patru labe către o latură a aleii unde s-a ghemuit la rădăcina unui trunchi de 
bambus, suspinând ca un copil rătăcit. Își muşca degetele, cu fața albă ca a unei 
fantome şi se uita fix la locul unde iarba era zdrobită, în locul unde zăcea trupul lui 
Hawkins. Începu să se roage din reflex, cuvintele revărsându-se fără sens din gura 
ei, dar sunetul lor era ca acela de la mânăstirea, unde le murmura alături de 
călugărițe cu douăzeci de ani în urmă. Rochia albă a primei sale comuniuni părea a 
fi foarte îndepărtată, dar era singura rugăciune pe care şi-o reamintea. 

Dincolo de tufișurile în care dispăruse Hawkins, cu braţele și picioarele 
fluturând ca la o păpuşă stricată şi cu capul abia mai ținându-se de trup doar prin 
câteva franjuri de tendoane tăiate, fără nici un pic de emoție alienul şi-a înfipt un 
deget în piciorul irlandezului, ca un cârlig de măcelărie. Apoi a tras trupul în junglă, 
ca pe un cerb vânat. 

Anna era acum într-o stare catatonică și nu mai vedea nimic. Chiar dacă i-ar fi 
revenit dorinţa de libertate, tot n-ar fi fost în stare să fugă de acolo. Acum ar fi avut 
șansa. Alienul părea să se fi mulțumit deocamdată cu un singur trofeu, ca și cum 
trebuia să-și concentreze întreaga minte pe examinarea microscopică a unui sigur 
specimen pur. 

Anna ar fi putut fugi ca de un coșmar tropical febril, continuând să se ocupe 
cu bombele și spionajul în capitala aflată în haos. Dar oroarea la care fusese martoră 
o dusese mult dincolo de punctul ei de echilibru. Nu a putut pleca, nici nu a putut 
considera totul ca pe un vis; a rămas ghemuită lângă trunchiul copacului, 
tremurând de parcă nu se va mai trezi nicicând. 


10 


În cotul canionului, restul oamenilor s-au adunat la semnalul lui Schaefer. Îi 
aşteptau pe Ramirez şi Hawkins, neliniștiți precum caii închiși într-un ţarc, care 
simțeau apropierea unei pume. Fumau țigări Panama ţinute în pumn și cercetau 
umbrele înserării cu degetele gata să apese pe trăgaci. Toţi erau nerăbdători şi 
îngrijoraţi pentru cei doi plecaţi, mai ales după ce au auzit împuşcătura solitară. În 
tăcerea profundă lăsată după ce ecoul a dispărut, împușcătura era un semn rău 
augur, ca o amenințătoare ruletă rusească. Blain își legăna lansatorul de grenade, 
afectuos de parcă era primul său născut, băiat. 

— Numai unul dintre maimuţțoii ăia să-și arate mekla și-l trimit direct în 

mormântul bunică-sii, a mârâit prin colțul gurii către Mac. 

Părea doar o ameninţare goală în acel loc unde nu mișca nimic omenesc și nici 
nu părea să se desfășoare ceva ce să semene cu un război. Dar nu clișeul era cel ce 
conta acum, aici. Mai degrabă vorbele — oricare — trebuiau să înlăture norul greu 
aflat asupra lor. 

Mac a chicotit scurt: 

— Pot să o omor eu pe cealaltă bunică? 

A fost o replică menită să destindă intensitatea, chiar și pentru o secundă 
numai. 

Schaefer, ghemuit lângă Billy, încerca să priceapă ceva din vârtejul psihic din 
care siouxul tocmai ieşise. Maiorul, un adevărat baptist, crescut în spiritul de a nu 
crede în poveşti gen Moș Crăciun și un fan al realităţii tridimensionale din creștet 
până-n tălpi, era îngrijorat de starea hipnotică a lui Billy. Totuşi, o cruzime atât de 
barbară ca ceea ce a urmat după doborârea elicopterului, nu mai întâlnise nici pe 
canalele din Da Nang, nici pe țărmurile din Cambodgia. Poate că Billy vorbea ca un 
pacient nebun, dar Schaefer ştia foarte bine că puştiul nu o mai luase pe arătură 
niciodată — nici măcar o singură dată. Așa că maiorul a încercat să facă tot posibilul 
să înțeleagă ce anume voia să spună Billy. 

— Hai să văd dacă am priceput bine, spuse Dutch încet, cu fruntea încruntată 
de scepticism. Zici că l-ai văzut pe Zeu, doar că acesta arăta ca un fel de monstru 
spaţial? 

Billy stătea nemișcat, absolut concentrat pe viziunea sa. 

— Se poate spune şi așa, sir. 

— Ce dracu e asta, Zona Crepusculară? Am destule probleme doar ca să ieşim 
vii din căcatul acesta de junglă. 

Dar intuiţia lui Billy era atât de clară, convingerea atât de solidă, încât şi-a dat 
seama că nu aveau nici un minut de irosit pe un fel de curs introductiv în 
premoniţia psihică. Unul dintre motivele pentru care a reușit să se conecteze atât de 
precis cu gândurile intrusului a fost acela că alienul a început să se concentreze mai 
individual asupra oamenilor, decât când îi captura sistematic doar pentru disecție. 
Imediat a încercat să împărtășească ceva cu indianul, recunoscând în el un fel de 
spirit oarecum înrudit. Aşa că acum Billy avea cea mai largă viziune asupra misiunii 
alienului, şi ştia că trebuie pur şi simplu să-l convingă pe maior să aibă încredere în 
el. 

— Sir, trebuie să mă credeţi, aproape că se rugă. Suntem într-un pericol teribil. 
Acolo e o forţă... hai să-i spunem o creatură. l-a ucis deja pe cei trei din elicopter. 
Nici măcar nu ştiu dacă o putem opri. Dar acum vine după noi; sunt absolut sigur. 

Nu e timp de explicaţii, de unde știu. Dar jur,Major, crede-mă ce spun. Aș vrea să 
mă înșel, dar nu e așa. Dacă mă înșel, îmi arunc tresele și vând ţesături indiene pe 
autostrada 80 — așa să fie, dacă mai ieşim vreodată vii de aici. 

S-a uitat la Schaefer așteptând, dar cu calmul unui om atins de vastitatea 
divinului. 

— Doamne, Billy, a mârâit Schaefer, dând nedumerit din cap. 

Dar ştia că trebuie să ia imediat o decizie. 

— Bine, nu avem altă şansă, decât să mărim ritmul de deplasare. Indiferent ce- 
o fi acolo, n-am să stau şi să aştept autopsia — în nici un caz a mea. Preia conducerea, 
ca totdeauna. Dar nu spune nimănui despre treaba asta cu monstrul. 

Schaefer s-a ridicat hotărât în picioare și a fluierat către ceilalți: 

— OK, o luăm din loc! 

Chiar când dădea ordinul, Ramirez a apărut şchiopătând în luminiș, cu sânge 
închegat pe frunte, şi dâre uscate pe obraji, ca un camuflaj de război. Stătea ca un 
spectru, clătinându-se de parcă era gata să leșine în orice clipă. 

Primul l-a văzut Blain. În stilul său direct, tipic, a exclamat: 

— Isuse, omule, arăţi de parcă-ai fi Dracula! 

Ceilalți s-au întors chiar în timp ce Blain vorbea, ghemuindu-se gata să 
deschidă focul, iar Ramirez şi-a spus povestea icnind. 

— Fata... a șters-o, a explicat abia putând să respire. Hawkins s-a luat după ea, 
apoi, imediat, am auzit o împușcătură. Așa că m-am întors aici ca să vă iau pe voi. 
Trebuie să mergem, să-i găsim. 

În timp ce Ramirez vorbea, Billy deja se strecura printre ferigi în susul pantei, 
spre creastă, pe calea cea mai scurtă către Hawkins și fată. După sunetul 
împuşcăturii, indianul ştia deja în ce direcție să se îndrepte. Planul de a se îndrepta 
spre ieşirea din zonă fusese acum abandonat imediat ce s-a dat ordinul, doar pentru 
că unul dintre ai lor avea probleme. 

Mac l-a ajutat pe Ramirez ca, împreună cu ceilalți, să urce pe creastă, toți 
amplasându-se într-o formaţie ofensiv/defensivă, acoperind fiecare centimetru de 
junglă cu armele gata să tragă în timp ce înaintau în forță. 

Abia dacă a durat două minute ca să depășească locul de unde fugise Anna, şi 
să intre în aleea acoperită cu mușchi, unde locul crimei era încă proaspăt şi acoperit 
de resturile ultimei profanări de cadavru. 

Billy a fost primul care a ajuns lângă fata epuizată emoţional, dar şi ceilalți au 
ajuns imediat. Șase soldați commando stăteau în semicerc în jurul Annei, fiecare 
luptându-se cu o teamă care dădea să se transforme într-un adevărat coşmar; iar 
aceştia erau nişte oameni care și-au petrecut viața înfruntând coşmarurile. Chipul 

stropit de sânge al Annei era plin de teroare, ochii goi, cu pupilele dilatate negre ca 
onixul, de parcă tocmai îl văzuse pe însuși Satana. Nici măcar nu era conștientă de 
prezența commandoului. 

Dillon a îngenuncheat lângă ea și a scuturat-o ușor de umăr: 

— Hei... hei, ce dracu s-a-ntâmplat? a întrebat-o, repetând din ce în ce mai 
tare, încercând să o readucă la realitate. 

Dar era degeaba. Stătea ghemuită, tremurând, pierdută în coșmarul ei, 
refractară la orice stimul exterior, de parcă ar fi fost ceva și mai teribil să-şi revină şi 
să povestească ce s-a întâmplat. Apoi Dillon i-a şters unele urme de sânge de pe față 
cu dosul palmei şi i-a întors cu grijă capul, cercetând dacă este rănită. Nu era. 

— Nu cred că e sângele ei, a anunţat cu o voce ușor confuză. 

Schaefer a ordonat sec și, ignorând total faptul că acesta era la comandă, a 
preluat controlul: 

— Dillon, rămâi cu ea. Ceilalţi, cercetăm zona. 

Aptitudinile naturale de comandant au ieșit la suprafață clar şi cu putere în 
prezenţa pericolului. Ierarhia avea prea puţină importanţă în cazurile de criză care 
afectau oamenii până în adâncul sufletului. Oricum, Dillon era prea speriat ca să se 
împotrivească. 

Billy cercetase deja zona imediat înconjurătoare și a dat peste arma şi radioul 
lui Hawkins. S-a înapoiat lângă ceilalţi şi trântit pe pământ echipamentul stropit cu 
sânge 

— Major, mai bine a-i cerceta astea acum, a spus Billy pe un ton de urgenţă. 

— Hawkins? a întrebat Schaefer, deși nu prea avea nevoie de un răspuns. 

— Cred că da, a replicat Billy, cam speriat de adevăr. 

— Hai să vedem! 

Şi s-au răspândit cu toţii, Ramirez luând imediat urma prin mușchiul de pe 
alee până la zona de vegetație zdrobită de trupul căzut al lui Hawkins, unde s-a 
apropiat de trunchiul unui bambus. Strecurându-se printre ramurile rupte, cu capul 
și testiculele încă pulsând de durere, Ramirez a pășit drept într-o grămadă de 
organe umane însângerate aflate la rădăcina trunchiului. Muştele obraznice deja 
roiau pe intestinele împrăștiate. 

Schaefer se afla chiar în spatele lui chicano și s-a holbat înmărmurit la grămada 
însângerată. 

— Pentru numele lui Dumnezeu, ce..., a murmurat cu amărăciune, gândindu- 
se înfiorat cât de teribil de crudă putea fi o lume păgână. 

Şi chiar dacă întotdeauna susținuse că el nu crede în nimic, acum se rugă 
pentru ceva care să-i ajute. Orice. 

— Cred că e Hawkins, Major, spuse Billy. 

— Şi-atunci unde dracu îi este trupul? s-a răstit Schaefer. 

Billy a arătat către un punct de pe sol, aflat la vreo doi metri mai încolo. 

— Urme, Major. 

Erau niște urme de „picioare” cu trei degete, lungi de aproape 45 cm, care se 
îndreptau spre junglă. O gaură adâncă care marca călcâiele alienului era imprimată 
în pământ în spatele fiecărei urme. Schaefer a înghiţit cu greu, simțind o senzaţie 
dureroasă în stomac. În acel moment a realizat că nu mai poate nega evidenţa. Iar 
Billy categoric nu va vinde țesături în Louisiana. 

— Ce mama dracu? a icnit Blain, uitându-se incredul la urmele de pe jos. Nici 
chiar avortonii din Contras nu poartă ghete ruseşti care să lase asemenea urme 
imprimate. Asta nu e guerrilla. Astea nu sunt nici măcar... 

Şi a rămas tăcut, el care întotdeauna avea ceva de spus, chiar şi atunci când 
gloanţele șuierau în jurul său. 

Schaefer i-a completat spusele: 

— ...nici măcar nu sunt omeneşti, spuse pe un ton grav. Şi nici de animal. 

— Păi, atunci..., a şoptit Blain. 

— Prietene, nici măcar nu avem un nume pentru asta. Atât de gravă este 
situaţia. 

Fără nici o altă vorbă au început să urmeze urmele, până ce au ajuns la un 
punct aflat la vreo 50 de metri de grămada hidoasă de intestine — unde urmele pur și 
simplu s-au oprit, ca şi cum ceea ce le-a făcut s-a topit în aer sau s-a înălțat la cer. 

Schaefer a reflectat o secundă asupra situației. 

— OK, înapoi la fată. E singura noastră speranţă să avem un răspuns. 

În timp ce commandoul se întorcea la locul unde rebela era supravegheată de 
Dillon, aceasta începea să-și revină. De pe buze i-a scăpat un geamăt slab, de parcă 
implora să se întoarcă la realitate. Când maiorul s-a apropiat la doar câțiva pași de 
ea, cu mâinile în șolduri, Dillon tocmai îi umezea buzele cu apa din bidon. Ea s-a 
uitat la Schaefer și străduindu-se să se concentreze. Statura masivă arunca asupra ei 
o umbră care bloca tot soarele portocaliu. Părea să fie recunoscătoare pentru ideea 
de răcoare, dar... avea și un aer compătimitor. Scânteia şi furia, întregul spirit rebel, 
erau eliminate din mintea sa. 

Schaefer a înţeles cât de ameninţător putea să arate, așa că s-a ghemuit lângă 
ea şi i-a vorbit într-o spaniolă blândă, încercând să obţină un răspuns. I-a luat mâna 
într-un gest de armistițiu. 

— Omul meu te-a ajuns din urmă, nu-i așa? Apoi s-a întâmplat ceva. Cine v-a 
atacat? Cum a ajuns sângele acesta pe tine? 

Anna l-a privit pe maior, confuză şi cu ochii în lacrimi. Pentru prima oară 
după atac, ea a început să formuleze unele cuvinte, abia inteligibile, dar măcar 
vorbea, în fine. 

— Toată... jungla... a înviat, s-a bâlbâit. Mai mult decât un jaguar... mai mult 
decât toți șerpii... La spintecat şi l-a aruncat... acolo... 

Arătă spre tufișurile zdrobite, locul unde aterizase trupul dezarticulat al lui 
Hawkins. 

Ceilalți oameni stăteau nemişcați la câțiva pași depărtare. 

— Cristoase, bate câmpii... n-are nici un sens ce spune, a izbucnit Dillon. Au 
fost blestemaţii de guerrillas, ea ştie foarte bine asta. Tot ce avem de făcut e să ne 
luăm după ei și să-i terminăm. Haideţi! 

Ramirez, căutând disperat o explicaţie logică și înspăimântat de adevăr, a 
încropit rapid o povestioară. 

— Probabil că niște „maimuţe” ne-au urmărit tot drumul de la plecarea din 
tabără, Major, spuse cu o siguranţă ce se voia categorică. Billy le-a auzit. Ea ne-a tras- 
o și a fugit, a continuat arătând către fata şocată. „Maimuţoii” ne-au aşteptat tot 
timpul. Trebuia să o lichidez pe curvă atunci când am avut ocazia, a șuierat mânios. 

Hawkins privea arma și radioul lui Hawkins pline de sânge, apoi înapoi la 
Anna, analizând indiciile evidente şi încercând să le potrivească oricărei alte 
explicaţii, în afara celei a lui Billy. 

— De ce nu au luat radioul și arma? a întrebat sec, punctând prima gaură în 
povestea lui Ramirez. Dacă au venit să o salveze, cum de au uitat să o ia? 

Nici un răspuns. Toți erau uluiţi şi confuzi. Apoi Billy a rupt tăcerea, încruntat: 

— Același lucru i s-a întâmplat şi lui Davis. 

Tonul sigur al vocii sale era categoric. 

Instantaneu, Schaefer a fost roşu de furie, neîngăduitor și dârz. Și-a făcut 
cunoscute intenţiile cât se poate de clar: 

— Vreau ca Hawkins să fie găsit, a ordonat, uitându-se la ceilalți. Dispozitiv 
de cercetare, câte doi. Cincizeci de metri, s-a răstit, indicând distanța de junglă pe 
care voia să fie periată centimetru cu centimetru. S-a lovit cu pumnul în palmă, gata 
să explodeze de frustrare. 

Soldaţii s-au răspândit în jungla întunecoasă, cercetând totul, tufiș cu tufiș, 
ramură cu ramură. Schaefer a ajuns lângă un sicomor înalt care avea la rădăcină un 
covor gros de mușchi. Privirea atentă i-a fost atrasă de o pată roşie, strălucitoare, de 
vreo 10 cm, care contrasta puternic cu fondul verde. Maiorul s-a lăsat pe vine şi a 
studiat-o, apoi a atins-o cu vârful degetului arătător. 

— Sânge, şi-a spus sieşi. 

Umerii i s-au lăsat uşor, parcă anticipând amărăciunea ce urma. În aceeași 
clipă, un strop de lichid roşu a căzut cu un plescăit în centrul petei. Reflex, și-a 
ridicat privirea, strângând din fălci în așteptarea altei orori. În frunzișul des de 
deasupra sa a văzut și mai multe picături roşii care cădeau încet din frunză în 
frunză de pe ramurile de sus. Frunzele uscate, maronii, ale sicomorului, scoteau un 
foşnet jalnic. 

Apoi l-a văzut atârnând atât de sus, încât era practic în vârful copacului. 
Suspendat de glezne, la fel ca cei din echipa lui Davis, trupul lui Hawkins se balansa 
ca un fanion hidos, cu toracele şi abdomenul deschise şi golite de organe. 

Peste zumzăitul general al junglei, singurele sunete care se mai auzea erau 
tipetele ascuţite ale unei perechi de vulturi care îşi disputau drepturile la carne. 
Cadavrul era atârnat ca o carcasă de animal pusă la uscat în vânt şi soare, iar briza 
uşoară care adia printre vârfurile copacilor îl balansa ușor, mișcarea stranie dând 
iluzia înfricoșătoare de viață după moarte. Și nu se auzea nici un vaiet, nici un 
strigăt. Oricât de îngrozitoare, moartea era la fel de sobră ca întotdeauna. Jungla 
sufocantă și lipsită de compasiune nici măcar nu a băgat de seamă. 

Fără să clipească, Schaefer se uita fix la priveliştea înfiorătoare. Fără să-şi ia 
ochii de la trupul mutilat al irlandezului, a scos un fluierat ușor, semnal de adunare 
pentru camarazii săi. A sunat lipsit de speranţă, sobru ca un imn funebru. Nimeni 
nu a avut nici o îndoială că sunt chemați la locul unei morți. 

Maiorul era prea absorbit ca să bage de seamă că Blain a sosit primul, așa încât 
solidul commando nu a spus nimic, ci doar a urmărit direcţia privirii lui Schaefer. 
Chiar şi un veteran tăbăcit ca Blain, martor şi uneori participant la acte de barbarie 
crudă, a rămas tăcut şi înlemnit. Gura lui — care nu mai fusese lipsită de tutunul de 
mestecat încă de la vârsta de 12 ani — s-a căscat, cocoloşul de tutun a căzut pe 
catarama centurii și de acolo pe pământ, urmat de un șuvoi gros de salivă galben- 
maronie care i s-a revărsat pe bărbie. Şi-a șters gura cu mâneca murdară, apoi, 
instinctiv și fără nici un cuvânt, și-a luat arma de la umăr, a tras siguranţa, și a 
îndreptat țeava spre junglă, de parcă aceasta aparţinea unei planete străine. 

Pentru că irlandezul era primul membru al echipei ucis în acţiune în toți cei 7 
ani de când operau ca o unitate. Davis şi ai lui au participat împreună cu ei fie într-o 
misiune, fie în alta, dar nu erau parte a frăției celor şase. Hawkins era unul de-al lor. 
Până în acest moment ei fuseseră — într-un fel — invincibili. 

Dar acum s-a rupt ceva, şi se putea întâmpla orice. 

Când s-au adunat şi ceilalţi, Blain și-a tăiat altă bucată de tutun şi s-a mișcat 
impulsiv, cercetând jungla cu arma gata să deschidă focul, disperat pentru 
răzbunare. În tot acest timp bolborosea către sine ceva despre bastarzii de rebeli pe 
care planifica să-i „prelucreze” cu maceta și săi trimită în proțap la grătarul din iad. 
În tăcere, i-a promis lui Hawkins că oricine sau orice îi va ieși în cale va fi ca şi mort. 
Dar, chiar și în furia sa, era deosebit de atent la orice indiciu l-ar putea oferi jungla 
referitor la prezența inamicului — un trosnet de crenguță, o sclipire metalică printre 
ramurile copacilor. 

După un minut, a fost oprit de un foșnet în adâncul frunzișului aflat la vreo 10 
m în faţa sa. Foarte atent și în liniște, şi-a ridicat mitraliera gatling și a țintit în 
direcția zgomotului. 

— la ieşiţi la vedere, labagiilor! a șuierat cu un rânjet dement, anticipând 
răzbunarea. Hai să vă văd faţa de cur ca să v-o umplu cu gloanţe! 

Şi a început să apese încet pe trăgaci, parcă în extaz, momentul potrivit. 

Aştepta un terorist — poate doi, poate mai mulți. Nu conta. Și o duzină l-ar fi 
mulțumit. Ar fi golit întreaga bandă de cartușe şi i-ar fi făcut franjuri pe toți. 
Zgomotul a crescut mai distinct, iar Blain şi-a ţinut respirația pentru ca arma să 
rămână nemișcată. 

— Hai, nenorociţilor... drept în cătare, a şoptit. Bătrâna sculă nu mai are 
răbdare. 

Deodată... zgomot de năvală... și un mic tapir a țâşnit dintre frunze, guițând, 
a traversat în fugă luminișul și s-a afundat în iarba din canion. Blain a clipit, apoi a 
răsuflat ușurat, urmărind cu ochii animalul ce dispărea. 

— Shit! a bombănit exasperat. 

Trupul său, tensionat din cap până în picioare de alertă, s-a relaxat la vederea 
animalului, devenind aproape neputincios. 

Dar chiar când a permis simţurilor să se liniștească şi a ieșit din starea de 
alertă, a simţit o senzaţie curioasă de arsură pătrunzătoare între umeri. Și, răsunând 
batjocuritor în urechile sale, a putut auzi vocea lui Hawkins venind parcă de sub 
apă: Hei, Blain, ai auzit vreodată de periuta de dinți? 

Înfiorat, Blain s-a uitat la vârful ce-i ieşea din piept și la sângele ce țâşnea prin 
gaura din bluză. 

A ridicând mitraliera... o secundă prea târziu, doar după ce a fost străpuns de 
lancea alienului. Creatura a atacat în propriul său concept de timp, o mișcare 
neclară, neomenesc de rapidă, măsurată în milisecunde. Arma ascuţită ca un brici a 

intrat în spatele lui Blain, secționând coloana vertebrală cu o forță atât de uimitoare 
încât a ieşit prin piept. A mai putut doar să scoată o jumătate de strigăt care s-a 
pierdut în junglă, printre țipetele papagalilor, a maimuţelor albastre, şi scârțâitul 
făcut de picioarele milioanelor de greieri. 

Lancea alienului a străpuns și inima lui Blain pe care a smuls-o din trup, 
organul rămânând ataşat de vârful acesteia ca un fel de trofeu macabru. O sută de 
preoţi maiași s-au răsucit în mormintele lor din temple. Apoi arma mortală a izbit 
un trunchi de bambus, şi inima a explodat într-o masă sângerândă, informă, la fel de 
nelalocul ei pe scoarța copacului, ca și însăşi prezenţa alienului. Cadavrul lui Blain, 
care timp de câteva secunde — ce pentru un observator au părut a fi ore — a rămas în 
picioare, apoi a căzut la pământ. Gaura enormă din pieptul lui Blain era suficient de 
mare ca să se poată strecura prin ea un tapir. 

Aflat în apropiere, Mac a auzit ţipătul scurt al lui Blain și s-a năpustit în 
direcția sunetului. Când a ieşit în luminișul unde se aflase Blain cu doar câteva 
secunde mai înainte, nu a văzut nimic decât o urmă proaspătă de târâre pe pământ; 
iar dincolo de ea lancea alienului care încă vibra înfiptă în copac. Cu M-22 pregătit, 
Mac s-a apropiat, tocmai la timp ca să poată auzi un fel de sunet asemănător cu cel 
făcut de un ţăran flămând care-şi sorbăie zupa direct din castron, fără lingură. 

S-a oprit o secundă ca să asculte, dezorientat, apoi a dat deoparte o frunză 
maronie și a văzut retragerea masivei creaturi cu două picioare — nu primată, nu 
om, ci un războinic, fără îndoială — care alerga printre copaci. Întins pe pământ, la 
doar câţiva centimetri depărtare era ceea ce mai rămăsese din trupul lui Blain golit 
de organe; un rinichi şi câțiva metri de intestine erau răspândite prin apropiere, 
împrăştiate de monstrul care fugise. 

Soldatul a rămas şocat, simțind în gură gustul bananei pe care o înghiţise 
înaintea atacului rebelilor. A întors capul într-o parte şi a vomat masa galbenă pe 
jumătate digerată, apoi și-a scuturat capul și a gemut tare, ştergându-şi ochii 
neîncrezători. 

Dar şi-a înăbușit repede amărăciunea, lăsându-se cuprins de pasiunea 
răzbunării. Şi-a adunat mințile, a ridicat arma de la piept și a orientat-o fără să mai 
ochească în direcţia unde a dispărut alienul. În timp ce sfârteca copacii, scotea un 
urlet războinic primitiv — nu strigătul învăţat în perioada de instrucţie, ci unul care 
izvora direct din suflet, un vaiet neconsolat de agonie al unui bărbat ce și-a pierdut 
fratele. 

A golit o magazie întreagă trăgând de la şold, înainte de a se gândi să-i cheme 
pe ceilalți. Orice ființă vie aflată pe o rază de trei kilometri a auzit răcnetul brutal al 
lui Mac și tunetul rafalei. Imediat, commandoul s-a pus în mişcare, alergând frenetic 

prin desiş, de parcă acum era șansa lor de a-și potoli oarecum coşmarul. 

Când Mac şi-a epuizat muniţia, s-a aplecat şi a luat bătrâna sculă a prietenului 
său, pe care o scăpase în agonia morţii. Din nou, a început să secere cu gloanțe 
vegetația verde-întunecată, zburătăcind așchii din trunchiurile copacilor, de parcă 
jungla însăși trebuia să moară pentru cele întâmplate. Avea ochii unui posedat în 
timp ce baleia țeava mitralierei dintr-o parte în alta. Toate rezervele interioare pe 
care le putea avea un om, Mac le-a ars ca o flacără albă, apoi... s-a mobilizat şi mai 
mult şi a continuat să ardă. În starea sa de furie incontrolabilă ar fi nivelat cu plăcere 
întreaga țară și toate dictaturile putrede învecinate, orice... numai să pedepsească 
pe cei responsabili de moartea celui mai bun prieten al său. 

Ceilalți din commando au ajuns lângă el unul câte unul, năvălind din 
frunzișul sufocant. 

— Ce mama dracu-ntâmplă? s-a repezit Ramirez la Mac, zbierând ca să se facă 
auzit peste vuietul făcut de mitralieră. 

Mac a răspuns răcnind și el, fără să contenească nici o clipă focul: 

— L-a doborât pe Blain! A fugit într-acolo! 

A continuat să tragă şuvoiul neîntrerupt de gloanţe așchiind bambuşii din 
direcția arătată. 

— Stai să-ți fac nițică lumină! a şuierat Ramirez cu o urmă de umor negru, și 
lansatorul său a scuipat două grenade în junglă. După trei secunde o pereche de 
explozii asurzitoare au împrăştiat fragmente de țărână, frunze și lemne, doborând şi 
păsările din cer, odată cu strălucirea orbitoare a fosforului. 

Apoi, haosul a fost urmat de o linişte adâncă la fel ca după un cutremur, ca și 
cum întreaga lume îşi trăgea sufletul după șocul durerii. 

Alienul, care alerga printre copaci, s-a oprit când flashul orbitor al grenadelor 
i-a scurtcircuitat vederea în infraroșu, lăsându-l pe moment paralizat. Pe când stătea 
nemișcat și ghemuit, un şrapnel a şuierat prin aer și s-a înfipt adânc în umărul său 
masiv. 

Durerea abia a simtit-o, dar tăietura a fost suficient de adâncă încât să 
provoace sângerarea — un lichid gelificat, translucid, de culoarea ambrei — care a 
stropit frunzele unui arbust. 

Grupul de oameni — acum și cu Schaefer și Dillon care o trăgea pe Anna după 
el — stăteau în luminiș cu ochii larg deschişi, cu urechile țiuind dureros... și aşteptau 
ca jungla să reacționeze. Pentru câteva clipe, singura mișcare a fost doar fumul 
albastru-pal care se ridica din ţevile gatlingului din mâinile lui Mac. Şi fiecare dintre 
ei părea ca şi cum habar n-avea ce trebuia să urmeze. Deodată, duzina de războaie la 
care participaseră nu mai însemna nimic, iar eficienţa lor în luptă — și numărul mare 

de victime făcute — plus formidabila bravură și norocul erau la el de neînsemnate 
precum zborul unor roiuri de albine în adâncul pădurilor. 

Anna s-a smuls din mâna lui Dillon și s-a năpustit către trupul lui Blain ca și 
cum ar fi fost atrasă de un fel de vrajă. În timp ce se uita în jos la trupul mutilat, în 
ochii ei a reapărut teroarea. Dar de această dată nu a mai devenit rigidă ca în stare 
de șoc cum se întâmplase când Hawkins s-a luat la trântă cu soarta. Schaefer o 
urmărea atent, ştiind că fetei îi revin amintirile, iar raportul lui Mac putea aduce 
puţină lumină asupra felului cum funcționează mintea inamicului. În timp ce Anna 
privea transfigurată de oroare, maiorul se uita la cei doi martori nerăbdător să afle 
nişte răspunsuri. 

Mac a vorbit primul, bâlbâindu-se: 

— L-am... l-am văzut... 

— Ce? Ai văzut... CE? 

— L-am văzut, a repetat monoton. O chestie a dracului... 

Şi vocea i s-a frânt ca şi cum nu avea cuvinte ca să descrie. 

Apoi Mac şi Anna, amândoi privind cadavrul de jos, şi-au ridicat simultan 
capetele. Au schimbat o privire semnificativă, ca şi cum şi-ar fi împărtăşit un secret 
comun. Același lucru îi făcuse pe amândoi să tacă. 

Schaefer nu mai avea răbdare. S-a întors către Mac și a strigat: 

— Mac! Mac! Uite-te la mine, fir-ar să fie! 

Soldatul cel dur privea în gol, cu chipul amorţit de şoc. Trăsese toate cartuşele. 
Acum, nemaiavând puterea dată de armă, furia sa era inutilă. 

— Cine a făcut asta? a întrebat Schaefer, scuturându-l furios de umăr. 

Deodată — în timp ce ieşea din transă — Mac a devenit şi el furios, pentru că nu 
avea nici o explicaţie: 

— Habar nu am cine dracu a făcut-o, spuse dezgustat. Ceva teribil... mare cât 
o gorilă, doar că nu avea păr. Am văzut, Major, am văzut, a insistat aproape patetic, 
de parcă s-ar fi temut că nu-l crede nimeni. 

În timp ce Mac se străduia să descrie alienul, Ramirez, care cercetase zona 
dimprejur, s-a întors alergând la grupul care, acum, avea un om mai puțin. 

— Nimic, Major. Nici cea mai mică urmă, a raportat furios şi frustrat. Ca şi 
cum ar fi dispărut într-o gaură din pământ. 

Soldaţii uimiți și dezorientaţi s-au dat instinctiv mai aproape de Schaefer, 
adunându-se în jurul său ca și cum ar fi căutat confortul şi îndrumarea liderului lor. 
Schaefer şi-a ridicat privirea către cerul cu nuanţe galbene care începea să se acopere 
cu nori grei, întunecaţi, ziua coborând spre asfinţitul care nu aducea răcoare, ci doar 
mai multă sălbăticie. 

— Să profităm cât mai este lumină, a spus încet. Vreau o poziţie defensivă 
aranjată pe creastă. Goliţi-vă toate buzunarele. Vom avea nevoie de tot ce avem. 

Mac, care era atât de agitat încât mârâia ca o pumă încolțită, s-a forțat să-și 
recâștige calmul, măcar cât să-şi poată face din nou treaba. 

— Da, sir, i-a replicat cu vigurozitate lui Schaefer, ușurat să-și facă de lucru 
într-un proiect care să-l distragă de la amărăciunea și furia provocate de moartea lui 
Blain. 

Dar, chiar și Schaefer era nervos. A înţeles că inamicul său nevăzut era un 
magician al tacticii care avea în mânecă tertipuri la care ei nici măcar nu visau. 
Fragmente de indicii, vagi, au început să fie încet adunate la un loc, confirmând 
spusele lui Billy că pe acolo bântuia un fel de ucigaș nepământean. 

Pe când umbrele purpurii ale junglei deveneau tot mai întunecate, maiorul știa 
că echipa sa va fi şi mai vulnerabilă la acţiunile misteriosului predator care-i dobora 
oamenii unul câte unul. 

Dar cel mai neliniştitor fapt era acesta: până acum, Schaefer a fost întotdeauna 
capabil să înțeleagă exact de ce-l urăşte inamicul. Se aflau pe poziţii adverse în 
război şi luptau precum eroii, cât de bine puteau. Aici nu era sigur de absolut nimic. 
Inamicul a apărut de nicăieri, și nu avea nici armată, nici ţară, nici crez, nici 
îndurare. 

Deşi erau în criză de timp, Schaefer s-a simţit dator să-i acorde lui Blain un 
ultim omagiu -— fie el minimal și temporar — înainte de a pregăti tabăra pentru 
noapte. 

— Puneţi-l în poncho-ul său, spuse maiorul, arătând spre trupul mutilat. ÎI vom 
îngropa în zori. 

— Mă ocup eu de el, a intervenit urgent Mac, hotărât să aibă grijă de prietenul 
său chiar și după moartea acestuia. 

Şi în timp ce Mac se ocupa de ceea ce putea fi considerat a fi — date fiind 
condiţiile — o ceremonie funerară, restul commandoului a urcat către locul ales de 
Schaefer pentru tabără. Anna, cu ochii pe desișul din apropiere, s-a desprins de 
grup nebăgată în seamă de ceilalți. Au înţeles cu toţii că era prea îngrozită pentru a 
mai încerca să fugă. Oricum, nu făcea o încercare de a evada. Observase printre 
frunze o pată portocalie strălucitoare. Când s-a apropiat de frunziş, şi-a înmuiat 
degetele în sângele alienului, în a cărui culoare şi iridescență părea a fi fost distilate 
toate nuanțele orhideelor din junglă. 

A atins cu delicateţe lichidul ca o sevă, apoi și-a apropiat mâna de ochi şi a 
examinat cu curiozitatea și inocența unui copil care ţine pentru prima dată între 
degete aripile unui fluture. De fapt, Anna încă nu-și revenise întru totul la realitate. 

Deși era din nou funcțională, o parte din ea era adăpostită într-o zonă buffer a minţii, 
unde totul era liniștit și frumos ca o poveste cu zâne. Era acum izolată de teroarea 
maximă la care fusese martoră mai devreme, iar fascinația ei pentru culoarea 
profundă de ambră a sângelui cristalin al alienului era o cale de a pretinde că acel 
coşmar nu s-a întâmplat niciodată. 

Pe când studia absentă substanța ciudată, adulmecând-o uşor, Dillon s-a 
apropiat din spatele ei. Ea şi-a ridicat privirea zâmbind când el i-a făcut semn să îl 
urmeze. Anna s-a ridicat ca un copil ascultător, ștergându-și distrată degetele 
lipicioase de pantalonii uniformei. 

Apoi, Dillon şi ascultătoarea Anna - acum antiteza amazoanei sălbatice care 
fusese capturată în tabăra guerrillei — s-au apropiat de ceilalți aflați în susul pantei. 

Cei din commando începuseră să-și pună la punct defensiva taberei într-un 
pâlc des de arbori aflat la baza unui zid stâncos al canionului. Săpaseră deja gropi 
individuale ca locaşuri de tragere, iar Ramirez, Billy și Mac stăteau într-un genunchi 
în ale lor cu armele încărcate şi gata să deschidă focul. Camuflajul uniformelor lor 
transpirate se potrivea perfect împrejurimilor, verdele şi pământiul dizolvându-se în 
lumina apusului, tonurile întunecate amestecându-se într-un mod aproape magic — 
exceptând doar, prin comparaţie, capacitatea alienului al cărui camuflaj era cu ani 
lumină mai avansat. 

Dillon a ajutat-o pe Anna să se așeze într-un adăpost individual în care ea s-a 
ghemuit în starea ei de pe jumătate dusă, legănându-se încet şi metodic ca un pacient 
de la psihiatrie aflat sub influența unor doze mari de medicamente. Din când în 
când se uita la petele de sânge ale alienului de pe pantalon, care străluceau delicat 
cu o slabă luminozitate portocalie în întunericul ce se lăsa. Cu încetineală și-a dus o 
mână către pată, a mângâiat-o ușor, apoi şi-a ţinut respiraţia înfiorată, ca şi cum 
amintirea atacului brutal asupra lui Hawkins ar fi răzbătut la suprafață din adâncul 
subconștientului. Al doilea şoc păru să o liniștească, și a intrat într-o stare de 
picoteală. 

În apropiere, Mac întindea prin iarbă firul unei capcane, pe care-l acoperea cu 
frunze. După ce a înconjurat o zonă largă de vreo 15 m, până ce nu a mai rămas nici 
o deschidere în perimetru, s-a întors în tabără, şi i-a raportat lui Schaefer. 

— Am instalat cea mai mare parte dintre rachetele luminoase. Şi două 
claymore imediat în afara perimetrului. Niica nu se poate apropia fără să 
declanșeze cevașilea. 

— Bună treabă, sergent, a confirmat Schaefer scurt, în timp ce mintea sa 
încerca să proceseze o sută de detalii. Apoi, brusc conştient de legătura ruptă dintre 
Blain şi Mac, a adăugat încet: 

— Îmi pare rău, Taure. Nu e uşor niciodată. A fost un soldat bun. 

— Eu n-am avut nici un frate. El a fost fratele meu, a replicat Mac simplu, ca 
pe un fapt de la sine înțeles, strângându-şi buzele ca pentru a-și contola emoția. 

Apoi s-a îndreptat către locul unde se afla trupul lui Blain învelit în poncho, la 
marginea taberei. A dezvelit chipul acestuia, pe care se așezase liniștea morții, 
părând că doarme. Arma care l-a ucis nu a lăsat nici un semn aici, şi lumina palidă a 
înserării îndulcea cenușiul morţii. Mac a scos încet din buzunarul de la bluza lui 
Blain bidonașul din care băuseră amândoi în acea zi, mai devreme. 

Stratul de crom era cam șters și lăsa la vedere alama de dedesubt. Mac și-a 
suflecat o mânecă, întorcând-o pe dos ca să expună o zonă mai curată a țesăturii din 
bumbac și a frecat bidonul de ea cu grijă, cu mişcări circulare, ca și cum lustruia o 
bijuterie de mare preţ. Inscripţia exterioară — Divizia 101 Aeropurtată — încă mai era 
vizibilă pe una dintre feţe. A fost Compania în care Mac şi Blain au servit împreună 
în Nam, acum 14 ani. 

A deșurubat dopul cu demnitatea unui sacerdot și a ridicat bidonașul la buze, 
sorbind o înghiţitură de whiskey acru, din borhot, atent să mai lase de o încă o gură 
zdravănă. După care a înșurubat dopul la loc, şi, cu blândeţe, a pus bidonașul la loc 
în buzunarul lui Blain. 

— Habar n-am un'te duci, frățicule, da’ pun pariu că asta o să-ți pice bine. 

După o clipă de meditaţie, și-a salutat pentru ultima dată prietenul. Apoi l-a 
acoperit cu poncho. 

— Adios, camarade. 


12 


După ce praful stârnit de explozie s-a aşezat și flashurile grenadelor s-au stins 
în umbrele amurgului, alienul şi-a scuturat capul când a început să-i revină vederea 
în infraroșu. S-a uitat la trupul gol al lui Hawkins; şi-a înfipt degetul prehensibil cu 
gheară adânc în coapsa irlandezului de parcă cadavrul acestuia era o bucată de 
carne atârnată în cârligul unui măcelar. Cu oarecare dificultate, creatura şi-a târât 
cea mai nouă victimă printre lianele atârnătoare ale junglei ca pe un sac de pietre. 
Nu avea conceptul durerii omeneşti provocate de pierderea camaradului și de furia 
turbată care-i cuprinsese pe supraviețuitorii commandoului. Uciderea era doar un 
mijloc simplu ca ceva să se sfârșească, și nu avea mai multă semnificație decât 
doborârea copacilor pentru a face loc de aterizare navei spaţiale. Doar speciile 

inferioare mureau pe planeta natală a alienului. Formele superioare se transformau 
la nesfârșit, încât nu ocupau niciodată destul timp un trup cât să ajungă să moară. 
„Năpârleau” precum șerpii. De aceea, creatura i-a disecat pe acești soldaţi ucigaşi cu 
atenţia rece și grija cu care un ceasornicar demonta un mecanism de ceas deosebit de 
complicat. 

A sondat obsesiv pentru a localiza centrul identității omului, prin analizarea 
fiecărui milimetru de carne și os. Deşi încă nu a reușit să-l găsească, deja a înţeles că 
craniul și poate şi coloana vertebrală erau nişte piese importante. Restul trupului era 
în mod evident inutil și neimportant — lipsit de valoare precum un simplu ambalaj. 

Alienul a cărat cadavrul prin noapte vreo jumătate de milă până ce a ajuns la 
un loc ce părea a fi fundul unui lac secat aflat în mijlocul unei întinderi de copaci de 
bumbac, la poalele unui șir de coline aflate la doar 8 km de frontiera Conta Mana. O 
strălucire albastră ciudată, suprarealistă, era filtrată printre ramuri, precum lumina 
lunii pline într-o noapte senină, dar aici apărea la nivelul solului precum o stea 
prăvălită din cer, şi avea nuanţa apelor puţin adânci din Caraibe. 

Lumina stranie era emisă de nava spaţială a alienului, care a aterizat în 
mijlocul lacului. Aici se afla nava în formă de ou în care creatura a traversat 30 
milioane de kilometri cu singurul scop de a găsi un sens existenței sale. Și era pentru 
a doua oară. Apa din lac s-a evaporat la aterizarea dogoritoare executată acum o 
sută de ani. Această călătorie a fost controlată de pilotul automat. 

Nava în formă de ou era absolut imobilă, învelișul metalic neted strălucind cu 
o patină de cupru. În faţa ei, alienul a ridicat mâna cu trei degete într-un gest parcă 
de binecuvântare. Din laterala navei s-a extins o rampă până ce a atins solul, părând 
a fi suspendată pe o duzină de lasere. Intrusul venit din altă lume a ridicat cadavrul 
pe umăr, iar după ce a intrat în navă, a trântit pe jos ultima s-a pradă. Liniştea a fost 
spartă de bufnitura înfundată a trupului care a lovit podeaua de tungsten. Gheara i 
s-a înfipt cu putere în carnea umană, pătrunzând prin pielea lui Hawkins la baza 
coloanei vertebrale cu cealaltă mână cu gheare, secționând măduva precum cuțitul 
prin unt. Apoi a smuls în sus, smucind vertebrele. Insistent, a smuls şi mai tare, 
scoțând întreaga coloană din trup. Plescăitul greţos al cartilajelor rupte a răsunat 
între pereţii încăperii când oasele s-au separat de ţesuturi. 

Fără nici o urmă de emoție, alienul a dus capul şi coloana vertebrală într-o altă 
încăpere a navei, lăsând o urmă de sânge şi resturi de ţesuturi pe podeaua 
imaculată. Această încăpere era luminată albastru intens. Predatorul a pus rămăşiţele 
umane pe o masă de autopsie şi a făcut un pas înapoi, urmărind cum lumina de 
deasupra se transforma într-un galben-portocaliu. Atunci, cu ajutorul unei 
tehnologii laser aflată cu secole în avans față de cea terestră, țesuturile aderente la 

oase s-au scorojit şi s-au transformat în mici grămăjoare de praf. 

Lumina s-a transformat din nou, într-un verde pal, iar alienul şi-a ridicat 
trofeul admirându-l. Era neted şi alb ca un schelet din deșert, curăţat de animalele 
necrofage și albit ani de-a rândul de soare. După care l-a fixat pe un raft strălucitor 
de pe unul dintre pereţii laterali ai navei, cu gesturi atente, cu mândrie, ca pe ceva ce 
putea fi un artefact valoros al unei civilizații antice. Pipăia textura şi mângâia 
golurile cu o detaşare evidentă. Când lumina verde a strălucit şi mai triumfal, a ieșit 
în evidență faptul că acesta era doar unul dintre multele trofee asemănătoare 
dispuse în jurul încăperii. Era echivalentul din altă lume al sălii cu trofeele obținute 
de un vânător de vânat mare, cu pereţii acoperiţi cu fildeşi de elefant, coarne de 
cerb, etc. Cu toate acestea, avea şi un fel de puritate precum laboratorul unui om de 
știință sau interiorul sacru al unui templu. 


În tabăra improvizată, Anna şi Billy supravegheau atenți printre copaci, în 
timp ce întunericul care se lăsa dizolva toate obiectele într-o masă de umbre 
înşelătoare. 

Alimentată de teamă, imaginaţia lor le juca feste în timp ce se holbau la jungla 
necruțătoare, fiecare cu dumnezeul său nepotrivit. 

Ramirez butona frenetic butoanele radioului lui Hawkins, căutând frecvenţa 
care să pună commandoul în contact cu baza unde așteptau elicopterele, aflată 
imediat dincolo de frontiera Conta Mana. Dillon a preluat microfonul și a început să 
vorbească, în timp ce zgomotele statice pârâiau în difuzor. 

— Blazer 1, Blazer 1, răspunde! Aici Red Fox! Over. 

Dillon clipea nervos. Nu ştia exact coordonatele unde se aflau, dar era sigur că 
erau la doar câţiva kilometri de siguranță — aceia care, datorită pericolului în care se 
aflau, li se părea a fi cât o mie. 

— Blazer 1, Mayday! Suntem aproape de frontieră, lângă râu. Tabăra inamică 
distrusă. Doi morți. Guerrillas în urmărire. Avem nevoie de extragere imediată. 
Circumstanţe critice. Over. 

Pentru oamenii adunaţi în jurul radioului au trecut secunde interminabile. 
Apoi, prin valurile de interverenţe, le-a venit răspunsul: 

— Solicitarea de extragere respinsă. Zona voastră este încă compromisă. 
Deplasaţi-vă în Sectorul 3.000 pentru extragerea prizonierului, Prioritate Alpha. 
Următorul contact la ora 1030. 

Chipul lui Dillon s-a făcut palid de furie când a auzit ordinele. 

— Roger, Blazer 1. Over and out. 

Şi a întrerupt contactul. 

— 'Ticăloşi cretini, a mârâit, întorcându-se către ceilalți adunaţi în jurul său. Ce 
mama dracu' cred ei că-i asta... un fleac? 

Schaefer se uita la Dillon cu urma unui rânjet pe buze. Măcar auzea un ecou al 
furiei unuia plecat din ghettou — care răbufnea din fostul său camarad. 

— Care-i treaba, Dillon? l-a tachinat maiorul. Limuzina a rămas fără benzină? 
Suntem bunuri dispensabile, amice, îți aminteşti? 

Vorbea cu o ironie mușcătoare. 

— Se pare că Langley nu e niciodată prin preajmă când ai nevoie de ei, eh? Ar 
fi trebuit să solicităm un mic tur prin Siria. Transport regulat, plus că au camere TV 
şi-n cur. 

— Suntem încă prea departe în interiorul țării, a replicat Dillon sec, ignorând 
zeflemeaua lui Schaefer. 

— Bullshit, nigger, acum ești exact ca noi toți. 

Maiorul se gândea la sine: dacă n-ar fi fost situaţia cu alienul, ar fi fost fericit 
să-l doboare la pământ pe Dillon, pe care-l considera acum un laş, sau un 
incompetent total. 

Dillon i-a întors privirea lui Schaefer, citindu-i în tăcere gândurile, cu 
receptorul inutil în mână. Oamenii așteptau să vadă dacă confruntarea va exploda — 
realmente doritori să se întâmple asta. 

Dar maiorul s-a ridicat şi s-a întors brusc către Ramirez, care supraveghea cu 
capul dat pe spate bolta de ramuri și liane. 

— Oricum, nu ne-ar fi stricat să vină aici un căcat de elicopter, a ricanat 
chicano. 

Dillon i s-a adresat lui Mac, hotărât să-și restabilească din nou comanda. 

— Cine ne-a atacat azi? a întrebat abrupt. 

— Nu ştiu, l-am văzut doar pe unul dintre ei, a răspuns Mac pe un ton 
inexpresiv. Camuflat, un fel de Spiderman. Era acolo..., spuse, și arătă spre hățiş, 
vorbele readucându-i amintiri teribile. 

— Blestemații aceia de ochi, murmura, uimit și amortțit. 

S-a cutremurat în aerul nopții, deşi temperatura încă mai era doar cu puţin sub 
V. 

Dillon l-a întrerupt impacientat. 

— Ce, sergent? 

— Ochii aceia! 

Mac s-a întors, zguduit, privindu-l pe Dillon și strigând furios. 

— A fost ca și cum m-am uitat direct în iad! a jurat cu profundă convingere. 
Am tras şi l-am nimerit drept în inimă. Două sute de cartușe, plus pistolul — toată 

muniția! 

Mâinile îi tremurau de mânie ucigașă. 

— Ni'ic... ni'ic de pe acest pământ n-ar fi putut rezista, nu de la distanţa asta! 

Vocea i-a devenit un urlet de sfidare, ca şi cum ar fi fost gata să se arunce la 
gâtul lui Dillon, dacă acesta ar fi îndrăznit să-l contrazică. 

În timp ce Dillon digera furia lui Mac, masivul soldat s-a ridicat și și-a luat 
arma. 

— Stau eu de pază primul, a anunţat şi s-a îndepărtat. 

Cu toate ororile văzute, era totuşi, în primul rând, soldat. Chiar și confruntat 
cu un inamic ce părea a fi de neoprit, paza de noapte trebuia executată. De dragul 
lui Blain, dar și al celorlalți. 

După plecarea lui Mac, Dillon a întrebat-o pe Anna în spaniolă: 

— Tu ce ai văzut? Ce i s-a întâmplat omului cu radioul? 

Fata rebelă a replicat încet, într-o engleză poticnită. 

— A fost... a fost jungla, s-a bâlbâit. 

Duritatea ei, tensiunea agresivă, dispăruseră, acum fiind retrasă în pasivitate 
și frică. Voia protecţia acestor oameni, inamici sau nu. Politica nu mai conta deloc. 
Doar viața. America Satan nu era nimic pe lângă diavolul pe care tocmai l-a văzut. 

— Doamne, ce dracu...? a izbucnit Dillon exasperat. Să vorbesc cu voi doi e ca 
și cum aş încerca să vând un frigider unui eschimos! De ce nu-mi poţi da un răspuns 
direct? 

Dar Anna s-a închis din nou în ea însăși precum o orhidee lovită. Pleoapele i- 
au căzut şi pe buze i-au revenit, murmurate, vechile rugăciuni învăţate la 
mânăstirea de maici. Dillon nu mai putea scoate nimic de la ea. 

Ramirez, cuprins de o stare de agitaţie, l-a văzut pe Billy stând izolat de grup. 
Siouxul medita atent la jungla din jurul său peste care noaptea cobora ca o cortină — 
perfect conștient, ca o felină la pândă, absorbind fiecare sunet, cu nervii întinşi 
strună. 

Ramirez s-a apropiat de indian. 

— Tu ştii ceva, nu-i așa, Billy? Ce este? Ia zi-i cercetaşului tău. 

Billy s-a întors spre Ramirez, cu chipul împietrit, cu ochii negri larg deschişi 
precum onixul din orbitele unui idol maiaș. 

— Mi-e teamă, spuse, iar remarca şoptită era mai oribilă decât un urlet care 
îngheaţă sângele în vene. 

Din câte ştia Ramirez, Billy Sole nu s-a temut de nimic niciodată în viaţa lui — 
s-au, cel puţin, nu a recunoscut așa ceva. Faptul că acest soldat stoic şi-a mărturisit 
frica, l-a făcut deodată pe Ramirez să se simtă de parcă ar fi stat gol și neînarmat în 

bârlogul unui leu. Tipul dur din barrio era înfricoșat până în măduva oaselor. 
Aproape disperat, Ramirez a încercat să-l scoată pe indian din starea sa. 

— Ce dracu, dom'le! Tu nu te temi de nimic! — dar a sunat ciudat, ca o 
amenințare. 

Billy stătea neclintit, cu picioarele depărtate, ca un animal ghemuit. S-a uitat 
drept în ochii lui. Deşi Billy nu văzuse creatura mai mult decât ceilalți — de fapt, 
chiar mai puţin decât Mac și Anna —în transa sa o privise mai profund decât ceilalți. 

— Acolo e ceva ce ne aşteaptă, a şoptit, la doar câţiva centimetri de faţa lui 
Ramirez. Şi nu sunt guerrillas, prietene. Nu e vorba de război, nici de arme, şi 
nimeni nu va scăpa. 

Dillon, care prinsese fragmente din acest dialog, s-a gândit că Billy trebuie să fi 
fost speriat rău. 

— Şi-a pierdut sângele rece, i-a explicat simplu lui Ramirez, care rămăsese 
tăcut, după plecarea indianului. Acolo nu e nimic altceva decât niște căcați de 
comuniști, guerrillas, pe care o să-i facem praf, a insistat cu încăpățânare, la fel de 
încrezător în puterea lor superioară, precum CIA în timpul bombardamentelor din 
Nordul Vietnamului. 

Dar, în ciuda forței cuvintelor sale, în vocea s-a era o urmă de îndoială, de care 
amândoi erau conștienți. 

Schaefer ținea în mână plăcuțele luate de la oamenii măcelăriți ai lui Davis. Le- 
a băgat sub ochii lui Dillon. 

— Tot nu pricepi, nu-i aşa? a mormăit, cu un amestec de supărare, furie şi 
neajutorare în voce. l-a ucis pe Davis și ai lui, iar acum ne vrea pe noi. 


Jungla, fierbinte şi inertă, era învăluită de întunericul ca de cerneală, deşi 
lumina lunii pătrundea când şi când prin ceața din canion, aruncându-și razele reci 
asupra copacilor. Mac se afla în adăpostul său săpat, uitându-se în noapte, cu arma 
fixată pe tripod în faţa sa. Ochii săi nu vedeau decât fantome în pădurea deasă. 
Frunzele deveneau mâini, lianele șerpi. Evenimentele brutale din acea zi erau 
suficiente pentru a clătina până şi atitudinea acestui veteran călit în lupte. Se gândea 
la alte vremuri, undeva la sud de Khe San, când el și Blain au supravieţuit unei alte 
capcane de coșmar. A început să-și şoptească sieși, tare, ca și cum s-ar fi aflat din 
nou în noroaie și fum, târându-se prin ţinutul Penong Bay, cu Blain alături. 

— Acelaşi fel de junglă, a murmurat. Aceeași lună miştocară și toate cele, 
frățicule. O noapte cu adevărat de căcat, îți aminteşti? Doar tu şi cu mine, cu noroi 
până în ochi, singurii din pluton care am scăpat nevătămați. 

În timp ce ochii i se concentrau neliniștiţi, își reamintea atât de bine de acea 

noapte de mult, încât nu o mai putea distinge de cea prezentă. 

— Ne-am târât chiar până sub nasurile lor, nu-i aşa? a continuat, râzând lipsit 
de veselie. Nici o zgârietură. Şi nici un labagiu de latino n-a reușit să te facă 
vreodată, frățicule. Erai prea bun. La dracu, dacă tu n-ai reuşit să scapi acu’, n-au să 
scape nici ei. Promit, OK? 

Apoi, Mac a revenit în prezent, și l-a copleșit un val de mânie. 

— Îți promit asta, frățicule, a jurat cu intensitate ucigaşă, calea sângelui 
clocotind prin junglă. Indiferent ce-o fi, sper că ne va ataca din nou... pen'că are 
numele meu pe el, ca un blestemat de tatuaj pe frunte! 


Un câmp de forţă electronic înconjura nava alienului, când creatura, acum 
având din nou forma de predator în mărime naturală, cobora pe rampa susținută de 
lasere în noaptea umedă. Când a pășit de pe raza de lumină pe pământul solid, 
forma sa umanoidă s-a topit în umbrele nopţii cu luna acoperită de nori. Dar 
camuflajul său era dincolo de o simplă imitare a jocului de umbre. Pentru că această 
fiinţă remarcabilă şi-a activat o altă tehnică defensivă. Acum, celulele sale au început 
să se învârtejească și să se integreze cu aerul nopții până ce nu s-a mai văzut deloc 
nici o urmă a creaturii. 

Era ca şi cum ar fi înțeles — urmărind oamenii din commando -— importanța 
camuflajului absolut, în special la adăpostul întunericului. 

De aceea, spre deosebire de ocazia precedentă când a clonat șoimul, de data 
aceasta nu a avut nevoie de un animal-gazdă. Pur și simplu a dispărut, întreaga sa 
substanță, ţesut, piele, organe, plutind în briza junglei, dispersată și invizibilă. 
Urmele sale de pe sol s-au oprit la doar câțiva pași de navă, la marginea luminișului, 
încât un urmăritor ca Billy ar fi presupus că creatura s-a ridicat la cer. Dar nu — 
acum era la fel de dispersată precum un virus. Şi se afla din nou la vânătoare, 
îndreptându-se către cei ce mai rămăseseră din commando. 

Acum, după ce-și satisfăcuse curiozitatea disecând trupul lui Hawkins, era 
nerăbdător să aibă alt specimen, poate chiar unul şi mai avansat. 

Când alienul a dispărut în întuneric, laserele și rampa s-au retras în liniște, 
devenind una cu suprafaţa lucitoare a navei, fără să lase nici un semn pe suprafața 
acesteia. Nava a devenit o carapace impenetrabilă. După care, coloraţia exterioară ca 
de cupru lustruit, a început să se diminueze, iar forma navei să dispară parcă în 
ceață. A devenit şi aceasta una cu noaptea, așa cum tocmai făcuse căpitanul ei cu 
doar câteva clipe mai înainte. Curând nu s-a mai văzut absolut nimic în acel loc. 


Va urma... 

versiunea în limba română 


UNCRIS 


Golful Oman 


Cei 15 membri ai unității Commando-7 erau întinși în spaţiul relativ larg al 
navei din Clasa Pegasus Mk V (SOC/PBE). Era o navă de patrulare aparținând 
Navy, special proiectată pentru inserţia şi retragerea operatorilor din SEAL și alte 
Forțe Speciale în cadrul operațiunilor sub acoperire. 

Lieutenant Commander Blake Murdock și-a verificat oamenii. Aceasta era un 
fel de misiune de tip flashpoint. Nu au fost anunţaţi din timp, doar au primit 
ordinul de acţiune. Nu a fost timp pentru antrenament sau o planificare detaliată, 
așa cum făceau de obicei. 

Senior Chief Will Dobler a zâmbit către commander. 

— Nici o problemă. Am mai făcut vreo duzină de fleacuri ca asta. 

Murdock și-a ridicat sprâncenele: 

— Mda, dar ceva planificare ar fi fost de preferat. Acum, pentru prima oară, 
doar intrăm direct în acţiune și o facem. 

Pegasus avea 25 m lungime și un profil extrem de scăzut, întreaga 
suprastructură fiind acoperită cu material radar-absorbant. 

Acum tăia apele liniștite din Golful Oman din sudul Iranului cu viteza sa 
maximă de 45 noduri. 

Commander Murdock a trebuit să strige ca să se facă auzit pe deasupra 
vuietului celor două motoare diesel cu 12 cilindri în V care scoteau 4.506 CP 
pentru turbinele ce produceau jeturile de apă pentru propulsia navei suple. 

— Trebuie să știi ce avem de făcut, spuse Murdock. Imediat ce se întunecă, 
intrăm. Avem toată noaptea pentru recon, plasarea încărcăturilor explozive, şi să 
ne pregătim pentru marele spectacol de mâine, ora 0800, când se va ridica cortina. 
Cel puţin așa trebuie să se desfășoare treaba. Nu cunoaștem nimic despre paza 
care înconjoară complexul. Absolut nimic. 

— Sigur avem destul goop!? a întrebat Radioman First Class Ron Holt. Se pare 
că avem un țucal plin de caca pe care trebuie să-l spulberăm pâr’ la ceruri. 

— Așa e, sunt o grămadă de chestii acolo, dar avem tot ce ne trebuie. De aia 
fiecare dintre voi are sacul plin cu C-4 şi TNAZ. 

— Şi dacă ne descoperă careva când ne facem treaba? a întrebat Engineman 
Second Class Paul Jefferson. Hei, noi ăștia negrii, nu ne împăcăm prea bine cu 
curiştii de musulmani. 

— Ne mișcăm pe burtă, dacă putem. La noapte, vrem să lăsăm acolo cât mai 
puţine cadavre posibil. Nu vrem să alertăm paza. Ţineţi minte, toți nemernicii de 
acolo sunt terro. Dacă trebuie să radem pe careva, o facem seara sau la orele mici şi 
în linişte. Cel mai bine cu pumnalele. 

— arcul acesta are o juma’ de milă lungime? a fost curios Quartermaster's 
Mate First Class Kenneth Ching. 

Boatswain's Mate First Class şi Senior Chief Petty Officer Willard Dobler i-a 
răspuns la întrebare. 

— Da. Alpha Squad are sfertul de milă din dreapta, iar Bravo Squad pe cel din 
stânga. Ne răspândim pe lungime, iar când activitatea încetează, pe la miezul 
nopții, intrăm, doborâm orice gardian, dacă trebuie, apoi ne plantăm goopurile și 
ne cărăm dracului de acolo. Nu e timp de tândălit. Totul se detonează prin 
telecomandă. 

— Și tot efortul acesta doar pentru un afurisit de „talcioc”? s-a îmbufnat 
Machinist Mate First Class Tony Ostercamp. Ce dracu, şase F-18 decolate de pe 
portavion pot face aceleași daune în mai puţin timp! 

— Pot, i-a răspuns Murdock. Problema e că opinia publică ar fi împotriva 
noastră. Noi susţinem că nu ar trebui să se ţină cel mai mare târg de arme al 
teroriștilor. Vorbim de o asemenea varietate de arme dorite de teroriști, încât au 
putut stârni revolte în câteva ţări. În ultimele două zile, sateliții noștri au 


1 Goop -în argou, este un termen care „nu înseamnă nimic, dar poate însemna orice”. Aici se referă la explozibil. 

înregistrat imagini cu o abundență de comori pentru teroriști. Vrem să le 
distrugem pe toate, dacă putem. Știm că asemenea vânzări nu sunt deloc benefice 
pentru nimeni din lume, dar pot înarma nucleele dure de teroriști şi blestemaţii de 
comersanți pentru zece ani. De aceea ne ducem sub acoperire, ne facem treaba, şi 
plecăm fără ca cineva să poată preciza cărei țări aparţin atacatorii. 

— Hei, mă bucur că avem treabă de făcut, spuse Iorpedoman Third Class Les 
Quinley. Nu-mi strică nişte mălai pentru orele suplimentare. 

Vorbele au stârnit un cor de urale. 

— Zice careva că vulpoiul ăl bătrân, Osama bin Laden, ar fi în spatele 
afacerii? a întrebat Electrician's Mate Second Class Harry Ronson. 

Murdock se uită la el: 

— Așa ni s-a spus. Bin Laden este multimilionarul care promovează 
terorismul la scară mondială. S-a mutat recent din Sudan în Afganistan, unde are 
cartiere generale şi tabere de antrenament pentru teroriști. L-am atacat în 1998 cu 
rachete Tomahawk după ce am considerat că oamenii săi au aruncat în aer două 
ambasade ale SUA din Africa, mai devreme, în acelaşi an. Se raportează că în 
fiecare an, bin Laden pompează milioane de dolari din averea sa moștenită 
grupurilor teroriste și le aprovizionează cu arme. Acest târg cu mare vânzare 
unde teroriștii găsesc tot ce-şi doresc, se crede că este aranjat şi subvenţționat de 
milioanele lui bin Laden. 

— Şi dacă ratăm ceva... dacă nu plasăm bombă pe ceva? a întrebat Machinist 
Mate Second Class şi Lead Petty Officer David “Jaybird” Sterling. 

— Nu vom rata nimic, spuse Senior Chief Dobler. Când intraţi în perimetru, 
veți fi perechi. Apoi vă îndepărtați unul de altul şi începeți să plantați 
încărcăturile pe tot ce vă apare în fața ochilor. Când întâlniți un alt SEAL care îşi 
face treaba în direcţia voastră, veți şti că v-aţi acoperit zona de 50 yarzi alocată 
vouă. Deci vă puteţi mișca curu' de acolo. 

Şuieratul dieselelor s-a diminuat, apoi aproape că s-a oprit. Nava a rămas 
nemișcată pe apă. Unul dintre cei cinci membri ai echipajului a venit în 
compartiment; purta trese de lieutenant ].9. 

— Băieți, suntem la 10 mile de obiectiv, Char Bahar, Iran. Radarul lor nu ne 
poate detecta de acolo. Vom aștepta aici până se lasă întunericul, apoi vom înainta 
încet către punctul vostru de debarcare, la jumătate de milă de plajă. Ultima milă 
o vom face cu viteza de 5 noduri. Întrebări? 

— Tot dvs ne veţi recupera, Lieutenant? a întrebat senior chief. 

— Încă nu e foarte clar. Ar putea fi un sub, sau un elicopter, sau eu. Asta se 
va hotărî, iar voi veţi fi informați prin SATCOM înainte de a vă uda la întoarcere. 

— Bine. Altfel e mult de înotat până la portavion, spuse sec Dobler, iar SEAL 
au izbucnit în râs, bucuroşi de replica ce a mai diminuat tensiunea. 

— Estimăm că vom fi din nou pe drum în aproximativ 15 minute. Apoi va fi 
nevoie cam de 40 minute până când vă „aruncăm” în apă. 

— Mulţumim, Captain, spuse Murdock, folosind titlul de comandant al micii 
nave. 

Ofițerul a dat din cap şi a plecat. 

— Verificaţi din nou echipamentul. Imediat ce intrăm în apă vom folosi 
numai aparatele de respirat cu circuit închis. Ultimul raport spune că țărmul este 
o plajă nisipoasă și cu pantă lină, dar furtuna recentă poate i-a modificat 
configurația. 

SEAL au făcut la fel ca de sute de ori înainte de misiuni și la antrenamente. 
Cu toţii, chiar și ofițerii, au îndurat șase luni de antrenamente în tabăra de 
instrucţie, un infern de frig, apă, explozii, şi mai multă apă, marșuri lungi, lipsă de 
somn, rezolvare de probleme, foc cu muniţie reală, până când le venea să ţipe și să 
fugă oriunde ar fi putut găsi căldură, haine uscate, şi un loc unde să poată dormi. 

Mai mult de 60% dintre mormolocii care începeau antrenamentul SEAL, 
abandonau şi se reîntorceau la îndatoririle obișnuite din Navy. 

Murdock își urmărea oamenii. Îi ştia pe toţi, doar unul fiind nou în ultimele 
două misiuni. Acesta, George “Petard” Canzoneri, era o achiziție. Era specialistul 
în demolări cel mai bun din toată unitatea Commando-7. Ce putea face el cu C-4 şi 
TNAZ, nu putea nimeni să facă. Lieutenant j.g. Ed DeWitt l-a găsit când căutau un 
om care să-l înlocuiască pe Al Adams. 

Un moment, Murdock s-a îngrijorat că DeWitt încă nu este apt pentru 
misiune. Încă nu s-a recuperat destul după rana din piept căpătată în Iran, ca să 
revină la antrenamente. Senior Chief Dobler a condus Bravo Squad în ultimele două 
luni de antrenamente. Dacă Ed nu va reveni în echipă în maxim două săptămâni, 
va trebui să fie înlocuit cu un alt lider de squad. 

Murdock a auzit motoarele diesel mărindu-şi turația. Acum navigau cu o 
viteză pe care el o aprecia cam la 20 noduri. Patru dintre SEAL și-au terminat 
verificarea echipamentului și dormitau. Zâmbi. Da, erau relaxaţi. Aceasta era o 
mică misiune simplă. 


Don Stroh îi informase abia acum două zile: „Ordinul vine direct de la 
Preşedinte şi de la directorul CLA”, a spus acesta. 

A doua zi se aflau în avion, apoi pe portavion, iar acum, la jumătate de oră de 
Iran. Trebuia să fie o misiune de cel mult 24 ore. 

Peste 15 minute, Murdock s-a uitat prin fereastra frontală, înclinată, a cabinei 
lui Pegasus şi a văzut luminile de pe țărm. 

— Suntem la două mile în larg, Commander, i-a raportat căpitanul. Acum 
înaintăm cu 7 noduri, şi încetinim la 5. Cât de aproape doriţi să vă duc? 

— Jumătate de milă ar fi distanța sigură pentru voi. În noaptea asta e 
întuneric ca-n iad. Ce-i cu luna? 

— Este în declin. Nu cred că la noapte se va ridica deasupra orizontului. 

— Bine. 

Zece minute mai târziu, SEAL au sărit în apa din Golful Oman, legaţi unul de 
altul cu cordeline lungi de 2 m; şi-au stabilit cap-compasul, şi s-au îndreptat către 
țărm înotând la 5 m sub suprafața apei. Primul care va ajunge la țărm îi va aştepta 
pe ceilalți, rămânând în imersiune. 


Primul care a atins solul iranian a fost Ken Ching. Şi-a lăsat picioarele în jos, 
apoi s-a retras ca să poată rămâne sub apă. Restul s-au adunat, iar liderii de squad 
și-au numărat oamenii. Toți erau prezenți. 

Unul câte unul, SEAL s-au lăsat duși de valuri pe plajă, nemișcaţi, de parcă ar 
fi fost nişte buşteni lungi şi negri. Murdock a fost primul, folosindu-se de două 
valuri ca să ajungă imediat după zona de spargere a acestora. Şi-a desfăcut 
aparatul de respirat şi, fără să se mişte, a verificat țărmul. 

Da, nisip, fără construcţii. De ani de zile fusese eliberat de barăci şi case, 
atunci când au construit baza militară aeriană; apoi aceasta s-a mutat într-o locaţie 
mai bună. Ţinutul a rămas părăsit. 

Când prima squad a ajuns pe plajă cu armele aţintite spre țărm, Murdock s-a 
ridicat ghemuit, apoi a alergat cu uniforma de camuflaj lipită de picioare. Pentru o 
partidă de înot atât de scurtă, au ales să nu poarte costume de neopren. Și-a scos 
mica pălărie moale şi udă şi și-a pus-o pe cap, după care s-a strecurat în spatele 
unei mici grămezi de nisip pe care creştea nişte iarbă. 

A simţit cum și ceilalți SEAL ies din apă și se aliniază cam la trei metri unul 
de altul, de o parte și de alta a lui. Încet, s-a ridicat și a tras cu ochiul peste dunele 
joase. 

Da, putea vedea lumini, o grămadă, de parcă ar fi fost un carnaval sau o 
imensă zonă exterioară de expunere. Ceea ce chiar era de presupus că este. Auzi 
nişte motoare mici în funcțiune, probabil generatoare, pentru anumite zone. 

Apoi aerul a fost străpuns de mârâitul unei rafale de şase gloanţe trase de un 
AK-47, apoi încă șase. 

Cineva s-a întins pe nisip lângă Murdock. 

— Careva verifică dacă armele sunt funcționale, spuse Operations Specialist 
Second Class Joe “Ricochet” Lampedusa; era cel mai bun cercetaș și căutător de 
urme. 

— Cât de departe suntem? 

— Juma' de milă, poate ceva mai mult. Un spaţiu plat prea mare ca să-l 
străbatem la lumina zilei cu avortonii ăştia trăgând asupra noastră. 

— Vom avea grijă să nu rămână prea mulți care să mai poată trage în noi, 
spuse Murdock. 

Şi-a scos staţia de radio Motorola din buzunarul impermeabil al vestei de 
combat. Motorola era un radio pentru distanțe scurte. Fiecare SEAL avea unul. Un 
pachet de la centură conţinea aparatul propriu-zis și bateria, de la care un fir 
ajungea la casca prevăzută cu microfon. Când Murdock şi-a activat radioul, a 
văzut că şi Lampedusa a făcut la fel. 

— Verificare radio, Alpha. 

Unul câte unul, cei șapte oameni din Alpha Squad au răspuns. Toţi prezenți şi 
gata de acțiune. 

— Suntem la jumătate de milă de obiectiv. Înaintăm în obișnuita noastră 
formaţie de dublu diamant, dar cu jumătate de viteză. Fără grabă. S-a făcut 
întuneric beznă, iar sarcina noastră de a planta explozivii n-ar trebui să dureze 
mai mult de două ore, chiar dacă întâmpinăm oarece opoziție. Sacii cu restul 
echipamentului îi lăsăm aici, iar bunătățile le agățăm de gât, la centură, oriunde 
puteţi. Nu vrem să-i alertăm pe nemernicii aceia. 

Numai Murdock și Lam aveau NVG (Night Vision Goggles — dispozitiv pentru 
vedere noaptea). Murdock l-a dat jos de pe frunte şi i-a verificat obiectivul. 
Strălucirea verde-pală, i-a dat o imagine clară a zonei de vânzare. Se aflau în 
spatele ei. Evident, acolo era o linie lungă de tarabe şi zone de expunere orientate 
către partea cealaltă. Dincolo putea fi un drum vechi. Căută gărzile. 

Era abia ora 2100. Mulţi oameni încă se mai foiau pe acolo, pregătindu-și 
exponatele pentru aglomeraţia de clienți de dimineaţă. 

Ici şi acolo, luminile începeau să se stingă, iar Murdock şi-a spus că trebuie să 
mai aștepte o vreme. Spera ca locul să se golească până când le va veni timpul să 
meargă acolo ca să planteze explozivii. 

Se încruntă când văzu un soldat ieşind din ceea ce părea a fi un post de pază. 
Acesta a trecut prin spatele a două forme ce semănau cu niște corturi, apoi a 
înaintat 30 yarzi spre nord și s-a întors printre tarabe. 

Lam a mormăit lângă el: 

— ÎI vezi pe labagiul ăla de gardă? 

— Da. Se complică treaba. 

Murdock a activat Motorola: 

— Am descoperit câţiva soldați de pază care patrulează. Asta schimbă 
situația. Rămânem pitiţi aici până ce se sting toate luminile. Până atunci ne vom 
da seama ce trebuie să facem cu gărzile şi cu tot planul de timp al operaţiunii. 

Au înaintat încet încă un sfert de milă și au găsit o mică râpă aflată la 100 
yarzi de zona de expunere, numai bună ca să se ascundă în ea. SEAL s-au 
răspândit și s-au așezat. Murdock, Dobler și Jaybird s-au sfătuit. 

Jaybird an cercetat zona de vânzare și a raportat prezența unor gărzi aflate 
peste tot. 

— N-avem nici o şansă să intrăm și să ieşim fără să fim depistaţi, spuse 
Jaybird. Dacă doborâm trei, patru gărzi, vor afla imediat şi va trebui să forțăm 
prin luptă pătrunderea şi ieșirea. Nu vor vrea să ne lase suficient timp ca să ne 
plantăm bunurile astea. 

— Ce ziceți de o diversiune? a întrebat Lam. Putem folosi grenadele de 40 
mm ca să le facem o problemă la 200 yarzi de partea cealaltă a drumului. Ei or să 
se ducă acolo, noi punem încărcăturile, apoi ne cărăm de aici înainte ca să se 
întoarcă. 

— Da, dar oare se vor duce toate gărzile acolo, sau au o companie de soldaţi 
așteptând pe undeva în caz că apar probleme? se îndoi Dobler. 

— Probabil. Trebuie să ne aşteptăm să aibă aici o forță bine dimensionată. 
Iranul nu vrea să tragă cineva cu ochiul, mai ales la showul lui bin Laden. Așa că 
vom lua în considerare scenariul cel mai rău. Dacă nu se întâmplă, ne bucurăm, ne 
facem treaba, şi ne cărăm înapoi în apă. 

S-au uitat din nou cu toţii, prin binocluri, la obiectiv. 

— Cred că sunt cam douăzeci de gărzi, aprecie Lam. Se pare că fiecare are o 
zonă lungă de 25 yarzi. O patrulează înainte şi înapoi. 

— Intrăm şi doborâm zece dintre ei, spuse Dobler. La următorul lor tur, mai 
doborâm zece. Apoi săpăm și ne plantăm bombele şi INAZ, apoi ne cărăm 
dracului. 

— Cât ne trebuie ca să plantăm toate bunurile? întrebă Murdock. 

Jaybird a ridicat din umeri. 

— Fiecare dintre noi are 50 yarzi. Asta înseamnă cam 20 bombe. Eu am 30. 
Dacă ne grăbim şi dacă avem gata montate detonatoarele, ar trebui să terminăm în 
20 minute. 

Murdock și-a frecat faţa cu o mână. Avea nevoie de un ras. 

— Păi, eu zic să încercăm așa. Lichidăm jumătate dintre gărzi, iar după 10 
minute, când îşi fac al doilea tur, ne ocupăm şi de ceilalți. Dacă totul merge bine, 
avem 20 minute ca să punem explozivii şi să o ştergem. 

— Dacă situaţia scapă de sub control, să zicem că vor fi un foc, două, trase de 
gărzi, astea vor alerta restul forțelor şi un jeep sau două. Atunci, la comanda mea, 
trimitem nişte 40 mm şi creăm diversiunea. Să sperăm că se vor duce toți acolo 
până ce vor termina toate goopurile. 

— Atunci vor şti că au fost atacați și vor verifica totul, spuse Lam. Nu vom 
putea aştepta până dimineaţa ca să detonăm bombele. 

— De ce ni s-a stabilit un termen atât de strâns? a fost curios Dobler. 

— Au spus că vor să-i surprindă pe cumpărători în zonă şi să-i spulbere pe 
cât mai mulți. 

— Probabil că nu va merge așa, se arătă sceptic Jaybird. 

Murdock privi din nou obiectivul. 

— Acum sunt mai puţine lumini. Un generator încă mai funcţionează. 

— La ora 2400, locul acesta va fi în întuneric beznă. Așa sper. 

Murdock l-a chemat pe Petard Canzoneri. 

— Da, sir, totul este pregătit. Fiecare om are destul exploziv pentru 20 bombe. 
Au şi câte 20 de receptoare-detonatoare. Vor acționa în grupe de 60, de la un capăt 
al liniei la altul. Fiecare grup de 60 detonatoare are frecvență separată pentru 
explozia bombelor. 

— Nu toate odată? a întrebat Murdock. 

— Nu, sir. Nu am atâtea mâini. În acest fel pot detona de la un capăt, sau 
dinspre amândouă capetele, sau de la mijloc către exterior, depinde de care va 
face mai multe pagube. 

— Pare să fie un plan bun, Canzoneri. Odihniţi-vă. Mai avem ceva timp până 
ne punem în mișcare. 


Planul era făcut, acum aşteptau. Murdock știa că au cinci lansatoare de 
grenade. La comandă, fiecare om cu carabină va lansa patru proiectile peste 
obiectiv, mult în interiorul teritoriului, la distanța maximă de tragere. 

A postat gărzi, câte una la fiecare capăt al văgăunii în care se aflau SEAL, şi 
una în centru, toate supraveghind obiectivul. Soldaţii iranieni nici măcar nu s-au 
uitat în direcția locației SEAL. 

Aşteptau. 

La miezul nopţii, Murdock a verificat din nou obiectivul prin NVG. Abia a 
reușit să găsească nişte lumini, doar două, mici. Apoi a cercetat gărzile. Da. Era 

una. A cronometrat circuitul omului. Au trecut 15 minute până să apară o gardă 
în același loc. Probabil acelaşi om. 

Lam i s-a alăturat lui Murdock. 

— Am verificat, rondul durează 15 minute. 

— De acord. Senior Chief, eşti treaz? 

— Gata, a venit răspunsul în casca lui Murdock. 

— Mergi cu Canzoneri și răspândește oamenii ca să putem dobori gărzile. 
Ajută-l să împartă oamenilor cele 20 detonatoare în secvența pe care o vrea. Să 
introducă receptoarele-detonatoarele în bombe. Acum. 

— Roger. 

După zece minute, în cască s-a auzit: 

— Toți oamenii în poziții, Commander. Toate detonatoarele date în secvența 
corectă. Suntem gata. 

— Bine, Senior Chief. Ne mişcăm încet. Fiecare se va opri la 20 yarzi de corturi 
și tarabe. Când vin gărzile, neutralizați-le în liniște. Să mergem. 

Murdock a verificat linia prin NVG. Ceilalți 14 SEAL erau în linie și înaintau. 

Se aflau la 20 yarzi de obiectiv când oamenii au început să se lase la pământ. 
Murdock a făcut la fel. Drept în faţă, a văzut o gardă apărând de după colţul unui 
cort albastru. Aceasta nici măcar nu s-a uitat către ei. În schimb, s-a oprit şi şi-a 
aprins o ţigară, făcând căuș cu palmele. Murdock era cel mai aproape de acest om. 
A aşteptat până ce garda s-a întors; atunci Murdock şi-a scos din teacă pumnalul 
de luptă KA-BAR și a înaintat în linişte. Ultimii patru paşi i-a sprintat. Iranianul 
trebuie să-i fi auzit paşii. A dat să se întoarcă, când lama i-a pătruns adânc pe sub 
braţul stâng direct în inimă. S-a prăbușit, mort. 

Murdock i-a luat AK-47 şi l-a verificat. Era încărcat. Privind în lungul liniei a 
văzut alți doi SEAL înaintând către corturi și tarabe. Nu a auzit nici un sunet. 
Bine. A așteptat 4 sau 5 minute, apoi a folosit radioul. 

— Alpha Squad, câte gărzi doborâte? 

Le cunoștea vocile. Patru au răspuns. Cu el cinci. Au mai rămas cincisprezece. 

— Bravo Squad, câţi terro doborâţi? 

Au răspuns șase voci. Asta face unsprezece. Poate că vor reuşi. Alte zece 
minute, și a văzut prin NVG mai multe gărzi mişcându-se prin spatele tarabelor. 

A văzut cum cade un om, apoi al doilea. 

Înainte de a se mai întâmpla ceva, un țipăt pătrunzător a spart noaptea 
iraniană, apoi detunătura asurzitoare a unei rafale de o duzină de gloanţe trase în 
aer. O altă voce a ţipat ascuţit. În apropierea sa a pufnit o armă cu amortizor. 
Undeva a început să sune o sirenă. 

Murdock a ordonat prin microfon: 

— Lansaţi grenadele. Patru de fiecare. Foc! Toţi la plantat de încărcături! 

Murdock a alergat către partea din faţă a cortului și a intrat în el. Era plin cu 
obuze de 105 şi stive de încărcături de pulbere. A pus două încărcături explozive 
sub acestea. Exploziile prin simpatie vor detona toate proiectilele. A alergat afară 
și şi-a continuat treaba către stânga. 

Acum, nu era sigur că echipele duble mai erau intacte. Vor planta toate 
bombele pe care le vor putea și se vor retrage când vor sosi trupele iraniene 
proaspete. 

A auzit cum sunt lansate grenadele de 40 mm și cum explodează departe, în 
interiorul teritoriului. A sperat că acestea vor atrage cea mai mare parte a forțelor 
inamice. Alte sirene au început să sune. Văzu o pereche de faruri gonind pe 
autostrada betonată, către ei. 

Înainte ca vehiculul să ajungă în bătaia pistolului mitralieră MP-5 al lui 
Murdock, arma altui SEAL l-a lovit în plin cu câteva gloanţe. 

Murdock a continuat să plaseze bombe și să verifice detonatoarele. Nu mai 
văzuse niciodată o asemenea varietate de arme şi muniţie. A zărit chiar şi un 
avion cu reacție și câteva transportoare blindate pentru trupe. 

Machinist's Mate First Class Tony Ostercamp şi Paul Jefferson au ucis garda 
care i-a surprins și au venit spre cortul alb. În stânga, au găsit tarabe pe care erau 
stivuite carabine de asalt, mitraliere şi cutii cu muniţie. 

Acolo lucra Jefferson. Ostercamp a făcut stânga-nprejur și s-a îndreptat în 
partea cealaltă. Jefferson a înfăşurat încărcăturile în jurul a două AK-47 aflate la 
baza stivei. Apoi s-a deplasat la dreapta, unde erau aliniate RPG-urile, 
lansatoarele de grenade reactive. I-a luat doar câteva secunde ca să îngroape o 
încărcătură de 100 g de TNAZ sub ele și să înlăture siguranța de la detonatorul 
electronic. Își întoarse privirile spre dreapta. 

Ceva se mișca. 

A aşteptat. Umbra pe care o văzuse înainta cu precauţie. Jefferson era 
bucuros că fața și mâinile sale negre nu se vedeau în întunericul nopţii fără lună. 
Silueta a mai înaintat câțiva paşi, apoi s-a întors ca să privească în urmă. Garda 
era înarmată cu un pistol automat Ingram. 

Jefferson a rămas nemișcat, așteptând. Încă patru pași. Omul şi-a cercetat din 
nou spatele, apoi a continuat să înainteze. 

În ultima clipă, Jefferson s-a ridicat înainte ca garda să calce pe el. În braţul 
întins ca o lance avea pumnalul KA-BAR. A pătruns prin haina subțire, deviat de 

o costă, şi a penetrat adânc în inima iranianului. Omul s-a prăbuşit în față, mort 
fără nici un sunet. 

Jefferson l-a prins înainte să cadă la pământ. Pistolul Ingram a rămas fixat 
între ei, în timp ce Jefferson îl trăgea pe om în spatele tarabei cu armament. Găsi o 
pânză cu care a acoperit cadavrul. Pumnalul KA-BAR și l-a şters de haina 
mortului, apoi l-a băgat în teacă. 

Auzea foc de arme de calibru mic în interiorul teritoriului. Speră că grenadele 
de 40 mm a lichidat ceva inamici. A îngenuncheat, privind în jur. Nu a mai văzut 
nici un gardian. Erau fie morți, fie ascunși. O grenadă a explodat la 50 yarzi de 
linia lungă de arme expuse. 

Jefferson şi-a reluat treaba. S-a apropiat de un transportor de trupe blindat, 
mic, aproape un tanc, care putea duce opt oameni în compartimentul prevăzut cu 
un blindaj rezonabil. A deşurubat capacul rezervorului de combustibil și a 
introdus o încărcătură de 50 g de TNAZ, căreia i-a resetat detonatorul electronic. 
Sub blocul motor a pus 100 g de TNAZ, așa încât să nu fie găsit cu ușurință. 

Următoarea expunere de arme se afla în interiorul unui cort. A tras faldurile 
deoparte și a intrat. Un om care dormea acolo a sărit în picioare, ridicând pistolul. 
Gheata lui Jefferson l-a lovit în falcă, dându-i capul în sus și pe spate, şi rupându-i 
gâtul într-o milisecundă. Pistolul i-a căzut din mână înainte ca spasmele morții să- 
i încordeze degetul pe trăgaci. 

Jefferson nu a mai găsit pe nimeni altul în cort. Înăuntru erau șase mese 
încărcate cu radiouri şi echipament radar simplu, suficient pentru a dota un 
batalion. Jefferson a înfășurat primacord în jurul unei duzini dintre cele mai 
complicate unități, apoi a pus trei încărcături de 50 g TNAZ pe radiouri, sub mese, 
și în diverse locuri unde nu puteau fi văzute uşor. Spera că primul om care va 
intra dimineaţă în cort, va crede că primacordul este un cablu electric lung pentru 
alimentarea becurilor. 

Când a terminat, Jefferson a tras mortul afară, în spatele cortului. Apoi a rupt 
nişte tufișuri de deșert și l-a acoperit, după care şi-a continuat treaba către 
dreapta. 

Iar a auzit foc de arme. Departe, la capătul liniei de zone de expunere, a văzut 
niște lumini pâlpâitoare, precum focul de la gura ţevii. Dar nu șuiera nici un glonț 
în direcţia lui. 

Şi-a terminat sectorul lui de 50 yarzi şi ar fi trebuit să se întâlnească cu SEAL 
ce venea din direcția opusă. Tocmai cerceta zona următoare unde erau expuse 
lansatoare portative de rachete, când a simţit că i se proptește ceva în spate. 

— Nici să nu clipeşti, SEAL american. Am mai văzut cum acționaţi voi. Nici 
măcar să nu te gândeşti să respiri sau să te mişti, că te spulber în două cu pistolul 
meu mitralieră. 


Chah Bahar, Iran 


Paul Jefferson știa cum se simte o țeavă de armă înfiptă în spate. Aceasta era 
reală. Habar nu avea cine o ținea. 

— Ce mama dracului îți veni, labagiule? Sunt aici ca să păzesc rahaturile 
astea, la fel ca şi tine. Cască bine ochii. Dracu să te ia, sunt negru ca tăciunele. Ia-ți 
bățu’ din spinarea mea! 

S-a auzit un râs ușor, apoi omul care avea o urmă de accent englez spuse: 

— Ei, da, eşti şi un actor bun. Acum, întoarce-te încet, ca să-ți văd ochii când 
îți bag în glonţ-n burtă ca să înveţi ce-i durerea adevărată. Întoarce-te încet și nu 
atinge arma. 

Jefferson s-a întors cu pași foarte mici, până ce a ajuns față-n față cu omul. Era 
cu vreo 12 cm mai mic decât SEAL, dar Ingramul cu magazia sa lungă îl făcea să 
pară la fel de înalt și de două ori mai urât. Nu era negru, dar nici alb. Poate un 
iranian. 

— Ia zi, idiotule, câţi SEAL americani sunt aici, un pluton întreg? 

— Ti-am spus, sunt de pază aici, pentru nişte prieteni speciali. Vouă nu 
trebuie să vă spunem nimic. 

Pistolarul l-a pocnit pe Jefferson în cap cu pistolul, făcându-l să se dea înapoi. 

Şi s-a auzit un pfffffittt uşor. lranianul în bluză militară s-a prăbușit spre 
stânga. Ceva i-a spulberat tâmpla, împrăștiind fragmente de os, sânge şi materie 
cenuşie. Zgomotele făcute de micile animale din deșert au încetat când a „vorbit” 
arma cu amortizor. Terro a scăpat Ingramul dintre degete înainte de a atinge 
pământul. 

— Jeff, eşti OK? 

Cuvintele şoptite au venit din față, unde era ghemuită o siluetă lângă o stivă 
de lăzi cu rachete. 

— Eh, acu’... mişto, când văd că ăsta-i mort. Mahanani? 

Solidul Tahitian/hawaian s-a apropiat şi a atins câteva clipe gâtul celui 
doborât, apoi a luat pistolul Ingram şi, cu o singură mână, a tras cadavrul între 
zonele de expunere. 

— Ce ţi-a trebuit atâta timp? l-a întrebat Jefferson. 

— Jocul cu drăciile astea bum-bum nu e punctul meu forte. Ai „făcut” 
rachetele? 

Jeff a dat din cap şi amândoi şi-au plantat bombele în locuri unde nu puteau 
fi văzute la lumina zilei. 

— la uite la astea! spuse Mahanani. O grămadă întreagă de Stinger. Chiar şi 
astea cu doar 2 kg de explozibil pot dobori un avion de luptă sau unul civil, cu 
pasageri. Zboară cu Mach 1 pe o distanţă de 3 mile. La dracu, de unde au luat 
nemernicii chestiile astea? 

— Le-au plătit sau le-au furat. Am terminat aici? 

— Da, am venit la tine chiar la timp. Am văzut un alt gardian, dar l-am ocolit. 

Mahanani l-a privit mai atent pe Jefferson. 

— Dom'le, ai mai fost ameninţat cu arma şi altădată. Ăsta chiar te-a speriat? 

— A zis că ştie că sunt SEAL. De unde dracu ştia? Cine era? 

— Iranian după cum arăta. Am mai văzut de ăştia înainte. Acum, hai să ne 
ocupăm de lăzile cu rachete de acolo. La dracu! Uite, Sidewinder, aer-aer. Aproape 
3 m lungime, cu încărcătură de 10 kg. Ating o viteză de cel puţin Mach 2 și o rază 
de acțiune de 10-12 mile. Băi, de unde au toate rahaturile astea? 

Au auzit focuri de AK-47 la nord de ei. A răspuns un MP-5 cu o rafală lungă. 

— Frăţicule, se-mpute treaba aici, spuse Maharani. Hai să le facem și pe astea 
două și o ştergem. 

— Bine zici, amice. 

Au pus 200 g de INAZ într-una dintre lăzile cu rachete plasate la mijlocul 
stivei. Explozia va provoca o reacţie de simpatie şi va detona toate rachetele 
Stinger. Se vor aprinde şi sistemele de propulsie și vor „decola” ca niște artificii la 
Circ. 

Cei doi SEAL s-au îndepărtat de rachete, plecând drept înapoi 50 yarzi, și s- 
au reunit cu ceilalți care terminaseră de plantat bombele. 

După 10 minute, toți SEAL erau adunați. 

Lampedusa s-a întors dintr-o misiune de recunoaștere. Vorbi cu Murdock 
câteva minute, apoi liderul i-a adunat pe toţi în jurul lor. 

— Avem răniţi? 

Făcu o pauză, privind în jur, în întuneric. Nimeni nu a vorbit. 

— Am dat peste o pază mai numeroasă decât ne aşteptam. Cred că dincolo de 
drum se află cel puţin o companie. Nu se vor gândi să caute bombele, dar va 
trebui să le detonăm imediat ce vom ajunge la o distanţă sigură. Deci, misiunea 
noastră este pe jumătate îndeplinită. Mai bine o ştergem de aici. 

— Lam ne-a găsit noua „casă”. La 300 yarzi depărtare, sunt nişte dune mici 
de vreo 15 m înălțime. E cel mai înalt teren de pe aici. Stabilim un perimetru în 
partea îndepărtată şi poziții de tragere, la 10 yarzi unul de altul. Imediat ce ne 
fixăm pe poziţii, Canzoneri va detona toate încărcăturile. Executarea. 

Zece minute mai târziu, aveau posturile de tragere stabilite și amenajate cât 
de mult posibil. Dacă va fi necesar, vor trage peste vârful dunei de la adăpostul 
versantului opus, având în același timp cale liberă către plajă, care acum se afla 
cam la 600 yarzi în spatele lor. Marea va schimba această distanţă într-un sens sau 
altul. 

— OK, Canzoneri, ești gata? 

— Totul e pregătit, Commander. 

— Fă-o! În orice secvenţă doreşti. 

— Am să încep din partea în care se află soldaţii şi am să continui către noi. 
Aici vom fi în siguranţă. 

Canzoneri a scos o cutie neagră din vesta de combat și a extins o antenă 
telescopică de 60 cm, după care s-a uitat la Murdock. Commanderul i-a făcut semn 
cu degetul mare ridicat. 

Canzoneri a apăsat contactul, şi instantaneu capătul îndepărtat al zonelor de 
expunere a armamentului a erupt într-o serie de explozii. Au fost urmate de 
detonaţiile prin simpatie care au luminat ţinutul până la o jumătate de milă 
depărtare. 

SEAL s-au pitit în spatele dunei. 

Canzoneri a continuat să declanşeze secvențele de explozii, una după alta. 

— VINEEE! a strigat careva. 

Una dintre rachete s-a lansat singură și zbura pe o traiectorie şerpuitoare la 
înălțimea de 30 m, apoi s-a năpustit direct către SEAL, dar și-a menținut 
altitudinea şi s-a dus până în Golful Oman, unde a detonat. 

Acum puteau vedea şi alte rachete ţopăind pe pământ. În izbucnirile de 
lumină au văzut corturile arzând, un camion a explodat, iar combustibilul din 
rezervor a incendiat alte două camioane. 

Avionul militar s-a transformat într-un nor uriaş, ca o ciupercă, atunci când 
combustibilul i-a explodat, aruncând jeturi de JP-3 (avtur) pe o rază de 100 yarzi 
asupra standurilor de expunere. 

La două minute după ce Canzoneri a declanșat prima bombă, ultima secțiune 
a explodat într-un torent de flăcări şi lumină arzătoare. Obuzele de artilerie de 105 
au detonat cu un karumph asurzitor, spulberând țărâna, corturile şi tot ce se mai 
afla în jur. 

— Holt! a strigat Murdock. Ciuleşte urechea. Anunţă prin SATCOM că ne 
cărăm. Restul lumii, direct către „udeală”. În curând vom avea companie. 

— Căpitane, avem oarece probleme, a anunţat Jaybird. 

Murdock a recepționat mesajul în cască. 

— Ce anume, Jaybird? 

— Am observat un vehicul cu farurile aprinse care patrulează în spatele 
nostru, A făcut două circuite, apoi s-a oprit şi trei oameni sunt adunaţi în fața 
farurilor. 

— Şi? 

— Prin binoclu i-am văzut folosind un radio portativ. Pariez că au chemat 
întăriri sau poate ceva suport aerian care să cerceteze zona. 

— Posibil. Continuăm să înaintăm. Ar trebui să ajungem în apă înainte ca să 
ne descopere. Holt, Unde-i afurisitul de SATCOM? 

— Trebuie să mă opresc şi să orientez antena. Durează cam două minute. O 
putem face? 

— Băieți, stop! a ordonat Murdock prin radio. Adunarea pe panta opusă a 
acestei mici dune. Vom fi în partea opusă exploziilor. Câteva minute - pauză 
pentru SATCOM. 

S-au oprit în spatele dunei. Jaybird s-a târât sus ca să poată vedea fumul și 
distrugerea a câteva milioane de dolari. Holt a orientat antena și i-a înmânat 
microfonul lui Murdock. 

— E setat pe fonie, Commander. 

Apăsă butonul de emisie: 

— Floater, aici Petard. Recepție! 

Au aşteptat un moment... care se prelungea. A trimis mesajul din nou. La a 
treia încercare, cineva a replicat: 

— Petard, aici Floater. E cam devreme. 

— Schimbare de planuri. Am detonat mai devreme. Am ras toată jumătatea 
de milă. Acolo n-au mai rămas decât resturi fumegânde. Aveau armată care păzea 
locul. Distrugere totală. Muniția încă explodează. Suntem pe drum către apă. 
Timpul este 0115. Avem nevoie de extragere din apă peste 30 minute. 

— Înţeles. Dacă e posibil, rămâneţi deocamdată pe țărm. Revenim peste 5 
minute. 

Murdock i-a înapoiat microfonul lui Holt. Era plin de admiraţie pentru 
sistemul SATCOM. Acest radio folosea satelitul Milstar aflat pe orbită 
geostaționară la 22.300 mile deasupra ecuatorului. Numit oficial AN/PRC/-117D, 
radioul cântărea 7 kg şi avea doar 38 cm lungime şi 7 cm lățime. Putea transmite 
în fonie, binar, video, şi putea comprima și transmite un mesaj într-o sutime de 
secundă, zădărnicind eforturile oricărui inamic care încerca să-i trianguleze 
poziția. Putea emite cu o putere de 10 watti pentru distanțele mari, sau numai cu 1 
watt pentru distanţe scurte şi situații periculoase. 

— Commander, s-ar putea să avem probleme, a raportat din nou Jaybird. 

Folosea NGV ca să cerceteze scena exploziilor. Murdock a urcat și el în vârful 
dunei ca să privească departe. Văzu o linie de camioane pe partea dinspre ei a 
locului distrugerilor. Un camion se oprea la fiecare sută de yarzi și desanta câte 10 
oameni, apoi îşi continua drumul. 

Lam a venit și el în vârful dunei cu celălalt NVG. 

— Trei camioane, vreo 20 oameni în fiecare, cam 60 în total. 

În timp ce priveau, i-au văzut pe aceștia rărindu-se şi formând o linie 
neregulată, într-un perimetru defensiv aţintit către locul unde se aflau SEAL. 
Soldaţii iranieni mergeau aplecaţi, iar unii au început să sape locașuri. 

— Prea puțini şi prea târziu, spuse Murdock. Acum nu mai au ce să păzească. 

A luat binoclul și a cercetat ruinele din faţa lor. 

A văzut scheletele a şase camioane, avionul distrus, şi rămășițele altor 
echipamente, toate explodate şi arse, total inutilizabile. 

— Holt, cât a trecut de la ultima lor transmisie? a întrebat Murdock. 

— Două minute, sir. 

— Mda, timpul trece repede când ai parte de distracție. 

Nimeni nu i-a auzit pe vizitatori, decât atunci când au ajuns peste ei. Două 
avioane iraniene au detunat pe deasupra terenului. S-au apropiat la o înălțime 
mai mică de 100 m împrăștiind fumul şi cenușa ce se urca spre cer. Au virat strâns 
și s-au întors, tot cu gazele reduse pentru viteză mică, apoi au accelerat spre nord. 

— Probabil că asigură „talciocul” împotriva atacurilor aeriene, spuse 
Murdock. 

— Commander, avem companie, a raporta vocea profundă a Senior Chief 
Dobler în cască. 

— Unde, câţi? a întrebat Murdock. 

— Vin de după capătul zonei de expunere. Sunt la vreo 500 yarzi depărtare, 
dar vin direct către noi. Două transportoare blindate. 

— Le văd. Înaintează cu circa 30 mph. Bradford, ai pus .50-ul pe ele? 

— Ochit şi încărcat cu perforante, Cap'n. 

— Foc! 

Detunătura puternică a carabinei de calibru .50 McMillan M-87R a străpuns 
întunericul deşertului litoral iranian. Primul proiectil a fost urmat de alte patru. Al 
doilea proiectil AP (armored piercing=perforant) a trecut prin blindajul frontal ca 
prin unt, a spart radiatorul și și-a continuat traiectoria prin blocul motor înainte 
de a exploda, secţionând cabluri și conducte, și aruncând vehiculul într-o parte, 
imobilizat în nisip. 

Al doilea vehicul a ajuns mai aproape. Două proiectile de .50 trase în zona 
șoferului, l-au deviat spre stânga, dar a continuat să înainteze. Vehiculul cu 
tracțiune integrală semăna cu un mic tanc. Înăuntru, transporta 8-10 infanteriști 
complet echipați pentru luptă. Au ieșit afară și s-au răspândit. Se aflau la 300 yarzi 
depărtare de SEAL. 

— Să-i neutralizăm, spuse Murdock. 

De-a lungul liniei formate de SEAL, s-au dezlănțuit carabinele, cele două 
mitraliere şi carabinele cu lunetă. În zece secunde, ultimul dintre cei 10 iranieni a 
murit prăbușit în nisip, sub focul precis tras de SEAL. Celălalt transportor 
continua să vină, acum direct către locul de unde se trăsese. În exterior avea 
montată o mitralieră. Murdock a înţeles că este una de calibrul 12,7 mm, care le 
putea provoca lor o grămadă de probleme. 

— Faceţi nişte bombe de impact cu TNAZ rămas, a ordonat Murdock în 
microfon. Lipiţi detonatoare de impact pe câte 100 g de exploziv. Trebuie să-i 
spulberăm pe fraierii ăştia. 

Transportorul AP continua să înainteze către centrul liniei defensive formată 
de SEAL, dar a încetinit şi oprit când a ajuns la 50 yarzi depărtare. Bradford a mai 
tras de cinci ori asupra transportorului dar nu a putut găsi nici un punct slab pe 
unde gloanţele să penetreze. A văzut trei dintre acestea ricoșând de blindajul 
înclinat. 

— Ce dracu vor să facă ăştia? a întrebat Jaybird prin Motorola. 

— Tu ce-ai face în locul lor? a ripostat Senior Chief Dobler. 

— Eh, aş vrea să aflu ce se află în spatele acestor dune, cine este inamicul 
meu, ce forță are, ce armament. 

— Cam asta şi fac, a spus Murdock. Poate că aşteaptă ceva ajutor. Pot chema 
înapoi acele avioane ca să execute un atac la sol. Acum știu unde se află ţinta. 
Răspândiţi-vă, douăzeci de yarzi între noi. Holt! Mișcă-ţi încoace curu’ electronic. 

Holt avea SATCOM gata pregătit pentru transmisie când a ajuns lângă 
Murdock și i-a înmânat microfonul. 

— E setat în fonie. 

Murdock a luat microfonul și a respirat adânc. 

— Aici Petard. Avem vizitatori. Vin şi mai mulți. Cele 5 minute ale voastre au 
trecut. E timpul să ne udăm. Ceva suport aerian prin zonă? Recepție. 

Mesajul a fost comprimat și transmis într-o sutime de secundă, fiind 
imposibil de interceptat. 

Spre surpriza lui Murdock, răspunsul a fost instantaneu. 

— Floater zice că nu-i nici o şansă de ajutor aerian. Plecaţi de acolo imediat ce 
este posibil. Recuperare udă peste 30 minute. 

În timp ce vorbeau, Murdock a văzut apărând din spatele „talciocului” ruinat 
o mulțime de soldaţi iranieni organizaţi în 20 de grupe care s-au răspândit în linie 
şi au început să înainteze încet către transportorul imobilizat aflat la doar 50 yarzi 
de locul unde erau ascunși SEAL. 

— Alţi vizitatori. Par a fi 140. Arme ușoare, nimic de calibru mare sau MG?. 
Au de mers 500 yarzi până să ajungă la transportor — a raportat Lam, deşi abia îi 
putea vedea prin întunericul nopții. 

Chiar atunci, avioanele iraniene au răspuns apelului. De data aceasta zburau 
la doar 70 m deasupra solului. SEAL au simţit învăluindu-i puterea curentului de 
aer din siajul acestora. 

Murdock s-a încruntat. 

— În maxim 15 minute, vom avea mai multe necazuri decât avem nevoie. O 
sută patruzeci de soldaţi furioși, o mitralieră pe transportor, şi blestematele astea 
două de avioane gata să deschidă foc aer-sol. 

Jaybird a mormăit: 

— Da, dar asta ni se întâmplă de obicei. Mie mi se pare foarte simplu. Îi 
lichidăm pe infanteriști când se apropie destul. Ce dracu, se află în teren deschis. 
Apoi aruncăm în aer tănculețul ăsta cu niște TNAZ şi ne punem coada pe spinare 
către apă. 

Murdock și-a ridicat sprâncenele gânditor. Jaybird era optimistul plutonului. 
Chiar în acel moment, avioanele iraniene au survolat din nou, Evident, piloţii 
aruncau o ultimă privire înainte de a deschide focul. 

— Verificare radio. Băieți, v-aţi răsfirat? Vreau să fie 20-30 yarzi între voi. 
Terminat. 

Toţi cei 14 oameni au răspuns. Murdock și-a ridicat privirea. Soldaţii iranieni 
se aflau la 200 yarzi de poziţiile lor. Transportorul blindat și-a pornit motorul și a 


2 MG — machine gun — mitralieră. 

început să înainteze încet. In acel moment, a auzit avioanele. Trebuia făcut ceva. 
Peste două ore se va lumina de ziuă. 


Chah Bahar, Iran 


Murdock privea transportorul blindat ce înainta, cu mitraliera de 12,7 mm 
rotindu-se dintr-o parte în alta, în căutarea unei ţinte. În depărtare se-auzeau 
avioanele reactive executând virajele cu mare viteză. Infanteria iraniană se ridică 
de la pământ și înainta în ritm mortal. 

— Jaybird, care este semnalul universal de marcare a unei ţinte pentru 
avioanele de mare viteză? 

Jaybird a rânjit: 

— O, da, Commander. Rachete roşii. 

— Deci, Lead Petty Officer, trage rapid trei rachete roşii asupra soldaților care 
înaintează acolo. 

Cuvintele s-au auzit prin rețeaua radio, și cu toţii au ştiut care-i planul. 

— Eu am una, spuse Jaybird. Altcineva? 

— Şi eu una, a anunţat Mahanani. 

Jaybird a tras. După o clipă, Murdock a auzit lansarea alteia şi apoi a treia. 
Două rachete au lovit chiar în fața soldaţilor. A treia a ajuns în spatele 
transportorului, strălucind în întuneric. 

Iar avioanele au năvălit. Murdock se gândea la surpriza piloților privind ţinta 
desemnată. Au luat o decizie într-o microsecundă şi au reacționat conform 
antrenamentului. 

Înainte ca Murdock să se poată întoarce după avioane, acestea au detunat pe 
deasupra capului, după ce și-au lansat încărcătura. Trei rachete aer-sol au izbit 
solul iranian şi au explodat într-o ploaie mortală de șrapnele. Una a ras două 
grupe de infanterie. A doua a transformat transportorul într-o masă arzândă de 
metal răsucit. A treia a lovit în spatele infanteriștilor. 

Întreaga linie de soldați iranieni a ezitat. 

— Pe ei! a ordonat Murdock și a tras trei gloanţe cu pistolul mitralieră H&K 
Mp-5. Proiectilele de mare viteze, calibrele 9 mm și .223, au fost trase din toate 
armele. Canonadei i s-a alăturat și mitralierele și armele H&K G-11 cu cartușe fără 
tub. 

După zece secunde de foc, Murdock a intervenit prin radio: 

— Cei din Bravo Squad, lansați acolo niște 40 mm. 

Oamenii din Bravo Squad cu lansatoare de grenade de 40 mm, le-au trimis 
asupra liniei de iranieni. 

Jumătate dintre ei au căzut şi nu s-au mai ridicat. O grupă de şapte au reușit 
să treacă teferi prin furtuna de plumbi. Încă 20 secunde de luptă și iranienii au 
început să șovăie, apoi grupa s-a întors și a alergat în spate. Doi oameni din altă 
grupă au încercat și ei să se întoarcă, dar Horse Ronson i-a atins cu mitraliera sa 
de calibru NATO. 

Încă 10 secunde şi totul s-a sfârșit. Patruzeci dintre cei 140 care au început 
lupta alergau din toate puterile înapoi. Doar câţiva dintre ei mai aveau arme. 

— Încetaţi focul! a transmis Murdock, și armele SEAL au tăcut. Hai să ne 
udăm. 

A auzit în cască unele ovaţii, apoi SEAL au coborât în josul pantei unde 
puteau sta în picioare fără a fi văzuţi şi au alergat către valurile ce se spărgeau la 
500 yarzi depărtare. 

— Lam şi cu mine asigurăm spatele. Dobler, du-i pe oameni în apă, cu 
aparatele de respirat, și luaţi direcţie la 90° față de țărm, spre sud. GO, GO, GO! 

Lam și Murdock s-au întins pe nisip, pălăriile lor în culori de camuflaj fiind 
abia vizibile peste creasta unei dune. Murdock a observat o jumătate de duzină de 
răniți care încercau şi ei să se retragă. 

— Avioanele n-au mai revenit pentru o a doua trecere, spuse Lam. 

— Poate au crezut că şi-au terminat treaba. Sau poate că cineva le-a spus prin 
radio să se care. 

Au supravegheat terenul timp de 5 minute, dar nimeni nu s-a mișcat în 
direcția dunelor. Murdock a alunecat înapoi și i-a făcut semn lui Lam. Au coborât 
panta, apoi au fugit către plajă. 

Drept în față, Murdock își vedea oamenii scoțându-și căştile din urechi ca să 
le pună, împreună cu staţiile radio, în buzunarele impermeabile; apoi şi-au trecut 
armele la spate. Dobler verifica fiecare om, după care îl bătea pe spate, iar SEAL 
intra în apă. El i-a așteptat pe plajă pe Murdock și Lam. 

Când aceștia au apărut, Dobler şi-a fluturat mâna: 

— Le-am spus celorlalți să înoate spre larg 15 minute, apoi să iasă la 
suprafaţă şi să se adune în grup. 

Murdock a confirmat cu o mișcare din cap. 

Şi el şi Lam era gata. Toţi trei au intrat în valuri chiar când s-au auzit 
împușcături în spatele lor, dar trăgătorii erau prea departe. SEAL s-au aruncat sub 
primul val şi au lăsat aparatele de respirat cu recirculare să-şi facă magia. Nu 

lăsau în urmă o dâră de bule pe care să o poată urmări inamicul. SEAL nu au mai 
pierdut timp ca să-şi lege între ei cordelinele de siguranţă, dar au rămas împreună 
în timp ce înotau depărtându-se de pământ. 

Când adâncimea apei a crescut, au coborât la 5 m, păstrând cap-compasul. 

Într-un târziu, Lam a atins umărul lui Murdock și i-a arătat ceasul. Murdock 
a privit în sus şi amândoi au ieşit la suprafață. Drept în faţa lor era Dobler. Cu toții 
au verificat în jur, valurile albastre, agitate. Murdock a fluierat scurt printre dinți 
și a așteptat. 

Zâmbi când a auzit un alt fluierat din stânga. Au înotat într-acolo şi i-au găsit 
pe ceilalți 12 SEAL. 

— Aţi activat baliza sonică? a întrebat Murdock. 

— Da, Cap, a confirmat Jaybird. De fapt, le trag pe amândouă după mine 
agăţate de vestă. 

Murdock privi înapoi către valurile ce se spărgeau pe plajă. 

— Suntem la mai puţin de un sfert de milă de țărm. E mai bine să înotăm încă 
o jumătate de milă, apoi ieşim iar ca să aruncăm o privire. De data asta ne legăm 
cu cordelinele. E vreunul dintre voi rănit? 

Nimeni nu a reacţionat. 

— Ce dracu, Cap, cred că nici n-au apucat să tragă asupra noastră, se repezi 
Yeoman Second Class ‘Guns’ Franklin. Noi și proprii lor piloţi i-am bătut pe iranieni 
de s-au căcat pe ei. 

— Aşa am făcut. Acum, hai să mărim distanţa față de Republica Islamică de 
colo. 

Şi au continuat să înoate. 

Au verificat după jumătate de milă, apoi au înotat din nou o jumătate de oră 
şi au ieșit la suprafață într-un punct aflat — după opinia lui Murdock — la trei mile 
în larg. Nu au văzut nici un vas de patrulare care să-i caute. Murdock ştia că 
Iranul avea câteva asemenea mici nave din Clasa Kamin, 50 m lungime, cu rachete 
Harpoon şi tun de calibrul 7,5 cm. Nu voia să vadă vreuna acum. 

Au rămas la suprafaţă. lar Jaybird s-a asigurat că cele două balize sonice încă 
mai funcționau. 

Aşteptau. 

— N-are sens să ne mai îndepărtăm de țărm, spuse Murdock. Se pare că 
Iranul nu are chef să ne caute. Vânzarea din „talcioc” nu era showul lor, ei doar au 
închiriat spaţiul bătrânului Osama bin Laden și ştiu că își poate permite asemenea 
pierdere. În fiecare an pompează milioane în grupurile teroriste. 

Primul l-a auzit Lam. Ca de obicei. 

— Elicopter dinspre sud. Trebuie să fie unul de-al nostru. 

— Cum poate să ne găsească elicopterul? a întrebat Gunner's Mate First Class 
Fernandez. 

— Cu ușurință, i-a explicat Ken Ching. Două submarine de-ale noastre 
stabilesc direcţiile cu sonarul, verifică punctul unde se încrucişează acestea și le 
comunică prin radio păsăricii. La fel cum fac atunci când vânează suburile 
inamice. 

Priveau cu toții pasărea care venea către ei. Murdock a lansat o rachetă verde. 

— Este un Chinook, spuse Bradford. 

— Nici pomeneală. E un Sea Knight CH-46E, l-a contrazis Quinley. 

A venit direct către ei, încetinind, şi s-a oprit la 30 m depărtare. Era un Sea 
Knight. 

— Hei, SEAL, bine ați revenit. Aveţi vreun rănit? a răsunat o voce prin 
megafonul de pe helo. 

Cu toții au făcut semn de negaţie. 

— Foarte bine. Coborâm o scară de frânghie. Ca la carte. Ne plasăm în vânt ca 
să putem rămâne la punct fix. 

— Ştiţi cum se face, a strigat Murdock. Înotătoarele în jurul gâtului. Aliniaţi 
unul după altul. Bravo Squad prima. Dobler, pune-i în mișcare. 

Între timp, elicopterul a venit deasupra și s-a oprit, zburând la punct fix. 
Scara de frânghie a fost coborâtă până la nivelul apei. Franklin a fost primul. Când 
a ajuns la a treia treaptă din cele şase, Quinley s-a agăţat de prima. 

A fost ca la un exerciţiu de antrenament. Nimeni nu a încetinit ritmul, nu s-a 
oprit, n-a căzut. În doar cinci minute, toţi cei 15 SEAL au urcat scara prin trapa 
posterioară a lui Sea Knight. 

Murdock a strâns mâna cu șeful de echipaj, care a închis trapa. 

— Cât de departe suntem de portavion? 

— Lieutenant spunea că am făcut 20 minute până aici. Ar trebui să facem cam 
la fel și la întoarcere. Ai voştri au nevoie de ceva? 

— Câte o cafea fierbinte şi un duș ar fi mişto, spuse Murdock și amândoi au 
chicotit. 


Treizeci de minute mai târziu, elicopterul ateriza pe puntea portavionului, iar 
SEAL au debarcat. Şi-au luat tot echipamentul şi s-au grăbit către cabine unde-i 
aşteptau cafeaua, dușurile fierbinţi, şi uniforme curate înainte ca să înceapă 
ședința de raport. 

Murdock l-a verificat pe noul venit în Pluton, Canzoneri. 

— Cum a mers? 

— Mișto, Commander. Pe bune. În afară de blestemata aia de scară de frânghii. 
Unitatea din care vin nu s-a antrenat niciodată cu aşa ceva. Careva a dat-o-n bară 
o dată şi noi n-am mai făcut-o. Acum, urcarea pe scară a fost a dracului de 
nasoală. 

Murdock a zâmbit şi s-a dus în cabina sa. Da. Nou-venitul urma să se 
integreze bine în Bravo Squad şi în Pluton. 

Titlul original: The Fourth Man, 2019 
Traducerea: Ştefi Todo 


Mergeam spre sud, cu traficul, pe Fifth Avenue în New York City, pe partea dreaptă a 
trotuarului, la o stradă înainte de Empire State, când o străină a pus mâna pe braţul meu și a 
spus: 

— Ştiu cine ești. 

Eram destul de sigur că nu ştie. Eram destul de sigur că dacă aş fi întrebat, mi-ar fi spus 
că eram un tip gata să dau peste o oportunitate financiară irepetabilă. Sau să întâlnesc un străin 
înalt, cu tenul închis la culoare. Sau alte chestii avantajoase. Dar numai dacă-i dădeam douăzeci 
de dolari. Poate cincizeci. Această parte ar fi cumva crucială. Era o persoană cu un aspect fin, 
cu păr blond şi ochi albaştri, cam de patruzeci de ani, puţin trecută şi ascuţită, purtând un 
costum de afaceri negru, puţin strălucitor de la curăţare şi prea gros pentru vremea de afară. 
Purta o servietă din piele neagră, aruncată peste umăr. Era plină de obiecte, unele din ele grele. 

— Deci cine sunt? am întrebat eu. 

— Eşti Jack Reacher, a spus. 

— Chiar sunt? 

— Fără nume de mijloc. Treisprezece ani în poliția militară. 

— Tu cine eşti? 

— Ai fost vreodată în Australia? 

— Asta-i o întrebare, nu un răspuns. 

— Ai fost? 

Fusese crescută în Chicago, m-am gândit, judecând după cum sunau vocalele. 

— Unde ai făcut colegiul? am întrebat-o. 

— Yale, a spus. Contează? 

— Îţi amintești anul doi? 

— Cred că da. 

— Cam atunci am fost eu ultima oară în Australia. 

— Frai încă în armată atunci. 

— M-am oprit pe drumul înapoi din Coreea. 

— De ce? 

— Vacanţă, am spus. Era vară acolo şi iarnă peste tot în altă parte. 

— Nu peste tot, a spus ea. E o chestie de emisfere. 

— Era implicată o femeie. Am întâlnit-o în Bali. 

— A fost vreo problemă în timpul vizitei? 

— Cine eşti? am întrebat-o din nou. 

Și-a dat geanta jos. Obiectele grele se mişcau şi făceau zgomot. Şi-a băgat mâna 
înăuntru. Pietonii treceau pe lângă noi. Trei polițiști ne priveau de dincolo de semafor. A scos 
un act de identitate. Cu copertă aurie. Era de la FBI. Agent special. Numele ei era Cynthia 
Mitchell. 

— Vrei să vii la sediu şi să răspunzi la nişte întrebări? a spus ea. 

Dece) 

— Cooperare internaţională, a spus. Şi s-ar putea să fie în interesul tău. 

— Cum aşa? 

— Poliţia australiană a găsit o listă. Erau patru nume pe ea, inclusiv al tău. Ceilalţi trei 
sunt morți. 


Agentul special Cynthia Mitchell a dat patru telefoane de pe trotuar, iar când a terminat 
ultima convorbire un sedan negru a oprit lângă bordura de lângă noi. Avea roți cu capace de 
oţel şi două antene pe capotă. Înăuntru mirosea a produse de curăţenie. Mitchell s-a strecurat în 
spatele şoferului. Eu m-am aşezat lângă ea, în spatele locului liber al pasagerului. Şoferul era 
un tip solid în costum. A pornit fără o vorbă, îndreptându-se spre sud odată cu traficul, spre 
clădirile guvernamentale din centrul orașului. Mitchell n-a vorbit. În loc de asta tasta la telefon 
cu degetul mare, scriind texte şi e-mailuri. 


Douăzeci de minute mai târziu am oprit într-o parcare subterană și am urcat cu un lift 
care mergea încet și mirosea a cauciuc. Tipul în costum a luat-o în altă direcție, iar Mitchell m- 
a condus către un birou mare mobilat ca o sală de conferințe. Avea o masă lungă şi scaune de 
piele cu picioare subţiri cromate. Într-unul din scaune stătea un tip în costum albastru. Era cam 
de vârsta lui Mitchell, probabil cam patruzeci de ani, cu părul neted deasupra unei feţe bronzate 
în aer liber, cu umerii laţi şi mâini muncite. Trecut, dar într-un alt fel decât Mitchell. Poate că 
fusese odată jucător de vreun joc cu mingea. Acum agent federal. Ceea ce s-a şi dovedit a fi, 
dar nu al nostru. 

— Acesta e Pete Peterson de la consulatul australian, a spus Mitchell. E şeful de la 
contraterorism. Biroul lor a găsit lista. El e cel cu întrebările. Tot ce facem noi e să îl ajutăm. 

— l-am rugat pe toți prietenii noştri să ruleze fotografiile prin programele lor de 
recunoaștere facială şi bazele de date locale, a spus Peterson. Fotografia ta s-a potrivit atât cu 
fotografia veche din armată şi cu cea nouă din paşaport. Nu te-ai schimbat prea mult. Prietenii 
noștri din FBI au fost destul de drăguţi ca să ne dea numele tău. Am încercat să te contactăm 
dar nu te-am găsit nicăieri. 

— Când a fost asta? am întrebat. 

— Cu un an în urmă. 

— Eram greu de găsit cu un an în urmă. 

— Evident. 

— Lista avea şi fotografii? 

Peterson a dat din cap. 

— Nu avea, a spus el. Fotografiile erau lista. Asta era tot. Patru fotografii într-un plic. 
Nimic altceva. 

— Unde? 

— Am primit un pont despre o adresă în Sidney. Nu era nimeni acasă dar am găsit o 
mulțime de dovezi. Era parte dintr-o operațiune sofisticată a unei bande. Poate crimă 
organizată, poate terorism. Câteodată e greu de spus care e diferenţa. Totul din casă a fost 
inventariat și studiat. Plicul cu fotografii părea să nu însemne nimic. Doar patru tipi la 
întâmplare. În mod clar nimeni nu s-a gândit ca la o listă a ceva. Au fost îndosariate. 

— Cu un an în urmă? 

— Cu trei ani în urmă. Nu păreau să însemne nimic, așa că nu le-am dat atenție. Nu 
atunci. 

— Ce s-a schimbat cu un an în urmă? 

— Cu un an în urmă ne-am dat seama că e deja cu un an prea târziu. Situaţia a început să 
se schimbe cu doi ani în urmă. Într-o zi am aruncat o privire de rutină asupra pistelor și urmelor 
şi am văzut că aveam trei semnale separate de la detectivii de la omucideri din Sydney, 
Melbourne şi Perth. Făcuseră căutări în bazele lor de date. Trei din cele patru persoane din 
fotografii fuseseră ucise în ultimele douăsprezece luni. În acel moment am transformat mental 
plicul într-o listă cu ținte. Am pus toate cele patru feţe în rețeaua globală. Ne-am gândit că am 
putea afla informaţii despre cei trei tipi morți şi poate să le folosim ca să-l salvăm pe al patrulea 
tip. 

— A mers, am spus. Sunt aici. 

— Nu prea am aflat informatii. Speram că poate ai putea să ne spui tu ceva. 

— Despre ce? 

— De ce eşti pe listă? 

— Habar n-am. Niciodată nu am fost în Australia cu alți trei tipi. Şi cât am fost acolo 
sunt destul de sigur că n-am deranjat pe nimeni. Nu aga de tare, oricum. 

Peterson s-a îndepărtat şi s-a întors cu o servietă. A pus-o pe masă. A deschis-o. A scos 
un dosar kaki subțire. 

— Nu originalele, a spus el. Reproduceri de calitate foarte bună. 

În dosar erau trei foi de hârtie lucioasă. Fotografii ale fotografiilor, plus plicul, fiecare 
față-verso. Laboratorul australian făcuse o treabă extraordinară. Imaginile erau clare şi extrem 
de detaliate. Fiecare pistrui şi fir de păr erau vizibile. A fost clar imediat că fotografiile 
originale nu erau chiar fotografii. Erau copii xerox ale fotografiilor. Destul de bune, dar cam 
mate și pătate. A mea era o fotografie din armată. De pe un act de identitate, probabil cu cinci 
ani înainte de sfârșit. Vechile zile bune. 

Nu văzusem niciodată celelalte trei feţe. Dar imaginile lor semănau cu a mea, în modul 
rigid al posturii şi al privirii nerăbdătoare. Toate de pe acte de identitate oficiale. 

— Cine sunt? am întrebat. 

— Doi englezi şi un american, a spus Peterson. Toţi militari în rezervă. 

— Ce fel de militari? 

— Cooperarea a mers numai până aici. Am primit niște răspunsuri amabile. 
Aprovizionare, în cea mai mare parte. 

— Ce au spus despre mine? 

— Dirijarea circulaţiei, în cea mai mare parte. 

— Nu-i vina mea, a spus Mitchell. Sunt doar mesagerul. 

— Ei de ce au fost în Australia? am întrebat. 

— Englezii şi-au vizitat familia, a spus Peterson. O mulțime de englezi au familii în 
Australia. Americanul a fost acolo cu afaceri. 

Toate cele patru feţe aveau o umflătură pe hârtie, sus pe frunte. De la agrafa de metal de 
pe plic. Care era făcut din hârtie maro rigidă, nemarcată pe nicio parte, cu excepţia unei urme 
slabă de lipici sub clapă. 

— Cât de des îşi vizitau englezii familia? am întrebat. 

— La fiecare doi ani, a spus Peterson. Zborurile sunt ieftine acum. E o vacanţă grozavă. 

— Americanul mai fusese acolo înainte? 

— De multe ori, a spus Peterson. Era director la o exploatare minieră. Venea şi pleca tot 
timpul. 

— Bine, am spus. 

— Bine ce? 

— Cine stătea la adresa din Sidney? 

— Nu ştim. Erau foarte disciplinaţi. Era un mediu destul de steril. Mâncarea și 
îmbrăcămintea erau tipic australiene. 

— Erau din fosta Iugoslavia, am spus. 


Peterson mi-a cerut ca primul lucru pe care-l fac a doua zi dimineaţă să fie să merg să-l 
văd, la biroul lui. Consulatul Australiei, pe strada 42, vizavi de Grand Central. Am spus că o 
voi face, dacă nu voi părăsi oraşul până atunci. A spus că el crede că glumesc. A zâmbit. Eu nu. 
Am părăsit clădirea FBI şi m-am oprit la al treilea magazin care avea copiator, care avea 
computere de închiriat câte zece minute şi niciun alt client, ceea ce însemna că tipul din spatele 
tejghelei va avea timp să răspundă la întrebări tehnice, pe care eram sigur că le-aş avea. 

Prima dată am luat o viză pentru Australia. Online, practic automat, practic instantaneu. 
Numele, numărul de paşaport, numărul cardului. O taxă pentru asigurarea de sănătate. Un click 
pentru acceptare. Apoi am cumpărat un bilet de avion la următorul zbor. De la JFK la Los 
Angeles şi de la Los Angeles la Sidney. Apoi am plătit pentru folosirea computerului şi am luat 
un taxi spre aeroport. Primul lucru a doua zi dimineață eram la mare distanță de Gara Grand 
Central. 


Am dormit cea mai mare parte a drumului peste Pacific într-un scaun vertical dur. Mi-a 
fost bine. Dormitul în poziție verticală era o abilitate învățată în armată şi nu am pierdut-o 
niciodată. Sosirea la Sidney a fost normală. Controlul pașapoartelor a fost de rutină. Nu aveam 
bagaj, dar şi aşa am zăbovit în sala de bagaje. Simţul meu asupra zilei și timpului era dat peste 
cap. Simţeam că trebuie să fiu foarte atent. Bănuiam că ceasul deja ticăie. Bănuiam că alertele 
fuseseră deja date, în toate direcțiile. 

Cinci minute mai târziu am păşit în sala de aşteptare. M-am oprit sub un semn de 
mijloace de transport la suprafaţă. Trenuri şi autobuze şi taxiuri. În direcţia asta și în cealaltă. 
Am urmat semnul spre taxiuri. N-am mers nici repede, nici încet. Am văzut un tip în costum 
privindu-mă. În spatele meu, în stânga. Străduindu-se din greu, dar fiind evident. O problemă 
obişnuită, în toată lumea. În mod clar nu era diferit în Australia. Genul de tip capabil de 
performanţele şi realizările necesare pentru a fi promovat la un serviciu sub acoperire nu este 
genul de tip care arată natural stând și nefăcând nimic, îmbrăcat într-un costum. Prea multă 
energie și disciplină și determinare. Chiar dacă stătea nemișcat. 

EI era una din cele trei variante. Poate doar o supraveghere de rutină după trecerea vămii, 
în acest caz interesul fiind un pasager al unui zbor transcontinental, care nu avea niciun bagaj. 
Nicio valiză pe roți, niciun rucsac, nicio geantă, nimic. Nu era normal. 

Sau poate era unul din băieţii lui Pete Peterson. Orice zi sau oră era în Sidney, era după 
primul lucru mâine dimineaţă calculat de ieri în New York. Poate Peterson pusese întrebări. 
Poate că avusese o bănuială și verificase computerele. Poate că toți solicitanții de viză treceau 
pe la biroul lui. Avusese destul timp să organizeze un comitet de primire. Am fost în aer un 
timp foarte lung. 

A treia posibilitate era că el era un tip rău. 

Am ieşit. Am găsit coada la taxiuri. Erau douăzeci de oameni în fața mea. Mi-am sprijinit 
baza şirei spinării pe balustradă şi mi-am arcuit spatele ca şi cum mi-aş fi uşurat o durere, şi m- 
am răsucit la stânga, unde am văzut capătul cozii şi liniile de ieşire de dincolo de ea, apoi m-am 
răsucit la dreapta, unde l-am văzut pe tipul în costum încă privindu-mă. 

Şi de data asta vorbind la telefon. 

Am așteptat. Toţi aşteptam, mașină cu maşină. M-am uitat la traficul din faţa mea. Poate 
că tipul în costum cerea o maşină de supraveghere. Să urmărească taxiul meu, când îmi va veni 
rândul. M-am uitat după maşinile care stăteau lângă bordură, zăbovind, stând acolo, așteptând. 
Erau zeci. Era linia de aşteptare de la un aeroport. 

Mi-a venit rândul. Am urcat în spate şi am cerut să mă ducă la operă. M-am uitat pe 
geamul din spate primii kilometri. Zeci de maşini ne urmăreau. Aceeași viteză, aceeași poziție 
relativă, nimic în schimbare. Un râu de mașini. Drumul principal dintre aeroport şi centrul 
orașului. De așteptat. Nimic de băgat în seamă. M-am întors în față din nou. Era dimineaţă 
târziu, după poziția soarelui. O zi frumoasă. Care zi frumoasă, tot nu eram sigur. 

Am ajuns lângă port. Opera era construită pe un promontoriu. Era faimoasă în lume și 
emblematică şi frumoasă şi una dintre cele mai mari atracţii de pe planetă. Dar datorită poziției 
pe apă era necesar un ocol intenţionat ca să ajungi acolo. Necesita o intenţie clară. Nu treceai 
pur şi simplu pe lângă ea, accidental. De aceea am ales-o. Funcţiona ca un filtru. Puteam să-mi 
dau seama care din maşinile din spate însemna cu adevărat ceva. 

Răspunsul a fost una singură. Am coborât din taxi şi o maşină a oprit la douăzeci de 
metri. Era un sedan fără formă, mare, de culoare maro. Construit de divizia australiană a 
General Motors. În el era un singur tip, care purta ochelari de soare și o haină de piele neagră. 
M-am întors să plec, iar el a oprit motorul, a coborât şi a lăsat maşina exact unde era, parcată nu 
foarte drept într-o zonă care nu era parcare. Ceea ce nu m-a ajutat să-mi dau seama cine era. Un 
agent de vamă ar putea parca aşa. Sau oricare din băieții lui Pete Peterson. Pentru că toți aveau 
imunitate. Dar şi un tip rău putea parca aşa. Pentru că nu-i păsa. Pentru că avea lucruri mai 
importante în minte. 

Am mers mai departe spre clădire. Nu m-am uitat înapoi. Dar am ascultat. L-am auzit pe 
tip în umbră. l-am auzit paşii. Am fost atent. M-am întors către apă. Departe de mulțime. Pașii 
m-au urmat. Cam la zece metri în spate. În faţa mea am văzut un loc retras şi o barieră şi o 
poartă, suficient de mare pentru un camion. Probabil un loc de încărcare a decorurilor. Partea 
nevăzută a clădirii. Nu era faimoasă şi emblematică şi frumoasă. 

M-am aplecat pe sub barieră şi am trecut. Apoi m-am oprit şi m-am uitat la apă. Pașii s- 
au apropiat. Când erau la trei paşi distanță m-am întors. Tipul din umbră avea treizeci şi ceva de 
ani, înălțime medie, părul negru şi avea nevoie de un bărbierit. Avea muşchi până la limita la 

care ar fi părut îndesat. Jacheta de piele era strâmtă peste umeri. Arăta ca echipamentul unui 
motociclist. 

— Arată-mi un act de identitate, am spus. 

În loc de asta mi-a arătat un cuţit. 

Şi astfel a răspuns la întrebarea despre cine e. Nu era un agent vamal. Nici unul din 
băieţii lui Pete Peterson. Cuţitul era o armă militară de luptă. Dar nu din SUA. Nici NATO. 
Poate din Cehia. Sau Iugoslavia. 

— Vorbeșşti engleză? am întrebat. 

— Amuzant, a spus el. 

— Trebuie să vorbeşti cu şeful tău despre tactică. Asta-i o prostie. Sunt în ţară de mai 
putin de douăzeci de minute. Ai putea la fel de bine să desenez. 

— Nu contează, a spus. Eşti ultimul. Nu vom mai folosi aceeași metodă. 

— Aţi făcut-o la primii trei? 

— Ai aparatură de înregistrat? 

— Sunt curios. 

— Crezi că asta-i o emisiune la televizor? Crezi că-ţi voi spune totul şi apoi, cumva, îmi 
iei cuțitul din mână şi ne luptăm şi mă iei prizonier? 

— Ceva de genul ăsta, am spus. Cam așa. 

— Ceilalți au crezut același lucru. Toţi erau tipi duri. Ca tine. Nu i-a ajutat. Nu te va 
ajuta nici pe tine. 

— Ei nu te-au aşteptat. Eu da. Eu te-am adus direct aici. Suntem într-un debarcader. Nu e 
nimeni prin preajmă. 

— Am un cuțit. 

— Şi eu am o regulă. Îndreaptă un cuţit către mine, eu îţi rup braţul. E o chestie din 
copilărie. Pe care am păstrat-o. De fapt, prima e o altă regulă. Am uitat să spun. Ceva ce mama 
mea mă făcea întotdeauna să spun. Trebuie să-ţi dau şansa să pleci. În acest caz poţi să duci un 
mesaj de la mine. Șefului tău. Nimic dezonorant în asta. 

— Care e mesajul? 

— Spune-i că amândoi au plâns ca niște copii. 

Tipul a venit drept spre mine, cu lama cuțţitului în faţă. Nu-mi plac cuţitele. N-am avut 
niciodată. Nu mi-am dorit niciodată. Dar de-a lungul anilor am învățat cum să mă descurc cu 
ele. Ceea ce câteodată înseamnă să le ignor. Să le şterg din scenă. Nu e un cuţit venind spre 
tine, ci un pumn. Vrei să fi lovit de un pumn? Bineînţeles că nu, așa că stai calm şi te rotești, o 
manevră de evitare, de rutină, din lumea reală, o mişcare pe care ai făcut-o de un milion de ori 
înainte, aşa că eviţi cuțitul cu ușurință, fără să te gândești la asta sau să te pregăteșşti pentru asta. 

Şi apoi rămâi cu iluzia bătăi cu pumnul, continuând să ignori în totalitate cuțitul și 
folosind impulsul tău de cădere pentru a-i trage tipului una direct în față. 

Moment în care el scapă involuntar cuțitul. Prima dată îi explodează ochelarii de soare, 
apoi călcâiele îi zboară în aer ca şi cum ar fi alergat într-o sfoară de întins haine, cuțitul se 
lovește de beton şi el cade lat pe spate cu un sunet care e în principal o bufnitură, carne şi oase, 
dar şi o crăpătură umedă, în spatele capului, care nu prevesteşte nimic bun. Rămâne nemișcat. 
Continuă să respire. Ochii îi sunt deschişi. Dar nu vede nimic. Nu reacţionează la nimic. Nici 
când îi rup braţul. 

Nu are nimic în buzunare, cu excepţia unei chei de mașină marcată Holden, care se poate 
presupune că e sedanul maro şi un telefon mobil, care avea un jurnal care afişa apeluri primite 
şi efectuate între șase persoane diferite. În mod clar, tipului îi plăcea să discute. 

Am pus cheia şi telefonul în buzunar şi am plecat. M-am dus spre locul în care erau 
mulțimile, am stat pe un zid şi am verificat detaliat telefonul. Cinci din cele şase persoane erau 
în mod clar prieteni. Ei îl sunau, sau el îi suna şi vorbeau, câteodată mai mult de douăzeci de 
minute. Când unul, când altul, reciproc, probabil tipic. 

Al şaselea apelant era diferit. Doar el suna. Nu când unul, când altul şi nu reciproc. Şi era 
scurt. Câteodată nu mai mult de patruzeci şi cinci de secunde. Suna odată la două sau trei zile. 
Era şeful, m-am gândit eu. Suna să transmită instrucțiuni. 

Telefonul spunea că numele şefului era Dragan. 

Am ridicat privirea şi l-am văzut pe Pete Peterson coborând dintr-o mașină cam la 
treizeci de metri distanţă. 


Peterson arăta la fel ca la New York. Costum albastru, păr aranjat, rănile şi durerile şi 
mâinile bătucite ale unui fost jucător al vreunui joc cu mingea. Cricket, cel mai probabil, m-am 
gândit. O chestie importantă în Australia. Arăta obosit. Poate că nu era bun la dormitul în capul 
oaselor. 

M-am ridicat şi el a venit spre mine. A arătat către o masă de cafea în faţa unui magazin 
de suveniruri. Ne-am aşezat față în faţă. 

— Spune-mi de ce eşti aici, a spus. 

— Zborurile sunt ieftine acum, am spus. E o vacanţă grozavă. 

— Prostii. 

— Am fost comandantul unei companii odată. Cu mult timp în urmă. Am făcut partea 
mea de hârtii. Acele xeroxuri pe care mi le-ai arătat mi se păreau cunoscute. Am recunoscut 
tehnologia. Foarte bună pe vremea aia, dar acum depăşite cu nişte generații. 

— Laboratorul nostru spune că hârtiile sunt vechi de aproximativ douăzeci şi cinci de 
ani. 

Am aprobat din cap. 

— Şi au fost depozitate cea mai mare parte a timpului, am spus. Fotocopiile au fost 
închise în plic şi puse cu o grămadă de alte prostii. Poţi spune după urma pe care agrafa de 
metal a lăsat-o pe hârtie. Pe toate cele patru foi, adânc și întărit şi clar. Presiune mare. Acel plic 
a fost la fundul unui morman de chestii aproape un sfert de secol. Destul cât lipiciul să se usuce 
pe clapă. Hai să spunem douăzeci şi doi de ani, de dragul argumentaţiei. Apoi, acum trei ani, 
cineva le-a găsit. Poate într-un pod. Poate în mod accidental. O comoară de mult pierdută. 
Imediat le-au trimis la adresa de aici din Sidney. Atunci au izbucnit tot felul de dezastre. 

— Spune-mi cine şi cum şi de ce. 

— Cineva vrea răzbunare, am spus. Cu un sfert de secol în urmă au pățit ceva rău. Nu 
aici în Australia. În altă parte. Au trebuit să plece. S-au mutat aici. De-a lungul timpului, au 
crezut un zvon vechi, că în acea zi cineva a aflat cine sunt cei patru bărbaţi, cei care le-au făcut 
răul. Dar era doar un zvon. Nu aveau nicio informație sigură. Nu până când au apărut, în sfârșit, 
fotografiile. 

— Cine sunt? a întrebat Peterson. 

— Ajungem la asta, am spus. În primul rând trebuie să vedem cum au procedat. Ceea ce 
nu-ți va plăcea. Patru fotografii neetichetate nu înseamnă mult. Trebuie că le-au trecut printr-un 
program informatic de-al guvernului. Înainte s-o faceţi voi. Au transformat lista de feţe într-o 
listă de nume. Ori au un om în interior, ori cineva a fost mituit, ori au intrat în sistemul vostru. 

Peterson n-a spus nimic. 

— A devenit mai rău, am spus. Patru nume nu înseamnă mare lucru. Nu dacă nu ştii când 
unul din ei va fi îndreptat spre Australia. Ca să fii pregătit pentru el. Ceea ce însemna un alt om 
din interior. Sau mai multă mită. Sau mai multă infiltrare în sistem. Ori sistemul vostru de vize, 
ori sistemul celor de la liniile aeriene, ori chiar biroul de emigrări. Sau toate trei, în secvenţe 
atente. Erau pregătiți pentru mine, de exemplu. Asta-i sigur. Un tip m-a prins la mai puțin de 
douăzeci de minute după ce am ieşit din sala de bagaje. La fel a fost şi cu primii trei? 

— În linii mari, a spus Peterson. Nu douăzeci de minute. Dar ore. 

— Sidney, Melbourne şi Perth. Toate aeroporturi internaţionale. Viza, biletul de avion, 
sosirea. Ca unu, doi trei, start. Sincronizare perfectă. 

— Ce-i cu tipul care-a venit după tine? 

Am arătat cu degetul. 

— La docuri, am spus. Nu vorbeşte. S-a lovit la cap. Dar i-am luat telefonul. Lucrează 
pentru un tip pe nume Dragan. 

— Cine sunt? Şi cine eşti tu, cu adevărat? Ai spus că nu-i cunoşti pe ceilalți trei. 

— Nu-i cunosc. 

— Dar ai spus că voi patru aţi făcut un lucru rău. 

— Separat. 

— Ce lucru rău? 

— A fost rău doar din punctul lor de vedere. Eu am fost destul de bucuros. 

— Ce a fost? 

— Despre ceilalți trei pot doar să ghicesc. Dar sunt sigur că am dreptate. Bărbaţi 
necunoscuţi din unități militare din umbră. Englezi şi americani. M-am întrebat ce am făcut eu 
cu un sfert de secol în urmă de am ajuns pe o listă de ţinte. Ce au putut face ceilalți tipi? 
Singurul răspuns posibil e Kosovo. Înainte de voi. Serbia şi Croaţia şi toate alea. Fosta 
Iugoslavia. Tot felul de conflicte, război civil şi atrocități. Am fost dislocat acolo, pe scurt. În 
special pentru curăţenie. 

— Făcând ce? 

N-am răspuns. Nu eram mândru, dar nici nu-mi era ruşine. A fost o misiune. Una dintre 
multe. Dar îmi aminteam destul de bine. 


După aceea mi-au dat o medalie. Balcanii, niște muncă de poliție, o căutare a doi 
localnici care dețineau secrete de război, ambii identificați rapid, și localizaţi, și vizitaţi, şi 
împuşcaţi în cap. Totul parte a procesului de pace. Nu a fost mare lucru. 

— E secret, am spus. De aceea ţi-au spus că am dirijat traficul. 

— Asasinări? 

— Eşti destul de deştept pentru un jucător de cricket. 

— Jucătorii de cricket trebuie să fie. Ca să înţeleagă regulile. 

— Erau oameni foarte răi. 

— Te cred. 

— Sincer, foarte răi. Nu vrei să știi. 

— Câţi? 

— Doi. 

— ŞI bănuiesc că au fraţi şi veri şi alte rude, care s-au mutat la Sidney şi nu au uitat 
niciodată, datorită culturii lor tribale. 

— De asta sunt aici, am spus. Oamenii nu ar trebui să-şi înăbuşe furia. Mai sănătos să-i 
dai drumul. Am vrut să le dau o şansă. 

— Ţi-ai asumat un risc. 

— Nu-mi place să fiu pe o listă. Un lucru ca ăsta, îl consider o provocare. Fără îndoială, 
un defect de caracter, dar asta e. 

Peterson a făcut ceva cu telefonul. Un fel de comunicare criptată. 

— Poliţia din Sidney are numele Dragan în baza de date. 

— Cme e} 

— E o ea. Poate nu un frate sau un văr. Poate o soră. Poliția din Sidney consideră că e o 
persoană rea, la propriu. Cred că face trafic de droguri, prostituție și cămătărie. Dar nu pot 
proba. 

Apoi a tăcut. 

O tăcere plină de semnificaţie. 

— Mă duc să fac o plimbare, am spus. 

— Unde? 

— Să văd împrejurimile, a spus. 

M-am ridicat şi m-am dus înapoi spre marele sedan maro. Avea un bilet de parcare sub 
ştergător. L-am luat și l-am aruncat. M-am îndreptat spre plajă. 


Am oprit într-o parcare publică şi am scos telefonul capturat. M-am uitat din nou la 
jurnal. Am sunat-o pe Dragan. Prima dată, de pe acest telefon. Am încălcat regulile. A răspuns 
o femeie. Părea surprinsă. Chiar ofensată. 

— De ce mă suni? a spus ea. 

Accentul ei era evident străin, dar destul de neutru. Nu suficient de bun pentru filme. 

— Nu sunt cine crezi tu că sunt, am spus. 

Niciun răspuns. 

— Sau s-ar putea să fiu, am spus. Dacă ai fi gândit mai mult de la început. Băiatul pe 
care l-ai trimis a căzut la datorie. 

— Cine eşti? 

— Tu să răspunzi prima. Spune-mi numele tău. 

— Numele meu e Dragan. 

— Şi al meu e Reacher. Eu sunt al patrulea bărbat. 

— Mi-ai ucis fratele. 

— Spui asta de parcă e un lucru rău. 

— Acum o să te ucid eu pe tine. 

— Care dintre ei era fratele tău? Ce grad? 

— Era colonel. 

— Le-a ordonat oamenilor lui să violeze o fată de opt ani până la moarte. Și pe mama ei. 
Aperi asta? 

— Eşti un mincinos. 

— I-am pus arma la tâmplă şi a plâns ca un copil. A implorat şi s-a rugat şi şi-a udat 
pantalonii. 

— Eşti un mincinos. 

— Ai putea fi bucuroasă că e mort. 

— Tu ești ultimul. Te voi ucide. 

— Bine, am spus. Fie cum vrei tu. 

I-am spus unde eram. Plaja, parcarea publică, sedanul maro. 


În acel moment eram la câteva minute după amiază, aşa că mai aveam o mulţime de timp 
cu lumină naturală. Ştiam toţi că avem o oră să facem un plan. Ei vor presupune că nu voi sta în 
maşină. Poate că vor trimite vreun tip ca să fie siguri, dar mare parte din energia lor va fi 
canalizată pentru a ghici unde voi merge. Şi ei aveau să admită că e o decizie legată de teren. 
Locul era deservit de un drum îngust. Ei ar presupune că m-aş ascunde undeva chiar în afara 
porţii. Pentru că atunci, de îndată ce vor sosi, aş fi instantaneu în spatele lor. Nu mă vor vâna. 
Eu îi voi vâna pe ei. 

Aşa că vor parca pe drum la distanţă de o sută de metri, la naiba cu parcările, şi vor veni 
pe jos. Acolo unde vor credea că e în spatele meu. 

Aşa că eu voi începe de la două sute de metri pe drum. 

Nu, m-am gândit. Trei sute. Postul lor de comandă era tot ceea ce mă interesa. Eram 
sigur că va rămâne bine în spate. Aşa fac de obicei comandanții. 

Am încuiat sedanul maro şi am plecat pe jos. 


Cam la trei sute de metri de drum am găsit o cafenea cu o terasă cu nisip, plină de tineri 
care stăteau cu picioarele încrucișate şi cântau la chitare şi tobe bongo. M-am așezat pe pământ 
sprijinit de un perete, împreună cu o mulțime de alți entuziaşti. Destul de sigur, m-am gândit. 
Eram sub nivelul ochilor şi făceam parte dintr-un grup colorat neinteresant. Puteam vedea 
destul de bine drumul. În mod sigur puteam vedea dacă cineva parca şi pleca de acolo. 

Am aşteptat. Muzicienii păreau să aibă o mulţime de energie, chestie de care eram 
bucuros. Mă gândeam că pot aştepta mult timp. Dragan va crede că eu mă gândesc la o oră, așa 
că va veni peste două, sau poate va crede că mă gândesc la două, aşa că va veni peste trei. Sau 
mai mult. Sau mai puţin. 

Am aşteptat. A trebuit să-l aştept pe fratele ei. Am intrat în casa lui şi am stat în 
întuneric. Nu era adevărat că a țipat şi a implorat. Nu i-am dat şansa. Am făcut două găuri la 
baza craniului de îndată ce a păşit în cameră. 

Am aşteptat. 

Apoi au apărut două sedanuri urâte. Versiuni mai bune ale maşinii maro pe care o 
lăsasem în parcare. M-am uitat la ele. Au încetinit. Au oprit. Au parcat la o sută de metri în faţa 
mea. Două sute de metri de parcarea de pe plajă. 

Din prima maşină au coborât patru bărbaţi. Haine scurte negre, pantaloni negri, ochelari 
de soare. Totul evident. Momeli, m-am gândit. Probabil că ideea era că mă plimb prin jur, 
încoace şi încolo, urmărindu-i tot timpul, până când voi da accidental peste tipul care venise cu 
adevărat pentru mine. 

Care a coborât din a doua maşină. 

Era un tip gras cu o cămașă țipătoare și pantaloni scurți vechi. Cei patru gangsteri s-au 
plimbat pe plajă, iar tipul gras a mers destul de aproape în spatele lor. 

Nu s-a întâmplat nimic altceva. 

Am aşteptat. Apoi m-am ridicat şi am început să merg. Eram la o sută de metri în spatele 
celei de-a doua maşini şi mă apropiam. Eram cam la o sută cincizeci de metri de cei patru tipi şi 
nu mă apropiam, pentru că şi ei mergeau, cu aceeași viteză, în aceeaşi direcție. 

De la distanţă de patruzeci de metri am văzut că mai erau două persoane în a doua 
mașină. Una la volan și una în spate. Postul de comandă. Telefoane la îndemână, fără îndoială. 
Pregătite să dea instrucţiuni, dacă era necesar. Dar sperând să audă că m-au prins. Viu. Mă 
gândeam că astea au fost instrucțiunile ei. 

Ai grijă ce-ţi doreşti, m-am gândit. 

Am mers mai departe. După douăzeci de metri era evident că şoferul era un bărbat şi 
pasagerul din spate era o femeie. Păr negru. Mică, dar nu de neglijat. Privea peste umărul 
şoferului, prin parbriz, încercând să vadă ce se întâmpla în față. Tipii ei aproape ajunseseră la 
locul de parcare. 

Eu aproape ajunsesem la bara ei din spate. 

Am mers în partea șoferului și am deschis uşa lui, moment în care totul a devenit un 
simplu joc, dacă pot să-l stăpânesc şi dezarmez pe şofer înainte ca femeia din spate să poată 
reacționa, ăsta fiind un pariu pe care eram destul de sigur că-l pot câştiga, deoarece făcusem 
asemenea lucruri înainte, cu manevre de rutină din lumea reală, mișcări pe care le făcusem de 
un milion de ori, fără să mă gândesc sau să mă pregătesc, doar înşfăcându-l pe şofer de guler şi 
trăgându-l pe jumătate afară, ridicându-i haina peste cap, ca să-i văd cureaua, care nu avea 
nimic băgat în ea, şi să văd dacă avea greutăţi în buzunar, nu avea, dar am văzut bretele pe 
spate, aşa că l-am trântit pe scaun şi i-am luat arma din tocul de la umăr, am îngenuncheat 
deasupra lui şi am îndreptat arma spre femeia din spate. Care avea mâna în geantă. 

— Nu mişca, am spus. 

L-am lovit din nou pe şofer, pentru siguranță, m-am răsucit pe locul lui şi m-am dus în 
spate. 

— Scoate mâna din geantă, am spus. Dacă ai o armă în ea te voi împuşca de îndată ce o 
văd. În pântece. Aşa că o să mori încet. 

A scos mâna. Nicio armă. 

— Fratele tău a făcut lucruri rele, am spus. Cred că ştii asta. Cred că erai acolo. Probabil 
că ai trăit sub protecția lui. De aceea a trebuit să pleci când l-am ucis. Cred că ai fost de acord 
cu ce a făcut. Cred că ţi-a plăcut. Cred că eşti la fel de rea ca el. 

M-a scuipat. Nu era prima oară când mi se întâmpla, dar era întotdeauna o surpriză. Am 
mutat arma în mâna stângă şi cu dreapta am apucat-o de gât. Şi am strâns. Era un gât mic, dar 
nu de neglijat. Dar o mână foarte mare. A murit în câteva minute. 

Am coborât din maşină şi m-am întors pe drumul pe care am venit. Cântăreţii la chitară 
şi la tobe bongo erau încă acolo. În spatele lor, Pete Peterson se sprijinea de aripa mașinii. 

— Am pus un dispozitiv de urmărire pe maşina maro, a spus el. Am ştiut unde eşti şi ne- 
am dat seama cum o vei face. Cu telefonul şi manevra de învăluire. 

— Bine, am spus. 

— Acum sunt aici ca să te duc la aeroport. 

— Deja? 

— E mai bine așa. 

— Când e zborul meu? 

— Acum, practic. Trebuie să ne grăbim. 

Am părăsit spaţiul aerian australian la mai puțin de cinci ore după ce intrasem în el. Ceea 
ce m-a făcut să mă gândesc la preţul vizei. Pe de altă parte, era valabilă pe o perioadă mai lungă 
de timp. Nu era totul pierdut. Am hotărât că mă voi întoarce într-o zi. Pentru o vacanţă 
adevărată. Când va fi iarnă în America. Poate că din nou prin Bali. 

Titlul original: Wet With Rain, 2014 
Traducerea: Ştefi Todo 


Strada Great Victoria 


Naşterile şi decesele sunt în registrele publice. Se pot căuta rezultatele 
recensămintelor, vechile contracte de închiriere şi de ipotecă. Ca şi aplicaţiile 
pentru obținerea cetățeniei ale tuturor celor din celelalte ţări în care se 
vorbeşte limba engleză. Există pe internet tot felul de site-uri vechi. Aceştia 
sunt factori în favoarea noastră. 

Împotriva noastră e adevărul istoric. Strada a fost construită în 1960. 
Cam acum cincizeci de ani. În memoria vie. Cei mai mulţi dintre locuitorii 
inițiali au murit, dar ei au avut familii care i-au vizitat şi care şi-ar putea 
aminti. Copii şi nepoți, destinatari ai cunoştinţelor şi legendei, prin urmare, o 
posibilă problemă. 

Dar, în general, ne-am considerat norocoşi. Primii proprietari ai casei în 
discuție muriseră de mult şi nu avuseseră niciun copil. Soţul avea frați care 
trăiau, dar plecaseră ori în Australia ori în Canada. Soţia avea o soră în viaţă, 
tot în cartier, dar avea peste optzeci de ani şi nu era demnă de încredere. 

De la prima pereche, casa a mai avut cinci proprietari, majoritatea în 
ultimii ani. Am simțit că aveam destulă distanță. Aşa că am mers cu a treia 
variantă a celui de-al doilea plan. Hairl Carter a venit cu mine. Hairl Carter al 
doilea, de fapt. Tatăl lui avea acelaşi nume. Din sud estul Missouri-ului. 
Mama tatălui său a vrut să-şi numească primul născut Harold, dar nu avea 
mai mult de trei clase şi nu ştia să scrie decât fonetic. Aşa că Harold a fost, 
fonetic. Bătrâna n-a ştiut niciodată că era ciudat. Toţi îi spuneam nepotului ei 
Harry, ceea ce era posibil s-o nemulțumească. 

Harry se ocupa de hârtii, ceea ce era destul de uşor, deoarece toate copiile 
au fost făcute pe aparatură Xerox, care ascunde o mulțime de păcate. Eu am 
deschis un cont la o bancă din Washington DC, în numele unei societăți, am 
pus jumătate de milion de dolari în el şi am primit carduri de credit şi un 
carnet de cecuri. Apoi am repetat. Ne-am pregătit, ca la o dezbatere politică. 
Aceeaşi conversație, iar şi iar, analizând posibilitățile pe toate fețele. Am 
identificat punctele slabe, deşi nu aveam altă posibilitate decât să le facem 
față. Ne-am gândit că îndrăzneala îi va împiedica să gândească limpede. 

Am zburat prima dată la Londra, apoi la Dublin în sud, apoi am ajuns la 
Belfast cu nişte bilete care costau mai puţin decât o ceaşcă de cafea acasă. 
Am luat o cameră la hotelul Europa, unde bănuiam că ar sta cei ca noi. Am 

rezolvat o maşină prin intermediul recepţionerului. Apoi ne-am întins şi am 
dormit. Ne gândeam că la jumătatea dimineţii a doua zi va fi ora zero. 


kkk 


Maşina era un Mercedes, iar şoferul nu a arătat nicio reticență față de 
adresă — care era a doua de la capătul unui rând de case ordinare, anoste şi 
construite ieftin, cu suprafețe mari de plăci albe decojite, care trebuie să fi 
economisit banii, înlocuind cărămizile. Plăcile de pe acoperiş erau din beton şi 
acoperite cu muşchi. În depărtare dealurile erau ca de catifea, imposibil de 
verzi, dar în jurul nostru erau construcții dure. În aer începuse să cadă o 
burniță rece, iar atât strada cât şi trotuarul erau de un gri strălucitor. 

Maşina a aşteptat la marginea drumului, am deschis o poartă ruptă şi am 
mers o distanță scurtă prin curtea din față. Carter a sunat la sonerie şi uşa s- 
a deschis imediat. Mercedes-ul nu a trecut neobservat. O femeie se uita la 
noi. Era solidă, cu o față palidă şi cărnoasă. 

— Cine sunteţi? 

— Suntem din America, am spus eu. 

— America? 

— Am bătut tot acest drum ca să vă vedem. 

— De ce? 

— Doamna Healy, nu? am întrebat, deşi ştiam că ea era. Ştiam totul 
despre ea. Ştiam unde a fost născută, câți ani are, şi câte a făcut soțul ei. Şi 
nu făcuse multe. Erau cu o lună rămaşi în urmă la orice. Ceea ce speram că 
va ajuta. 

— Da, sunt doamna Healy, a spus femeia. 

— Numele meu este John Pacino şi colegul meu de aici e Harry Carter. 

— Bună dimineața amândurora. 

— Locuiţi într-o casă foarte interesantă, doamnă Healy. 

S-a uitat în gol, apoi a scos gâtul pe uşă şi s-a uitat la peretele din față. 

— Da? 

— Interesantă pentru noi, oricum. 

— De ce? 

— Vreţi să vă povestim totul despre ea? 

— Doriţi o cană de ceai? a întrebat. 

— Ne-ar face plăcere. 

Aşa că am intrat în casă, primul Carter, apoi eu, simțind un fel de 
satisfacție preliminară, ca şi cum alergătorul nostru a ajuns la bază. Nimic 
garantat, dar până acum totul era bine. Aerul dinăuntru mirosea a viaţă de zi 
cu zi şi a ferestre închise. Un analist priceput ar fi putut spune ingredientele 
de la ultimele opt mese. Şi fiecare fusese ori fiert, ori prăjit, am presupus eu. 

Nu era genul de gospodărie unde oaspeţii sunt lăsați în salon să aştepte. 
Am urmat-o pe femeie în bucătărie, unde avea haine întinse la uscat. A 
umplut un ceainic şi a aprins aragazul. 

— Spuneţi-mi ce e interesant la casa mea, a spus ea. 

— Există un scriitor pe care-l admirăm foarte mult, pe nume Edmund 
Wall, a spus Carter. 

— Aici? 

— În America. 

— Un scriitor? 

— Un romancier. Unul foarte bun. 

— N-am auzit de el. Dar oricum, nu citesc prea mult. 

— Aici, a spus Carter şi a scos din buzunar nişte hârtii pe care le-a 
aruncat pe masă. Erau falsificate să arate ca paginile de pe Wikipedia. Ceea 
ce e mai complicat decât crede lumea. (Ce listezi de pe Wikipedia arată altfel 
decât pe ecranul computerului.) 

— E faimos? a întrebat doamna Healy. 

— Nu chiar, am spus. Scriitorii nu sunt cu adevărat faimoşi. Dar este 
foarte respectat. Printre oameni cărora le place genul lui. Există o societate 
care-l omagiază. De asta suntem aici. Eu sunt preşedintele şi domnul Carter 
este secretarul general. 

Doamna Healy s-a încordat puţin, ca şi cum ar fi crezut că încercăm să-i 
vindem ceva. 

— Îmi pare rău, dar nu vreau să mă alătur. Nu-l cunosc. 

— Nu asta vrem să vă propunem, am spus. 

— Atunci ce? 

— Înaintea dumneavoastră, aici a locuit familia Robinson, am dreptate? 

— Da, a spus ea. 

— Şi înaintea lor familia Donnelly, iar înaintea lor familia McLaughin. 

Femeia a aprobat din cap. 

— Toţi au făcut cancer. Unul după altul. Oamenii au început să spună că 
e o casă cu ghinion. 

Am privit-o îngrijorat. 

— Asta nu v-a deranjat? Când ați cumpărat-o. 

— Credinţa mea nu are loc pentru superstiții. 

Asta era o gândire care putea face capul cuiva să explodeze. M-a lăsat 
mut. 

— Şi înainte de familia McLaughin a fost McCann, şi chiar la început a 
fost familia McKenna, a spus Carter. 

— Asta a fost în alte timpuri, a spus femeia şi am simțit că primul 
alergător câştiga secunde. Avea o poziție câştigătoare. 

— Edmund Wall s-a născut în această casă, am spus eu. 

— Cine? 

— Edmund Wall. Romancierul. Din America. 

— Aici nu a trăit nimeni cu numele de Wall. 

— Mama lui era prietenă bună cu doamna McKenna. Atunci, la început. A 
venit în vizită din America. A crezut că mai are o lună, dar copilul a venit pe 
lume mai repede. 

— Când? 

— În anii '60. 

— În casa asta? 

— În dormitorul de la etaj. Nu au avut timp să meargă la spital. 

— Un bebeluş? 

— Viitorul Edmund Wall. 

— N-am auzit asta niciodată. Doamna McKenna are o soră. N-a pomenit 
niciodată aşa ceva. 

Asta s-a simţit ca şi cum alergătorul era prins din urmă. 

— O cunoaşteţi pe sora doamnei McKenna? am întrebat eu. 

— Stăm puţin de vorbă din când în când. Uneori ne întâlnim la coafor. 

— S-a întâmplat acum cincizeci de ani. Cum stă cu memoria? 

— Aş crede că oricine şi-ar aminti aşa ceva. 

— Poate că a fost ţinut totul secret, a spus Carter. E posibil ca mama lui 
Edmund să nu fi fost căsătorită. 

Doamna Healy a pălit. Indecenţă. Scandal. În casa ei. Mai rău decât 
cancerul. 

— Şi de ce-mi spuneţi mie asta? 

— Societatea de Omagiere a lui Edmund Wall vrea să cumpere casa, am 
spus eu. 

— S-o cumpere? 

— Pentru un muzeu. Ei bine, ca un muzeu viu, de fapt. Cu siguranță 
oamenii vor putea s-o viziteze, ca să vadă locul naşterii, dar am ţine şi 
manuscrisele lui aici. Ar putea fi un centru de cercetare. 

— Oamenii fac asta? 

— Ce? Cercetare? 

— Nu, vizitează casele unde s-au născut scriitorii? 

— Tot timpul. O mulțime de case ale scriitorilor sunt muzee. Sau atracții 
turistice. Putem să vă facem o ofertă foarte generoasă. Edmund Wall are mulți 
susținători pasionaţi în America. 

— Cât de generoasă? 

— Cea mai bună soluţie ar fi să vedeți unde vreţi să locuiți după aceea şi 
ne vom asigura că puteţi. În limite rezonabile, bineînţeles. Poate o casă nouă. 
Se construiesc peste tot. 

Apoi am tăcut, lăsând tentaţia să acționeze. Doamna Healy a tăcut. Apoi 
a început să se uite prin bucătărie. Dulapuri ieftine, cu balamale îndoite, aer 
închis. 

Ceainicul a început să fluiere. 

— Trebuie să vorbesc cu soțul meu, a spus ea. 

Asta era ca şi cum alergătorul a ajuns la a treia poziţie de aruncare. În 
siguranţă. La treizeci de metri. Nimic garantat, dar până acum totul era bine. 
De fapt, al naibii de bine, cum spun ei pe insula asta mică şi umedă. Eram 
foarte încrezători pe drumul înapoi cu Mercedes-ul. 

Problema ne aştepta în holul hotelului Europa. Un irlandez, cam de 
cincizeci de ani, într-un costum ieftin, cu tăieturi şi cicatrici vechi pe mâini şi 
cearcăne mari în jurul ochilor. Un fost agent operativ, fără îndoială, mulți ani 
pe teren, acum mutat la un birou din cauza vârstei. Eram familiarizat cu 
acest tip de om. Era ca şi cum mă uitam într-o oglindă. 

— Putem vorbi puţin? a întrebat el. 

Am mers la bar, care era întunecat şi gol înainte de prăpădul de la prânz. 
Tipul s-a prezentat ca fiind un agent, chiar de acolo din Belfast, de la o 
unitate pe care nu a numit-o, dar bănuiesc că era Unitatea Specială, care 
reprezenta divizia de luptă a vechii Jandarmerii Regale din Ulster, acum 
Serviciul de Poliţie al Irlanda de Nord. Un fel de FBI fără mănuşi. 

— Vreţi să-mi spuneţi cine sunteți şi de ce sunteţi aici? a întrebat el. 

Deci Carter i-a servit povestea cu Edmund Wall, şi societatea care-l 
omagiază, şi locul naşterii, dar ceea ce a fost destul de bun dimineața mai 
devreme, nu mai suna la fel de grozav în lumina rece a amiezii. Tipul a 
verificat pe loc pe telefon, în timp ce Carter vorbea şi apoi a spus: 

— Sunt patru lucruri greşite în povestea asta. Nu există niciun Edmund 
Wall, nicio societate de omagiere, banca unde aţi deschis contul e o filială 
lângă Langley, unde e sediul principal al CIA, şi mai important decât toate, 
acea casă despre care vorbiți a fost odată locuinţa lui Gerald McCann, care a 
fost în zilele lui un paramilitar notoriu. 

Carter n-a spus nimic, şi nici eu. 

— Irlanda de Nord e parte din Regatul Unit, ştiţi, a continuat tipul. Nu vor 
permite activități neanunţate pe terenul lor. Aşa că, din nou, vreți să-mi 
spuneți cine sunteţi şi de ce sunteți aici? 

— Eşti interesat de afacere? am întrebat. 

— Ce fel de afacere? 

— Vrei să-ţi faci un prieten aflat într-un loc sus pus? 

— Cât de sus? 

— Foarte sus. 

— Unde? 

— Într-un loc util guvernului tău. 

— Condiţiile? 

— Întâi ne laşi să ne facem treaba. 

— Cine va fi ucis? 

— Nimeni. Familia Healy va avea o casă nouă. Asta-i tot. 

— Voi cu ce vă alegeţi? 

— Bani. Dar noul tău prieten din locul foarte sus pus va obține liniştea 
sufletească. Pentru care va fi recunoscător în consecință, sunt sigur. 

— Spune-mi mai mult. 

— Mai întâi trebuie să verific daca eşti corect. Ăsta nu este genul de lucru 
în care dai o mulțime de telefoane şi implici alte persoane. Ăsta este genul de 


VP MAGAZIN 


Lee Child ȘTERGEREA URMELOR 


lucru în care ne laşi să ne facem treaba şi după ce plecăm, îți anunţi noua 
relație ca pe o lovitură personală. Sau nu. Poate vrei să-l păstrezi pe tip ca pe 
asul din mânecă. 

— Câte legi veți încălca. 

— Niciuna. Urmează să cumpărăm o casă. Se întâmplă în fiecare zi. 

— Pentru că există ceva în ea, nu? Ce a lăsat în urma lui Gerald 
McCann? 

— Trebuie să fii de acord cu ce am spus înainte. Măcar să dai din cap. 
Trebuie să pot avea încredere în tine. 

— Bine, sunt de acord, a spus tipul. Dar vă însoțesc tot timpul. Acum 
suntem o treime. Până când terminaţi. În fiecare minut. Până când vă fac cu 
mâna la aeroport. 

— Nu, vii cu noi, am spus. Poţi să-l întâlneşti pe noul tău prieten. Măcar 
să dai mâna cu el. Apoi te întorci. Asul din mânecă sau nu, te vei simți mai 
bine aşa. 

A picat în capcană, aşa cum ştiam că o va face. Vreau să spun, de ce nu? 
Serviciilor de securitate le plac legăturile personale. Le plac aşii din mânecă. 
Le place să conducă oamenii. Le place să fie importanți. 

— S-a făcut, a spus tipul. Deci, care e povestea? 

— A fost odată ca niciodată aici un ofițer tânăr din armata Statelor Unite. 
Avea capul cam înfierbântat şi anumite simpatii. Cu o treabă concretă într-un 
timp definit. A vândut nişte arme scoase din uz. 

— Lui Gerald McCann? 

Am aprobat din cap. 

— Care, din câte ştim noi, nu le-a folosit niciodată. Şi credem că le-a 
îngropat în podeaua sufrageriei. Între timp, tânărul nostru ofițer a crescut şi a 
fost promovat şi ajuns într-un loc de muncă total diferit. Acum vrea să-i fie 
curățate urmele. 

— Vrei să cumperi casa pentru a săpa în podea? 

Am aprobat din nou din cap. 

— Nu putem intra şi s-o facem pur şi simplu. Prea gălăgios. Podeaua e 
din beton. Vom avea nevoie de ciocane pneumatice. Vecinii trebuie să creadă 
că reparăm scurgerea sau altceva. 

— Acele arme sunt încă urmăribile? 

— Armă, la singular, ca să fiu sincer cu tine. Şi sunt gata să fiu, într-un 
moment ca ăsta. Încă urmăribile, da. Şi extrem de jenant, dacă iese la lumină. 

— Doamna Healy a crezut povestea despre Edmund Wall? 

— A crezut povestea despre bani. Suntem din America. 

Tipul de la Unitatea Specială a spus: 

— Durează mult să cumperi o casă. 

A durat trei săptămâni, cu toate chestiile avocăţțeşti, cu o evaluare a 
casei, care a fost o pantomimă şi o farsă, pentru că ce ne păsa nouă? Dar ar fi 
părut suspect dacă săream peste ea. Se presupunea că suntem vrednici 
administratori ai bunurilor societății de omagiere. Aşa că am comandat-o şi 
ulterior am pretins că am citit-o. De fapt, era destul de rău. Pentru un 
moment mi-a fost teamă că ciocanul pneumatic va dărâma toată casa. 

Am stat în Belfast toate cele trei săptămâni. În mod normal ne-am fi dus 
acasă şi ne-am fi întors, dar nu cu agentul de la Unitatea Specială după noi, 
evident. A trebuit să-l suportăm în fiecare minut. Ceea ce a fost destul de 
uşor, pentru că şi el a trebuit să ne suporte în fiecare minut. Am petrecut trei 
săptămâni întregi holbându-ne unul la altul şi citind porcării despre 
putreziciunea uscată şi umiditatea în creştere. Asta a fost. A plouat în fiecare 
zi. 

Dar, în final, avocații au terminat şi am primit un telefon anost prin care 
mă anunțau că suntem proprietarii casei. Aşa că am luat cheile şi am condus 
până acolo şi ne-am plimbat prin jur cu pagini din raportul de evaluare în 
mână şi expresii îngrijorate pe fețe — ceea ce am considerat pregătirea scenei. 
Ciocanul pneumatic trebuia să fie explicabil. Şi vecinii erau gălăgioşi ca 
naiba. Dădeau târcoale şi se apropiau cu gloata şi se prezentau. Au adus-o pe 
sora bătrână a doamnei McKenna care pretindea că îşi aminteşte că s-a 
născut un copil, ceea ce a stârnit o mulțime de țâțâituri şi cotcodăceli în 
rândul audienței. Au venit mai mulți oameni. Drept rezultat am aşteptat două 
zile până am închiriat ciocanul pneumatic. Mai bine decât imediat, ne-am 
gândit. Ştiam să lucrez cu el. Luasem lecții de la o echipă sigură de reparații 
de la Langley. 

Podeaua din sufragerie era într-adevăr betonată, sub un fel de şapă de 
asfalt, care se afla sub un covor cu baza de spumă, atât de vechi, încât se 
făcuse plat şi uscat. L-am dat de acolo şi am văzut o bucată de şapă care era 
diferită de restul. Avea şi dimensiunea potrivită. Am zâmbit. Gerald McCann, 
având grijă de afaceri. 

— Ce s-a întâmplat, de fapt, cu McCann? am întrebat. 

— Ucis, a răspuns tipul de la Unitatea Specială. 

— De către cine? 

— De noi. 

— Când? 

— Evident, înainte să poată folosi asta, orice ar fi. 

Şi după asta, conversaţia a devenit imposibilă, deoarece am pornit 
ciocanul pneumatic. După care treaba a mers rapid. Betonul avea mult nisip 
şi puţin ciment. Ca în toată lumea. Betonul e o afacere murdară. Dar chiar şi 
aşa, groapa era destul de adâncă. Mai mult decât pentru o depozitare 
temporară sigură. Părea ceva permanent. Dar, în cele din urmă, am ajuns la 
fund şi am tras afară obiectul. 

Era împachetat în plastic gros, dar se putea recunoaşte imediat. Un 
cilindru din pânză întărită, măsliniu, de dimensiunea unei jumătăţi de butoi 

de ulei, având curele şi catarame peste tot, pentru a-l putea păstra bine 
închis şi pentru a fi portabil, ca un rucsac. Un rucsac mare. Un rucsac mare 
şi greu. 

Tipul de la Unitatea Specială a devenit foarte tăcut, apoi a spus: 

— Asta e ceea ce cred eu că e? 

— Da, e ceea ce crezi că e. 

— Isuse Cristoase pe bicicletă. 

— Nu-ţi face griji. Focosul e un fals. Pentru că băiatul nostru în uniformă 
nu era prost. 

— Focosul? Ce e asta? a întrebat Carter. 

N-am spus nimic. 

Tipul de la Unitatea Specială a explicat: 

— E un SADM. Un W54 într-un container de transport H-912. 

— Şi ce înseamnă asta? 

— E Munitie Strategică de Demolare Atomică. Focosul rachetei W54, care 
a fost copilul familiei, a fost adaptat să fie utilizat ca încărcătură explozivă. 
Leagă chestia asta de pilonul unui pod şi e ca şi cum ai arunca o mie de tone 
de TNT pe ea. 

— E nuclear? 

— Cântăreşte cam douăzeci de kilograme, am spus. Mai puţin decât 
bagajul cu care pleci în concediu. E cel mai apropiat lucru de o valiză 
nucleară construit vreodată. 

— E o valiză nucleară, nu-ţi bate capul cu cel mai apropiat lucru. 

— N-am auzit niciodată de ele, a spus Carter. 

— Construite în anii '50. Scoase din uz până în 1970. Trupele de 
paraşutişti au fost antrenate să sară cu ele, în spatele liniilor, să arunce în 
aer centrale electrice şi baraje. 

— Cu bombe nucleare? 

— Aveau cronometre mecanice. Paraşutiştii ar fi putut să se îndepărteze. 

— Ar fi putut? 

— Era o lume dură atunci. 

— Dar acest focos e un fals? 

— Deschide-l şi aruncă o privire? 

— N-aş şti care-i diferența. 

— Bună observaţie, am spus. Gerald McCann evident că n-a ştiut. 

— Înţeleg de ce noul meu prieten vrea să şteargă urmele, a spus tipul de 
la Unitatea Specială. Să vinzi arme nucleare unui grup paramilitar străin? Nu 
ar supraviețui la aşa ceva, oricine ar fi. 


Am pus chestia în portbagajul unei maşini închiriate şi am condus până 
la un colț liniştit al Aeroportului Internaţional Belfast, la o poartă marcată 
Aviaţie Generală, care însemna avioane private, şi l-am găsit pe al nostru, 

care era un Gulfstream IV, vopsit în gri şi nemarcat, cu excepţia unui număr 
pe coadă. Tipul de la Unitatea Specială părea puţin gelos. 

— Împrumutat, am spus. De cele mai multe ori e folosit pentru 
transportul prizonierilor. 

Acum părea puţin îngrijorat. 

— Sunt sigur că au spălat sângele, am spus. 

Am încărcat noi înşine muniţia la bord, deoarece nu exista echipaj în plus 
care să ne ajute. Era numai un pilot şi niciun însoțitor de zbor. Practica 
standard în afacerea prizonierilor. Mai uşor de dezminţit. Ne-am gândit că 
muniția era cam de mărimea unui tip gras, aşa că am legat-o într-un scaun. 
Apoi ne-am aşezat toţi trei pe cât de departe de ea am putut. 

După nouăzeci de minute m-am dus la baie şi, după aceea, am îndreptat 
conversaţia înapoi spre prizonieri. 

— Aceste avioane sunt modificate, ştii, am spus eu. Au câteva din 
componentele electronice scoase. De exemplu, poți deschide uşa în zbor. La 
înălțime şi viteză mică, deasupra apei. Amenință prizonierul că-l aruncă 
afară. Totul pentru a-l face să se înmoaie mai repede. 

Apoi am spus: 

— De fapt, câteodată chiar aruncă prizonierii. În drum spre casă, de 
obicei, după ce au obținut de la el ce au vrut. Prea mare bătaie de cap ca să 
facă altceva, într-adevăr. 

Apoi am spus: 

— Asta vom face şi noi cu munitția. Trebuie. Nu avem nicio posibilitate s- 
o distrugem înainte de aterizare şi nu putem s-o lăsăm să reapară dintr-odată 
în Statele Unite, ca şi cum ar fi scăpat de la muzeu. Şi e schema perfectă 
pentru confirmare. Pentru că suntem trei. Pentru că ni se vor pune întrebări. 
Trebuie să fie sigur. Şi în felul acesta eu pot jura că v-am văzut pe voi doi cum 
o aruncați pe uşă, voi puteți jura că ați văzut-o atingând apa şi tu poți jura că 
eu v-am văzut făcând-o. Ne putem acoperi spatele unul celuilalt în trei feluri. 

Totul avea sens, aşa că am zburat jos şi încet şi am deschis uşa. Aerul 
sărat a întrat vâjâind înăuntru, îngheţat, iar avionul s-a legănat şi a tremurat. 
Am păşit în spate, iar tipul de la Unitatea Specială a venit primul, mergând 
într-o parte pe culoar, cu una din curelele containerului de transport 
înfăşurată pe mâna stângă cu răni şi cicatrici, apoi venea chiar muniţia, grea, 
legănându-se ca un om gras în hamac, şi apoi venea Carter, cu o curea în 
mâna dreaptă, mergând în lateral. 

Ei s-au aşezat alături la uşa deschisă, cu spatele la mine, fiecare cu un 
braţ în sus pe perete, pentru a se echilibra, cu muniția mişcându-se uşor şi 
lovind podeaua dintre ei. 

— La trei, am spus şi am început să număr, iar ei au ridicat cilindrul şi 
au început să-l legene, iar la trei şi-au deschis mâinile, curelele de pânză au 

țâşnit eliberate, cilindrul a plutit şi a fost instantaneu măturat de curentul de 
aer. Au rămas cu braţele pe perete, privind afară, întinzându-se, uitându-se 
în jos, iar eu am scos arma pe care o luasem de la baie şi l-am împuşcat pe 
tipul de la Unitatea Specială în partea inferioară a spatelui, nu din cauza unei 
tendințe sadice, ci pur şi simplu datorită balisticii. Dacă glonţul trecea prin el, 
voiam să iasă în aerul subţire, nu în corpul avionului. 

Nu cred că glonţul l-a ucis pe tip. Dar şocul i-a schimbat soarta. S-a 
înmuiat, brațul şi-a dat drumul şi pe jumătate a căzut, pe jumătate a fost 
aspirat în gol. Niciun sunet. Doar o morişcă neclară, pe măsură ce l-au prins 
curenții, apoi un punct care s-a micşorat şi apoi mici stropi albaştri dedesubt, 
care nu se distingeau dintr-un milion de valuri albe. 

Am păşit în față şi l-am ajutat pe Carter să închidă uşa. 

— Cred că ştia prea mult, a spus el. 

— Mult prea mult, am spus. 

Ne-am aşezat, cu genunchii unul lângă altul. 

Carter şi-a dat seama după mai puțin de o oră. Nu era un tip prost. 

— Dacă focosul era fals, a spus el, ar fi putut să întoarcă totul în favoarea 
lui, ca şi cum ar fi fost o capcană, ca să scoată un adversar major din joc. Sau 
ca pe un război economic. Ca un Robin Hood. El a scos o mulțime de bani răi 
din circulație, în schimbul unei chestii inutile. Ar putea fi eroul secret. Omul 
super-modest. 

— Dar? am întrebat. 

— Nu a întors-o aşa. Şi toți acei oameni au murit de cancer. Familiile 
Robinson, şi Donnelly, şi McLaughlin. 

— Deci? am întrebat. 

— Focosul era real. Era o bombă atomică. A vândut arme nucleare. 

— Una mică, am spus. Şi scoasă din uz. 

Carter n-a răspuns. Dar asta nu era partea importantă. Partea 
importantă a venit cinci minute mai târziu. Am văzut-o apărând în ochii lui. 

— Pune întrebarea, am spus. 

— Mai bine nu, a spus. 

— Pune întrebarea, am spus. 

— De ce era o armă în baie? Tipul de la Unitatea Specială a fost cu noi tot 
timpul. Nu ai cerut-o în timpul ăsta. Nu ai avut când. Dar era oricum acolo 
pentru tine. De ce? 

N-am răspuns. 

— Era acolo pentru mine, a spus el. Tipul de la Unitatea Specială a fost o 
întâmplare. Pe mine ai plănuit tot timpul să mă împuşti. 

— Fiule, şeful nostru a vândut arme nucleare, am spus. Eu curăţ după el. 
La ce altceva te aştepţi? 

— Are încredere în mine, a spus Carter. 

— Nu, nu are. 

— Nu l-aş trăda niciodată. E eroul meu. 

— Gerald McCann ar trebui să fie eroul tău. A avut bunul simț să nu 
folosească lucrul ăla blestemat. Sunt sigur că a fost extrem de tentat. 

Carter n-a răspuns la asta. Să scap de el a fost dificil, de unul singur, dar 
următoarele ore au fost liniştite, doar eu şi pilotul, zburând sus şi repede, 
printr-un apus de soare spectaculos. Mi-am dat scaunul pe spate şi m-am 
întins. Relaxarea e importantă. Viaţa e scurtă şi nesigură şi merită să iei tot 
ce-i mai bun din ceea ce îţi iese în cale. 

versiunea în limba română 


UNCRIS 


— Deschide uşa, a strigat Kormak. 

Sângele îi curgea de sub vestă, rana dintr-o parte durea, și era amețit 
datorită rădăcinilor mestecate pentru a-și ostoi durerea. Trebuia să intre cât mai 
curând. Era aproape amurgul și tocmai în această noapte nu era timpul de a sta 
pe afară. 

Privi înapoi către colinele nesfârșite și pădurile asupra cărora pogora 
întunericul. Bine măcar, că pe drum nu se vedea nici un semn al urmăritorilor 
săi. Ei se aflau, cu siguranţă, la adăpost, ascunzându-se după Vechile Semne, 
rugându-se la Soare să-i apere de teroarea întunericului. 

Auzi pași care se apropiau de ușă. 

— Cară-te! 

Vocea era profundă și aspră, cu accentul unui ţăran fermier. 

— Alungi pe unul dintre ai tăi, un om, în noaptea cu lună plină? a întrebat 
Kormak. Sfântul Soare îşi va întoarce chipul de la recoltele tale. Vitele îţi vor fi 
sterpe. 

— Cum pot ști că eşti un om? Este seară şi am mai avut necazuri cu Copiii 
Lunii. 

Cu siguranţă, asta explica suspiciunea din vocea omului, se gândi KormaK. 
Ţinutul se afla aproape de marginile lumii, unde Cei Vechi încă se mai 
confruntau cu oamenii. 

— Dacă aş fi un moondog! aş putea sta în faţa Semnului Vechi cioplit pe piatra 
de la uşa ta? întrebă Kormak. 

Bine că nu ei puteau vedea sângele-i ce tocmai picura pe steaua cu cinci 
colțuri în cerc, cioplită grosolan pe suprafața plată a pietrei. Ar fi fost cel mai rău 
lucru. 

— Nu pare a fi unul dintre ei, tată, spuse o altă voce, mai subţire și mai 
puţin aspră decât prima. 

A urmat sunetul unei palme și un strigăt de durere. 

— Ce ştii tu despre treburile astea, băiete? Ei pot vorbi cu orice fel de glas 
vor. 

— Ai de gând să deschizi ușa sau trebuie să o dobor? 

Kormak s-a simţit rușinat că a trebuit să ameninte, dar trebuia să intre ca să- 
și vadă de rană. Trebuia să-şi pună și calul într-un grajd protejat. Era nevoie să 
fie odihnit, pentru ca mâine să scape de oamenii care voiau să-l spânzure pentru 
uciderea Primarului din Stormgarde. 

— Spune Rugăciunea Soarelui! a strigat omul. 

Era o veche superstiție cum că Copii Lunii nu puteau recita aceste cuvinte. 
Kormak avea motiv să ştie că nu era adevărat, dar nu era timpul potrivit ca să-şi 
împărtășească cele știute. Spuse cuvintele învăţate de mic copil acum mai mult 
de 30 de ani. A auzit cum este ridicat un drug și ușa s-a deschis. 

— Intră repede, spuse vocea. 

Kormak se gândi o clipă dacă ar trebui să scoată sabia. Oamenii dinăuntru 
ar fi putut fi înarmaţi și înclinați spre rele. Pe de altă parte, nu voia să-i 
înfricoşeze cu vederea unui muntean? cu părul negru, care năvălește prin ușă la 
acest ceas de seară. Amintirea vechilor războaie era încă vie. 

Păși în interiorul luminat slab de focul din vatră. Podeaua de pământ era 
acoperită cu paie. Își plecă capul ca să evite grinzile tavanului jos. Locul mirosea 
a porci, câini și oameni, cu toții îngrămădiţi la un loc. 

Kormak văzu un om nu prea înalt, de vârstă mijlocie, voinic şi cu barba 
blondă. 

În spatele fermierului era o femeie cu chipul marcat de vreme. Era şi un 
băiat, nu mai mare de 13 ani, probabil cel ce vorbise, și o fată, cu vreo cinci ani 
mai mică, poate sora lui. Lângă fereastră mai era un bărbat, de vreo 20 de ani, 


1 Moondog - se referă la Copii Lunii / monştrii nopții. 
> Muntean — highlander — scoţian din zona muntoasă. 

fiul cel mare, sau fratele mai tânăr al nevestei. Bărbatul care a deschis ușa avea 
un ciomag gros. Kormak a înaintat ca să-și facă destul loc în caz de nevoie. 

— Stai liniștit, spuse. Nu vreau să te rănesc. Sfântul Soare să lumineze 
asupra ta. 

Înclină capul făcând semnul Soarelui în aer, dar tot timpul cu ochii la bărbaţi 
pentru că nu avea chef să încaseze o lovitură în timp ce se închina. Privindu-l 
oamenii s-au liniștit puţin. Se temuseră că intră un monstru, dar se aflau în fața 
unui om înalt, îmbrăcat ca orice alt mercenar lipsit de pământ, cu sabia la spate, 
cu sângele ce-i îmbiba cămașa murdară din lână picurând de sub vesta din piele 
groasă. 

— Vezi de calul meu și am să te plătesc. 

Scoase o monedă din pungă, lăsându-l să vadă cât de goală este. N-avea de 
ce să-i dea un motiv ca să-l ucidă la noapte. 

Omul mai în vârstă a luat o hotărâre şi-i făcu semn băiatului: 

— Du-te. Noi o să stăm cu ochii pe străin. 

Băiatul s-a îndreptat spre uşă, ros de curiozitate despre ce va urma, prins 
între dorinţa de a rămâne ca să-și ajute tatăl dacă ar fi nevoie și frica de a ieși 
afară în întunericul ce se lăsa. 

— Du-te, l-a îmboldit tatăl pe un ton răstit. 

Băiatul s-a supus imediat. 

— Sângerezi, spuse fata. 

Părea îngrijorată. 

— Tâlhari pe drum, a minţit Kormak, mai puţin ferm decât i-ar fi plăcut. 

Devenise foarte priceput la minciuni. 

— Am fost rănit, dar am reușit să fug. Calul meu a reuşit să mă aducă aici. 

— Semeni mai mult cu un bandit, decât cu unul care să fie jefuit, spuse fiul 
mai în vârstă, jumătate sfidător, jumătate înfricoșat, din locul său aflat în 
siguranţă lângă fereastră. 

— Sunt un soldat, a mărturisit Kormak, ascunzând o minciună mai mare cu 
un adevăr mai mic. 

Într-un anume sens, chiar era un soldat. Tocmai luptase într-un altfel de 
război decât cel la care s-ar fi gândit aceşti oameni. 

— În ziua de azi sunt mulți ca tine pe drumuri. Pentru că s-au terminat 
războaiele din răsărit. Uneori mă gândesc că ar fi fost mai bine să ne fi cucerit 
orcii. N-ar fi jefuit şi ucis mai mult decât așa zișii apărători ai noștri. 

Totdeauna era la fel, se gândi Kormak. Când pericolul era prezent, oamenii 
scoteau urale, îți aruncau flori şi te numeau erou. După ce pericolul trecea, uitau 
și te numeau bandit. 

— Dacă spui asta, înseamnă că nu știi nimic despre orci, îi spuse Kormak. 

— Dar tu ştii? s-a repezit tânărul. 

A avut un fel de rânjet disprețuitor, dar se mai vedea și altceva. Frica, 
desigur. Sau poate invidia. Mulţi băieţi plecaseră de la ferme ca să lupte în 
războaiele cu orcii, dar mulți au rămas pe loc și de atunci își puneau la îndoială 
curajul. 

— Ştiu. Dacă cei cu pielea verde erau aici, nu v-ar fi lăsat casa în picioare... 
ar fi ars-o... 

— Oamenii ar face al fel, iar femeilor le-ar face și mai rău... 

— Aye!, aşa ar face oamenii cruzi. Dar ei nu v-ar lua pentru turmele lor. 

— Moartea e moarte, spuse bătrânul. Nu contează cum se întâmplă. 

N-ai văzut niciodată o turmă a orcilor, fu gata să spună Kormak, dar n-avea 
chef de contrazicere. De ce să povestească acestor oameni despre asemenea 
orori? Aveau destule probleme de-ale lor. Toată viaţa au trăit cu teama în suflet, 
au văzut baroni luându-le mai mult decât li se cuvenea ca taxe, şi nu au putut să 
ridice vocea ca să protesteze. Au trăit sub teroarea bandiţilor, și a Copiilor Lunii 
care veneau noaptea. De ce să mai adauge ceva la povara temerilor lor? 

— Ai dreptate, bătrâne. Am fost prost că te-am contrazis. 

Asta i-a luat pe nepregătite. Presupuse că ei nu erau obişnuiţi cu politețea 
lui. 

— Pot să mă așez lângă focul vostru? Trebuie să-mi văd de rană. 

Bătrânul a încuviințat dând din cap. Kormak s-a apropiat de foc și și-a 
desfăcut vesta. Şi-a sprijinit teaca de vatră, asigurându-se astfel că are sabia la 
îndemână şi că toți văd asta. Cataplasma cu care se bandajase mai devreme, 
înainte ca să fie evident că este urmărit, se întărise într-o crustă groasă de sânge, 
care a crăpat în unele locuri. O fărâmiță cu cuțitul, apoi oftă ușurat. Rana a 


3 Orc - membru al unei rase imaginarea de creaturi/monştri relativ asemănători cu oamenii, dar urâţi, războinici 
și răuvoitori. 


+ Aye — termen arhaic din engleza medievală; aprobare=Da. 

sângerat niţel, dar părea curată şi puțin adâncă. Acum trebuia să o coasă. Scoase 
acul și aţa din buzunar și începu să-i încălzească vârful în foc. După ce a ajuns la 
roșu îl lăsă să se răcească. Dacă ar fi avut o băutură tare, ar fi înmuiat acul în ea, 
dar nu avea. Familia îl privea în tăcere, toți fiind fascinați de acțiune. A presupus 
că în această colibă aflată la dracu-n praznic nu există prea multe prilejuri de 
distracție. A prins marginile cărnii sfâşiate între degetul mare şi arătător și s-a 
pus pe treabă. Acul a intrat, îşi spuse, strângând din dinţi. Acul a ieşit. Acul a 
intrat. Acul a ieşit. A durat ceva până a terminat, dar a fost mai ușor decât a 
crezut. Sucul rădăcinii amare pe care o mestecase mai devreme își făcea încă 
efectul. 

Măcar a făcut ceva bun astăzi, se gândi, şi s-a lăsat obosit pe scaun, 
întinzându-și picioarele lungi. În Stormgate lucrurile merseseră foarte prost. 

— Asta doare ca stomacul unui episcop după banchet, spuse KormaKk. 

Femeia a priceput aluzia. Turnă nişte fiertură din cazanul de pe foc într-un 
bol de lemn şi i-l dădu. O privi precaut, așteptându-se să-i arunce conținutul 
fierbinte drept în față. Văzuse oameni murind pentru că au făcut greșeala simplă 
de a lăsa garda jos în fața unor oameni ca aceştia. Nu voia să i se întâmple asta și 
lui. 

Dar ea nu a făcut nici o mişcare bruscă atunci când i-a înmânat grațios 
bolul, chiar cu oarece curtoazie. L-a acceptat mulțumind, iar rușinea lui a fost și 
mai mare când ea i-a dat și o pâine mică. Își forțase intrarea în casa acestor 
oameni, și-i făcuse să se teamă de el, iar ei îl tratau cu mai multă amabilitate 
decât avea dreptul să aștepte. Se întrebă cum s-a ajuns la asta. Aceștia erau 
oameni pe care trebuia să-i protejeze, nu să-i terorizeze. 

Pe de altă parte, când a făcut jurămintele nu s-a așteptat nicicând să devină 
un asasin şi nici să fie vânat ca ucigaş. Viața părea mult mai simplă atunci când 
era flăcău. Crezuse că va ajunge un erou. A fost un prost, așa cum a fost şi astăzi 
când aproape că a fost ucis în timp ce ducea la îndeplinire ceea ce trebuia să fie o 
simplă execuţie. 

Acest gând a readus sentimentul de vină. Îşi spuse că nu uciderea 
primarului îl făcea să se simtă rău; era fata. 

Uciderea bărbatului fusese necesară. Primarul din Stormgate își vânduse 
sufletul Umbrelor, și dezlănțuia monștrii noaptea ca să-i sfâșie pe duşmanii săi şi 
să-i protejeze averea. Desigur, oamenii din oraş nu au știut, pentru că el fusese 
deștept și-și ascunsese răutatea cu grijă. Nu a putut dezvălui deschis toate 
acestea pentru că omul era puternic şi avea prieteni bogaţi în posturi înalte, iar 
poziția Ordinului în grațiile Regelui era destul de precară în aceste vremuri. 

Deci, judecata trebuia făcută în secret. Ar fi trebuit să fie o execuţie simplă, 
ușoară, dar a făcut greșeala de a-și lua ochii de la primar atunci când fetița de 
numai opt anișori a intrat în cameră ca să-i arate tatălui noua sa păpușă... tatălui 
care urma să fie decapitat sub ochii săi. Expresia de pe chipul ei, groaza, l-a 
încremenit o secundă. N-ar fi crezut niciodată că e posibil, până când s-a 
întâmplat. 

Atunci, pumnalul primarului s-a înfipt într-o parte a pieptului lui KormaK. 
Doar cu un centimetru mai sus coasta nu l-ar mai fi făcut să alunece, și ar fi 
murit el în locul primarului. Acum zece ani n-ar fi făcut asemenea greşeală. Se 
înmuiase. 

Ca răspuns la strigătele cumplite ale omului, niște gardieni a năvălit prin 
uşă, dar Kormak a spus cu glas tare sentinţa și și-a terminat treaba fără a mai 
ține seama de urletele de protest ale fetiţei pe care a închis-o într-un dulap. 

A aruncat capul retezat către gardieni, distrăgându-le atenţia, şi a trecut 
printre ei. O săritură pe fereastră în strada pietruită, apoi alergarea către porțile 
orașului, în timp ce clopotele dădeau alarma. A crezut că va ieşi cu ușurință, 
până ce a auzit tropăitul copitelor pe drumul din spatele său, şi a știut că trebuie 
să fugă. 


Băiatul cel tânăr s-a reîntors și s-a așezat într-un loc aproape de foc, 
îngenuncheat, încălzindu-și mâinile deşi afară nu era frig. Sora sa s-a ghemuit 
alături, cu mâinile pe umerii lui, uitându-se cu ochii larg deschişi la KormaK. 
Erau amândoi blonzi ca părinţii lor, cu părul tăiat grosolan. Aveau ochii albaștri 
ȘI inocenți. 

— Tata spune că eşti un soldat, spuse băiatul. Trebuie să fi văzut multe 
războaie. 

Doar unul, a vrut Kormak să răspundă, pentru că toate celelalte războaie de care 
ai auzit vreodată sunt doar părți ale lui. Dar a spus doar: 

— Da. Am văzut războaie. 

— Ai ucis pe cineva? a întrebat fata. 

— Am ucis prea mulți. 

A vrut să spună “prea mulți ca să-i pot număra’, dar aceste cuvinte i se părură 
oarecum nepotrivite. Acele rădăcini mestecate încă mai aveau efect asupra lui. 

— Ai omorât vreun orc? 

Kormak a dat din cap. 

— Vă va spune că a ucis orice întrebaţi voi, a spus fiul cel mare. 

Încă se simţea sfidarea, dar și frica. 

— Am ucis un Orc Tyrant adult. L-am hăcuit pe câmpul de la Aenar, în timp 
ce oamenii din jur au fugit îngroziţi, iar ciorile se ospătau cu ochii celor morți. 

Rădăcinile trebuie să fi fost mai puternice decât crezuse sau era el mai 
obosit şi visa cu ochii deschişi. O clipă s-a aflat iar pe câmpul de bătălie, victorios 
printre cadavre, cu sabia făurită de gnom: cântând în mâna sa. Marele orc, pe 
jumătate din înălțimea sa, dar cu o greutate de câteva ori mai mare, s-a aruncat 
peste el cu iataganul de oțel negru suficient de mare încât să reteze un copac, 
ținut strâns în mâna cu gheare, gata să lovească în gâtul regelui căzut. Poate că 
în acea zi a devenit bărbatul care, ca şi copil, crezuse că va deveni. Poate, dar era 
prea târziu. Nu mai credea demult în onoarea regilor şi nici nu mai voia să fie 
erou. Văzuse prea multă corupție în onoarea regilor, prea multă trădare și prea 
multă moarte pentru a mai crede vreodată în așa ceva. 

Şi-a scuturat capul şi s-a concentrat să bea supa direct din bol. Era fierbinte, 
cu mulți cartofi şi morcovi, ceva carne și puţină grăsime ca să-i dea gust. 

— E bună, îi spuse stăpânei casei, sperând că-i va mai oferi o porție. 

N-a făcut-o, aşa că a început să şteargă bolul cu o coajă de pâine. 

— Poţi ucide un troll? spuse fata cu o notă ciudată de speranţă în voce. 

— Gerda, a intervenit femeia, e mai bine să nu vorbești despre asemenea 
lucruri, ca nu cumva să te audă Copii Lunii. 

— Întrebam doar, mamă, iar omul acesta m-ar putea salva... 

Lui Kormak i s-a oprit inima. Se cam așteptase la aşa ceva încă de când a 
auzit cuvintele tatălui spuse prin ușă. Nu voia să iasă afară și să-i înfrunte iarăşi 
pe monștri, dar făcuse un legământ cu mult timp în urmă, când încă mai era un 
flăcău şi voia să fie un erou. În acea zi, i-au pus în mână o sabie strălucitoare și i- 
au spus că el este cel Ales, iar pentru o scurtă clipă luminoasă, el chiar a crezut 
că e adevărat. Au fost vremuri când a crezut că şi-a trăit întreaga viaţă în umbra 
aruncată de acel moment incandescent. 

— Să te salvez de ce? a întrebat. 

— De ceva din întunericul de afară, spuse mama. Ne-a luat câteva vite şi-l 
putem auzi hălăduind prin noapte. Uneori ne cheamă. Ne cere să o trimitem pe 
Gerda afară. Spune că dacă o trimitem, va pleca și ne va lăsa pe ceilalți în viață. 


5 gnome, goblin, hobgoblin, troll, imp, elf, brownie, kelpie, leprechaun, fairy, pixie, sprite — în folclor şi literatura 
fantasy sunt membrii unei rase mitice de creaturi asemănătoare oamenilor, dar pitici, îndesaţi, talentaţi în minerit 
şi prelucrarea metalelor. 

Kormak privea flăcările, gândindu-se la o altă fetiță de opt ani pe care o 
văzuse astăzi. 

Și ea văzuse un monstru. Își ținu gura bine închisă. 

— Câţi ani ai, soldatule? a întrebat fermierul. 

— Treizeci și cinci. Am să mă las la vatră peste şapte ani. 

=e 

— Nimic. 

Kormak şi-a regretat imediat vorbele. Nici măcar unul din şapte oameni ai 
Ordinului său nu supraviețuiau anilor lungi la datorie, iar cei rămaşi erau doar 
veteranii ologi care instruiau noua generaţie. Șansele contra supravieţuirii sale 
era mai multe și creşteau în fiecare an. Mai mult ca sigur că nu va mai revedea 
vreodată schiturile de pe Muntele Aethelas. Cei mai mulți dintre anii închinați 
prin jurământ trecuseră deja. 

Maera cea cu plete aurii şi zâmbet fermecător. 

Grim Solian. 

Cârnul Rurik care și-a dorit atât de mult să fie viteaz și a și fost până când... 

lar aceştia erau cei despre care știa, pentru că fusese trimis ca să le 
recupereze săbiile, să le preia sarcinile, să ucidă creaturile care i-au omorât. 

— Puţini mercenari trăiesc cât să ajungă la vârsta ta, întregi și nevătămați. 
Înseamnă că eşti un bun luptător cu sabia. 

— Sunt. 

Şi de ce n-ar fi? Plătise cu întreaga sa viaţă ca să fie atât de bun. 

— Poţi înfrânge un troll? 

Kormak s-a gândit. Trollii erau printre cei mai duri dintre Copii Lunii. Unii 
erau înalți cât o casă și puteau ucide un ditamai taurul cu o singură lovitură de 
pumn. Aveau pielea tare ca piatra. În toţi anii săi de luptă, el nu s-a confruntat 
cu nici unul. 

— Nu știu. 

— Cei mai mulţi oameni ar fi spus un simplu "nu. 

— Eu nu sunt ca ceilalți oameni. 

Fermierul îl privi gânditor. 

— Cândva am auzit o poveste — despre un Ordin de Cavaleri care au jurat să 
înfrunte Luna şi Umbra. Semnul Ordinului lor era sabia făurită de gnomi pe care o 
purtau la spate ca simbol al poverii jurământului depus. Se spune că au Dragonul 
tatuat deasupra inimii. 

Deci îi văzuse tatuajul când își îngrijise rana. Kormak a blestemat faptul că 
și-a ajustat cureaua sabiei ca să o poată purta agățată peste umăr, deşi, după 
atâţia ani, tot nu s-a simţit niciodată confortabil purtând-o așa. 

În aer plutea o întrebare nepusă, dar nu pentru mult timp. 

— Sabia ta e făurită de gnomi, războinicule? 

Kormak ştia că putea răspunde cu un simplu ‘nu’. Momentul avea să treacă. 
Aceşti oameni vor fi oricum mai în siguranță în spatele Vechilor Semne de pe 
zidurile lor. Nu-și vor da niciodată fata pentru ca Creatura din întuneric să 
plece, nu-i aşa? 

Iar el era obosit, slăbit din cauza rănii. Mai mult decât atât, ca să o spună pe- 
a dreaptă, obosise să mai lupte... să ucidă. Obosit... mortal. Dacă nu spunea 
nimic, putea sta în noaptea asta aici, lângă foc, şi să plece dimineaţa în liniște. Ar 
fi fost o atitudine înțeleaptă. O clipă se gândi că asta ar vrea să facă mai mult 
decât orice de pe lume, dar jurământul l-a reținut; cuvintele unui flăcău erau mai 
puternice decât frica unui bărbat. 

— Da. 

— Atunci îți cer această binefacere — apără-ne de teroarea nopţii. Veghează 
cât timp dormim. Păzește-ne pe noi, copii zilei, de Copii Lunii. 

Toţi ochii erau aţintiți asupra sa. În ei luceau frica Și speranța. Cuvinte au 
fost spuse conform ritualului. Nu putea refuza. Dădu răspunsul ritualic. 

— Vă voi proteja, spuse. Jurământul mi-l voi ţine sau muri-voi încercând 
sarcina să o îndeplinesc. Dacă va trebui să mor, frații mei o vor duce mai 
departe. Pentru asta îmi dau cuvântul. 

Termină bandajarea rănii, deși era foarte obosit, îşi ridică încă o dată sabia. 

— Nu pot rămâne ca să vă protejez, așa că vă voi scăpa de monstru în 
noaptea asta. 


Imediat ce a pășit în pădure, Kormak a ştiut că acolo era ceva rău. Liniştea 
era amenințătoare. Simţea prezenţa a altceva. Cu un efort de voinţă și-a ţinut 
mâna departe de mânerul sabiei. Şi-ar fi dorit să poarte o sabie de argint care i-ar 
fi ars pe Cei Vechi cu atingerea ei. La fel de mult își dorea soarele, gândindu-se că 
era abia trecut de miezul nopţii. Luna plină privea în jos printre copaci. 

Uneori, i se părea că vede sclipirea rece a unor ochi mici, dar când se 
întorcea într-acolo nu mai vedea nimic. 

Auzea zgomotele făcute de Creaturi micuţe prin frunziş. Șoareci, îşi spunea 
sieşi, dar ştia că nu asta erau. 

Ceva se agita prin ramurile de deasupra şi știa că nu e o bufniţă. 


VP MAGAZIN 


William King PROTECTORUL 


Întreaga pădure putea prezența Celor Vechi. Semnele lor erau peste tot. 

În apropiere se afla un arbore uscat, pe jumătate prăbuşit. Una dintre crengi 
era ațintită către calea ce ducea la fermă, către siguranță. Du-te, părea a spune. 
Fugi cât încă mai poți. Făcuse un jurământ pe care îl va respecta cu prețul vieții. 
Să-l încalce acum însemna să-și bată joc de întreaga sa viață de până acum și de 
toți cei care l-au precedat murind onorabil. Ei au intrat în luptă ştiind că se 
confruntă cu Întunericul şi soarta lor. Nici el nu putea face altfel. 

S-a afundat mai adânc în pădure. 

Cu fiecare pas creștea simțământul de ameninţare. 

Cu fiecare pas simţea ochi ostili aţintiți asupra sa din întuneric. 


În sfârşit, a găsit ce căuta. Ajuns într-o poiană, a văzut semnul Copiilor Lunii 
scrijelit pe o buturugă de copac. Se opri în mijlocul poienii, strigând: 

— Vorbeşte! Știu că ești acolo! 

Kormak a rămas absolut nemișcat. Ceva uriaş se apropia de el, venind 
printre copaci. A surprins sclipirea a ceva palid și rece, acoperit în mare parte de 
ramurile copacilor. Să fie niște colți? Să fie un ochi? Pe Soare, îşi zise, Creatura e 
uriaşă. 

— N-ar fi trebuit să vii aici, copil al zilei. 

Nu era slabă precum vocea umană. Era prea joasă și prea puternică, iar 
tonul era prea ciudat. Era o foame în el. Era vocea unui prădător mare. Dacă un 
leu ar fi putut vorbi, se gândi Kormak, ar fi avut o vocea ca aceasta. 

— Ai încălcat Legea, spuse KormaK. 

— A trecut multă vreme de când unul ca tine a invocat Legea. Cine ești tu 
care vorbeşti despre ea? 

— Ştii cine sunt. Ştii de ce am venit aici. 

— Unde-ţi este sabia de argint? Unde-ţi este calul alb? Unde-ţi este lancea 
cu flamura Dragonului fluturând în bătaia vântului? 

— Le-am lăsat în urmă. Am vrut să-ți acord o şansă, cu sportivitate. 

— Copil al zilei, stai acolo rănit, cu blestemata aia de sabie la spate şi totuşi 
n-o scoţi, deşi eu m-am apropiat destul ca să te pot sfâșia şi să-ți smulg inima din 
piept. Chiar ești atât de bun? 

Vocea era plină de amuzament şi dispreț. 

— Dacă scot sabia, trebuie să te ucid. Cred că e mai bine să-ţi dau mai întâi 
un avertisment. 

Un urlet a izbucnit din întuneric, precum tunetul mândriei unor lei care au 
luat urma prăzii. 

Lui Kormak i-a trebui un moment ca să priceapă că era un râset. Chicoteli și 
țipete au străbătut toată pădurea. Râsul era oribil, voioşia Celor Vechi, rece și 
mortală. Erau chiar atât de mulți acolo? se întrebă KormaK. 

— Te întreb din nou, ești chiar atât de bun la lupta cu sabia? 

— Există o singură cale să afli. Vrei să mă pui la încercare? 

— Copil al zilei, eu cunosc această sabie. Ştiu ce este. Dar tu? 

— Da. 

— Deci dacă te ucid, va fi un Protector al Zorilor mai puţin. 

— Dacă mă ucizi, vor veni alţi doi ca mine. Dacă îi ucizi şi pe ei, vor veni 
patru. Dacă îi ucizi, iar vor veni de două ori mai mulți. Și tot așa, până când vei 
muri. Ordinul este o mare mașinărie. În spatele zău se află toate Armatele 
Dimineţii. Dar mai întâi, va trebui să mă ucizi pe mine, iar eu nu sunt un țăran 
sau o fetiță. 

Era o înşelăciune. Ordinul nu mai avea puterea de a duce o astfel de 
răzbunare, cel puțin nu pentru nişte oameni atât de nevoiaşi, dar, poate că acest 
Copil al Lunii nu ştia asta. 

— Hai să mai vorbim până când mă hotărăsc cum să te ucid. 

Kormak s-a pregătit. Şi-a reamintit vorbele Maestrului Ibrahim. "Nu arăta 
nici frică, nici slăbiciune. Copii Lunii respectă asta." 

— Dacă așa vrei... Avem toată noaptea. 

— Îmi amintesc această sabie, spuse vocea leonină. Areon cel Brav a purtat- 
o la Brightmere. 

Un mic șoc a trecut prin mintea lui Kormak. Aeron cel Brav se afla în 
mormânt de o mie de ani. 

— L-a ucis cu ea pe fratele meu Masarion. 

lată un indiciu, se gândi Kormak, deşi concluzia la care ducea nu era ura 
una luminoasă. Creatura de acolo era ceva infinit mai rea decât un troll. 

— Atunci, te salut, Telurion, 

— Îţi cunoşti istoria, spuse Copilul Lunii. Poate că ești cine spui. Dacă-mi 
cunoşti numele, ar fi politicos din partea ta să mi-l spui pe al tău. 

— Sunt Kormak Mac Kaine. 

— Am auzit acest nume. Stârneşte teroare printre cei mai laşi din poporul 
meu. Ei spun că ești cel mai bun în mânuirea acestei săbii de la Aeron încoace. 
Eu unul, nu cred. 

— Se spune că nici tu nu ești la nivelul fratelui tău, aşa că probabil noi doi 
suntem egali. 

Şi iarăşi au răsunat îndelung acele râsete tunătoare. Ştia că este pus la 
încercare și că Cei Vechi nu judecă precum oamenii. Se întreba la ce concluzie a 
ajuns Creatura din întuneric. 

— Miros sângele pe mâinile tale și văd oameni în urma ta. 

De unde știa asta? s-a întrebat Kormak. Clarviziunea nu se număra printre 
abilităţile lui Telurion. Poate că va avea ceva de adăugat la Cronici, dacă va 
supraviețui acestei nopți. 

— Am ucis un Fiu al Umbrei în Stormgarde. 

— lar ei te vânează pentru asta? Credeam că ar trebui să-ţi fie recunoscători. 

— Din nefericire, cetățenii, prietenii săi, nu știau despre natura crimelor 
sale. Garda civică m-a surprins chiar în momentul când îi aplicam sentința. N- 
am fost blând cu ei când am plecat. 

— Te furișezi prin întuneric şi-i ucizi pe cei asemenea ţie, când altădată ai fi 
călărit deschis spre luptă. Ordinul tău pare foarte slăbit în prezent. Sigur eşti 
vrednic să sprijini Legea cea veche? 

Kormak nu mai era sigur demult, dar a spus: 

— Pentru a sfârşi războaiele îndelungate dintre popoarele noastre, Copiii 
Lunii au jurat să rămână pe pământurile lor şi să-i lase pe ai mei în pace. Încalci 
acest jurământ? 

Kormak s-a încordat. Moartea rapidă ar putea fi singurul rezultat dacă 
răspunsul era cel greșit. Urmă o pauză. 

— Poporul tău nu mai respectă demult vechile hotare. 

— lar poporul tău poate şi-i pedepseşte pentru fărădelegile lor. Așa cum te 
voi pedepsi eu pentru ale tale, pentru că aceasta este sarcina Ordinului meu. 
Acestea nu sunt pământurile tale. 

— Cine eşti tu ca să-mi vorbeşti de pedeapsă, muritorule? Eram bătrân când 
acest pământ era tânăr. Am trăit zece mii de ani şi voi trăi încă zece mii după 
moartea ta. 

— Nu și dacă încalci Legea. 

— Chiar dacă porţi sabia aceea, nu înseamnă că ești Aeron, muritorule. 
Trebuie să o şi mânuieşti la fel ca el. 

— Ştiu să lupt cu ea destul de bine. Te întreb iarăși, încalci jurământul? 

Tufele au fost date deoparte ca şi cum trecea printre ele o greutate uriașă. A 
așteptat ca monstrul să iasă la vedere, dar acesta nu a făcut-o, deși acum se afla 
mai aproape ca mai înainte, acoperit încă parţial de frunze. 

— Nu mă tem de acea sabie. 

— Ai fugit de ea odată. Ai părăsit trupul fratelui tău pe câmpul de la 
Brightmere când ai fugit de puterea ei. Juri să părăsești aceste ținuturi sau 
trebuie să ne luptăm? 

— Am regretat întotdeauna că mi-am părăsit fratele în acea noapte. Voi, 
muritorii, nu puteți înțelege cât de mult am făcut-o. Am servit împreună la 
Curtea Doamnei înainte de a-şi întoarce fața de la noi. Am cutreierat Pădurile 
Sălbatice înainte de venirea elfilor și am străbătut Marele Ocean înaintea navelor 
strămoșilor tăi. Am făcut poeme închinate frumuseții Stormfangs înainte ca 
leprechaunii și ceilalți din acelaşi neam să-și facă vizuinile acolo, sau ca prima 
cetate să-și înalțe turnurile întunecate peste deșerturile de cenușă. Am luptat în 
bătălii cum nu vei vedea nicicând în aceste vremuri decăzute; pe atunci Puterile 
dezrădăcinau munții şi fierbeau lacurile în furia lor. Toate astea s-au sfârşit pe 
câmpul de la Brightmere. 

— Îmi pare rău pentru pierderea ta. Dacă fratele tău n-ar fi ales să fure fata 
Regelui Soare, poate nu ai fi avut atât de suferit. 

— M-am gândit mult la sabia pe care o porţi, muritorule. M-am gândit ce 
înseamnă pentru cei ca mine. 

— Înseamnă Moarte. 

— Am trăit mult, muritorule, și i-am văzut pe ai tăi alungându-i pe ai mei în 
pustiurile acestei lumi. Am obosit să fug. Am obosit să fiu alungat de vracii 
voştri şi de descântecele voastre şi de săbiile voastre reci, din argint. 

— Ai ales, deci trebuie să ne luptăm... 

Mult timp nu a fost nici un răspuns. 

Kormak şi-a ridicat mâna la mânerul sabiei. 

Liniştea s-a adâncit, apoi păru că noaptea a suspinat. Simţi încă o prezenţă, 
și auzi vorbe șuierate în limba veche, atât de repede încât nu putu să le priceapă. 
Oare ce se spunea acolo? s-a întrebat. 

— În noaptea asta nu ne vom lupta, muritorule. Îi voi lăsa în pace pe micii 
fermieri pe care-i aperi. 

— Juri în numele Doamnei şi al speranţei tale pentru iertare? 

— Jur în numele Doamnei Noastre a Lunii şi al speranţei mele pentru iertarea 
ei, că nu-i voi mai tulbura atâta vreme cât vor mai trăi. 

Acesta nu era un jurământ pe care să-l facă vreunul dintre Cei Vechi, iar lui 
Kormak nu i-a plăcut deloc formularea. 

— Atunci mergi în pace, Copil al Lunii. 

— Noi doi ne vom reîntâlni. În acea noapte nu voi mai fi la fel de prietenos. 

— Nici eu. 

— Mergi în pace, Protector al Zorilor. 
Hohote batjocoritoare de râs l-au însoţit până la ieşirea din pădure. Era 
sigur că ştie de ce. I-a trebuit toată forța voinţei ca să nu o ia la fugă. 


Casa fermierului era tăcută, deși știa că acolo sunt oameni. Putea auzi caii 
nechezând în grajd. Putea simţi mirosul purtat de vânt, miros simțit și altădată. 
Duhoarea cărnii de om arse nu putea fi uitată niciodată. 

S-a apropiat de ușă şi i-a auzit pe oamenii dinăuntru. Erau o grămadă. O 
privire iute în grajd i-a spus că sunt cel puţin zece, judecând după numărul 
cailor. Urmăritorii săi au fost hotărâți. Au călărit chiar şi sub lumina lunii pline. 
A presupus că mărimea numărului le-a dat încredere. 

Kormak s-a apropiat de ușă. Simţurile i-au spus ceea ce mintea deja 
înțelesese. N-au lăsat gărzi. Nimeni nu voia să aștepte singur afară, când 
bântuiau Copii Lunii. 

Prin crăpăturile ușii răzbătea lumina. Spărseseră uşa la intrare. Fermierul n- 
a fost la fel de ospitalier cu un grup mare de oameni înarmaţi, aşa cum fusese cu 
Kormak... şi a plătit prețul. Râsete ascuţite, aproape isterice, răsunau între 
zidurile casei. Kormak ştia că indiferent ce va găsi înăuntru, nu va fi de bine. S-a 
încordat şi a intrat pe ușă. 

Era un grup de oameni cu aspect dur în uniformele Gărzii Civice din 
Stormgarde. Kormak l-a recunoscut pe unul dintre ei, un tip solid cu mustață 
stufoasă și capul chel. Avea un bandaj strâns în jurul bicepsului rănit de Kormak 
mai devreme. În obscuritatea din interior, le-a trebuit ceva vreme ca să-și dea 
seama că el se afla acolo. 

O singură privire i-a spus tot ce avea nevoie să ştie. Fetița era moartă pe 
podea. Mama ei zăcea alături, moartă, cu braţele întinse către fiica ei. Dintr-un 
ochi îi curgea sânge care se adunase într-o baltă pe podeaua de pământ. Kormak 
ştiu că era unul dintre acele lucruri care-l vor ţine treaz în multele nopți când nu 
mai putea dormi. 

Era uşor de priceput ce se întâmplase acolo. Ochiul său experimentat citea 
semnele ca şi cum ar fi fost paginile unei cărți. 

Gardienii au năvălit înăuntru. Au început să ia la întrebări familia. Aceştia 
nu au răspuns satisfăcător. Unul dintre intruși a înşfăcat fetița și a ameninţat-o. 
Atunci băiatul s-a năpustit şi s-a ales cu capul zdrobit de unul mai panicos. 

Frica şi furia au scăpat de sub control, și a urmat o baie de sânge. Bătrânul 
fermier era întins lângă nevasta lui, cu o gaură mare în piept. Fiul cel mare era 
prăbușit lângă foc. Avea faţa arsă. Lângă el se afla o furcă. Încasase o jumătate 

de duzină de răni, după care a căzut în foc. Un gardian l-a tras deoparte. De la el 
venea mirosul de ars. 

Ar fi putut fi şi mai rău, se gândi Kormak. Când duhoarea i-a invadat nările, 
s-a așteptat la tortură. Vorbele bătrânului i-au revenit în minte: “Moartea e moarte. 
Nu contează cum se întâmplă. 

Toate acestea s-au întâmplat pe când el stătea în pădure vorbind cu Copilul 
Lunii. lar Telurion a ştiut. Acestea erau veștile pe care le-a primit. A jurat ştiind 
că deja trecuse termenul până la care trebuia să şi-l țină. 


Gardienii tocmai l-au observat. Comandantul lor l-a privit din scaunul în 
care se lăfăia. 

— Ştiam că te-au ascuns pe undeva. Ai fost prost că ai ieșit din 
ascunzătoare, dar nu contează. Te-am fi găsit dimineaţă. 

— N-ar fi trebuit să veniţi aici, spuse KormaK. Și n-ar fi trebuit să faceți asta. 

— lar tu n-ar fi trebuit să-l ucizi pe Primarul nostru. A fost un nemernic 
gras şi lacom, dar nu putem lăsa oamenii să bântuie ucigând pe cine au chef. E 
un exemplu rău. 

— Unul pe care se pare că l-aţi urmat voi. 

Căpitanul avu decenţa să pară rușinat o clipă. 

— Situaţia a scăpat de sub control. 

Se uită la ceilalți gardieni care păreau şi ei ruşinaţi, iar Kormak a ştiut că 
rușinea lor era chezăşia morţii sale. Nu vor voi să lase în viață pe cineva care a 
fost martor la asta. 

— Cine a ucis fetița? întrebat Kormak. Cine a început? 

— Ce contează? a întrebat căpitanul. 

S-a ridicat şi şi-a tras sabia din teacă. Era un om înalt şi purta zale. 

— Contează pentru mine. 

— Păi, dacă te face fericit, află că eu am făcut-o. Consideră că ți s-a 
îndeplinit ultima dorinţă înainte de a te spânzura. Ne-a îndrugat niște palavre 
cum că te-ai dus să o salvezi de monștrii întunericului. N-a vrut să spună 
adevărul nici chiar când am tăiat-o. 

Kormak privi trupul micuţ. lartă-mă. Monştrii au venit din întuneric, iar eu nu 
te-am putut salva. Au venit căutându-mă pe mine, iar eu nu am fost aici, aşa că te-au 
ucis pe tine în locul meu. 

Omul cu braţul rănit i-a întrerupt șirul gândurilor. 

— Spânzurătoarea este prea uşoară pentru acest nemernic. Azi aproape că 
m-a ucis. Trebuie să plătească pentru asta cu sânge. 

— N-am vrut să te ucid, spuse KormaKk. 

Au râs cu toţii de parcă făcuse o glumă. Încă mai hohoteau când a murit 
primul dintre ei; chipul său a rămas împietrit de uimire la iuţeala cu care sabia a 
apărut în mâna lui Kormak. A spintecat cel mai apropiat gardian de-a latul 
burții. 

Oţelul forjat de gnomi a tăiat prin cămașa de zale de parcă ar fi fost din lână. 
Burta omului s-a deschis şi maţele i s-au împrăștiat. 

Toţi l-au privit uimiţi, nu prea înțelegând ce se întâmpla. Un singur om îi 
ataca pe ei toți. Au mai murit trei înainte ca să poată reacţiona: un craniu 
despicat, o inimă străpunsă, un braţ retezat de la cot. 

Kormak continuă să înainteze spre căpitan. Un gardian a încercat să-l 
lovească în cap cu o toporişcă de cavalerie. S-a ales cu încheietura mâinii 
retezată. Apoi, Kormak și-a împlântat sabia până la gardă în burta căpitanului, 
străpungându-i tot trupul, după care a tras-o afară, răsucind-o. Căpitanul a 
căzut răcnind la pământ. 

Kormak s-a întors... doar ca să-i vadă pe ceilalți fugind în noapte. 

Luna plină lumina totul. Când a auzit urletele Copiilor Lunii, Kormak a luat 
scaunul şi s-a aşezat lângă foc, așteptând şi făcând tot posibilul să nu privească 
trupurile celor pe care nu a putut să-i protejeze. 


A durat mult până ce au încetat țipetele de afară. Celor Vechi le plăceau să se 
joace cu hrana. 

Titlul original: Shorty and The Briefcasse, 2018 
Traducerea: Ştefi Todo 


Săptămâna legendară a lui Shorty Malone a început într-o luni, când a fost împuşcat în 
picior, pur şi simplu, într-o secţie de întreţinere a departamentului de salubritate. Echipa lui a 
intrat pe uşa din faţă, cealaltă a intrat pe ușa din spate, cu un plan vag de a încercui un tip 
despre care ştiau că era ascuns undeva printre camioanele de gunoi parcate. Apoi cineva a 
început să tragă şi într-o fracțiune de secundă toată lumea trăgea. Raportul oficial spunea că au 
fost trase nouăzeci de cartuşe în acea zi. Nimeni nu a fost ucis, nici chiar tipul ascuns. Singura 
victimă a fost Shorty, din cauza unui glonţ care a ricoșat în mod nefericit. Reconstituirea de mai 
târziu a arătat că un coleg ofiţer a tras, iar glonţul lui a deviat ușor de pe partea laterală a unui 
cauciuc şi apoi mai mult de pe șasiul unui alt camion. După aceea a fost deformat şi şi-a pierdut 
cea mai mare parte din energie. L-a lovit pe Shorty în fluierul piciorului, nu mai rău decât o 
lovitură uşoară a unui ciocan cu cap rotund. A zgâriat pielea şi a rupt osul. Shorty a fost 
spitalizat imediat. 

După aceea a fost ciudat. Era greu să arăţi prea mult entuziasm. Shorty fusese în divizia 
detectivilor cam un an, aşa că nu mai era un începător viteaz, dar nu era încă nici un veteran 
încărunţit. Era un nimeni. Plus că tehnic crease un conflict intern. Existau chiar nişte dubii că 
tipul ascuns chiar avea o armă. Şi un zvon că oricum era tipul greșit. Poate că fratele lui. Aşa că 
exista o senzație generală că era mai bine ca toată afacerea să fie uitată. Ceea ce era dur pentru 
Shorty. În mod normal un poliţist împuşcat ar fi fost tratat cu respect maxim. În mod normal 
Shorty ar fi fost prezentat peste tot ca un erou. O jumătate de duzină de golani optimişti ar fi 
lansat colecte pe internet. Shorty ar fi putut primi bani frumoşi. Poate chiar ar fi putut să-și 
ramburseze creditul pentru colegiu. 

Dar a fost ignorat. Marţea ni s-au dat tuturor noi sarcini. Parte din uitare. Bineînţeles, 
uitându-te înapoi, s-ar putea să fi fost făcute nişte greșeli. Dar asta a fost atunci. Am mers mai 
departe. Acum facem progrese. Toţi ne-am ocupat de noile treburi şi, ca rezultat, nimeni nu a 
mers să-l mai viziteze pe Shorty la spital, cu excepţia colegei lui Celia Sandstrom, care era un 
alt nimeni de un an, doar că arăta mai bine, dacă nu purta vesta de kevlar. Evident, se oprea 
frecvent pe la spital şi, evident, îl ţinea la curent pe Shorty cu ce se întâmpla. Şi cu ce nu se 
întâmpla. 

Am fost mutaţi la narcotice, ca parte a propriei lor uitări. Toate strategiile anterioare s-au 
transformat în nimic. Era timpul să le uităm. Timpul să mergem mai departe. Aşa că dacă 
cineva ar fi menţionat vreodată beleaua anterioară, am fi putut toți să strâmbăm din nas şi să 
spunem: „Ce, chestia aia veche?”. Ca prietena ta când îi spui că arăta bine în hainele de ieri. 
Aşa că departamentul lor a luat-o de la început, aşa cum am făcut şi noi, iar ei ne-au băgat în 
cap noua lor idee măreață, care era să nu mai urmărim drogurile şi să începem să urmărim 
banii. Ceea ce necesita forță de muncă. Narcoticele erau o afacere cu bani gheaţă. Banii gheaţă 

erau ca un râu. Voiau să vadă unde curg. Şi cum. Unele părți le cunoşteau. Unele părți nu le 
înțelegeau. Ne voiau acolo, urmărind. 

Mai exact, voiau să urmărim un tip care ducea o servietă din Jersey. Făcea de obicei 
călătoria de două ori pe săptămână. Presupunerea era că servieta era plină de bani de hârtie. O 
plată en-gros, poate, sau o parte din profituri. Un nivel al schemei piramidale care ducea la 
celălalt. Spuneau că o servietă obişnuită putea conține un milion de dolari. Spuneau că era un 
transfer fizic pentru că banii nu erau electronici până când nu erau într-o bancă. Unde banii nu 
ajunseseră încă. Spuneau că era un indiciu în nume. Spuneau că treaba noastră era să evaluăm 
şansele de a fi martori oculari la un schimb. Ceea ce ar fi fost doi la preţ de unu. Plus 
întreruperea unei legături vitale în lanţ. Era o treabă captivantă. Nu era de mirare că toată lumea 
uitase de Shorty. Cu excepţia Celiei. Ea trebuie să-i fi descris misiunea în aceeaşi zi, pentru că 
atunci trebuie să fi fost momentul când Shorty a început să gândească. 


xK K x 


Tipul cu servieta era un bărbat mai bătrân. O persoană cu greutate. Cumva impunea 
respect. O figură foarte impunătoare. Simpla lui prezență impunea un adânc respect. Cu un 
milion de dolari în mână. Servieta era de metal. O marcă la modă. A mers pe trotuar, liniştit, 
până la uşa în stil vechi a unei clădiri. A dus-o înăuntru. Zece minute mai târziu a ieşit fără ea. 
L-am văzut făcând exact acelaşi lucru pe care raportul zicea că îl face întotdeauna. 

Clădirea de birouri avea un hol îngust, păzit. Lista arăta că sunt douăzeci de chiriaşi. Toate 
nume anoste. O mulțime de import-export. Fără îndoială o ramură bine dezvoltată. Tot felul de 
sisteme de avertizare timpurie. Nu avea rost să pui întrebări. Am scris lista şi am trimis-o. 
Noilor noştri şefi nu le-a plăcut. Au trimis-o înapoi. 

— Trebuie să ştim care birou se potriveşte, au spus. 

— Nu putem trece de biroul de primire, am spus. 

— Prefaceţi-vă că sunteţi de la întreţinere. 

— Nu folosesc servicii de întreţinere. 

— Atunci folosiți-vă insignele. 

— Tipii răi vor fi pe scara de incendiu înainte chiar ca uga liftului să se deschidă pentru 
noi în hol. Probabil că tipul de la securitate îl controlează cu o pedală de picior. 

— Daţi-i o sută de dolari. 

— Tipii răi i-au dat cinci. 

— Aveţi vreo propunere? 

— Prima zi, şefu”, am spus noi. Căutăm conducătorii. 

După aceea Celia a spus că Shorty şi-a dat seama că ne scăpase ceva. Era pe spate, cu 
picioarele ridicate. Nu era necesar din punct de vedere medical, dar sindicatul s-a gândit că ar fi 
o fotografie mai bună pentru ziare. Shorty era îngrijorat pentru noi, a spus Celia. 

— Care Shorty? am întrebat noi. 


xX K K 


Am venit în dimineaţa zilei de miercuri şi, după cum era de aşteptat, afacerea cu servieta 
modernă se cam răcise deja. Aşteptările au fost reduse retroactiv. Erau nişte informații solide, 
altă cărămidă în zid, aşa cum se intenționase, nimic mai mult. 

Apoi, chiar înainte să fie gata cafeaua, a urcat din nou în top pe agenda zilei. Au apărut noi 
dovezi, dintr-o direcţie diferită, şi duceau spre aceeaşi clădire de birouri. Către un chiriaş 
anume. Ştiau cu siguranţă că tipul ăsta trimite bani afară. Acum ei voiau să găsească o soluţie. 
Voiau să vadă aceiaşi bani întorcându-se. Voiau un ochi în preajma tipului. Voiau mărturia 
unui martor ocular, care să vadă cum bătrânul pune servieta pe o masă, iar celălalt tip o învârte 
şi deschide încuietorile cu degetele. Dacă am putea ajunge destul de aproape încât să vedem 
banii, ei bine, asta ar fi cireaşa de pe tort. 

— Shorty spune că e evident că asta e imposibil, a spus Celia după aceea. 

— Nu avem nevoie de vocea judecății de pe un coridor de spital ca să ne spună asta, am 
spus noi. Bineînţeles că e imposibil. 

— Deci ce ar trebui să facem? 

— Nimic. Poate ne vor muta la moravuri. Ceea ce n-ar fi cel mai rău lucru din lume. 

Dar menționarea lui Shorty ne-a reamintit de remarca anterioară, de la sfârșitul zilei de 
marți, pe care niciunui detectiv nu i-a plăcut să o audă, că ne-a scăpat ceva. Nimeni nu a spus 
nimic cu voce tare, dar ştiu că toată lumea a verificat pe ascuns şi individual tot ce a putut, de la 
început până la sfârşit, de la fişierele originale, până la notele scrise de mână. 

Tipul a condus din Jersey, doar el singur la volan, fără şofer, într-o maşină frumoasă dar 
nespectaculoasă, prin tunelul Lincoln, în sud, spre o parcare din West Twenties, care era cel 
mai aproape de biroul de clădiri în stil vechi. Un tip scund cu vestă neagră și papion i-a parcat 
mașina, în timp ce el a ieșit cu servieta și a început lungul marș pe trotuar. Călătoria lui a sfârşit 
inevitabil după o stradă și jumătate în holul clădirii de birouri, unde i s-a permis să treacă 
dincolo de birou, după o inspecţie respectuoasă, dar nu neglijentă. De fiecare dată a petrecut 
cam zece minute înăuntru şi de fiecare dată a ieşit cu mâinile goale. Acelea erau faptele. Asta 
ştiam noi. 

Celia se prefăcea că nu s-a gândit deloc la problemă, dar mai târziu a spus: 

— Shorty e sigur că ceva e greșit. 

Ceea ce nu voiam să auzim chiar atunci, pentru că miza a fost ridicată și mai mult. Mai 
multe piese de puzzle se aranjaseră la locul lor. Dintr-odată tipii de sus și-au dat seama că ar 
putea prinde întregul lanţ deodată. Ar fi arestarea anului. Sigur, medalii. Voturi pentru primar. 
Tot tacâmul. Dar aveau nevoie ca totul să fie impecabil. Fiecare verigă din lanţ trebuia să fie 
probată cu martori. Dovezile erau cheia. 

Noi am argumentat că nu va merge. Am spus că în loc de asta ar trebui să-l arestăm pe tip 
pe trotuar, înainte să intre în clădirea de birouri, cu banii încă în servietă. Pentru că era justificat 
din punct de vedere legal să presupunem că se îndreaptă spre un tip anume din biroul 
necunoscut. Unde altundeva ar merge? Era la fel de bine ca a fi martor la un transfer. Exact 
același lucru, cu o etapă mai devreme. Un instantaneu diferit. Un cadru anterior din același 
film. 

Nimic nu era mai convingător decât să nu ai alternative, aşa că au fost de acord. Am 
aşteptat într-o sală de şedinţe un telefon din Jersey. Departamentul local al poliției de acolo 
supraveghea locuinţa tipului. Imediat ce tipul s-ar fi îndreptat înspre tunel ne-ar fi anunţat. 
Drumul era de obicei aglomerat. Vom avea destul timp pentru a obţine un mandat. Nu era nicio 
grabă. 

Dar apelul telefonic n-a venit. Nu miercuri. Nu joi. A venit vineri. Un agent din suburbii 
ne-a spus că tipul era în mișcare în maşina lui frumoasă, dar nespectaculoasă, şi părea să se 

îndrepte spre Manhattan. Celia nu era cu noi în birou în acel moment. A venit un minut mai 
târziu şi i-am spus despre telefon. 

— Shorty spune că gândim totul greșit, a spus ea. 

Ceea ce nu voiam să auzim chiar atunci, pentru că eram prea agitati înainte să luăm un tip 
de pe trotuar. Dar ea a insistat. A spus că Shorty stătea întins acolo, cu o grămadă de timp de 
gândire. Ar trebui să ascultăm. Eram indecişi. Pe de-o parte, Celia era în echipă. Putea ea să fie 
un nimeni, dar era a noastră. La fel şi Shorty. Pe de altă parte, era în joc arestarea anului. 
Medalii şi voturi. Nu era o chestie cu care s-o dai în bară luând inițiativa. Nimeni nu dorea să 
fie tipul care a aruncat-o în aer. 

— Chiar credeți că este convingător din punct de vedere juridic dacă îl luăm pe stradă cu o 
pungă de bani? a întrebat Celia. 

— Într-un fel, am spus noi. Cumva. Poate. Destul de bine, probabil. 

— Ar fi îngrijorat avocatul lui? 

— Puțin. Probabil nu-şi va tăia venele. 

— Dar oricum, e o imensă bătaie de cap, nu? a spus ea. Sunt un milion de dolari în 
numerar. Fiscul ar fi implicat. Poate şi Ministerul de Finanţe. De ce să-şi asume riscul? De ce 
să ducă servieta așa, la vedere? 

— Ştim că banii sunt mutaţi din punctul A în B, am spus noi. Ştim că tipul dinăuntru îi 
primeşte. Cum altfel ar putea ajunge la el, dacă nu prin tipul nostru? Nimeni nu intră şi nu iese. 
Şi oamenii duc tot felul de lucruri în acest oraş. Duc serviete pline cu diamante, care valorează 
mai mult decât are acest tip. 

— Shorty crede că e o momeală. Crede că servieta e întotdeauna goală. Îşi bat joc de noi. 
Vor să-l arestăm pe tip. Se roagă de noi. Asta-i planul lor. Vor să deschidem servieta şi să nu 
găsim nimic înăuntru. Shorty spune că vom arăta ca nişte proşti. Spune că nu vom mai primi 
niciodată alt mandat. Judecătorii vor râde de noi. Va trebui să îi lăsăm în pace pe tipi ani de 
zile. În acest fel vor câştiga. 

— Un tip îl plăteşte pe celălalt, am spus noi. Ştim asta. E un fapt real. Pentru că e un lanţ. 
O mulţime de oameni se aşteaptă de la noi să ne facem bine treaba. Avem nevoie de dovezi. 

— Putem să le obținem, a spus ea. Dar nu în stradă. Nu acolo sunt. Shorty spune că aveţi 
dreptate, un tip îl plăteşte pe celălalt. Dar nu în felul în care credem noi. 

— Atunci cum? 

— În parcare. Tipul lasă banii în portbagaj. Poate că într-o pungă. Omul de la parcare o ia 
şi o pune în maşina celuilalt tip. Care e întotdeauna acolo pentru că parcarea e aproape de 
clădirea de birouri. Adevăratul transfer nu se vede şi nimeni nu se gândeşte la el. Toată lumea e 
distrasă de servieta strălucitoare. 

Nimeni nu a vorbit. 

— Shorty spune că putem câştiga oricum, a spus Celia. Putem verifica rapid maşina, 
imediat ce tipul iese din ea şi, până la urmă, dacă nu e nimic în ea, atunci putem să-l prindem pe 
tip după câteva pași și să-l arestăm oricum, aşa cum ar trebui să facem. Shorty spune că nu 
avem nimic de pierdut. 

Telefonul a sunat din nou. Poliţiştii de la autoritatea portuară de la gura de tunel din 
Jersey. Tipul tocmai a trecut prin punctul E-Z. 

Am plecat. Am așteptat în parcare. 

Nimic de pierdut. 

Shorty a avut dreptate. Banii erau într-o pungă de cumpărături galbenă în portbagajul 
maşinii tipului. Ca dovadă, era la fel de bună ca oricare alta, și mai bună decât mulți oameni. A 
contribuit puternic la arestarea anului. În fața Celiei n-am putut pretinde toată gloria pentru noi 
înşine, aşa că am spus cea mai mare parte din adevăr şi, ca urmare, povestea a ieşit repede la 
iveală, despre un poliţist-erou împuşcat în picior luni, care apoi a stat în patul de spital şi a 
agonizat şi, până vineri, a creat unul dintre cele mai spectaculoase succese ale noului său 
departament, totul doar cu puterea minții. A primit o medalie pentru picior și alta pentru 
parcare, iar apoi a apărut în ziare, ceea ce l-a făcut în cele din urmă o legendă. Sindicatul a avut 
dreptate în privința fotografiei. A ajutat foarte mult. 

Am scris această continuare a seriei, în urmă cu câtiva ani, 
pentru că întotdeauna am vrut să ştiu ce s-a întâmplat după 
evenimentele din Canonicatul DUNE. 

William Mitchell 


Cartea a şaptea a „Dunei” a stârnit vreme de ani buni imaginația 
fanilor. Faptul că drepturile exclusive de publicare a unei continuări au 
aparținut lui Brian Herbert nu a fost un impediment pentru William 
Mitchell să scrie propria sa variantă, pe care a pus-o gratis la dispoziția 
publicului: „Dune: Revenant”, este, aşa cum recunoaşte însuşi autorul, un 
„unfinished draft” plin de curaj: ne aflăm în anul 20.252, când amintirea lui 
Muad'Dib, a lui Leto II şi a Dispersiei a produs nişte şcoli speciale: la Şcoala 
de Păstrăvărese, de exemplu, se pregătesc Visătorii de Melanj, prin prisma 
cărora, apelându-se la Memoria Universală vom afla ce s-a întâmplat cu 
Duncan Idaho şi Sheeana pe non-navă. Narațiunea are structura unui 
puzzle în construcție, şi paradoxal, ţine cont de amănunte din „Ereticii 
Dunei” mai mult decât o face Brian Herbert şi Kevin J. Anderson în 
„Vânătorii Dunei”. Noţiunea de Kwisatz Haderach nu mai e subsumată unei 
epopei mediocre despre urmările războiului cu maşinile: istoria evoluează 
dar vechile mistere fac loc altora noi, aşa cum ne obişnuise scriitura lui 
Frank Herbert. Întrebările Murbellei persistă: cum să facă pacea între Bene 
Gesserit şi Onoratele Matre? Membrii non-navei şi Duncan Idaho, acest 
prieten loial omenirii, au ajuns într-un alt Univers, unde, colonizând o 
planetă i-au pus numele de Dune. A existat şi un ghola Paul... era imposibil 
să nu existe, iar viermii de nisip au fost alături de el. Totul revine, chiar şi 
Viermele Om, care se întrupează în Sheeana, chiar şi autodistrugerea. 


Dune: Revenant 
http://reviziadecarte.wordpress.co 


..„Există ceva din Dune care trăieşte şi după moartea sa. Poate o 
poartă încărcătura noastră de viermi de nisip, perle ale conştiinţei lui 
Leto. Poate o porţi chiar tu, Sheeana.” ...„Ceea ce văd sfidează 
temporalul, un spirit fără trup al unei lumi sfărâmate. Acest Spirit al 
Dunei hoinăreşte odată cu noi, caută o lume pe care s-o bântuie aşa 
cum noi căutăm una s-o locuim. Fără astâmpăr, cum suntem şi noi fără 
astâmpăr.” 

SPIRITUL DUNEI de William Mitchell 

În traducerea lui Sorin Panait 


EPISODUL I 
Capitolul 1 


(20525 A.G.) Această investigație a Şcolilor de Păstrăvărese îşi are 
originile într-o criză de mult uitată. Cunoaşterea evenimentelor din 
jurul mileniilor numite Dispersia şi, ulterior, marea Integrare care 
a urmat, este critică pentru înţelegerea oamenilor din acele timpuri 
antice. Disciplina Visătorilor Mirodeniei şi abilitatea lor de a 
reconstrui şi disemina personajele „umanităţii noastre trecute” ne- 
au oferit o unealtă de cea mai mare importanţă. Prin eforturile lor, 
am descoperit o bogăţie de informaţii arheologice, un strat temporal 
ni s-a deschis care ne-a permis o reconstrucție a ceea ce în 
timpurile antice s-ar fi numit „istorie”.  Reţineţi că Memoriile 
Multiple şi Tranziția Sinelui nu erau trăsături comune ale 
strămoşilor noştri umani. Acest fapt a fost printre cele mai 
alarmante şi revoluţionare dintre toate cele descoperite de către 
Visătorii Mirodeniei - minţile oamenilor erau cândva solitare şi 
unice. 

— Imprimare sociotemporală a Şcolii Păstrăvăreselor Idah-Mirabla 


Thunhun stătea singur pe un podium în fața unei mulțimi care 
umpluse Marea Sală la maximum. Sala avea o capacitate de peste un milion 
de oameni, ceea ce o făcea locul perfect de întâlnire pentru Prima Celebrare 
Milenară a fondării Şcolilor de Păstrăvărese, dar nu asta îi reținea atenția 
lui Thunhun. 

Stau în fața unui milion de Indivizi, dar gândurile mele sunt la designul 
acestui loc. 

Arhitectura Marii Săli a Şcolii Idah-Mirabla era influențată de Templul 
original al Sfintei Alia a Cuţitului. Deşi Rakis fusese distrus cu două mii de 
ani înainte, planurile templului fuseseră salvate într-un cristal ridulian. 

Legenda spune că au fost înregistrate de însuşi Tiranul — Împăratul Zeu 
Guldur. Guldur trebuie să fi prețuit şi el designul, arcul zidului exterior de o 
mie de metri ce ducea la „cuţit”, o clopotniță ce se ridica deasupra la o mie de 
metri. 

Thunhun îi spunea pe numele obişnuit Guldur, deşi, ca istoric, ştia că 
numele Tiranului era de fapt Leto II. Acest gând atemporal îi plăcu lui 
Thunhun şi îl calmă în timp ce se pregătea să vorbească. 

Tempul Sfintei Alia fusese ales pentru mărimea sa, deşi multe 
structuri de pe diferite lumi ale Păstrăvăreselor ar fi fost de ajuns. Toate 
marile şcoli se adunau totuşi aici, pe planeta Ouadra, pentru istoria sa 
bogată datând de la prima duzină de Şcoli de Păstrăvărese. Cunoscută în 
timpurile antice drept Canonicatul, Ouadra fusese căminul Şcolii Idah- 
Mirabla, şcoala pentru care Thunhun activa ca reprezentant în timpul 
acestor Celebrări. Sute de evenimente se desfăşurau în timpul Celebrărilor 
Milenare, fiecare adaptat rolurilor familiale şi grupurilor de interese pe care 
erau fondate diferitele şcoli, ca şi discursuri ce aveau să fie ținute de către 
reprezentanții fiecăreia dintre Şcolile de Păstrăvărese. Thunhun privi la 
bannerele diferitelor grupuri şi le recapitulă în minte încă o dată, pentru a- 
şi îndepărta tracul, în timp ce mulțimea agitată se calmă pregătindu-se 
pentru discursul său. 

Harkon-Mohia; Chani-Tej, Hallac-Ouadra, chiar membri ai Hayt-Scytl și- 
au abandonat ideile izolaționiste pentru aceste evenimente. 

Unele discuţii erau specializate pentru grupuri mai mici de interese, în 
timp ce mai multe duzini de vorbitori urmau să se adreseze întregii adunări, 
de-a lungul mai multor reprize. Cardul-suspensor arăta titlul discursului 
său tuturor celor care intrau în sală: 


„Visul Mirodeniei ca tehnică de Arheologie Istorică” 
Şcoala Păstrăvăreselor Idah-Mirabla 
prezentată de Thunhun Idah ibn al'Idah-Mirabla 
Imprimare sociotemporală arheologică 

Când începu, la un timp după ce mişcările încetară, intrând gradual în 
ceea ce pentru Thunhun marca realizarea de o viață, ochii săi se opriră pe 
culorile prismatice ale Ferestrei Calendarului Căii Soarelui de la capătul 
îndepărtat al sălii. 

Privesc pe cărările luminii în acest calendar străvechi, în timp ce fac paşi 
spre destrămarea a ceea ce cu toții cunoaştem drept Timp. 

Mulțimea de aproape un milion păstra o tăcere stranie, iar Thunhun 
începu. 

„Ne-am adunat aici în onoarea realizărilor acelei mii de ani de progres 
numită istoric Integrarea. Înainte ca vechile şcoli să se formeze, în acele 
vremuri când Dispersia se terminase şi începuse Întoarcerea, a avut loc o 
mare biruință. Astăzi stăm aici ca mărturie atât a unicităţii ireconciliabile a 
Şcolilor noastre individuale, ca şi a abilității noastre de a ne păstra 
Individualitatea în mijlocul unei asemenea Integrări. Suntem de acord că 
arhaicul concept de „umanitate”, deşi de semnificație minoră pentru viața 
Individuală, cândva era un cuvânt de coeziune pentru ființele pre- 
Integrare.” 

„În timp ce Tranziţia Sinelui şi Memoriile Multiple au devenit trăsături 
comune printre Indivizii din toate Şcolile majore, modul cum au apărut 
aceste schimbări a rămas multă vreme un mister. Originile Şcolilor de 
Păstrăvărese sunt învăluite în istoriile antice pierdute, dar o tehnică istorică 
arheologică recentă, Visul Mirodeniei, a oferit chei spre acest trecut pierdut. 
În mare parte la fel cum Navigatorii Ghildei pliau cândva spaţiul ca mijloc 
de călătorie în spaţiu, Visătorii Mirodeniei au învățat să plieze conştiinţa ca 
mijloc de călătorie în timp.” 

„Suntem un popor care are multe întrebări. Cum am ajuns la 
varietatea de Şcoli pe care o cunoaştem azi? Care este originea noastră? 
Diferite Şcoli abordează această cunoaştere în mod diferit. Mitologia noastră 
comună este deschisă interpretării. Teoria Tleilaxu a Oului Originar, Mitul 
Genetic al Bene Gesseritului. Suntem pregătiți pentru o nouă abordare a 
căii adevărului. Mi-am luat libertatea de a prezenta o serie de imprimări 
temporale descoperite prin Vise ale Mirodeniei de la zorii Integrării, şi zorii 
primelor noastre şcoli de Păstrăvărese. Să ştiţi că semințele Integrării au 
răsărit din conflictul care a dus la unirea celor două mari dar combative 
şcoli, Bene Gesserit şi rivalele lor, Onoratele Matre.” 

Thunlun explică detaliile procesului Visului Mirodeniei. Individul 
medium ingera Mirodenie sintetizată pentru a-şi lărgi gama preştiinței. Deşi 
majoritatea indivizilor posedau Memorii Multiple şi puteau împărtăşi Sinele 
transmis de-a lungul liniei unei Şcoli, tehnica de viziune în consens fusese 
abia recent descoperită. Procesul Visului Mirodeniei permitea unui număr 
de oameni să experimenteze un anume moment istoric prin dilatarea 
țesăturii preştiinţei. 

Thunhun trecu repede peste cifrele spaţiu-timp, simplificând ideea 
drept o încrucişare între abilitatea de a plia spațiul şi tehnicile Reţelei lui 
Duncan. Această halucinație în consens permitea istoriei să fie retrăită, la 
fel de uşor cum era cu zece milenii în urmă citirea unei cărți de istorie. 
Thunhun făcu o pauză cât i se alătură pe podium o tânără medium numită 
Yanima, de la Şcoala Noree-Ampre. 

Şcoala  Noree-Ampre menţinuse o descendență strictă din baza 
genetică originală Ixiană, care fusese de asemenea de folos membrilor şcolii 
pentru cunoaşterea tehnică a Visului Mirodeniei pe scară largă. Oricine ar 
putea învăța să plieze conştiinţa câtorva oameni din apropiere, dar existau 
o multitudine de fire de urmărit şi un nivel de pricepere pentru a abandona 
firele nesemnificative care cereau un Visător al Mirodeniei cu trecut Ixian 
pentru a manevra un eveniment atât de mare. Cât Yanima se pregătea 
pentru transă, Thunhun pregăti mulțimea adunată pentru a primi visul. 

În câteva momente locul şi momentul începură să pălească din 
gândurile lui Thunhun, şi ca visele obişnuite după care era numit, Visul 
Mirodeniei începu să lucreze asupra conştiinţei lui şi a conştiinţei adunării. 

Nu putem vreodată experimenta Visul Mirodeniei al altcuiva, totuşi ştim 
că toate coincid cu intențiile Visătorului Mirodeniei. 

În timp ce Yanima continua procesul, pliind conştiinţa, readucând 
momentele atât din dovezi fizice cât şi psihice, milionul de Indivizi adunaţi 
începu să împărtăşească halucinaţia istorică, fiecare gând ţesut în pânza 
țintei dorite. Ultimele gânduri ale lui Thunhun înainte de vis fură despre 
Yanima, care era o linie alfa descinzând direct din însăşi Hwi Noree, silueta 
ei tăind lumina Ferestrei Căii Soarelui. 

Este la fel de frumoasă cum era consoarta Zeului. 

Şi apoi fură transportați... 


Ghola Paul Atreides era singur în curte când intră Miles Teg. 
Băiatul se uită împrejur, conştient că progresul lui era urmărit de 
deasupra poate de Sheeana sau una din celelalte surori. Paul avea 
dreptate, desigur, Sheeana şi Duncan Idaho aşteptau şedinţa de 
antrenament pentru a-i observa progresul. Duncan era oripilat, şi îi 
spuse asta Sheeanei. 

„Care e scopul pentru toate astea, Sheeana?” 

„Nu începe, Duncan, ştim amândoi că în jurul nostru se întâmplă 
lucruri care sunt mai importante decât disconfortul tău în pregătirea 
lui Paul.” 

Ea îi spune mereu Paul, niciodată ghola. Când eram tânăr, maica 
Swanugyu mereu se referea la mine ca ghola, niciodată ca Duncan. Dar 
Sheeana nu mai este Bene Gesserit. 

Privi perechea aflată în antrenamentul de luptă de dedesubt, iar 
Sheeana porni dispozitivul de ascultare ca să tragă cu urechea. Paul 
era furios. 

„Unde e Duncan? Nu mă învaţă să folosesc armele cu plasmă?” 

„Unde e Duncan?” Îmi amintesc când originalul Paul obişnuia să 
îmi solicite compania, în timp ce eu îl priveam cu tatăl său, Ducele Leto. 
Atâtea vieți şi m-am întors la asta. 

În timp ce Sheeana vorbea cu Duncan şi privea cum Paul şi Miles 
se antrenează jos, ea realiză că ideea de ghola nu păruse niciodată 
naturală unei Bene Gesserit, deşi ele manipulaseră liniile genetice atât 
de multe milenii; ele permiteau întotdeauna o naştere naturală din doi 
părinți. Ideea de inginerie genetică avea aceeaşi dezaprobare pe care o 
căpătaseră computerele după Jihadul Butlerian, tehnologia din jurul 
domeniului interzisă de edictele sale includea biotehnologia 
computerizată. Numai Bene Tleilax o practica, şi mereu negaseră că o 
fac, în timp ce Bene Gesserit folosea înmulțirea convenţională. Dar 
acum erau a doua generație de surori Bene Gesserit care se 
obişnuiseră cu folosirea tancurilor axlotl Tleilaxu pentru creşterea de 
ghola la comandă. Nu numai că produseseră cu succes propriul lor 
Duncan Idaho, dar chiar se autodepăşiseră când produseseră un 
tânăr Miles Teg. Următorul proiect păruse inevitabil, supravegheat de 
Sheeana şi grupul ei de surori renegate. Creaţia unui ghola diferit de 
orice alt proiect ghola dinaintea sa. Vor aduce înapoi la viață cel mai 

ciudat dintre atracțiile lumii vechi, vor crea un ghola al lui Paul 
Atreides. 

Paul ţipă la o lovitură a lui Miles. 

„Gata, băiete, destulă luptă corp-la-corp pentru azi, să trecem la 
armele cu plasmă de care vorbeai mai devreme.” Miles privi în sus la 
ferestra de observare, şi atât Duncan cât şi Sheeana ştiau ce spune 
fața lui. 

Reacţiile lui Paul sunt prea lente ca să supraviețuiască. Este o 
relicvă a timpurilor trecute. 

Duncan privi la Paul, şi avu sentimentul ciudat că tot ce făcea 
era urmărit de un observator necunoscut... 


Visul Mirodeniei încetă. Murmurele adunării crescură în timp ce 
aşteptau răspunsul lui Thunhun. În timp ce zgomotul conversaţiilor se 
ridica în Marea Sală, Yanima îi aruncă o privire cunoscătoare lui Thunhun, 
în timp de părăsea scena. 

Ochii ei îmi spun că ea crede că sunt încântați de demonstraţie. Dar 
vor crede adevărul din spatele a ceea ce conştiinţa lor tocmai a 
experimentat, pentru binele nostru al tuturor. 

„Ceea ce am dezvăluit este o cheie, dovada o dată pentru totdeauna că 
într-adevăr a existat un om numit Paul Atreides. Dovada din fața noastră 
este evidentă. De ce ar minţi amintirile? Mulţi au pretins că însăşi ideea de 
Kwisatz Haderach a fost un mit construit de Maeştrii Dansatori Faţă, 
întrețesută cumva în însăşi memoria noastră celulară. Ofer această 
memorie ca dovadă că Paul Atreides a existat. De ce să creezi un zeu 
decăzut de două ori? lIstorica Lege a Celei Mai Mici Probabilități 
demonstrează că ar fi absurd să creezi o asemenea poveste unde un om-zeu 
imaginar şi apoi reconstruit ca un ghola care este mai puţin decât originalul 
său. Este o poveste atât de bizară încât trebuie să fie adevărată.” 

Din mulțime se auzi o voce „Desigur că eşti la curent cu ideea Teoriei 
Degradării Ghola.” Thunhun explică faptul că Degradarea Ghola nu este o 
problemă deoarece dinamica Visului Mirodeniei este încă fixată într-un 
moment fizic adevărat din trecut. Imediat ce întrebării i se răspunse, alta 
apăru, continuând să contrazică descoperirile Visului Mirodeniei. Thunhun 
ascultă pe jumătate în timp ce privea Fereastra Căii Soarelui şi se gândea la 
faptul că era o reprezentare a tuturor calendarelor vechi, până la momentul 
creării sale. Când vocea termină, Thunhun continuă descoperirile, lăsând 
cărările de lumină din acea mare fereastră cumva să-l ajute să se 
concentreze şi să îl ghideze. 

Discursul continuă pentru ceva vreme. După revărsarea de întrebări şi 
felicitări personale, câteva ore mai târziu, Thunhun se regăsi singur în 
izolarea camerei sale. Se lăsă pe spate în scaunul unde-şi făcuse 
majoritatea cercetărilor. Ca istoric al erei care produsese Integrarea, 
Thunhun rareori era singur în aceste zile. Interesul crescând în originile 
Integrării se datora Celebrărilor Milenare. Chiar Visul Mirodeniei se putea 

face de unul singur, dar era mult mai intens să ai mai mulți visători 
reconstruind o amintire sau o scenă din trecutul antic. Yanima avea să vină 
destul de curând, împreună cu alți câţiva studenţi de la şcoala Idah- 
Mirabla. Thunhun va ajunge înapoi la memoriile Tleilaxu, acolo unde se 
aflau priorităţile sale curente. 

Memoriile Tleilaxu nu sunt istorie, sunt cheia tuturor viitorurilor noastre. 

Thunhun avea o genealogie puternică până la copiii originali ai lui 
Duncan şi Murbella, şi deşi practica ghola-ului Duncan continuase până cu 
două sute de ani înainte, şcoala Idah-Mirabla se menţinuse la progeniturile 
originare, spre deosebire de şcoala Hayt-ldaho care făcuse încrucişări cu 
următoarele ghola Duncan. Idah-Mirabla era mai mult o familie decât o 
şcoală, o relicvă păstrată de la fondatorii săi. Thunhun însuşi era unul din 
trei ghola născuţi în aceeaşi zi, deşi rareori interacționa cu cei doi „frați” 
gemeni. Ca istoric, concentrarea sa fusese mereu asupra trecutului. 
Thunhun  perfecţionase tehnica  multiplilor Visători ai  Mirodeniei 
reconstruind acelaşi moment istoric într-un mod revoluționar. Fiecare 
Visător al Mirodeniei devenea responsabil pentru firul unui singur personaj 
într-un moment trecut, şi atâta timp cât memoriile de mult decedate 
interacționau prin vis, fiecare visător menținea un contact strâns cu sinele 
desemnat. Unele momente ţintă aveau chiar Visători ai Mirodeniei auxiliari 
concentrându-se asupra comunicării inter-sine sau chiar subtexte colective. 
În acest mod puteau fi obţinute mai multe detalii interne iar scenele 
rezultau cu o rezoluție mai mare a dialogului intern şi gândurilor răzlețe 
care erau pâinea şi cuțitul istoricului. 

Gândurile lui rătăciră înapoi la un Vis al Mirodeniei pe care-l 
construise de zeci de ori înainte, la o vreme pe care o resimțea ca având o 
poezie istorică. Prezentul pălea, iar Thunhun auzi anii rulând înapoi cu un 
sunet pe care mereu îl asociase cu vântul trecând prin trestiile copilăriei lui. 
Asociaţia îi făcea plăcere şi o hrănise de-a lungul anilor, astfel că orele 
petrecute în mica sa barcă pe râul de lângă casa copilăriei lui nu se 
pierduseră vreodată. Curând nu mai era loc în conştienţa lui pentru nimic 
altceva decât Visul Mirodeniei, iar dilatarea timpului îl aduse înapoi la 
timpul de după distrugerea Rakisului originar. 

Ţinta lui era o non-navă în căutarea unui cămin... 

Sheeana ieşi din non-navă cu un sentiment de uimire şi împlinire 
când picioarele ei atinseră nisipul acestei noi lumi. Un deşert, se gîndi, deşi 
alte voci şopteau, „trebuie luat” — Îşi întoarse gîndurile către şirul de 
responsabilități ce aveau să urmeze. Nu avea nici un precedent să o 
călăuzească, doar o aderare la tradiția Bene Gesserit care trebuia să reziste 
acolo unde toate celelalte tradiţii se dezlânau. Ea era acum tradiția; ce 
fusese era un lucru, dar ce stătea înainte pentru ea şi cei care o urmau era 
altceva. 

Planeta avea cinci luni; Sheeanei îi plăcuse asta din momentul în care 
Duncan îi anunţase descoperirea planetei pe senzorii non-navei. Deja 
respinsese stabilirea permanentă pe o altă lume la care se opriseră, o lume 

mai răcoroasă în comparaţie, mult mai temperată, foarte asemănătoare cu 
Canonicatul. Porecliseră această primă lume Popasul şi această lume 
semăna şi mai mult cu Canonicatul prin faptul că nu avea lună. 

Am ales chiar să îndepărtăm acest detaliu. Prea multă romanțare pentru 
lumea de baştină a unei comunități a surorilor care a interzis chiar şi muzica. 

Sheeana avea nevoie de o lume cu cel puţin o lună. „Construim o nouă 
mitologie”, îi spusese ea lui Duncan. Popasul îşi dovedi porecla potrivită, şi 
în mai puţin de o lună se întorseseră la non-nava lor — lăsând adăpostul lor 
fără lună vidului spaţiului pliat. 

Timpul trecu. Scytale străbătea cabina sa cântărind celulele din tubul 
său anentropic. Viermii de nisip fremătau în cala convertită. Sheeana lucra 
cu surorile ei renegate în şedinţe private. Duncanul se trezi într-o noapte 
imediat după o viziune de coşmar, văzu un Dune ca o fantomă reîntoarsă, 
şi fu copleşit de sentimentul că aceasta era o provocare pe care umanitatea 
nu o putea depăşi prin simpla distrugere a unei lumi. Văzu Fremeni acolo, 
şi Muad'Dib era acolo, invitându-l, prevenindu-l. Îi spuse Sheeanei că era 
un vis oracol, dar ceea ce vedea nu era viitorul, nu era o viziune preştientă. 
Nu putuse explica mai mult. 

„Nu văd viitorul,” insistase Duncan, iar accentul lui pe acel ultim 
cuvânt fusese cumva un indiciu pentru Sheeana a ceea ce văzuse el, 
„lucrurile pur şi simplu apar în plasa preştiinței mele extinse. Nu trebuie 
privite ca viziuni ale viitorului.” Sheeana ştia că pregătirea de Mentat a lui 
Duncan îi împiedica deseori abilitatea de a fi un mistic. Sugestia ei pentru 
el veni într-un sigur cuvânt: 

„Zensunni.” 

Una din încarnările trecute ale lui Duncan fusese ca filosof Zensunni, 
un dar/glumă Tleilaxu pentru Tiran. Acel sine ieşi la iveală şi cuvintele 
începură să se formeze în mintea lui Duncan. 

„Există ceva din Dune care trăieşte şi după moartea sa. Poate o poartă 
încărcătura noastră de viermi de nisip, perle ale conştiinţei lui Leto. Poate o 
porți chiar tu, Sheeana.” Făcu o pauză, iar Sheeana îi aşteptă următoarele 
cuvinte, „Ceea ce văd sfidează temporalul, un spirit fără trup al unei lumi 
sfărâmate. Acest Spirit al Dunei hoinăreşte odată cu noi, caută o lume pe 
care s-o bântuie aşa cum noi căutăm una s-o locuim. Fără astâmpăr cum 
suntem şi noi fără astâmpăr.” Sheeana observă că avea o privire pe care în 
semi-transa sa alese să nu o ascundă. 

Priveşte în Plasa sa, văzând ce s-a prins în ea. Duncan e pescarul 
nostru. Totuşi noi pescuim un nou Dune. 

Două săptămâni după ce părăsiseră Popasul fără lună, găsiseră 
lumea cu cinci luni. Idaho îşi forțase abilitățile de a vedea în plasa sa 
oraculară, până când lumea fusese descoperită, încâlcită în țesătura sa. 
Găsise lumea acolo aşa cum găsise manual multe lucruri. Adăugase liste de 
arme, limbaje şi aptitudini achiziționate de nicăieri în arhiva computerului 
non-navei. Un detector mecanic de non-nave fusese primul proiect la care 

voia să înceapă să lucreze, imediat ce timpul şi resursele aveau să-i 
permită. 

„Leg poate vedea non-navele”, o avertizase Duncan pe Sheeana, şi ştia 
că Basharul va proteja locaţia acestei lumi cu cinci luni şi non-nava lor. 

Mare parte a planetei era deja deşert. Sheeana înconjurând non-nava 
simți primă dată că aerul era uscat şi fierbinte. Un vânt prăfos se stârni, iar 
nările ei înregistrară posibilitatea adaptării viermilor de nisip. Vântul prăfos 
aducea semnele prevestitoare ale unei furtuni de nisip, nu una foarte 
puternică, dar oricum venea dinspre o mare secată din sud. 

Se minună de această lume deşertică. Soarele planetei era cu o clasă 
uşor mai fierbinte decât fusese soarele lui Rakis. Se întoarse spre cele două 
surori care ieşiseră şi ele din navă - Sheeana luă un ecran portabil cu 
itinerare de la una din ele — lista atributelor planetei apăru electronic. „Vom 
avea sigur nevoie de distraie şi echipament pentru a construi primele 
adăposturi. De acolo vom produce restul.” Sheeana se întoarse la ecran. 
Soare mai fierbinte, iar planeta era o idee prea aproape, asta însemnând un 
an mai rapid. 

Asta ar putea iuți ciclul păstrăvilor de nisip. 

Zilele şi nopţile mai lungi erau rezultatul unei rotații planetare mai 
lente, zile de 16 ore/nopţi de 16 ore la echinocţiu. Mărimea şi masa mai 
mare a planetei aveau ca rezultat o gravitație uşor mai mare decât a lui 
Rakis. 

Această lume va produce copii cu membre puternice, dacă ne putem 
aclimatiza la căldură. 

Duncan ieşi din non-navă cu paşi vioi, „Sheeana, senzorul temporar 
meteo pe care l-am lăsat pe orbită a transmis primul flux de date. Ar trebui 
să stăm înăuntru deoarece temperaturile la prânz vor creşte mult. Curând 
va fi prea fierbinte să părăsim non-nava. De fapt, probabil va trebui să 
oprim toate sistemele care nu sunt esențiale sau ne vom coace cu toții 
înăuntru. Temperatura  învelişului navei va avea impact asupra 
regulatoarelor temperaturii aerului.” 

Primele noastre obstacole, aşa de devreme. Asta trebuie să fie planeta. 

Conştiinţa lui Thunhun reveni din Visul Mirodeniei când Sheeana 
rostea acele vorbe. Îşi aminti o altă dată, la zece ani de la prima lor sosire, 
când Sheeana gândise iar acele cuvinte. Thunhun contractă momentele, şi 
era iar pe râu, grăbindu-se spre momentul pe care-l dorea... 

„Asta trebuie să fie lumea care să ne facă din nou Fremeni.” Era vocea 
Odradei care-i vorbea Sheeanei din altă memorie. Sheeana îşi aminti ziua 
când sosiseră pe noul Dune, ziua când asolizaseră în urmă cu zece ani. Îşi 
aminti acea zi cu o claritate pe care numai o Cucernică Maică putea învăța 
să o stăpânească. Îşi dăduse seama că aceasta era planeta, şi-şi aminti o 
conversaţie interioară pe care o avusese cu Odrade despre ce să facă în 
continuare: „Atât de multe lucruri de făcut, Dar.” Sheeana se oprise înainte 
de a trezi sinele interior al Odradei în acea primă zi a sosirii. În ultimul 
timp, Sheeana permitea deseori vocilor interioare să răspundă. Soarta ei era 

să se schimbe aşa cum una singură o mai făcuse în întreaga istorie, şi 
permisese o anumită libertate celorlalte voci. Planurile fuseseră puse în 
mişcare în acea zi cu zece ani în urmă - mutarea viermilor de nisip din cală, 
stabilirea sarcinilor, construcția adăposturilor repartizate acelor surori, 
producerea  distraielor repartizate acelor surori, toate modificările 
supravegheate de Duncan. 

„Trebuie să fim Fremeni din nou.” Sheeana îi permise lui Dar să 
răspundă. Ce romantică ascunsese fosta Cucernică Maică Superioară de 
noi toți (nu la fel de bine cum ascunsese copilul mării, totuşi). Aceste valuri 
din urmă cu zece ani încă o mai mişcau pe Sheeana - Odrade chiar o 
ajutase în denumirea celor cinci luni. Ce poziție mitică în care să te afli. Mai 
mult decât şi-ar putea imagina orice artist. Cum se vor implica aceste luni 
în provocarea noastră? Denumirea lunilor fusese instinctivă. Sheeana îşi 
aminti conversaţia cu Duncan: „Aceste luni merită nume Fremene,” îi 
spusese ea într-una din rarele nopţi când toate cinci lunile erau vizibile pe 
cer. leşiseră în noaptea deşertului pentru o testare de lungă durată a noilor 
distraie cu adaptările făcute de Duncan pentru adâncurile deşertului. 
Trecuseră peste o coamă ridicată care le-ar fi permis de asemenea să vadă 
câmpul deschis — să le permită observarea progresului adaptării viermilor. 
Adoptară cel mai străvechi pas Fremen aritmic - ceea ce declanşă pentru 
Sheeana ritmuri mai adânci, dansul ei pentru Shai-Hulud. 

Cu timpul, lunile căpătară nume: L-Gaib (Lumea exterioară), L-Akrab 
(Scorpionul), L-Katib (Scriitorul), Sihaya (Primăvara deşertului), L-Sayal 
(Ploaia de nisip). Numele planetei fusese mai dificil. Arrakis, aşa cum o 
numeau anticii, fusese ea însăşi numită după cuvântul fremen araq, care 
înseamnă „sudoare”. Numele Dune începu să prindă aici, mai ales printre 
tinerele surori la trezirea celorlalte memorii. Odată ce prezenţa vechiului 
Arrakis le fusese disponibilă, numele apăruse. „Cât de fierbinte pare Dune 
față de vechiul Arrakis” sau „Dune reînvie claritatea Fremenilor în deşert”. 
Sheeana îşi amintea cum Duncan insistase să numească planeta Dune, 
datorită viziunii sale a Spiritului Dunei înaintea sosirii lor. În acea noapte 
pe culmea înaltă discutaseră rapoartele Întoarcerii Maeştrilor Dansatori 
Faţă la Vechiul Imperiu. Sheeana îi spuse că îşi căutau propriile lor lumi 
deşertice cunoscute. „Deci vor să distrugă şi acest Dune, nu-i aşa?” Duncan 
se referea la un raport care venise de la Canonicat, Murbella era ocupată 
până peste cap. Sheeana întrebase „De ce insişti să numeşti lumea aceasta 
Dune”. Duncan zâmbise privind întunericul, „Aceste luni îmi sunt martori, 
cunosc un adevăr simplu. Spiritul din viziunea mea a găsit casa pe care s-o 
bântuie: această planetă este acum Dune.” 

Visul Mirodeniei dispăru. Extenuat de evenimentele zilei şi de 
întorsăturile emoţionale care însoțeau evocarea de asemenea amintiri antice 
şi necartografiate, Thunhun îşi amintea ceva ce Yanima îi spunea mereu 
când se spetea muncind: „Mai ţii minte măcar cum să ai vise normale? Îţi 
dau un indiciu, are mult de-a face cu mersul la culcare.” 


2 


VP MAGAZIN 


William A. Mitchell SPIRITUL DUNEI 


O întâlnise pe Yanima în timpul unei tabere studenţeşti, unde mai 
mulți membri ai diferitelor Şcoli de Păstrăvărese se întâlneau pentru 
schimburi de idei. Duinain era treaz de mai multe zile, vrând să-şi 
depăşească limitele şi să aplice Visul Mirodeniei la investigația sa asupra 
istoriei. 

Visele Mirodeniei vor trebui să aştepte până mâine. 

Mai târziu în acea noapte, străzile şi pieţele Ouadrei zumzăiau de 
activitățile Celebrării Milenare. Thunhun se zvârcoli şi se agită ore întregi de 
somn fără a se odihni. Ochii i se zbăteau sub pleoapele închise, picioarele şi 
braţele îi zvâcneau. Brusc, Thunhun se trezi din coşmarul lui. Ud de 
transpirațţia fricii îşi aminti visul. 

Templul Sfintei Alia a Cuţitului. 

Stătea în piața Templului la miezul zilei, dar nu era pe Ouadra. Era pe 
Dune? Mirosul de cafea de mirodenie îl distrăsese de la scenă, cu mirosul 
de Melanj pe care-l ştia doar din amintirile sale din Visele Mirodeniei. 
Această contradicţie îl zăpăcise timp de un moment lucid în vis, iar cu 
colțul ochiului prinsese imaginea unui orb sub o glugă. Apoi zgomotul 
brusc al geamurilor sparte. Îndepărtat. Mult deasupra. Privise şi văzuse 
Fereastra Căii Soarelui spărgându-se în afară, iar corpul unei femei sărea 
prin el şi cădea spre solul de la o mie de metri mai jos. Câteva secunde 
încetinite care duraseră o eternitate privise femeia cum cade. 

Se trezise violent recunoscând femeia drept Sfânta Alia, când ea se 
zdrobea pe treptele din faţa lui. 


Capitolul 2 


Celebrarea milenară a Şcolilor de  Păstrăvărese vine la o 
vreme când GIOAD respectase maximele Economiei Integrale 
timp de 500 de ani. Faptul că GIOAD încorporează în lung şi 
în lat marea diversitate xenoculturală şi nevoile interesante 
ale universului nostru era ceva ce străbunii nu şi-ar fi putut 
imagina. Proto-economia arhaică, cum erau capitalismul şi 
comunismul, erau încă prezente pe vremea CHOAM, 
încercând să țină în echilibru şi sub control puterea pe care o 
aveau. Având baza în Economia Integrală, GIOAD nu mai 
este legată de chestiunile politicii. Fără un astfel de sistem, 
ne-am extinde până la o masă critică ce ar însemna 
distrugerea noastră mutuală. Ne  cedăm puterea 
necondiționat, aşa că succesul nostru este succesul 
universului: măsurat în procese, nu în scopuri. 

- filosofie progresivă GIOAD — 

Adunarea directorilor GIOAD! nu era planificată pentru încă trei 
semicicluri, astfel că trebuise stabilită de la distanță în unanimitate o 
întâlnire de urgență extraordinară. Directoratul Ghildei Ixiene Omni 
Asimilatoare existase cu acest nume de câteva milenii. Edictele pe care 
fuseseră codate alianțele Ghildei Ixiene, totuşi, mergeau milenii în urmă 
până în vremea Zeului Tiran, iar precedentul cooperării şi conspirației 
Ghildei Ixiene puteau fi găsite în povestirile mitice ale lui Muad'Dib. 
Directorii GIOAD includeau reprezentanţi din enclavele Ghildelor majore ca 
şi tehnocraţi Ixieni de mare vizibilitate, teoreticieni cybimech şi 
parlamentari integral economişti. 

Yeshika Ampre fusese împăratul tehnocrat al Ixului şi era rolul ei să 
înceapă şedinţa GIOAD. Produsă prin Şcoala Noree-Ampre din acelaşi 
proces de înmulțire care o produsese pe Hwi Noree, Yeshika şi geamăna ei 
Yanima reprezentau un stil de înmulțire Noree-Ampre care punea accent pe 
renunțarea la vechea tendință de favorizare a genului masculin în creația 
tehnologică. Hwi Noree, care se măritase cu Zeul Tiran însuşi, începuse să 
simbolizeze ideea că impulsul masculin de creaţie era deseori externalizat şi 
aproape niciodată nu avea grația creaţiei biologice. Şcoala Noree-Ampre 
accentua că femelele Ixiene aveau o înțelegere intrinsecă a favorizării 
biologice, iar tehnologia creată de Şcoala lor nu era dependentă de 
depăşirea de către masculi a impulsului creator. Întrucât femelele 
continuaseră cândva specia, maşinile lor nu au nevoie să reflecte o astfel de 
reacție negândită, se pronunțau teoreticienii cybimech. Yeshika reflecta la 
aceste roluri în timp ce se apropia de mica navetă orbită-suprafață care 
avea să o transporte la sala parlamentului. 

Deşi se putea participa la întâlniri de la distanţă prin holo-imagine, o 
tradiție a prezenței fizice a directorilor asigura un nivel înalt de atenţie şi 
importanță pe care îl cereau toate întâlnirile GIOAD. Yeshika intră în 
atmosfera lui Ix de la reşedinţa ei de pe Inelul artificial, dând ocol lui Ix pe 
orbită. Zona rezidențială Ixiană aducea mult cu arhitectura tehnologică pe 
care o introduseseră pe vechiul Gammu, cunoscut în mitologie drept Giedi 
Prime. Poveştile lumii Baronului Harkonnen marcaseră acea lume drept o 
realizare tehnologică scăpată de sub control. Suprafața lui Ix era 
încapsulată într-un înveliş, o armură a tehno-civilizației lor, pentru care 
Ixienii fuseseră mereu cunoscuți şi temuti. Yeshika îşi reaminti crezul Ixian: 
Nu există nimic ce nu poate fi îmbunătățit. 

În zilele Vechiului Imperiu fuseseră ţinuţi sub control, dar Ixienii 
trecuseră printr-o Renaştere în timpul Zeului Tiran. Faptul că miturile 
vorbeau despre maşinile lor drept amuzamente pentru Zeul Tiran, ca şi 
ghola ai Tleilaxu, şi toleranța Sa pentru acestea, permiseseră Ixienilor să 
înflorească. 

Cu adevărat am transformat Tehnologia în Artă. 


1 Guild Ixian Omni Asymulant Directorship 

Yeshika cobora spre oraşul Richese, numit în onoarea lumii 
industriale sacrificate, distrusă în timpul băii de sânge a Întoarcerii. 
Richese era un simbol al vremurilor Economiei Integrale. Oraşul nu mai 
consta în spire de plastoţel care puteau fi comparate numai cu rigurozitatea 
comună în timpul Dispersiei. Anii Integrării fuseseră martorii redefinirii 
conceptelor fundamentale în arhitectură. Descentralizate, sistemele urbane 
Ixiene erau aranjate pe toată planeta într-o ecuaţie de funcționalitate, 
estetică şi metamorfoză ce putea fi comparată doar cu geometria non- 
Euclidiană. Această estetică bizară devenise comună Ixienilor - dar era 
aceeaşi ciudățenie ce-i ţinea pe cei din afară departe de Ix. Înnebuniţi 
vizual, vizitatorii nu reuşeau să se relaționeze cu un asemenea contrast de 
spaţiu şi materie fără ancorare în sol. Ixienii înşişi găseau alte lumi la fel de 
neplăcute, cu efectele claustrofobiei reduse de implanturi, atunci când 
părăseau Ix. 

Yeshika trecu prin portal pe transportorul către Biro-palatul 
Richesian. Trecu pe lângă mai mulți Ghildari în tancurile lor de melanj 
aflate la intrarea în clădire. 

Am fost mereu tovarăşii perfecţi ai Ghildarilor. Pentru a plia spaţiul şi 
timpul ei şi-au schimbat imaginea statică de „uman”, în acelaşi fel cum am 
făcut-o noi cu implanturile. Am fost primii care ne-am Integrat cu mediul 
nostru; ne-am transformat dependența noastră de dispozitive într-o filosofie 
a îmbunătățirii. 

Directorii erau pregătiți pentru momentul sosirii ei. Yashika începu în 
stilul de adresare întortocheat ce era practica pe Ix; o gramatică formală 
guvernată de un calcul lingvistic care era cel mai potrivit pentru descrieri 
tehnice. 

Nu e o lingură pentru orice gură. 

Ea avansă apoi spre criza în curs: „Nu trebuie să subapreciez poziția 
rolurilor noastre situaționale. Verificarea Celor cu Multe Fețe drept o 
transformare epidemică a Maeştrilor Dansatori Faţă este evidentă din toate 
rapoartele. Ce raport Individual este necesar să fie discutat?” 

Eahrch vorbi primul, cu corpul său mutant de SintMelanj, după 
tradiția Şcolii El-Edrich, agitându-se în tancul lui de melanj. „Cei cu Multe 
Fete văd Spiritul Dunei, totuşi nu sunt mai aproape decât noi de a 
descoperi dacă planeta a existat vreodată. Toate istoriile arată că nu a 
existat vreodată o a doua Dune. Totuşi asta e ceea ce caută ei.” 

Almek, un pliator de spaţiu cibernetic, se foi în timp ce vorbea Eahrch, 
dar nu spuse nimic. Eahrch avea rădăcini adânci ca descendent al 
Edricilor, care îl cunoscuseră pe Muad'Dib, în vremurile când navigatorii 
Ghildei erau apreciați după nivelul de specificitate hiperspațială. Almek, 
totuşi, era un adevărat produs al Integrării, care plia spaţiul cu ajutorul 
maşinilor Ixiene interne. Era dintr-o şcoală al cărei motto era: Uitată fie 
Istoria. 

Almek interveni cu fraza lui standard, „Vremea Mirodeniei a trecut, 
acum pliem spaţiul cu biomecanice. Scopul nostru ar trebui să fie să 

continuăm pe calea pe care am început acum peste o mie de ani, vorbesc de 
schimbarea totală a edictelor Jihadului Butlerian.” Almek vorbi de 
implanturile de pliere a spaţiului, care nu numai că puteau gândi, dar erau 
chiar capabile să viseze transa mirodeniei care permitea posibilitățile plierii 
spațiului. 

Edrich nu se putu abţine: „Găseşte Spiritul Dunei şi Adevărata 
Mirodenie, iar vechile căi se vor întoarce.” 

Yeshika detectă interacțiunea lor şi interveni, „Trebuie să ne permitem 
lăsarea deoparte a ambițiilor enclavelor sau ansamblului Ixian şi să 
acționăm ca unul singur în această chestiune.” Yeshika îi făcu semn lui Nro 
Pathay, în timp ce continuă - „pentru acest motiv ar trebui să continuăm 
conform algoritmilor generalişti.” Nro făcu o grimasă la cererea ei. Yeshika 
intenționat exclusese algoritmii lui extremişti, care deseori operau în afara 
limitelor economiei integrale. Algoritmii generalişti oferiseră pentru Ix şi 
Ghildă o alternativă la politică în integrare, dar asiguraseră locul GIOAD în 
economia universului. Algoritmii extremişti, pe care îi teoretizaseră Nro 
Pathay şi linia sa, căutau să folosească resursele la îndemâna GIOAD 
pentru a schimba natura Integrării într-o manieră politico-militară. Unii îi 
vedeau drept naționalişti Ixieni ce aveau ca scop un nou Imperiu, în ciuda 
tuturor calculelor care dovedeau lipsa de stabilitate reală în toate imperiile. 

Înainte ca el să apuce să-şi anunţe obiecția, Yeshika adăugă, „Nu am 
vrea să stricăm stabilitatea de care GIOAD are nevoie ca să continuie 
aducerea noilor lumi pe calea integrării. Intenţiile noastre ar trebui să 
continuie aşa cum au făcut-o mereu, în special în păstrarea cunoaşterii 
noastre în Calea Sheeanei şi Spiritul Dunei de la Maeştrii Dansatori Faţă. 

Drumul vostru duce spre ruina noastră a tuturora. 

Yeshika continuă, „Locul unde se află Spiritul Dunei şi rezultatul 
acelei faze în istoria noastră sunt necunoscute chiar celor de rangul nostru. 
Istoria străveche spune că Jytho Ampre, strămoşul meu, ajutat de 
Duncanul şi revelaţiile sale au pliat Spiritul Dunei în afara spaţiului nostru, 
cu ajutorul unei schimbări de fază codată, plasând planeta şi lunile sale 
pentru totdeauna în afara universului nostru. Soarta finală a Sheeanei, a 
lui Duncan şi Scytale nu a fost vreodată cunoscută.” 

Nro Pathay alese acest moment pentru a lovi, „Ca delegat Ixian, am 
participat la o lectură fascinantă în timpul Celebrării Milenare pe Ouadra, 
chiar pe acest subiect. Mulţi din cei adunaţi au manifestat un interes 
excepţional în viziunile pe care sora dumneavoastră Yanima le oferă 
universului prin ale ei Vise ale Mirodeniei. Unii vorbesc despre faptul că 
adevărul despre ghola Paul şi soarta Sheeanei par să nu fie cunoscute. Mă 
întreb cum privesc Maeştrii Dansatori Faţă toate acestea.” 

Faptul că Yanima alesese o viață academică îşi găsea deseori loc în 
criticile la adresa conducerii Yeshikăi ca Împărat Tehnocrat al ixului. 
Interesul Yanimei în istoria străveche era ceva ce nu o preocupase niciodată 
pe Yeshika. 

Istoria păruse mereu mai mult ca un fetiş, dar Yanima nu o văzuse 
niciodată astfel. Dacă Yanima ar fi văzut asta, ar fi stat aici în Consiliul Ixian. 
Pe Ix totul era fetiş. 

Yeshika îi răspunse calm lui Nro, „Maeştrii Dansatori Faţă nu sunt 
singura noastră preocupare. Implicarea Celor cu Multe Fețe pare să 
cântărească mai mult decât chiar deranjul lor benign.” 

Nro răbufni, „Am putea face calculele pentru a prezice câți din 
milionul prezent pe Ouadra erau de fapt spioni ai Maeştrilor Dansatori 
Față? Nu ar servi mai bine intereselor noastre să oferim Maeştrilor 
Dansatori Față cheia de criptare pentru Spiritul Dunei? Nu ne-am putea 
alia cu un inamic pentru a respinge un altul care este cu mult mai mare?” 

Recunoaşte că este colaboraționist? Trebuie supravegheat continuu | 

Yeshika se calmă şi adăugă, „Soluţia voastră este notată, totuşi 
consiliul are nevoie de funcțiunile voastre ca generalist. După cum ştiţi, 
cercetarea noastră inițială şi proiecția confirmă, cu o probabilitate de 88 la 
sută, că Sheeana împărtăşea visul Zeului Tiran de a deveni vierme de nisip, 
o probabilitate de 31 la sută că ea a transformat şi pe mai multe din 
surorile ei renegate. Analiza noastră finală pe care am compilat-o personal, 
şi este probabil cea mai şocantă: o posibilitate de 19 la sută că Sheeana 
însăşi, ca vierme de nisip, este încă în viață astăzi pe Spiritul Dunei, 
ascunsă față de universul nostru. Întrebarea nu ar trebui să fie dacă ar 
trebui să informăm Maeştrii Dansatori Față despre prezența ei, ci mai 
degrabă ar trebui să ne întrebăm ce a plănuit ea pentru ei, şi pentru noi 
toți, în ultimii 2000 de ani?” 


Capitolul 3 


Să descrii transformarea Bene Tleilaxu sfidează limitele cunoaşterii 
unei ființe individuale. Străvechiul sistem de castă a produs stăpânii 
şi sclavii săi. Totuşi, când sclavii hibrizi şi-au perfecționat dansul 
feței de-a lungul mileniilor, au evoluat în ceva foarte diferit şi 
neaşteptat. Tot aşa cum Scytale s-a transformat în iterații succesive 
din Dansator-Faţță în Mastif, aşa şi aceşti Maeştri Dansatori Faţă 
transcend rolul pe care li l-au dat Vechii Maeştri. Care a fost 
rezultatul final: Cei Cu Multe Fete. Mulţi ar vrea să îi abordeze pe 
Cei Cu Multe Feţe, aşa cum ai aborda un străin când vizitezi o țară 
nouă, şi să-i întrebe, „Cum ai ajuns să fii astfel?” Poţi întreba o molie 
cum s-a schimbat din omidă? Răspunsul este uitat în cocon. lar 
coaja goală este singurul martor al faptului. 

- din Şcoala Chani-Tej — 


Yanima împreună cu jumătate de duzină de visători ai mirodeniei intră 
în camera lui Thunhun din sala istorică a Ouadrei. Planeta fusese cândva 

lăcaşul primelor comunități combinate ale Surorilor Bene Gesserit şi 
Onoratelor Matre în timpul Întoarcerii, cu peste 1000 de ani în urmă. Acum 
era o planetă a Şcolii Păstrăvăreselor, cu numeroase colegii în tot universul. 
Idah-Mirabla luaseră actuala mare sală Bene Gesserit întrucât îşi 
identificau originile până la Murbella, una dintr-o duzină de icoane ale 
Integrării care dovedise cuvântul „umanitate” ca nemaifiind o includere 
colectivă a miriadelor de ființe ale universului. 

„Ce faci singur?” 

„Mă pregătesc pentru reconstrucția Tleilaxu.” Thunhun nu se întoarse 
spre ele, făcu o pauză şi apoi întrebă, „Cum a fost primită Imprimarea 
socio-temporală?” 

„Raportul consistoriului de acum câteva momente a fost că Paul a fost 
un mit construit de Maeştrii Dansatori Față acum câteva sute de ani în 
conjuncție cu planurile lor de transformare pentru a deveni Cei Cu Multe 
Fete.” 

„De ce or reveni oamenii mereu la teoriile conspirației?” Thunhun 
rămase tăcut câteva momente. 

Nimeni nu planifică greşeli ca Paul, sau ar construi vreodată o poveste 
la incidentul ghola Paul. Şi nimeni, nici măcar Maeştrii, nu-şi planifică propria 
evolutie. 

Thunhun spuse următoarea frază cu voce tare, „Lucrurile pur şi 
simplu se întâmplă.” Yanima şi colegele ei Visătoare ale Mirodeniei se 
aşezaseră confortabil prin cameră. 

„Ar trebui să începem, unele din noi avem şi alte lucruri de făcut în 
afară de a bălmăji prin trecut.” 

Începură. Thunhun ghidă momentul pe măsură ce preştiința se plia. 
Când visul începu să se focalizeze, apăru Scytale... 


Era la câțiva ani după timpul țintă, iar Scytale supraveghea 
cuvele axlotl. Acum zece ani era captiv al non-navei cu Duncan Idaho. 
După distrugerea Bene Tleilax de către Onoratele Matre, Scytale 
fusese singurul supraviețuitor al elitei acelei societăți. 

Cât de asemănători cu un stup am devenit — Calea noastră a făcut 
asta necesar. Maeştri Tleilaxu, Dansatori față, cuvele axlotl — Acum, un 
stup ca niciun altul se întoarce din Dispersie. 


Era vocea lui Scytale. 
Thunhun făcu timpul să sară înainte cu un gest peristaltic, spre 
timpul țintă, după ce maeştrii Tleilaxu abia ieşiseră din tubul anentropic al 
lui Scytale... 


Scytale stătea în fața Maeştrilor Tleilaxu reanimați. Tiparele lor 
fuseseră trezite după vechile metode, readucându-le istoria şi 
amintirile. Oricum, scopul acestei întâlniri era să pună la curent 
consiliul cu ce se întâmplase de la distrugerea lor. 


VP MAGAZIN 


William A. Mitchell SPIRITUL DUNEI 


Distrugerea de către Onoratele Matre va fi nimic față de cele cu 
care ne confruntăm acum. Suntem puşi în fața extincției noastre de 
mâna propriei noastre creații. 

Adunarea avea un ritual al ei; o familiaritate adusă de milenii de 
repetare. Fiecare membru al consiliului experimentase mii de morți şi 
renaşteri, dar niciodată nu pieriseră toți deodată. 

Dacă nu era tubul anentropic, care a păstrat toate datele 
genetice vitale, am fi fost pierduţi, iar eu aş fi ultimul. 

Totuşi, evenimentul părea obişnuit şi de rutină, rolul fiecărui 
Maestru reanimat începând la momentul său ca şi cum ar fi fost pre- 
programat să se desfăşoare la momentul respectiv. 

„Sheeana este prima noastră grijă”, se lansă Scytale pe itinerarul 
său, „ea este în legătură cu conştiinţa Împăratului Zeu ce se găseşte 
în fiecare vierme de nisip.” 

Nuahul vorbi primul, „Ne dăm seama că darul femeii powindah 
este de la Împăratul Zeu însuşi, de ce ar fi ea o grijă a noastră? De 
când i-am dat celulele lui Muad'Dib iar ea ne-a dat această lună în 
schimb, afacerile noastre au fost standard aşa cum au fost cu Bene 
Gesserit în ultimul secol. Care e preocuparea ta?” 

Faţa lui Scytale se schimonosi şi spuse, „Am fost prizonierul lor 
şi, credeți-mă, plănuieşte ceva. Trebuie s-o supraveghem pe această 
cățea powindah. Trebuie să acționăm cu precauţie.” 

Xiatl oferi un compromis, „Propun să avem un ghola crescut din 
celulele pe care le-ai luat de la ea, Scytale, apoi putem trece la 
testarea psiho-biotică şi titrarea trăsăturilor axlotl.” Scytale oftă în 
semn de acceptare. Era adevărat că puteau afla motivele ei şi să 
studieze reacțiile ei ca ghola, dar nu aveau destul timp. 

Orice ar avea de gând Sheeana, trebuie să fie deja în fazele 
avansate ale oricărui plan pe care îl execută. 

Scytale inspiră din nou înainte de a continua cu agenda sa. 

„Aşa cum ştiţi cu toţii, în absența voastră cel mai nou ghola 
Duncan a depăşit orice aşteptări: Cel Care L-a Cunoscut Pe Zeu a 
dobândit multivieți similare cu ale noastre. A arătat rezistență la 
limbajul fluierat pe care l-am codat în el.” 

Atlelell, care dezvoltase ideea originală a consiliului multivieţi cu 
5000 de ani în urmă, ceru atenţie, „Propun să alocăm un număr de 
dansatori-față să înceapă o matrice de înmulţire multivieți pentru un 
program viitor.” 

Nuahul răspunse după ce observă grimasa lui Scytale, „Se pare 
că Mastif Scytale şi-a pierdut din încrederea Bene Tleilaxu în timpul 
petrecut printre powindah. Uiţi, Mastif Scytale, că Tleilaxu a fost 
clădit pe răbdare, anticipare şi inițiativă?” 

„Nu uit, dar Mastif Nuahul nu cunoaşte vechiul adagiu, Fă 
planuri când duşmanul e treaz, Acţionează când duşmanul doarme”? 

Ai vrea să fim prinşi într-un proiect de cercetare când duşmanii noştri 
lovesc?” 

„Fără supărare, Mastif Scytale, doar observam că putem acţiona 
şi planifica.” 

Scytale aprobă dând din cap şi continuă cu a treia chestiune, „În 
fine, avem un alt rezultat neaşteptat de la ghola Teg. Sper că acei din 
dumneavoastră care nu sunt implicați în această cercetare au revăzut 
datele trimise despre îmbunătățirile extraordinare aduse de proba-T.” 

Mai mulți Mastif şoptiră între ei fiind interesați, dar Xiatl se 
repezi cu răspunsul, „Am adaptat deja mai multe din cuvele axlotl 
excelgro cu o modificare a probei-T. Astfel modificată, continuăm să 
maximizăm produsul cuvelor noastre axlotl. Primii dansatori-față din 
această tehnologie s-au născut azi iar rezultatele sunt aşa cum v-aţi fi 
aşteptat. Aceşti hibrizi sunt mai rapizi şi mai puternici ca oricând, şi 
am reuşit să avem un control mai mare asupra limitelor specializării 
şi vieții maxime, înainte de înmulțire. Trimit primul lot la suprafață 
pentru a continua munca la Sfântul Sietch.” 

Ne aşteaptă extincția atât de curând după renaştere, iar ei se 
gândesc la ghola şi hibrizi. 

Scytale încheie, „Tineţi minte, frații mei, nu e de ajuns să fim 
mulțumiți cu rezultatele activității noastre. Pentru mijloacele devenirii 
noastre a existat întotdeauna ceea ce a definit Calea Tleilaxu.” 

Iar aici descoperim sfârşitul a ceea ce înseamnă a fi Tleilaxu... 


Yanima ieşi prima, şi aşteptă ca şi ceilalți să se întoarcă din vis. Când 
se întorseseră toţi, celelalte Visătoare ale Mirodeniei îşi luară rămas bun şi 
părăsiră camera lui Thunhun. Yanima reflectă la iuțeala şi tăcerea cu care 
plecaseră. 

Niciodată nu e mare lucru de spus după un Vis al Mirodenii. 
Retrăirea ne vorbeşte nouă, şi elimină nevoia de reflecţie. 

Yanima le privise pe celelalte în momentele de final ale Visului 
Mirodeniei. Îl privise pe Thunhun când începuse să iasă. Se întâlniseră 
pentru că aveau un interes comun în trecut. Într-o vreme a împărtăşirii 
gândurilor, conceptul de ceea ce a fost înainte. 

Thunhun le urmări cu privirea cum ieşeau şi spuse, „Ştii, Yanima, 
optzeci la sută din toți Visătorii Mirodeniei sunt femei, are legătură cu 
genele Sionei.” Schimbă apoi subiectul, „Imprimarea socio-temporală este 
disponibilă tuturor Şcolilor Păstrăvăreselor, şi tot se îndoiesc de importanţa 
ER” 

„Cum ar putea să gândească altfel, Scytale însuşi discutase 
reanimarea lui Paul.” 

„Ştii discuţiile, degradarea memoriei esențiale ghola, codarea 
mnemonică celulară, să mai continui? De doi ani suntem sub amenințare 
reală din partea Celor Cu Multe Feţe, totuşi şcolile rivale continuă să creeze 
inamici falşi. Conspiraţionismul lor amână acțiunea cu cercetarea.” 

„Care era planul lui Scytale?” 

„Nu am prins prea mult din el încă, mintea lui condiționată Tleilaxu, 
ascunde planul chiar şi față de sine însuşi. Bene Tleilaxu din acea vreme 
duseseră chestiunea filosofică a limbajului la ultimul nivel literal. 
Traduseseră limbajul drept cod, adică ceea ce stă între modul în care sunt 
lucrurile, cum par ele şi căile ascunse.” 

„Căile neştiute,” adăugă Yanima. „Nouă ni se pare simplu, dar la acea 
vreme era revoluționar. Doar că nu cred că fuseseră mai revoluționari decât 
Bene Gesserit sau Tiranul însuşi.” 

Thunhun se ridică din scaunul său şi merse la o fereastră ce dădea 
spre apusul Ouadrei. „Simţul practic al Tleilaxu este dezvăluit în nevoia lor 
constantă de a fi literali, prin punerea bazei teoriilor lor în practică.” 

„Erau materialiştii supremi.” 

„Exact motivul pentru care erau specialişti în corp: aveau abilitatea de 
a crea Dansatori Faţă care îşi schimbau forma şi reanimau morții ca ghola 
în cuve axlotl. Codul suprem este unul cu baza în înşişi corpurile biologice: 
codul genetic. Secretul îndelung păstrat al bene Tleilaxu este egalarea ființei 
limbajului cu ADN-ul, codul genetic pe care ei îl numesc Limbajul lui 
Dumnezeu.” 

Yanima întrerupse, „Asta era intenţia lui Scytale? Suntem cu toții 
născuţi din cuve axlotl, Thunhun, cum poate asta să fie un indiciu privind 
intenţiile lui? Cum ne duce orice din astea mai aproape de Cei Cu Multe 
Fete?” 

Thunhun se întoarse de la fereastră să o privească pe Yanima. 

„Ce ştim noi despre originile vechilor Tleilaxu? S-au zămislit ei înşişi 
pe o cale care translatează propriul lor cod genetic de-a lungul liniilor 
credințelor lor Zensunni ce se întind în urmă cu zeci de milenii. Au 
perfecționat chiar codarea de pauze în secvența lor genetică ce în original 
nu ar fi avut pauze. Aceste pauze au descentralizat ideea de ADN identic în 
întregul organism. Nu vezi, a fost un truc Zensunni, doar întreaga ființă are 
un cod genetic complet, nici un singur string ADN nu este complet. 
Persoana este atât goală cât şi plină. Pauzele constituie ascunderea din 
partea Bene Tleilaxu a motivelor lor finale, astfel încât nici chiar Bene 
Gesserit nu au fost vreodată în stare să descifreze intențiile şi motivele Bene 
Tleilaxu, cu atât mai mult să treacă peste ideea de înmulţire.” 

„Deci spui că Cei Cu Multe Feţe erau în afara controlului stăpânilor lor 
originali Tleilaxu.” 

„Absolut. Cred că erau chiar în afara controlului Maeştrilor Dansatori 
Faţă. Din cercetările mele cu memoriile Duncan, el a fost primul în contact 
cu doi Maeştri Dansatori Faţă, Marty şi Daniel. Urmează firele de acolo şi 
vei descoperi că Cei Cu Multe Feţe i-au luat chiar pe Maeştrii Dansatori 
Faţă prin surprindere. Sper doar să fim în stare să descifrăm secretul lor 
înainte de a fi prea târziu.” 

Yanima adăugă o notă solemnă, „Rapoarte de la o şcoală Teg-Chiani 
din exterior spun că pierdem trei lumi pe zi la margine. Cu fiecare lume pe 

care o pierdem, Cei Cu Multe Feţe au o nouă biomasă pentru extindere 
ulterioară.” 

„Extindere geometrică,” calculă Thunhun, pe măsură ce Cei Cu Multe 
Feţe consumă mai multe lumi, expansiunea lor creşte în viteză şi în mai 
multe direcţii. Cu o mie de ani mai devreme, Onoratele Matre au fugit din 
fața Maeştrilor Dansatori Faţă, spre Vechiul Imperiu. Întoarcerea lor şi 
Integrarea noastră s-au bazat pe reacţiile Maeştrilor Dansatori Față 
conducându-ne prin evoluţie. Cine ştia că Maegştrii Dansatori Față au de a 
face cu o revoluție similară chiar din interiorul propriei lor civilizații străine? 
Rezistenţa față de orice memorii reconstruite despre Maeştrii Dansatori 
Faţă, sau ghola Paul, din partea celorlalte Şcoli ale Păstrăvăreselor vine din 
faptul că nu a mai fost întâlnit vreun Maestru Dansator Faţă de o mie de 
ani încoace.” 

Teoriile defectelor memoriei celulare au apărut ca explicaţie 
psihologică la acest mister vechi de secole: De ce există amintiri despre 
aceşti Maeştri dacă nu a fost întâlnit vreunul? 

Thunhun ştia că au existat. Mai mult de atât, ştia că trebuie să intre 
în contact cu un Maestru Dansator Față pentru a afla ce ştiau ei. Asta ar fi 
fost mai imposibil decât găsirea Spiritului Dunei însăşi, o lume care el ştia 
că a existat. În ciuda tuturor memoriilor reconstruite despre Spiritul Dunei, 
lumea nu fusese vreodată găsită în universul cunoscut, explicată imediat de 
Şcoli ca fiind psihoză a degradării ghola. Thunhun jură pe Plasa lui Duncan 
că va dovedi cât greşesc aceste teorii. 


Capitolul 4 


În orice ecosistem există o stratificare a formelor de viaţă a 
cărorsingură menire este de a asigura baza pentru forme de viață 
mai înalte. Dacă s-ar dezvălui omenirii că din punct de vedere 
cultural suntem la fel de neinsemnați ca bacteriile în ochii 
formelor de viață mai evoluate, s-ar provoca o nelinişte 
existențială şi isterie cum istoria n-a mai cunoscut. Dacă ar fi 
fost altfel, dacă Poteca de Aur a Tiranului Zeu ar fi fost pusă în 
mişcare perpetuă fără nevoia de intervenție ulterioară, nu ar fi 
fost nevoie de rasa de viermi de nisip a Sheeanei, nici de Maeștrii 
Dansatori Față. Tresărim la acest gând, dar chiar şi ei sunt doar 
paşi spre un nou nivel al existenței. Dacă am privi destul de 
profund am găsi toate progresele ca fiind doar blocuri de 
construcție pentru orice va fi să vină. 

- Vechiul Codex NeoTleilaxu 


Duncan îi putea vedea privind din viitor. Întâi Maeştrii Dansatori Faţă 
Marty şi Daniel, acum aceşti Visători ai Mirodeniei, Yanima şi Thunhun. 

Nu-mi dau seama de unde privesc; sunt atât de diferiți fată de noi. 
Şcolile Păstrăvăreselor! Privesc înapoi exact spre acest moment crucial. 

Îşi dădu seama că tânărul ghola Paul stătea în faţa lui, distrăgând 
privirea interioară a lui Duncan de la Plasa sa. Timpul trecuse pe lângă el, 
exercițiile prana-bindu de dimineaţă ale lui Paul cu Rebecca se terminaseră 
iar acum urma să se antreneze cu Duncan în aptitudini de Mentat. 

Când te-am întâlnit prima oară, Paul? 

Când Duncan îl văzuse pe Paul prima dată fusese o experienţă greu 
de explicat şi cu atât mai mult de împărtăşit. În fața lui stătea Paul ghola, 
la aceeaşi vârstă la care îl cunoscuse când îl antrena ca şef maestru de 
scrimă al lui Leto Atreides. Acestea erau amintirile originale experimentate 
prima dată de un bărbat numit Idaho. Aceste amintiri fuseseră baza pentru 
toți ghola Duncan de-a lungul secolelor. 

Duncan decise să transforme asta într-un tip diferit de lecţie. 

(Încearcă să reconstruieşti acest detaliu, voyeur din viitor !) „Ştii 
despre Celelalte Memorii, nu-i aşa, Paul?” 

„Sigur, ceea ce m-a învățat Sheeana. Când celălalt eu a fost Trezit de 
mirodenie, mi-a permis să am acces la memorii ancestrale multiple,” Paul 
ezită, ca şi cum ar fi vrut să nu mai spună nimic; apoi izbucni, „Voi trece 
prin Agonia Mirodeniei?” 

„Nu-ţi face griji de asta acum, Paul, nu-ţi face griji că vei deveni 
Muad'Dib.” 

„Era frumoasă luna lui Dune cel distrus? Uneori vreau acele amintiri 
înapoi doar ca să ştiu de ce am ales şoarecele umbră.” 

Vede şoarecele umbră? Acum ! Zensunni. 

„Sentimentul de deja-vu pentru cineva cu memorii din vieți multiple la 
dispoziția sa pare fără importanţă. Totuşi iată-ne, Paul, maestru de scrimă 
şi elev, Duncan şi Paul, aşa cum eram cu ani în urmă.” 

Pe toți Zeii, a fost cu 7000 de ani în urmă. 

Duncan se gândi la ciudăţenia pe care o prezenta acest deja-vu: un 
sentiment inimaginabil care transcede permutațţii ale existenței, pentru a 
ajunge aici la el în acest moment dat. Se uită la Paul. 

Este adevăr în acest sentiment. 

Băiatul Paul continuă să privească, şi răspunse tăcerii lui Duncan cu 
zâmbetul simplu pe care un elev îl acordă profesorului pe care îl respectă, 
dar nu îl prea înţelege. 

Cândva mai târziu Duncan era singur, Paul trimis la lecţiile sale cu 
una din surorile Sheeanei. 

Ce ne-ai făcut, Leto, Vierme bătrân? 

Duncan şi-l amintea pe Tiran într-un mod pe care nimeni altul nu şi-l 
putea măcar imagina. 

Zeilor, şi cum îl cunoşteam ! De câte ori venise pentru prima dată în 
întuneric înaintea lui Leto? De câte ori îl testase Leto? De câte ori murise de 
mâna lui Leto? Mă numea unul din Duncanii lui ! Unul dintr-o serie de 
mine. 

Acum Tiranul pare să fie unul dintre mulți alții. 

Un vierme, dar îl cunoşteam din punctul de vedere al multor vieți. 

Duncan şi-l aminti pe Leto menţionând ceva despre viermii care aveau 
să vină după moartea sa. „Mai mulți Ganglioni ! Şi conştienţi !” spusese cu 
vocea sa de bas. Transformarea în vierme avusese efecte stranii asupra 
laringelui lui Leto. Duncan îşi imagina că tonurile sale jose puteau fi auzite 
reverberând sub nisip dacă Leto voia asta. 

Sheeana e în contact cu această inteligență. Din prima zi când a 
invocat viermii. 

Sheeana petrecuse mai mult timp în deşert zilele acestea. 

„În pregătire” spunea ea. În pregătire pentru ce? Duncan îşi amintea o 
discuţie pe care o avusese cu Sheeana despre Tiran. De ce alelese să-i 
explice deodată ceea ce era evident: „Prin unirea cu viermele, Leto le-a 
extins conştiinţa referitor la noi. Beneficiem de melanj atât direct cât şi 
indirect, e atât de uşor de văzut, Duncan.” 

„Dar în acest caz, care este relaţia dintre om şi vierme?” 

„Ah, Mentatul iese în față pentru această întrebare; dar calculul e 
prea rapid. Încearcă dansul data viitoare, Duncan.” Melanjul nu extinsese 
niciodată conştiinţa pe termen lung - doar ne aducea mai aproape de tipul 
de existență pe care o avuseseră mereu viermii de nisip. Acum că Leto a 
adus posibilitatea unei uniri mai strânse a Viermelui de nisip şi a Omului, 
Sheeana speră să încheie acest plan cu o ultimă procedură calculată. 
Simbioza. 

Cu toată ființa vreau să scap din această situație nebunească. Să mă 
întorc la Murbella mea. 

Teg intră în cameră, întrerupând gândurile lui Duncan. 

„Duncan Idaho, mereu un pion, chiar şi al propriilor sale gânduri” 
zâmbi Teg, în timp ce-i dădea lui Duncan o vidcarte. 

„Ce e asta?” 

„Raport de la Sheeana. Scytale pune la cale ceva în adâncurile 
deşertului.” Duncan se uită pe raportul ecologic din deşertul ecuatorial ca şi 
din marea dunelor sudică. Sheeana raporta că păstrăvii de nisip erau 
abundenți şi mulți dintre viermii mici păreau să crească destul de mari. 

Duncan întoarse conversaţia spre Paul. 

„Cum merge antrenamentul cu arme al lui Paul?” 

„Încet. E un model învechit, ştii. Asemănător cu tine când te-am 
antrenat eu.” 

Vrea să spună că dacă eu am reuşit, va reuşi şi Paul. Mă asigură că 
antrenamentul nostru nu e în van. 

Teg, Rebecca, Sheeana şi Duncan însuşi conduceau antrenamentul 
lui Paul. În timp ce Teg îl antrena în tradiția Atreides ca maestru în arme, 
iar Rebecca îl antrena în tradiția Bene Gesserit, Sheeana rezervase un tip 
special de antrenament pentru ea însăşi şi Duncan. Duncan avea să 
includă antrenament Mentat şi Zensunni, dar avea să aducă de asemenea 
propria perspectivă unică a vieților multiple. Sheeana simţise că era atât de 
puţină cunoaştere, chiar printre Bene Gesserit, a aptitudinilor diferite pe 
care cineva trebuia să le stăpânească pentru a se descurca cu toate acele 

vieţi. În fine, Sheeana avea să-l învețe pe Paul pe linia ascendenței sale 
speciale. 

Ca un Kwitsatz Haderach, ca Părinte al Căii de Aur, ca Profet. Cum să 
înveți pe cineva o asemenea unicitate, dacă acesta nu face paşi pe linia 
continuării progresului. 

Teg părea să aibă douăzeci şi ceva de ani, Duncan patruzeci şi ceva, 
fiecare jucase rolul de „tată” pentru celălalt, astfel că era o legătură 
curioasă care îi ținea împreună pe cei doi. 

Amândoi am experimentat propriile noastre morți. 

„Nu suntem tocmai umani, Duncan, ştii asta.” „Mă îngrijorează că nu 
suntem, şi mă îngrijorează că Sheeana realizează că viitorul întregii afaceri 
stă în mâinile unor persoane ca noi.” 

Avem o perspectivă pe care omul obişnuit nu o are. 

„În vremea mea ca Bashar, conducător de oameni, căutam mereu o 
calitate pe care o aveam eu, pe care toți oamenii mei o aveau, şi lucram cu 
er. 

„Ce vrei să spui, soldaţii urmează un soldat, deci ceea ce devine 
umanitatea ne va urma pe noi? Asta miroase ca minciunile care au împins 
rândurile Harkonnenilor la o baie de sânge.” 

Cu atâtea milenii în urmă. 

„Duncan, aminteşte-ţi că sunt Atreides, nu am luptat în acel război, 
dar toate războaiele au acel miros urât asupra lor. Cel mai greu lucru 
pentru un soldat e să nu lupte. Nu putem schimba progresul. Tu, mai mult 
ca oricine, ar trebui să ai o altă perspectivă asupra acestui lucru.” 

„Leto nu m-a putut rupe vreodată de această perspectivă. lar când a 
făcut-o, un nou eu, foarte revoluţionar şi loial renăştea din cenuşă.” 

Cei doi se priviră în timpul unei pauze tăcute în conversație. Apoi 
momentul trecu iar ei izbucniră în râs, cunoscători. 

„Bashare Teg, e un motiv de a trăi să văd că viitorul are în el un om 
bun.” 

Teg arătă spre vidcarte. „Destul despre asta, parcă am fi filosofi.”. Teg 
marcă diferitele suprafeţe de teren unde viermii de nisip fuseseră activi, 
rețele de sateliți pe care le implementaseră în ultimele şase luni şi rapoarte 
de telemetrie referitoare la activitatea Tleilaxu pe luna Nova Tleilax, orbitând 
planeta. „Prea multe lucruri de ţinut în frâu pe lumea asta blestemată. Între 
căldura care distruge echipamentele şi nenorocitul de câmp magnetic ce 
înconjoară locul ăsta, mă mir că mai merge încă vreo maşinărie de-a 
noastră.” 

Duncan se uită la Teg. „Miles, ştii că locul ăsta trebuia să fie unic. În 
toate lumile pe care le-am vizitat, niciuna nu ar fi fost capabilă să susțină 
viermii de nisip.” 

„S-ar putea să nu mai fie unică mult timp, dacă nu găsesc un mod de 
a stabiliza modulele de fază Ixiene pe orbită.” 

Întregul sistem era ţinut cu succes defazat faţă de universul Vechiului 
Imperiu într-un pliu stabilizat al spaţiului. Teg şi Duncan dezvoltaseră 

proiectul după sistemele non-navei, care visa constant matematicile 
necesare pentru a menţine lumea sigură de Maeştrii Dansatori Față. Dar 
modulul Ixian în sine fusese obţinut de Teg de la un Ixian strălucit, pe 
nume Jytho Ampre. 

Înainte să mor. 

Ca Bashar, Teg condusese o inițiativă de a ţine tehnologia Ixiană 
departe de mâinile oamenilor din Dispersie. Afacerea fusese încheiată ca un 
schimb pentru servicii militare. În schimb, Teg obținuse tehnologia Ixiană 
pentru Bene Gesserit. 

„Ascunderea unui mic sistem stelar într-un câmp de hiperspaţiu cu 
fluctuaţie constantă ne menţine ascunşi, dar uzează echipamentul pentru a 
face asta posibil.” 

„Asta e scuza ta ca să nu stai cu ochii pe Scytale.” Duncan îi dădu 
vidcartea înapoi lui Teg. 

„Sheeana abia acum ne-a alertat. Oricum, nu a intervenit direct în 
planurile lui Scytale. Sugerez să-i facem o vizită personală lui Scytale, iar 
prezența Tleilaxu în adâncul deşertului să o lăsăm viermilor Sheeanei.” 

Viermii Sheeanei. Cât de aproape de adevăr eşti, Miles. 


Capitolul 5 


Istoria este plină de lecţii stranii ale celor care pretind că 
gândesc independent, şi cei care sunt judecaţi ca discipoli orbi. 
Este asta verificabil? Erau discipolii lui Muad'Dib orbi la profeția 
şi promisiunea lui? Era totalitarismul Tiranului Zeu justificat? 
Lecţia e una pe care trebuie să ne-o adresăm noi înşine ca 
întrebare: în ce măsură sunt eu rezultatul lumii mele, şi cum 
transformă fiecare acţiune de-a mea ceea ce e dat? Împărtăşirea 
Sinelui este darul Integrării, pentru că un anume voal ce exista 
odinioară între membrii „umanităţii legate de istorie” a fost acum 
ridicat. 

- Filosofie Integrală GIOAD 


Sheeana lucra în atelierul ei pentru ceea ce putea fi ultima dată. 
Aranjase un spaţiu de lucru pentru sculptură imediat ce se stabiliseră. 
Forma de artă întruchipa calea ei. 

Şi cum diferă calea mea de cea a Bene Gesserit. 

O stâncă bună în mod deosebit fusese scoasă din pietrele care 
marcau deşertul vestic. Avea un tăietor de piatră portabil fabricat de 
replicatoarele non-navei, cam în acelaşi fel în care toate nevoile lor 
materiale fuseseră replicate pentru colonia lor de aici. Chiar ceruse ajutorul 
unui vierme de nisip mai mic pentru a trage stânca la atelierul ei. 

Viermii prosperă acum. Avem Mirodenie din nou, şi chiar câteva din 
surorile Rebeccăi au luat Apa Vieţii. 

Sheeana îi ceruse tinerei surori Laeona să aranjeze o întâlnire între 
Rebecca şi Maia. Maia era una din surorile care deveniseră Cucernică Maică 
aici, la noua lor casă. Cele două sosiseră, cu Laeona, care închise uşile 
atelierului Sheeanei lăsându-le pe cele trei. 

Rebecca vorbi prima, „Nu sunt multe Cucernice Maici care să se 
dedea la asemenea activități.” 

Nu că Rebecca însăşi ar fi fost o Cucernică Maică ortodoxă. Tatăl ei 
păstrase vii tradiţiile Evreilor care datau cu peste douăzeci de mii de ani în 
urmă. 

Rebecca adăugă, „Îmi place.” 

În amândouă sensurile. 

Maia adăugă, „Care este inspiraţia ta?” 

Sheeana se opri din lucru, şi mergând spre Maia şi Rebecca se 
întoarse să privească lucrarea din perspectiva lor. 

„Numesc lucrarea ,Surorile!. Va fi ultima sculptură pe care o voi face.” 

„Surorile”. Ce cuvânt uman. Îmi va lipsi să fiu una din multe altele, dar 
voi păstra mereu în mine înțelesul lecţiei sale. 

Sheeana umplu tăcerea, punând micro-tăietorul de piatră pe masa ei 
de scule. 

„Fiecare din voi decideţi pentru voi înşivă cum se va derula viitorul 
fiecăreia.” 

Nici Rebecca, nici Maia nu luau uşor nimic din ce spunea această 
Cucernică Maică. Sheeana continuă treaba în studio liniştită, punând 
ataşamentele tăietorului de piatră în locaşurile lor, în setul de scule. Şi 
aceasta era o mişcare strategică, pentru că acest timp permitea celor două 
surori Bene Gesserit un moment de reflecţie. 

Aceste femei au fost familia mea. Nu trebuie să uit această poezie care 
a fost umanitatea. 

Primele gânduri ale Maiei erau la muribunda ei poveste de dragoste 
cu Teg. Multe Bene Gesserit nu cunoşteau niciodată adevărata dragoste, 
sau puneau la îndoială existența unui asemenea lucru. Dar pasiunea pe 
care o avusese cu Teg era exact asta, pasiune. Asta o făcuse pe Maia să 
realizeze că singurul lucru stabil în viața ei fusese Comunitatea Surorilor. 
Şi ar fi dat orice să păstreze relaţia sa cu surorile ei. 

Funcţional. Sex. Atunci ce este dragostea? Pasiunea în toate sensurile 
cuvântului. Sheeana cere mult de la mine. 

Rebecca se gândea la Bene Gesserit, şi la o tradiție anterioară. 
Tradiția Rabinilor era şi a ei. Tradiţia tatălui ei. Fusese mereu puternică şi 
ortodoxă, fusese calea ei, credința ei. Acum o alegere între două revoluții 
disparate: planurile Sheeanei şi Comunitățile gemene ale Murbellei. Două 
căi dificile, şi totuşi Rebecca părea mereu să ajungă în situații diferite. 

Milioanele de pe Lampadas. Şi promisiunea mea către Evrei. Nu pot fi 
totul pentru toată lumea. 

Sheeana le privi pe amândouă pierdute în gânduri. 

„Am spus prea puţin ca să provoc o stare de spirit atât de morbidă. 
Va fi timp, surorile mele, să ne gândim la toate alegerile noastre. Veniţi cu 
mine.” 

Maia şi Rebecca o urmară pe Sheeana într-o plimbare prin curtea ei 
exterioară, unde celelalte sculpturi ale ei erau expuse în arşița deşertului. 
Ea înviora conversaţia cu întrebări despre sarcinile zilnice. 

„Antrenamentul tânărului Paul în tehnicile fundamentale Bene 
Gesserit merge bine. Desigur, sunt genele Atreides, ca să nu mai vorbim de 
faptul că a fost cândva Mahadi. Mă voi întâlni în curând cu Miles Teg 
pentru a compara rezultatele lui în antrenamentul mai convenţional de 
luptă.” Rebecca observă lipsa de reacție a Maiei la menţionarea numelui lui 
Teg. 

Când Maia începuse să-l urmărească pe Teg, aproape puteam prezice 
momentul când inima ei tresărea involuntar. S-au îndepărtat unul de altul. 

Maia se alăturase târziu Bene Gesserit, pentru că trăise într-o lume 
care fusese cucerită de curând de Onoratele Matres chiar înaintea morții 
primului Miles Teg. Sheeana o simpatizase, pentru că-i amintea de ea însăşi 
în acel timp de început, ca o acolită de vârstă înaintată a acestei Comunități 
a Surorilor. Din acest motiv, îi acorda o atenție sporită, iar acea atenție 
sporită rezultase într-un impuls şi o inspirație pentru Comunitate cum rar 
fuseseră văzute. 

Aproape s-ar putea spune că e eleva mea cea mai bună. 

„Rezultatele celei mai recente supravegheri a lui Scytale şi a coloniei 
Novo Tleilaxu au fost analizate. Judecând după tipurile de consumuri de 
putere şi analiza spectrală a anumitor câmpuri pe care le-am monitorizat, 
plănuiesc ceva uriaş. lar ultimele câteva săptămâni de transporturi în 
adâncul deşertului se înscriu mai degrabă în comploturile tipice Tleilaxu 
decât în replicile cu „adunarea de resurse’ şi „monitorizarea producției de 
Mirodenie” pe care le-au folosit ca să justifice aceste drumuri.” 

Aceste comploturi Tleilaxu s-au învechit. Cum trebuie să se fi plictisit 
de ele şi Tiranul-Zeu... 

Plimbarea lor continuă dincolo de curtea Sheeanei, iar starea de 
spirit în fine se schimbă spre plăcută. Se întâlniră cu Miles Teg aproape de 
locul unde Rebecca plănuise ca el să le întâlnească. 

„Sheeana şi cu mine putem discuta liniile ei directoare pentru 
următoarea săptămână de antrenament a lui Paul. Miles, dacă vrei poți să 
ai un moment cu Maia.” 

Rebecca e mereu cea împăciutoare şi comunicatoare. 

Miles se uită la ele trei, dar Maia vorbi prima, „Miles şi cu mine am 
avut deja acea conversație, nu-i aşa, Miles?” 

Miles râse ca să risipească tensiunea. „Şi suntem amândoi destul de 
mulțumiți cu decizia. Cred că Maia a spus cel mai bine, „Există moduri mai 
bune decât a pune scorpionul lângă tarantulă.” 

Sheeanei îi plăcu asta. 

O decizie pe care curând va trebui să o luăm toți. 

Capitolul 6 


„Singură vocea lui m-a făcut să mă opresc, iar toate relele pe care 
le făcuse doar i-au crescut puterea în mintea mea. Îl numeau 
diabolic pe Bătrânul Baron Harkonnen, dar cum rămâne cu 
tradiția de a numi pre-născuţii Abominaţii? A spus cineva, „Alia, ce 
ai să ne spui despre cunoaşterea ta unică?” Nu au spus. S-au 
temut de mine, şi m-au condamnat. Am fost prima care să lupte cu 
acest înger, cea care s-a gândit să trăiască cu toate Celelalte 
Memorii. Când n-am mai putut să le controlez, aveam nevoie de o 
voce care să poată. Şi când umanitatea nu mai poate purta povara 
istoriei sale, nu vor avea nevoie de un tiran să ţină trecutul în frâu? 
Să ştiţi că atunci când vine criza umanităţii vor fi încântați că 
Tiranul lor a venit să-i salveze. Şi faptul că noi toţi suntem 
Abominaţii doar ne va îndemna spre a găsi un nou limbaj care 
permite înțelegerea”. 

- Din piesa Răzbunarea Sfintei Alia 


Yanima trimise o printare socio-temporală a viselor Mirodeniei recente 
surorii ei Yeshika pe Ix. În acelaşi timp primi o transmisiune de la Yeshika, 
probabil trimisă cândva mai devreme. 

Trebuie să rămânem în contact strâns. Cine ştie când vor fi întrerupte 
liniile noastre de comunicații? 

Transmisiunea era în trei părți, Yeshika mereu trimitea o scurtă notă 
despre evenimentele recente, iar împreună cu aceasta era un text numit 
Răzbunarea Sfintei Alia şi o notă referitoare la această piesă. Yanima începu 
redarea notei, care era o holo-imagine. Yeshika apăru cu obişnuita licărire a 
imaginii în spaţiul apropiat şi vorbi: 

„Bună, geamăna mea de vis. Am ştiut mereu că o să-ţi iroseşti viața 
visând, pe când eu am ales drumul responsabilității. Evitarea lui Edrichs şi 
Pathay mă ţine în arhive zilele astea, şi am dat peste o referinţă la asta într- 
un cristal arhaic de stocare a memoriei. Este o PIESĂ SCRISĂ; ceva ce ştiu 
că ai aprecia. Este la fel ca holodrama acestui clasic, dar cred că nu mi-am 
dat seama vreodată că Murbella a aşternut piesa CU MÂNA EI. Oricum, 
înfige-te în ea. Ce mai face Thunhun? A mai găsit vreun Visător al 
Mirodeniei BUN, ca să poți veni acasă? Yeshika.” 

Mesajul se termină, şi Yanima apăsă icoana pentru redarea piesei. O 
văzuse de zeci de ori înainte (era mereu jucată aici pe Ouadra în timpul 
evenimentelor sociale Idah-Mirabla), oricum nu se gândise la ea vreodată ca 
la un text. Derulă prin ea până la una din părțile ei favorite şi fu surprinsă 
că încă se poate bucura citind ceva ce experimentase mult mai bine vizual... 


Răzbunarea Sfintei Alia: Actul II, Scena III. 

(CANONICATUL:  Singură în întuneric, MURBELLA analiza 
formarea ŞCOLILOR DE PĂSTRĂVĂRESE prin distrugerea atât a BENE 
GESSERIT cât şi a ONORATELOR MATRES. Luase o supradoză de 
Melanj în speranța de a primi vreo viziune pentru punerea în practică a 
planului) 

MURBELLA (DROGATĂ): Câte miliarde conţin într-un singur trup? 
Cineva care nu a trecut prin Agonie ar crede că sunt o ființă 
concentrată, mai multe suflete decât ar trebui să aibă un trup. Ce 
surprins ar fi un observator extern la cât de mult mă subțiază această 
povară. Cât de diluat pare fiecare gând când altcineva l-ar putea rosti 
din Celelalte Memorii un pic diferit. Cât de repede ar sări un suflet la 
ocazia de a mă contrazice. Şi totuşi încerc să le adun pe toate laolaltă, 
simultan... să le conduc spre exterior ca o lentilă prin care aş putea 
spiona cărarea pe care trebuie să o apuc. Cât de mult înapoi ne 
întindem, mame, copii, mame din nou. Mamă, matre, madra, mama, 
mah. O văd, nu asemănătoare cu noi, ci la fel cu noi toate. O văd aici. 
Stă lângă râu, ascultând cum curge apa în vreun râu antic. Oprind 
fiecare sunet pe care-l face râul. Atât de multe sunete şi ea le aude pe 
toate. Şi aşteaptă ca insectele să treacă, şi vântul să tacă, şi în spatele 
sunetelor apei îi aude cum îi vorbesc. Păstrăvii. Ascultă după păstrăvi 
până când vocile lor vin la ea prin larmă. Şi păstrăvul îi vorbeşte: „De ce 
asculți lângă râu să mă auzi vorbind?” Pentru că vreau să aud ce îmi va 
spune vocea ta. „Dar celelalte sunete, ele nu sunt ca să le auzi tu? Râul 
nu povesteşte lecţia lui? Nu vorbeşte copacul cu vocea sa, stârnită de 
vânt? Sau creaturile pământului şi aerului? De ce te opreşti să ne auzi 
pe noi vorbind?” Pentru că într-o zi va trebui să înfruntăm ceva, ce voi 
ştiţi atât de bine. Ca să învăţ de la voi cum ați continuat, ca să putem 
continua şi noi. „Noi nu oprim râul. Suntem parte din el. Vei şti care 
este râul tău când nu vei putea să-l opreşti. Când vei fi parte din el. Asta 
e tot ce voiai să auzi?” Faptul că spuneţi asta îmi dă speranţă. Faptul că 
ştim unde să vă auzim vocea voastră va da celor dintre noi ce vor veni 
speranță. Atât de mulți vor veni să vă audă. Atât de mulți. Atât de mulți. 
Ne putem întoarce înapoi la ei, la acele prime Păstrăvărese? Nu putem 
opri asta. Eu nu pot. 

(Sunetul cuiva intrând pe uşa la care priveşte Murbella, aproape 
aşteptându-se la un potop de apă. Când uşile se deschid, lumina inundă 
camera iar Murbella se prăbuşeşte. Intră DUNCAN IDAHO) 

DUNCAN: Murbella! (strigă pe cineva din afara camerei) Repede, 
cineva, Maica Superioară s-a prăbuşit ! 

MURBELLA (slab): Nu-i pot opri cursul, Duncanul meu. Păstrăvul a 
prevenit-o de atât de multă vreme. Ne-au prevenit de la început, dar nu 
am ascultat niciodată. 

DUNCAN: Nu e nevoie să-l opreşti, draga mea. Doar relaxează-te şi 
lasă-l să treacă. (ajutoarele intră şi o pun în poziția aşezată) 

SORA 1: Miroase puternic a Mirodenie. Ce făcea? 

DUNCAN: Ce face orice Păstrăvăreasă? (ajutoarele o iau din cameră 
să o îngrijească. Duncan se întoarce şi le urmează afară.) 
IEŞIRE. 


Yanima închise textul şi se gândi la povestea Răzbunării Aliei. 
Murbella o scrisese însăşi după ce începuse fuziunea celor două şcoli Bene 
Gesserit şi Onoratele Matres. Piesa urmărea să descrie felul cum Murbella 
folosise Cealaltă Memorie a Aliei pentru a o ajuta să ia decizia. După cum 
spunea mitologia, Alia fusese posedată de Cealaltă Memorie a bunicului 
său, Baronul Harkonnen, o posedare ce avusese ca rezultat sinuciderea 
Aliei. 

Yanima se arcui departe de prezent, invocând iar un Vis al Mirodeniei, 
apropiat de gândurile Murbellei... 

Murbella avusese o întrebare mereu prezentă în minte: „În ce direcţie 
să-mi conduc Surorile?” Această nouă comunitate a surorilor avea 
potenţialul tuturor mărețţiilor atât ale Bene Gesserit cât şi ale Onoratelor 
Matres, dar conducătoarea era strivită de opţiunile ce i se deschideau. 
Murbella ingera constant niveluri aproape fatale de Melanj, pentru a explora 
toate permutările de posibilități. Consulta marile conducătoare din trecut, 
fiecare cu propriile realizări şi slăbiciuni. Odrade. Mohiam. Doar când 
merse prin memoriile Aliei îşi găsi calea. 

Visul Yanimei se diminuă. Deşi Alia nu avusese vreodată copii, agenții 
Tleilaxu furaseră câteva din celulele ei, iar când fugiseră în Dispersie, 
deseori încercaseră să multiplice aceste trăsături în membrele Onoratelor 
Matres ca monedă de schimb. Astfel, Murbella ajunsese în memorii prin 
acest proces de înmulțire încrucişată. Povestea continuă să descrie modul 
în care Alia o posedase pe Murbella, cum Murbella s-a aliat ea însăşi cu Alia 
interioară şi, în fine, cum cele două l-au dovedit pe Baronul Harkonnen 
care le poseda pe amândouă acum. Judecata Murbellei avea să devină un 
studiu de bază la nou înființata ei Şcoală de Păstrăvărese, şi avea până la 
urmă să ducă la practicile de Schimbare a Eului şi Indivizi cu Multivieţi, 
aşa cum erau azi. 

A fost asta o lecţie prea bine învățată? De ce să-mi trimită Răzbunarea 
Aliei? Ştie Yeshika de vreo legătură între această poveste şi ascensiunea 
Celor cu Multe Feţe? Experiența Murbellei nu a fost inspiraţie doar pentru 
scrieri dramatice. Consulul Neo-Tleilaxu sub comanda lui Scytale se 
gândise să negocieze cu Maeştrii Dansatori Faţă într-o încercare de a o 
alunga pe Sheeana. 

Oare luase Scytale celule de-ale Murbellei, cu memoriile celulare ale 
abilității de a aboli abominaţionismul, şi le târguise cu Maeştrii Dansatori 
Față acum multe secole? Suspecta Yeshika asta ca fiind originea Celor cu 
Multe Feţe? Yanima redă din nou mesajul Yeshikăi, ştiind că cea mai bună 
codare era metafora. 

„Oricum, înfige-te în ea.” Sfânta Alia a Cuţitului. Nu doar o glumă 
lejeră. 

Yanima derulă înainte prin textul piesei. Murbella devenise obsedată 
de Alia, dar nu avea indiciul în minte. Yanima alunecă înapoi într-un Vis al 
Mirodeniei, dar doar pe jumătate, astfel încât să poată urmări textul pentru 
indicii. Tot timpul, o uşoară indicație din partea Celorlalte Memorii ale 
Murbellei o ghidară ca un fel de intuiție pentru ce să rețină şi la ce să 
renunțe. 

Cu cât o revizita mai mult pe Alia, cu atât uita problemele ei proprii. 
Murbella începuse să observe modul cum Harkonnen o posedase pe Alia — 
dar cumva - nu putea să nu observe că Alia lua controlul asupra ei. Alia 
devenise dulce şi nemiloasă cu Murbella, atât de absorbită de misticismul şi 
prezența ei. Inocenţa Aliei venea din statutul ei unic de abominaţie. Era 
nouă într-o lume pe care doar ea o cunoştea - iar Murbella rămânea 
transfixată în uimirea ei. Ar fi fost atât de greu ca cineva să se apropie şi să 
o accepte pe Alia? Ce prevedea ea, mascat de condiția ei atât de bine 
definită? Ea era Sfânta Cuţitului — şi ea este văzută ca tăind prin limitele a 
ceea ce este uman (prima persoană care nu este umană o salvează şi o 
ucide.) Ceea ce rămâne fără ea este o adorare a relației noastre cu ego-ul. 
Ea doar ceruse mai mult de la noi decât eram capabili să ştim. 

Yanima ieşi din Visul Mirodeniei. Privi înapoi la nota Yeshikăi. 

„Ce mai face Thunhun?” Thunhun trebuia să afle despre aceasta. Ea 
nu putea risca Visul Mirodeniei singură; prea multe detalii se puteau 
pierde. 

Dacă Yeshika are dreptate, viitorul nostru poate fi mult mai scurt 
chiar decât prezice pesimismul lui Thunhun. Cu un astfel de avans ca parte 
a formării lor genetice inițiale, cine ştie ce granițe depăşesc Cei cu Multe 
Fete în fiecare zi? 


Capitolul 7 

Techne în sine a fost redefinită de Tiranul Zeu, ajungând la un 
nou nivel întrețesut de înțelesuri după moartea sa. Complexitatea 
teleologică a oricărui sistem de creaţie devine doar originea 
cuantică de niveluri paralele, de ordin mai înalt, şi hiperstructuri 
complexe. Nu este atunci necesar să realizăm că o asemenea 
complexitate de gradul n se apropie de infinit ca limită a unei 
singure apariții? Cu infinită complexitate realizarea devine 
singularitatea (ca în rețeaua formată de seriile recursive de 
vierme, mirodenie, umanitate), un portal spre o matrice de noduri 
în alte noduri, similar infinite. Aceasta este structura căreia îi 
acordă atenţie întreaga gândire contemporană, dacă vrea să se 
regăsească relevantă în progresul integral. 

- regulamentul Techne al GIOAD, secțiunea XIII. 

Nro Pathay îşi reținu furia, mergând cu paşi repezi spre ieşirea 
complexului Biropalat GIOAD din inima nodului urban de pe Ix. Ştia că 
Generaliştii vor jubila asupra algoritmilor politici ce proiectau o creştere cu 
860% a pericolului pentru Ix reprezentat de distrugerea Spiritului Dunei. 

Yeshika Ampre mi-a dat în fine un indiciu pentru îndepărtarea non- 
spațiului ce înconjoară Spiritul Dunei —- asta va termina odată pentru 
totdeauna întreaga problemă Sheeana. 

Ca teorist Cybimech, Nro fusese instruit în arta ce combina abilități de 
Mentat cu tehnologia computerelor, cândva interzisă, venind din timpurile 
Tiranului Zeu. Deşi fuseseră create computere mecanice, adevăratul progres 
stătea în bio-neuro-sistemele construite folosind drept model creierul uman. 
Creierul lui Nro fusese îmbunătățit la starea de supercomputer de către 
ramura lIxiană a tehnologiei Tleilaxu aplicată neuro-ingineriei. Dar Nro 
progresase chiar dincolo de acest nivel. Cercetarea asociată cu educația lui 
timpurie vorbeau despre o redefinire a limbajului şi despre Conştiința 
Individuală ca un virus. Nro avusese chiar succes în a demonstra că o 
conştiinţă individuală poate fi codată şi replicată în diferite rețele neurale 
fără a se degrada. 

Am făcut progrese radicale de unul singur. Secretele mele. Cei cu 
multe Feţe nu sunt singurii care experimentează cu sinele. Sunt pregătit să- 
i înfrunt. 

Nro Pathay urcă în tramvaiul care ondula printre pliurile nodului 
urban. Suspensiile gravitonice crescuseră în popularitate din nou, după o 
scurtă resurgenţă a şinelor cu propulsie magnetică. Nro fu distras pentru o 
clipă gândindu-se la modul cum designul reapărea. 

Un design bun e greu de depăşit, şi totuşi asta este exact ce ar obține 
Cei cu Multe Fete. 

Tramvaiul se puse în mişcare, gravitonii forțând şina de reținere, ce se 
opunea, să dea mişcare vagonului. Nro găsea Generaliştii practici, şi 
dezaprobarea lor față de tărâmul pur al teoriei îi menținea neutri politic. 
Privirea lui interioară se întoarse spre un astfel de tărâm, un set fiscal- 
imperialist de algoritmi dinamici pe care îi folosea să prezică un viitor în 
care Ix obținea un respect universal, deşi rămânea nevăzut. 

Ce mod mai bun de a asigura hegemonia Ixiană decât eradicarea Celor 
cu Multe Feţe? Trebuie să ne întoarcem la adevărații experți, Maeştrii 
Dansatori Faţă. 

Tramvaiul se opri în afara unui sector comercial, iar Nro ieşi în 
mulțimea aglomerată de schimburi şi adoraţie a celor mai noi mărfuri 
ixiene. Trecu pe lângă diferite magazine şi vitrine, cu privirea şi aplecare din 
cap rituale spre negustori şi vânzători. Oricum, Pathay mergea cu o a doua 
intenţie pe care se străduia să o ascundă. 

Acum două mii de ani Sheeana se ascunsese pe Spiritul Dunei cu 
ajutorul generatoarelor de non-spaţiu ixiene. Clientul meu vrea să ajute la 
desfacerea acestui lucru ca să ne salveze de Cei cu Multe fețe. lar eu mă 
trezesc punând la îndoială „loialitatea” mea față de Ix. 

Nro se opri la taraba unui anume comerciant, cu un design special 
făcut cu un program de holo-tăiere dintr-un mulaj plastic de design clasic, 
cu ajutorul generatoarelor de polimeri de putere redusă. Efectul era atât 
modern cât şi antic, cu un stil de decor ce-i amintea lui Pathay de Ixienii 
care fugiseră în timpul Dispersiei. Taraba vindea ultimele noutăţi în materie 
de bruiaj neural, un dispozitiv de alterare a memoriei popular atât printre 
utilizatorii recreaționali cât şi printre creatori şi cei ce doreau schimbări de 
memorie. Comerciantul părea Ixian, purtând tradiționalul garb al clasei 
conducătoare Richese de acum o mie de ani. 

„Ar dori clientul să încerce o nouă persperctivă asupra vieţii sale? 
Aparatele noastre sunt de integritate premium şi oferă o gamă largă de 
detalii.” 

„Caut linia mai avansată. Mai aveţi şi alte unități în spate?” 

„Desigur, cetățene, pofteşte în spatele vitrinei de aici,” arătă 
comerciantul drumul spre o cameră din spatele lui. Nro trecu pragul şi 
intră, cu comerciantul Ixian urmându-l îndeaproape. 

De ce nu vrea consulul să-mi vadă numerele? Generaliştii nu-şi asumă 
riscuri ideologice. În timp ce o simplă privire la numerele totalitariste cele mai 
pure este extremă -— ele oferă 99% siguranță. 

Comerciantul Ixian schimbă tonul şi se adresă lui Nro, „Ce e cu 
planurile tale de a-l ghida pe consul?” 

„Nu vor nici măcar să dea voce intenţiilor noastre. Trebuie să 
continuăm cu planul alternativ.” 

Ixianul începu să se transforme în mijlocul propoziției, fără a deranja o 
anumită fluiditate a formei. Trăsăturile se dizolvară şi întotdeauna exista 
un sunet ce-ţi dădea fiori acompaniind schimbarea formei. 

Nro continuă, „Yeshika Ampre era aproape de a ne da secretul non- 
spaţiului Ixian care înconjoară Spiritul Dunei. Sistemul stă în afara fazei 
față de universul nostru.” 

„Ar fi bine să ne dai mai multe detalii decât atât, Pathay. Dorim să 
ajutăm universul nostru, dar nu putem s-o facem fără anumite concesii din 
partea ta. Maeştrii Dansatori Faţă cer ca anumitor întrebări să li se 
răspundă, iar răspunsul la acele întrebări se află pe Dune.” 

„Scopurile mele sunt pe aceeaşi linie cu Dansatorii Faţă.” 

„Oare? Nu ştii despre ce vorbeşti. Aminteşte-ţi diferențele dintre 
Dansatorii Faţă, dronele Tleilaxu şi rasa mea de Maeştri Dansatori Față din 
Întoarcere. În timpul Dispersiei Maeştrii Dansatori Faţă au fost de 
asemenea separați în două facțiuni — exact aşa cum Păstrăvăresele erau 
cândva compuse din Bene Gesserit şi Onoratele Matres. Dispersia voastră a 
fost o Căutare pentru noi, şi am călătorit pe noi tărâmuri să găsim ce 
puteam găsi. În timp ce o facțiune a Maeştrilor Dansatori Faţă căuta să se 
extragă din regnul biologic, a doua facțiune căuta să menţină cele mai mari 
calități ale vieții umane.” 

„Între cele două facţiuni a apărut o schismă ideologică, primul grup 
numindu-l pe al doilea 'sentimental”, al doilea grup numindu-l pe primul 


VP MAGAZIN 


William A. Mitchell SPIRITUL DUNEI 


'deşărtăciune'. Primul grup căutând existența biologică ca un detriment la 
tipul de ființă pe care-l puteau prevedea, au trecut la a trăi” în alte forme — 
distrugând principiile de bază care îi propulsaseră de la viața singulară la o 
simbioză haotică a culturii de stup adusă la scopul extrem: 
antropomorfogeneza. Au urmat firul originilor Zensunni ale Tleilaxu până la 
exprimarea fizică finală a vechiului credo: unul este totul. Astfel, Cei cu 
Multe Fețe au căutat să-şi distrugă rivalii. Noi, facțiunea rămasă a 
Maeştrilor Dansatori Faţă, căutam alte scopuri. Deşi suntem superiori 
umanilor în majoritatea felurilor, am descoperit că am devenit solipsişti în 
mutabilitatea noastră, o contradicţie în ideologia noastră care ne-a lăsat 
slăbiţi față de un atac din partea Celor cu Multe Feţe. Încă ne bucurăm de 
singularitatea eului pe care voi, oamenii, o dați universului, iar niu cei cu 
multe euri încă găsim împrospătător să ne bucurăm de un nou eu atunci 
când apare. Avem multe întrebări, despre Sheeana, despre Duncan, despre 
Scytale, care încă nu au căpătat răspuns.” 

„De asta căutați Spiritul Dunei.” 

„Căutăm ceea ce caută şi Cei cu Multe Feţe. Oricum, în timp ce ei 
mătură multiversul într-un val care se întinde atât în trecut cât şi în viitor, 
noi suntem obligaţi de prezent să căutăm rămăşiţele trecutului. Asta este 
urgenţa chinului nostru.” 

Pathay desigur avea propriile intenţii, şi ştia că aceşti Maeştri 
Dansatori Față aveau nevoie de ajutorul lui. 

Ce nu înțeleg este de ce nu-mi fură eul. Trebuie să fie vreo slăbiciune în 
existența lor multi-euri care nu permite folosirea corectă a unei copii. 

„Secvența de codare este generată de un algoritm sub protecţia 
Tehnocratului Suprem Yeshika Ampre. Odată ce avem asta, cum puteți 
garanta că Cei Cu Multe Feţe nu au infiltrat rândurile voastre şi vor 
distruge Dune înainte să aflați ceea ce aveţi nevoie?” 

„Nu există nici o garanţie. Oricum, ştim că lor le este dezgustător să ia 
formă umană în orice situație. Atacul lor este unul deschis, care nu va 
necesita subterfugii. Oricum, să fie ştiut că mare parte din Ix a fost deja 
înlocuit de oamenii mei.” 

Ce spune el ! Eram sigur că un procentaj redus al Ix avea membri ai 
Maeştrilor Dansatori Faţă ca membri ai lor. Ce vrea să spună prin mulți? 

„Nu te arăta alarmat, Nro Pathay. Noi oferim o continuare controlată a 
umanităţii, nu distrugerea voastră. Cei Cu Multe Feţe caută să elibereze 
spaţiu-timpul chiar şi de o ființă finită cum ar fi un individ. Noi căutăm 
doar să rămânem observatorii voştri protectori, omniprezenți, dar 
permițându-vă libertatea de a vă bălăci în umanitate cum aţi făcut-o timp 
de o sută de milenii. Maeştrii Dansatori Faţă au trăit printre voi timp de 
aproape o mie cincisute de ani, plivind cu grijă şi protejându-vă pe voi, care 
sunteți resursa şi marfa noastră cea mai de preț. Doar nu credeai că 
oamenii au dezvoltat Economia lIntegrală de care sunteți atât de 
îndrăgostiți. Integrarea a fost darul nostru pentru omenire, într-un mod 
care să asigure longevitatea supravieţuirii lor pentru noi.” 

Pathay făcu un pas înapoi. Mintea lui amețea la numărul de 
permutațţii ale evenimentelor. 

Nici nu visam să fie atât de infiltrați. Dacă planul lor este atât de 
avansat, doar planurile mele de rezervă vor asigura rolul Ix-ului în această 
afacere. Sfârşitul meu este aproape. 

Maestrul Dansator Faţă se întinse spre Pathay, mângâindu-i o parte a 
capului şi ceafa. 

„Haide, haide, Nro. Conformarea nu a fost niciodată punctul tău forte. 
Poate încă mai poţi fi de folos la consulul Ixian, înainte ca ego-ul tău să te 
strice. Acum dormi, uman drag, relaxează-te şi dormi în mortalitatea ta.” 

Câteva mângâieri mai delicate din partea Maestrului Dansator Faţă şi 
ochii lui Nro Pathay se închiseră de parcă ar fi dormit. Trupul lui se prăbuşi 
în braţele tovarăşului său, care începu să-şi schimbe forma în oglindirea 
imaginii lui, în timp ce aşeza cadavrul lui Nro pe sol. 

Va urma... 

Titlul original: The Tudor Plot, 2013 
Traducerea: Ştefi Todo 


EPISODUL I 


CAPITOLUL UNU 
CU ŞAPTE ANI ÎN URMĂ! 


Cotton Malone ura surprizele. 

Şi asta nu reprezenta o excepție. 

Ajunsese la palatul Buckingham cu zece minute în urmă, evitând 
mulțimea de turişti strânşi în jurul porţii din față, şi intrase cu maşina printr- 
o poartă laterală păzită. Acum stătea într-un scaun capitonat cu mătase verde 
şi se uita la cei doi bărbați, care-l aduseseră, cum părăsesc încăperea. Nimeni 
nu vorbise în timpul drumului şi acum începea să-şi pună întrebări. Era în 
Anglia de mai puţin de două zile şi acum, din nişte motive necunoscute, era 
aproape de a o vedea pe regină. 

Camera de aşteptare părea să fie un birou - tapetul era un amestec de roz 
şi albastru, tavanul era împodobit cu ornamente de culoarea smântânii. Un 
şemineu de marmură albă umplea un perete, podeaua cu parchet sublinia un 
covor albastru cu auriu. Chiar în colțul de lângă ferestre era un birou plin de 
hârtii, curat şi ordonat. S-a gândit că probabil camera îi aparţinea cuiva din 
personal, spaţiul fiind elegant, dar nu regal. 

Uşa s-a deschis şi a intrat un bărbat într-un costum de lână din trei 
piese, urmat de un scaun cu rotile în care stătea Victoria a Il-a. Malone o 
văzuse de multe ori pe regină la televizor şi în fotografii. Totuşi, niciodată, nu 
fusese înfăţişată cu handicap, iar priveliştea era stânjenitoare. 

Victoria domnise întreaga ei viață de adult. Era singurul monarh englez 
pe care îl ştiau cei mai mulți americani. Faţa îi era ofilită, palidă, trupul fragil. 
Deşi părul avea nuanţa argintie cunoscută, coafat în stilul ei bob tradițional, 
a observat o pată uleioasă pe frunte şi pielea exfoliată pe cele două părți ale 


! Faţă de evenimentele relatate în următorul roman, „Enigma reginei”. 

nasului. Astea, postura înclinată şi o expresie care părea îngheţată arătau că 
Parkinson-ul îi controla acum muşchii. Singura licărire de speranţă era 
strălucirea radioasă care pătrundea din ochii ei verzi. 

El s-a ridicat în picioare. 

Victoria a fost împinsă de soțul ei, Prințul James, ducele de Edinburgh. 

— Vă rog, domnule Malone, luaţi loc, a spus Victoria. Îmi cer scuze 
pentru scaunul cu rotile. Dar în interiorul palatului mi se pare mult mai 
convenabil. Din păcate, mersul a devenit o corvoadă — şi, mai mult, nu cred că 
e necesară prefăcătoria. 

I-a aruncat un zâmbet. 

— V-am adus aici în cele mai suspecte circumstanţe. Aş putea să vă 
înțeleg foarte bine chiar dacă ați fi supărat pe mine. 

— Ar fi greu să fiu supărat pe o doamnă atât de graţioasă. 

— Şi un linguşitor. Rapoartele despre dumneavoastră au fost corecte. 

S-a întrebat la ce rapoarte se referea, dar şi-a ținut gura închisă. 

James a păşit înainte, ajungând în faţa lui, un bărbat înalt cu o înfăţişare 
musculoasă. 

— E frumos din partea dumneavoastră că aţi venit aici, domnule Malone. 

Prințul a întins mâna şi el a simțit puterea în strângerea mâinii 
bătrânului. 

— Avem o problemă pe care sperăm că ați putea să ne ajutați să o 
rezolvăm. 

Al treilea bărbat, mai tânăr, le care purta costumul din trei piese, stătea 
în spatele biroului. Se părea că e biroul lui. James a făcut semn spre el. 

— Secretarul meu particular, William. El este cel care v-a găsit. 

Malone l-a salutat pe bărbat cu o scurtă înclinare a capului şi i s-a 
răspuns la fel. 

Victoria s-a uitat la soţul ei. 

— Spune-i, James. 

Prinţul şi-a dres glasul înainte de a vorbi. 

— Cu două zile în urmă un tip a contactat palatul şi a cerut o întâlnire. A 
spus că era vorba de ceva de o importanţă extremă pentru națiune şi pentru 
familia noastră, despre care trebuia să discutăm. Îi privea pe fiul nostru, 
Richard, şi pe nepotul nostru, Albert. În afară de asta n-a mai spus nimic 
decât ghicitori. Era programat să vorbim în acest birou. Astăzi. Dar omul a 
murit ieri. 

— A murit? Sau a fost ucis? 

— Din păcate, a spus Victoria, asta e greu de spus. Un accident de 
maşină. Dar la momentul cel mai inoportun, nu credeţi? 

— Depinde de care parte al oportunității sunteți. 

James a aprobat din cap. 

— Exact ce am crezut şi noi. 

— Aţi spus că a vorbit în ghicitori. Cum? 

— A vorbit despre Arthur. Ne-a trimis informații din jurnale din vechime. 

— Ca în Pendragon? Camelot? Masa Rotundă? 

Prinţul a aprobat. 

— Exact. 

— Spuneti-mi, domnule Malone, a spus Victoria. Credeţi în Arthur? 

A ridicat din umeri. 

— Am citit o mulțime despre el. Evul Mediu e una din perioadele mele 
favorite. Dar cine ştie? Un lucru pe care îl ştiu e că orice legendă e bazată pe 
nişte fapte. 

— E o poveste, a spus James. Născocită de Thomas Malory. Care, apropo, 
are multe în comun cu mesagerul nostru mort. Amândoi erau hoți, Malory de 
ce mai joasă speţă în vremurile lui, din moment ce jefuia biserici. 

Malone cunoştea biografia lui Malory. Scriitorul petrecuse mult timp 
intrând şi ieşind de la închisoare înainte să primească o grațiere regală. Dar 
era curios. 

— Mesagerul dumneavoastră a fost un infractor? 

— A fost editor de ziar, a spus regina. De o reputaţie infamă. A furat 
intimitatea oamenilor, secretele lor, adevărate sau nu, şi le-a publicat că să le 
ştie toată lumea. 

A sesizat amărăciunea. 

— Şi de ce am fost adus aici, mai exact? 


Venise în Anglia într-o misiune de la Magellan Billet. Cu trei ani în urmă 
ambasadele americii din Grecia şi Egipt au fost atacate de un terorist numit 
Peter Lyon, un sud-african care învinovăţea Statele Unite pentru distrugerea 
apartheidului, sporirea puterii negrilor şi scăderea globală a rasei albe la nivel 
mondial. Era, de asemenea, un infam traficant de arme, extrem de periculos, 
din cauza averii sale personale şi a asocierii strânse cu multe elemente 
fanatice. Cele două atacuri asupra ambasadelor au luat viața a doisprezece 
ofițeri de marină şi a şase reprezentanți ai Departamentului de Stat, inclusiv 
a ambasadorului delegat din Grecia. Au fost mai mult de 100 de civili răniți. 
Departamentul de Justiție a făcut rapid legătura dintre Lyon şi crime, iar 
patru dintre cei implicaţi, toți aflați pe statele de plată ale lui Lyon, au fost 
capturați anul trecut de o echipă SEAL a Marinei. 

Lyon a rămas un fugar. 

Curtea Internaţională de Justiție şi-a asumat jurisdicţia şi Marea Britanie 
a fost aleasă ca loc de desfăşurare a procesului, cu Statele Unite formulând 
acuzarea. O echipă a Departamentului de Justiţie, care-l includea şi pe 
Malone, a fost trimisă să se ocupe de problemă. Era la hotel, pregătindu-se 
pentru proces, când bărbații cu insigne au apărut şi l-au rugat politicos să 
meargă cu ei. l-au permis să dea un telefon în Atlanta şi a vorbit cu şefa lui, 
Stephanie Nelle, care i-a spus că şi ea vrea ca el să meargă cu ei. 

Dar nu i-a oferit niciun fel de explicaţie. 


VP MAGAZIN 


Steve Berry UMBRA LUI ARTHUR 


Victoria s-a aşezat mai comod în scaunul ei cu rotile, mâna dreaptă 
tremurându-i. 

— Corpul mă lasă, domnule Malone. Am optzeci şi doi de ani şi singurul 
lucru care mă ţine în viaţă e conştientizarea faptului că, după ce eu nu voi 
mai fi, îmi va urma fiul meu. Richard e cea mai amară dezamăgire a noastră. 
Ca toți părinţii din lume cu un copil problemă, mă întreb unde am greşit. 

Malone a fost surprins de francheţea ei. 

— Am încercat, a spus Victoria, să-i transmit fiului meu importanţa 
poziției sale, dar el rămâne neclintit în sfidarea sa. Să fii monarh în secolul 
ăsta e destul de dificil — fără să mai ridici bariere artificiale. Fiul meu nu a 
înțeles asta. 

Un citat i-a venit în minte, aşa că a spus: 

— El însuşi nu-i stăpân pe voia lui, / Că e supusul obârşiei sale/ Şi nu e 
slobod să-şi croiască soarta/ Ca orice om de rând; şi ştii prea bine/ De cununia 
lui că-i strâns legată/ Statornicia-ntregii noastre țări. 

Victoria a aprobat uşor din cap. 

— Shakespeare a scris discursul lui Laerte cu mare elocvenţă. Ofelia ar fi 
trebuit să ia aminte. La fel ar fi trebuit să facă şi fiul meu. Din fericire, 
nepotul nostru e mai matur decât tatăl lui. Albert va fi salvarea noastră. 

Acum înțelegea. 

— Deci când un editor de ziare infam a pomenit că vrea să discute ceva 
cu privire la Albert, v-a atras atenția? 

Ea a aprobat din nou cu o mişcare scurtă din cap, muşchii gâtului fiind 
cu siguranță limitați de boală. 

— E bucuria noastră. 

— Şi speranţa noastră, a spus James. 

Malone s-a întors spre Ducele de Edinburgh. 

— Care-i problema? 

James a făcut un semn. 

— William vă va explica. 

S-a întors către birou. 

— Prinţul de Wales, aşa cum sunt sigur că ştiţi, e mereu în ochii presei. 
În ultimii nouă ani am urmărit apariţiile în toate ziarele din Londra. Acest 
sondaj mi-a arătat că Globe a publicat primul mai mult de 70 la sută din 
poveştile despre Richard. Acum, asta poate fi pur şi simplu muncă asiduă, 
noroc... 

— Sau puţin ajutor din interior. 

— Exact, a spus James. 

— Şi bărbatul mort? Publica la Globe? 

— Era fondatorul şi proprietarul. 

— Aţi vorbit cu Richard despre asta? 

James a scuturat din cap. 

— Nu ar avea niciun rost. Nu ar putea să-i pese mai puţin de orice 
percepţie, probleme sau greutăți. 

Malone a simţit ceva în tonul prinţului. 

— Ce nu-mi spuneţi? 

— E vorba de fiica noastră, a spus Victoria. Eleonor e o femeie 
ambițioasă. Ne temem că ar putea avea ceva de-a face cu toate astea. 

Asta l-a şocat. 

— Ce ar câştiga prin denigrarea fratelui ei? E departe de succesiune. 

— Atâta timp cât Albert e în siguranţă, a spus James. 

— Credeţi că ar putea fi în pericol? 

— Nu ştim ce să credem, a clarificat James. Sperăm că e pur şi simplu 
paranoia a doi oameni bătrâni cu copii dificili. Dar William nu e atât de sigur. 
Nici eu nu mai sunt. După incidentul cu înregistrarea mi-am schimbat 
părerea. 

Şi-a reamintit agitația care s-a creat cu câteva luni în urmă când 
înregistrări audio cu conversațiile telefonice ale lui Richard au apărut în 
presă. Conversaţii avute cu diferite femei, unele căsătorite, altele cu o 
reputaţie îndoielnică. Conversaţiile erau juvenile şi explicit sexuale, arătând o 
uluitoare imaturitate — pe care presa a exploatat-o. 

— Aţi descoperit vreodată cine l-a înregistrat? a întrebat el. 

James a dat din cap. 

— Au încercat să dea vina pe securitatea palatului, dar nimeni de aici nu 
a făcut-o. Toate conversațiile au fost deschise, de pe telefoane mobile, aşa că 
puteau fi înregistrate de oricine. Al naibii de jenant pentru familia noastră. 
Dar, ca de obicei, Richard nu a părut afectat. 

— Lucrul supărător la aceste conversații, a spus William, a fost că au 
avut loc într-o perioadă lungă de timp, de la diferite linii mobile, în părți 
diferite ale țării. Cum a putut cineva să fie conectat la frecvența 
corespunzătoare la momentul exact? 

— Ce zic oamenii dumneavoastră de la securitate? 

— Nu au oferit nicio explicaţie şi până acum nu avem nicio idee cine a 
făcut acele înregistrări nici cine le-a dat presei. 

— Să ghicesc, a spus Malone. Globe a avut exclusivitate. 

William a aprobat din cap. 

— Sursa a fost, ca întotdeauna „un membru necunoscut din palat”. Exact 
ca în ediția de azi a Globe. O poveste pe prima pagină despre Richard şi fiica 
unuia din cei mai vocali lorzi din Parlament. Poze şi altele. O mare zbenguială 
săptămâna trecută. O fi Richard nesăbuit şi stupid, dar nu invită presa să-l 
urmărească. Şi totuşi au fost cumva alertaţi de acel trădător. 

— Dar de ce e suspectată sora lui? a întrebat Malone. 

— Fiica mea, a spus Victoria, a încercat din greu să mă convingă că e un 
copil bun. Dar când s-a măritat a intrat într-o familie ambițioasă. Nigel 
Yourstone spune că e un prieten al regalității, totuşi fiul lui nu prea e 

bărbatul cu care mă gândisem că se va căsători Eleanor. Decizia ei de a face 
asta m-a mirat întotdeauna. Dar băiatul a fost născut într-o familie corectă, 
cu descendență clară şi declarat fertil. E tot ce pot eu să cer de la ea în 
alegerea unui sot. 

— Fiica noastră, a spus James, e mult mai şireată şi mai capabilă decât 
fratele ei. 

— Credeţi că ea e informatorul. 

Niciunul din părinți n-a răspuns. 

Într-un final, James a spus: 

— Pur şi simplu nu ştim. 

Între ei s-a lăsat tăcerea. 

— Nu e nimeni în palat pe care să ne putem baza cu asta, a spus James. 
William şi-a păstrat îngrijorările şi suspiciunile pentru el. Victoria şi cu mine 
am vorbit doar între noi. Avem nevoie de cineva independent care să analizeze 
situația şi să ne spună dacă e vreun motiv pentru care să fim îngrijorați. 

— Oamenii voştri de la securitate nu pot să facă treaba asta? 

Prinţul a clătinat din cap. 

— Prea sensibilă. William e apropiat de şefa ta. Ea ne-a spus unde să te 
găsim şi că ai putea fi capabil să ne ajuţi câteva zile. 

— O cunoaşteţi pe Stephanie Nelle? l-a întrebat pe William. 

— Pentru Dumnezeu, da. Ne cunoaştem de ani de zile. O femeie 
încântătoare, n-am dreptate? A spus că sunteți cel mai bun agent al ei. Avem 
nevoie de cel mai bun aici, domnule Malone. 

— Şi trebuie să ne mişcăm repede şi cu autoritate, a spus James. 

Dar mai exista problema procesului teroriştilor, programat să înceapă în 
mai puţin de o săptămână. El mai mult asista, dar ura să-şi lase colegii de 
izbelişte. 

Unul din cele trei telefoane de pe birou a sunat şi William a răspuns. 
După ce a ascultat un moment, a închis. 

— BBC difuzează o emisiune pe care cei de la biroul din față spun că 
trebuie să o vedem. 

William a păşit spre un dulap ornat şi a deschis uşile duble, scoțând la 
iveală un televizor. L-a deschis şi i-a ajustat volumul. Un bărbat mai în vârstă 
stătea în fața unui grup de microfoane. 

— Ăsta-i lordul Bryce, a spus James. Un fanfaron încăpățânat. Nu e 
prieten al Coroanei. Deşi sunt rar de acord cu Richard, de data asta alegerea 
partenerei de sex e o pedeapsă potrivită pentru acel individ. 

Malone era nedumerit şi William i-a spus despre povestea de azi din 
Globe, care detalia întâlnirea romantică dintre Richard şi fiica lui Bryce, din 
weekendul trecut. Bryce era împotriva regalității şi prezentatorul de pe ecran 
explica modul în care el intenţiona să facă mişcări agresive pentru abolirea 
monarhiei. Nimeni nu dădea prea multe şanse eforturilor lui, dar încercarea 
lui ar genera, cu siguranță, mai multe discuţii negative despre o instituţie 

care, aşa cum spunea prezentatorul, „a început să-şi piardă utilitatea”. Vocea 
a continuat spunând: „Dolarii generaţi de milioanele de turişti care călătoresc 
în Marea Britanie în fiecare an pentru a experimenta cultura regală nu ar 
trebui să fie justificarea pentru perpetuarea unei ruşini naționale. E prea 
mult să le cerem privilegiaților să se comporte cum trebuie?” 

Imaginea s-a mutat brusc la alt bărbat. Cam de cinzeci şi cinci de ani, 
arătos, cu părul grizonat. S-a apropiat de microfon şi a vorbit cu o voce 
adâncă, autoritară, exprimându-şi loialitatea față de Coroană, dar şi 
dezacordul față de acţiunile imorale ale moştenitorului. 

— Asta e Nigel Yourstone, a spus James. 

A făcut legătura. 

Fiul lui Yourstone era căsătorit cu Eleanor. 

— Trebuie să fiu de acord cu colegul meu, a spus Yourstone. Ce-i prea 
mult e prea mult. A venit vremea ca Palatul Buckingham să dea socoteală. 

Fața Ducelui de Edinburgh a împietrit şi Malone a zărit mânia la 
comentariul făcut de socrul celei de-a treia persoane în ordinea succesiunii la 
tron. 

Dar o lacrimă brăzda obrazul Victoriei. 

Privirea ei a prins-o pe a lui. 

Şi brusc el a simţit durerea unei mame care e posibil să fi fost trădată. 


CAPITOLUL DOI 


Nigel Yourstone a zâmbit la camere în timp ce reporterii puneau 
întrebările. Tirada Lordului Bryce în Camera Lorzilor era clasică. Bătrânul 
gentleman arțăgos a petrecut aproape o oră mustrând monarhia, în special pe 
Richard, pentru ceea ce el considera un asalt vicios la mândria şi demnitatea 
familiei sale. Presa părea să saliveze la promisiunea lui Bryce de a introduce 
în Camera Comunelor un proiect de lege pentru abolirea monarhiei. 
Asemenea măsuri nu erau nimic nou, dar numărul miniştrilor care susțineau 
ideea era în creştere. Însuşi Bryce nu făcea niciun secret din credința că şeful 
statului nu ar trebui ales de genetică, fiind ecoul a ceea ce fiecare elev învață 
de la o vârstă fragedă. Cel puţin, cei din familia regală ar trebui să fie o oglindă 
a sinelui nostru mai bun. Din păcate, aşa cum a precizat Bryce, Richard Saxa- 
Coburg era un bărbat însurat care ţopăia ca un şcolar, pe bani publici. Şi, aşa 
cum Bryce a spus aşa de bine, incompetenta clară a acestui individ slab de 
minte, care-şi datora poziţia unui accident genetic, se învecinează cu grozăvia. 

Interesant, fiica lui Bryce nu făcuse încă niciun comentariu public, dar 
Yourstone ştia că tânăra lady va face exact ce o instruise tatăl ei. Seniorul 
Bryce controla finanțele familiei şi cei doi frați ai ei ar putea foarte uşor primi 
treimea ei. Era cu siguranță o femeie ispititoare şi putea paria că nu era 
proastă. O hârjoneală în pat cu un membru al familiei regale nu merita 
milioanele de lire sterline pe care le-ar fi putut pierde din cauza dezaprobării 

continue a tatălui ei. Aşa că Yourstone era sigur că atunci când buna Lady 
Bryce în final va vorbi, cuvintele ei vor fi demne şi dureroase, obligând palatul 
să răspundă. 

Şi-a aranjat postura în fața microfoanelor, ținându-şi discursul standard 
că monarhia este bună pentru Anglia, dar asta nu înseamnă că este de acord 
cu tot ce fac membri familiei regale. Deci el o respecta şi admira pe Victoria şi 
era încântat că Eleanor era membru al familiei lui, dar dorința lui cea mai 
mare era ca Prinţul de Wales să se maturizeze. Era următorul în linia de 
succesiune la tron, tatăl lui Albert, al doilea moştenitor, ambele calități 
cerându-i să se comporte ca un adevărat gentleman. Şi-a terminat remarcile 
cu speranța sinceră că Dumnezeu va continua să binecuvânteze poporul 
englez dându-i sănătate Majestății Sale, Victoria a II-a. 

Le-a mulțumit reporterilor şi a transferat microfonul colegilor. În mod 
normal nu şi-ar fi făcut timp nici să comenteze, dar era important ca opiniile 
sale să fie clare. 

Având în vedere ceea ce urma să se întâmple, nu avea nevoie de 
neînțelegeri. 

A părăsit repede clădirea Parlamentului, traversând strada spre Biserica 
St. Margaret. Edificiul din piatră albă, un amestec de stiluri arhitecturale, 
stătea în umbra a Westminster Abbey. Conţinea un colaj de monumente ale 
Tudorilor care supraviețuiseră celor două războaie mondiale, deşi clădirea nu 
fusese la fel de norocoasă, fiind acum plină de reparaţii efectuate în secolul al 
XX-lea. 

Un bărbat de vârstă mijlocie stătea într-o bancă din şirurile lungi. 

Parada zilnică a turiştilor începuse deja şi culoarele erau aglomerate. A 
trecut printre ei şi s-a aşezat calm lângă bărbat, ținându-şi privirea înainte, 
spre altar. 

— Ce era aşa urgent? a întrebat el repede. 

— Cred că ai o problemă. 

A ascultat cum spionul lui îi spunea despre un bărbat numit Cotton 
Malone, un avocat care lucra pentru Departamentul American de Justiţie, 
într-o unitate de informaţii specializată, cunoscută sub numele de Magellan 
Billet. 

— N-am auzit niciodată de ea. 

Bărbatul i-a explicat că efectua investigaţii extrem de sensibile în toată 
lumea, lucrând în afara comunității americane de informații. Malone, un fost 
comandant în marină, avea reputaţia de a fi foarte competent şi era în Anglia 
ca să ajute acuzarea în procesul teroriştilor, programat să înceapă săptămâna 
viitoare. 

— Totuşi, în momentul acesta, domnul Malone are o întâlnire cu regina. 
Spionul a făcut o pauză. Despre tine. 

Şi-a spus singur să rămână calm. Totul era pus la punct. Era prea târziu 
să dea înapoi. 

— Presupun că nu poţi afla conţinutul acelei întâlniri? 

— Ar fi dificil şi ar apărea riscul expunerii. 

— Încearcă. Rezultatele ar fi foarte apreciate. 

— Speram să spui asta. 

Celălalt bărbat s-a ridicat şi a plecat, urmând mulțimea spre uşile 
principale. Banii motivau majoritatea sufletelor slabe. Pe acesta în mod 
special. 

Sau cel puţin aşa spera. 

A mai stat câteva momente, gândindu-se la această nouă descoperire, 
nesigur de implicaţiile ei. 

Departamentul American de Justiţie? 

Nu a luat asta în calcul în ecuaţie. 

S-a ridicat şi a mers încet spre capătul îndepărtat şi fereastră estică. Era 
un vitraliu cu o imagine minunată, realizat în Flandra la comanda lui 
Ferdinand şi Isabella în 1501 pentru a sărbători căsătoria fiicei lor, Caterina 
de Aragon, cu Arthur, fiul cel mare al lui Henric al VII-lea. Henric fusese 
fascinat de legenda lui Arthur şi şi-a numit intenționat moştenitorul după 
monarhul mitic. După sfârşitul Războiului celor Două Roze şi uciderea lui 
Richard al III-lea, primul rege din dinastia Tudor intenţionase să reînvie 
tronul Angliei, începând cu fiul său, Arthur. Din păcate, băiatul a murit la 
scurt timp după căsătorie, chiar înainte ca viitorul ce se aşternea în fața lui 
să răsară pe pământul Angliei. Biata Caterina s-a măritat în final cu fratele 
lui Arthur, Henric al VIII-lea şi a trăit suferința dizgrației unui divorț forțat şi 
o moarte prematură. 

Dar el admira cutezanța lui Henric al VIl-lea. Acel prim rege Tudor 
avusese idei corecte. 

Şi-a spus singur să rămână calm. 

Să aibă răbdare. 

Şi să finalizeze ce începuse. 


CAPITOLUL TREI 


Malone l-a urmat pe William afară din palatul Buckingham, printr-o 
poartă păzită, în stradă. Aerul după-amiezii se răcorise, dar un soare 
strălucitor încălzea cerul clar de septembrie. 

— Apreciem serviciile pe care le faceți Coroanei, a spus William. 
Stephanie a spus că veți fi de folos. Şi cu siguranţă avem nevoie de sprijin. 

Era curios care era motivul pentru care şefa lui îl oferise voluntar atât de 
uşor. Trebuia să vorbească cu ea. 

— Maşina de acolo vă va duce înapoi la hotel, a continuat William Vă rog 
să primiți numărul meu privat de telefon. Sunt disponibil oricând. Sunaţi 
dacă aveţi nevoie de ceva. Am înțeles că aveți o memorie eidetică, aşa că 
presupun că nu e nevoie să-l scriu. 

A ascultat şi a memorat numărul. 

— Aţi văzut cum toate astea o afectează pe Majestatea Sa. Sunt foarte 
îngrijorat. Presiunea îşi spune cuvântul. Doctorii au avertizat-o în mod repetat 
să reducă stresul. 

— Hai să facem tot ce putem ca să o liniştim. 

Malone a intrat în Osborne House. 

Hotelul se mândrea cu tradiția englezească, dar era suficient de sofisticat 
ca să ofere toate facilitățile pe care le solicitau călătorii moderni în interes de 
afaceri. Când a ajuns în cameră, şi-a conectat laptopul de la Magellan Billet la 
internet şi a contactat-o pe Stephanie prin mail. 


E minunat că mi-ai oferit voluntar serviciile. Nu ştiam că ai legături 
cu regalitatea. Acum spune-mi ce se întâmplă cu adevărat. 


Am primit ieri un raport de la Langley. Un contrabandist mărunt pe 
nume Jonathan Kent a fost prins în Liverpool cu nişte materiale 
neobişnuite de culoarea lavandei. S-a dovedit că era explozibil C-83. 
Din păcate, Kent a murit înainte să se afle mai multe. Maşina care-l 
transporta a fost găsită făcută praf, toți ocupanții, inclusiv doi poliţişti 
locali, morți. Nu vei vedea o poveste în presă despre asta. Britanicii au 
înăbugşit-o. Vor să vadă dacă apare mai mult C-83. E un explozibil 
puternic. Şi, apropo, unul din traficanții de arme care se ocupă în mod 
obişnuit de el e Peter Lyon. 


Crezi că are ceva de-a face cu procesul? 


Acest gând mi-a trecut prin minte. Lyon nu are de gând să stea 
retras şi să ne lase să-i judecăm oamenii. Mă gândesc că el i-a ucis pe 
Kent şi acei poliţişti. 


Ce are asta de-a face cu regina? 


În timp ce Kent era în custodie, poliția din Liverpool a reuşit să 
scoată câteva ponturi de la el. A mormâăit ceva despre Richard şi Albert 
şi despre schimbarea cursului istoriei. După ce am discutat cu William 
şi am auzit acelaşi lucru, m-am gândit că o investigație mai atentă era 
justificată. 


Ce vrei să fac? 


Doar fii atent câteva zile. Vezi ce-i cu asta. Ar putea fi lucruri 
separate, incidente fără nicio legătură. Dar intuiţia mea spune că au o 
legătură. Dacă nu găseşti nimic, continuă cu procesul şi condamnă-i pe 

nenorociţii ăia. Îți trimit un profil actualizat al lui Peter Lyon, împreună 
cu un alt dosar pe care l-am primit de la William şi pe care, a spus el, 
trebuie să-l vezi. 


S-a uitat cum indicatorul de descărcare s-a colorat. A deschis fişierul 
despre Lyon şi a citit informaţiile. Nu erau multe acolo despre care să nu ştie 
deja. Lyon era un nemernic violent şi imoral care şi-a făcut un stil de viață din 
a-i omori pe alții. 

A deschis al doilea fişier. 

Au apărut fotografii color ale unui cazan sferic, cu modele de argint sau 
cositor. Reziduuri aurite se vedeau pe margini. Opt plăci cu marginile 
neregulate compuneau pereţii, o alta, baza. Un indicator de măsurare arăta 
că obiectul are cam optsprezece centimetri în lungime şi cel puţin tot atât în 
înălțime. Plăcile artizanale erau pline de gravuri şi a observat imaginile — 
soldați pedeştri, animale, trâmbiţe din coarne de mistreți, modele de noduri. 

O placă lipsea. 

A mişcat mouse-ul spre un rând de imagini mai mici care mărgineau 
partea dreaptă a ecranului şi a dat dublu click. Ecranul s-a umplut cu un 
prim plan al uneia dintre plăci. Gravurile reprezentau trei soldați ducând 
scuturi lungi cu protuberanţe, unul suflând într-o trâmbiță din coarne de 
mistreţ. 

A dat click pe alte trei imagini mici. 

Imaginile mărite prezentau mai mulți luptători, bărci, scene de bătălie. 

O placă reprezenta moartea. 

La sfârşit era o naraţiune. 


Vasul acesta a fost găsit de un bărbat care tăia turbă în Yorkshire, în jurul 
anului 1857. Solul a păstrat argintul remarcabil de bine, împreună cu gravurile 
artistice. Scopul lui era cu siguranță ritualic, cu greu putând fi folosit pentru 
depozitarea lichidelor, iar decorațiunile interioare elaborate de pe plăci ne fac 
să credem că băutul din ele nu era una din utilizările preferate. Pare ilogic să 
gravezi ceva cu atâta grijă doar ca să îl expui la lichide caustice. Investigațiile 
au dovedit că bolul este celtic. Şarpele cu coarne de berbec, torțele purtate de 
zeități şi cerbii şi mistreții erau toate componente obişnuite ale artei celtice. 
Imaginea creaturilor marine şi a altor ciudățenii confirmă faptul că aceasta era 
o reprezentare a unui mare eveniment, imortalizat în singurul mod permanent 
pentru secolele al V-lea şi al VI-lea, care este o datare exactă pentru crearea 
vasului. 

Vasul a rămas într-o colecție privată până de curând, când Nigel Yourstone 
l-a achiziționat. Credem că asta s-a întâmplat din cauza unei descoperiri 
întâmplătoare la Muzeul Naţional din Reykjavik, unde Yourstone a găsit placa 
lipsă a cazanului. Era expusă împreună cu o mulțime de obiecte descoperite în 
Islanda în ultimii 300, 400 de ani. Curatorul muzeului nu i-a dat plăcii gravate 

de argint nicio semnificație specială, alta decât constatarea unei legături din 
secolul al VI-lea între Irlanda, Anglia şi Islanda. Curatorului nu i s-a părut nimic 
deosebit deoarece istoricii ştiau de mult despre călugării irlandezi care 
călătoreau în mod obişnuit pe Atlanticul de Nord în timpul retragerii religioase 
din secolele al V-lea, al VI-lea şi al VII-lea. Yourstone a vizitat muzeul şi a făcut 
multe fotografii ale plăcii. Cu toate plăcile împreună, experții noştri consideră că 
acum el poate fi capabil că completeze mesajul pe care vasul a fost destinat să-l 
transmită. 


Malone şi-a amintit ce i s-a spus la Palatul Buckingham despre 
redactorul mort care a solicitat o audienţă la regină. 

A vorbit despre Arthur. 

Dar cum se potriveşte asta cu cazanul? 

Următoarea lui mişcare era clară. 

Era timpul să-i facă o vizită lordului Nigel Yourstone. 


CAPITOLUL PATRU 


Yourstone a format un număr la telefonul care stătea pe un colț al 
biroului. Cel din cealaltă parte a liniei a răspuns după al treilea sunet şi a 
spus: 

— Avem o problemă. 

Vocea gravă nu părea surprinsă. 

În timpul ultimei decade au comunicat în mod obişnuit, vocea 
furnizându-i informații altfel de neobținut - Yourstone asigurându-se că 
poveştile nimicitoare despre Prinţul de Wales apar în presă. Povestea despre 
prezența lui Richard la Lauder Place cu fiica lordului Bryce a ieşit la lumină 
mulțumită bărbatului de la celălalt capăt al telefonului. 

— Comentariile mele şi ale lordului Bryce despre monarhie vor fi o 
poveste excelentă mâine, a spus Yourstone. Palatul Buckingham va trebui să 
facă o declaraţie şi asta-i povestea de poimâine. Presa poate apoi să reia 
fotografiile de la întâlnire cu un comentariu de la iubita fiică a lui Bryce în 
ziua următoare. 

— Cred că ai ajuns atât să înţelegi cât şi să apreciezi această afacere 
sordidă. 

— Tot ce-mi doresc e ca acel prostănac nenorocit să fie la fel de binevenit 
ca şi cafeaua de ieri. 

— Asemenea resentimente pentru viitorul nostru rege Richard. 

— Sper ca un astfel de titlu să nu fie niciodată ataşat de numele acestui 
bărbat. 

— Pe baza ultimelor sondaje, nu eşti singurul cu acele sentimente. 

A citit aceleaşi statistici. 

— Întotdeauna am avut o mare credință în poporul englez. 

Au existat patru monarhi din familia Saxa-Coburg. Linia regală a fost 
creată în 1840 când Victoria I s-a măritat cu un prinț german din familia 
Saxa-Coburg. Eduard al VII-lea, fiul cel mai mare al Victoriei I, a devenit 
primul conducător din familia Saxa-Coburg. Fiul lui, George al V-lea, a 
cochetat cu ideea de a schimba numele de familie în Windsor, în timpul 
primului război mondial - un mod de a distanța regalitatea de prădătorii 
nemți - dar n-a făcut-o niciodată. Următorul fiu a fost tatăl Victoriei. Dar 
simpatia lui față de nemți în al doilea război mondial, în timp ce bombele lui 
Hitler explodau deasupra Londrei, l-a făcut extrem de nepopular. Victoria a Il- 
a era, de fapt, prima din linia Saxa-Coburg care conducea atât cu susținerea 
populară cât şi fără urmă de scandal. 

Richard, totuşi, a moştenit în mod clar slăbiciunile bunicului său pentru 
femei şi inaptitudinea politică. 

Gafele lui publice erau legendare. 

Odată a caracterizat efectul de seră ca nonsens. Apoi a recomandat ca 
toate casele vechi cu terase şi clădirile georgiene din Londra să fie demolate şi 
înlocuite cu structuri mai moderne. A criticat deschis mica nobilime deoarece 
conduc sugative de combustibil, în timp ce era dus cu un Bentley care nu 
mergea mai mult de şaisprezece kilometri cu un galon. A consultat un 
psihiatru şi a înghițit antidepresive, şi nici măcar n-a considerat faptul destul 
de privat încât să refuze să comenteze despre el. 

Dar afirmaţiile sale cele mai ofensive şi alarmante se refereau la 
catolicism. 

De la Actul de Reglementare din 1701, niciun catolic, nici cineva căsătorit 
cu un catolic, nu putea urma la tron. Richard nu făcuse niciun secret din 
ataşamentul său față de credință. Făcuse câteva călătorii la Roma în audiență 
la papă. Fusese fotografiat în timp ce participa la mesă şi pleda în defavoarea 
Arhiepiscopului de Cantenbury, recomandând reconcilierea totală între Anglia 
şi Roma, astfel încât să se încheie definitiv schisma pe care a creat-o Henric al 
VIII-lea în secolul al XVI-lea. Britanici erau o naţiune protestantă şi suveranul 
era capul simbolic al Bisericii Angliei. Jurământul încoronării cerea loialitate 
absolută față de credinţa anglicană. Pentru un viitor monarh să se îndoiască 
de validitatea religiei naţionale reprezenta limita trădării, şi editorialele din 
ziarele importante au sugerat de mai multe ori această concluzie. 

Richard era sigur o dezamăgire pentru Victoria, dar, în mod normal 
pentru ea, niciodată nu a comentat în public. Yourstone a reamintit că se ştia 
că George al V-lea a spus despre fiul său - după ce o să mor băiatul se va 
ruina singur în douăsprezece luni. Mai mult decât probabil că Victoria repetase 
în intimitate aceeaşi predicție despre fiul său cel mare. Acesta fiind motivul 
pentru care Richard nu putea fi în poziția de a moşteni tronul odată ce regina 
murea. Aşa că, aproape o decadă, s-a asigurat că Richard Saxa-Coburg a fost 
în atenţia presei. 

Presa tabloidă din Londra a înflorit datorită exploatării apariţiilor 
moştenitorului. Fotografii cu el în diferite părţi ale lumii, cu o varietate de 
femei, au susținut discuțiile britanicilor. Era un suflet slab care nu aprecia 
norocul pe care viața îl revărsase asupra lui. Nici nu părea să-i pese că era o 
sursă aproape constantă de ridicol. 

Ceea ce l-a făcut o victimă excelentă. 

— Avem o problemă nouă, a spus Yourstone. 

Şi i-a spus complicelui ce ştia despre Cotton Malone şi Magellan Billet. 

— Voi investiga, a spus vocea. Şi îți voi raporta. 

Un ciocănit l-a uşă a întrerupt convorbirea. 

— Trebuie să plec, a spus el. Dă-mi veşti cât de curând. 

A întrerupt convorbirea. 

Uşa s-a deschis şi Eleanor a intrat în cameră. 

El s-a ridicat de la birou şi s-a apropiat de nora sa. Ea purta un capot 
lung de mătase care îi cuprindea strâns trupul frumos. Corsetul era croit din 
dantelă de culoare crem şi picioarele goale intrau şi ieşeau dintr-o crăpătură 
seducătoare pe coapse. O mantie în stil kimono îi acoperea umerii, fiind 
deschisă în față. Culoarea aurie se potrivea cu părul ei. 

— O îmbrăcăminte ciudată pentru mijlocul zilei, a spus el. 

Ea s-a apropiat de birou. 

El s-a îndreptat spre un dulap lăcuit în roşu în care se afla un bar, a pus 
două cuburi de gheaţă într-un pahar de cristal şi a turnat votcă peste ele. 

— Vrei ceva? 

S-a apropiat şi a aprobat din cap. 

I-a simţit parfumul în timp ce-i turna o votcă fără gheaţă. Aragon era cu 
adevărat unul din cele mai bune parfumuri din lume. 

I-a dat paharul. 

Întotdeauna îşi bea tăriile simple şi în spatele uşilor închise, iar el a 
observat umflarea sânilor în timp ce ea savura o înghițitură. 

— Nu mi-ai răspuns cu privire la îmbrăcăminte, a spus el. 

— Eram singură. 

— Unde ţi-e soțul? 

— Fiul tău a ieşit. Azi la curse, cred. Îşi iubeşte viața lipsită de griji. 

El ştia mai bine. 

— Accepţi cu multă răbdare infidelitățile soțului tău. 

Şi-a sorbit băutura, nepărând afectată de declarația lui crudă. Aşa era ea. 
Capabilă să-şi ascundă emoţiile cu abilitatea unui magician. 

— Singura mea grijă e să fie discret, a spus ea. Te asigur, priceperea lui 
sexuală nu e ceva pentru care să lupti. 

El a chicotit. 

— Îţi faci familia să fie mândră. 

— Fac ceea ce e necesar. Ca şi tine, iubitul meu socru. Şi-a terminat 
votca. Cum merge planul tău? 

Actul de Reglementare proclama că un moştenitor bărbat primea tronul 
primul, ceea ce însemna că Richard şi Albert stăteau în calea lui Eleanor. 
Imediat după mariajul ei cu fiul lui, i-a explicat ce avea în minte şi a fost 
bucuros să afle că şi ea voia să fie regina Angliei. 

lar ea s-a dovedit a fi de nepreţuit. 

Era legătura cu Richard. 

Nebunul nefericit îşi preţuia sora şi îi cerea sfatul în mod regulat. Prin ea, 
Yourstone avea o linie directă spre cele mai intime gânduri şi temeri ale 
prințului şi era uşor să-i manipuleze pe amândoi. 

— Suntem la mai puţin de douăsprezece ore până să fie gata, a spus el cu 
ton scăzut, deşi nu era posibil ca cineva să-i audă. 

Casa lui din oraş era goală, cu excepţia lor. Avea personal angajat, dar 
numai între anumite ore, şi nimeni nu stătea permanent în locaţie. 

— Mama mea dragă ar putea muri în orice moment. Nenorociţii de doctori 
nu spun nimic sigur. Dacă asta se întâmplă şi noi suntem încă unde suntem 
acum, toate aceste lucruri se termină. 

— Sunt conştient de risc. 

— Deci afacerea a fost făcută? 

El a aprobat din cap. 

— Prietenii noştri din Africa de Sud m-au asigurat că va fi făcută. 

Ea s-a mutat mai aproape de şemineu. Focul pe care îl aprinsese mai 
devreme se stingea. Mătasea halatului ei strălucea la fiecare pas. El se întreba 
ce poseda fiul său de lăsa o femeie de o asemenea frumusețe singură. 

Ea a observat cum o studia. 

— Poate să reuşească tatăl acolo unde fiul lipseşte? 

Şuviţe de păr strălucitor îi cădeau pe frunte ca franjurii unui şal. Femeia 
asta ştia cum să-l stârnească. Şi fusese aşa încă de la începutul asocierii lor. 
Fiul lui era steril, un lucru pe care-l ştia de când plătise doctorul care făcuse 
testul să mintă în privința rezultatelor. Apoi îl omorâse pe doctor. Aceeaşi 
soartă o avusese reporterul de la Globe care cumva pusese piesele a tot ce se 
întâmplase împreună şi luase legătura cu palatul. Din fericire, un alt spion îl 
alertase şi problema a fost rezolvată rapid. Ca planul lui să funcţioneze, nu 
trebuia doar ca Eleanor să ajungă pe tron ca regină, dar să existe şi un 
moştenitor care să urmeze. 

Normandia. Blois. Plantagenet. Lancaster. York. Tudor. Stuart. Hanovra. 
Saxa-Coburg. 

Fiecare familie a domnit. 

Următoarea familie regală va avea numele Yourstone. 

— Te asigur, pot realiza sarcina cerută. 

Nu i-a folosit titlul nearătând nicio urmă de respect, dar asta nu părea s-o 
deranjeze. 

— Mă întreb cum de fiul nu are nimic din ceea ce tatăl posedă în mod 
clar. Natura poate fi atât de crudă. 

El a pus pe masă paharul gol. 

— Presupun că ţara va citi curând mai multe despre Richard şi drăguța 
domnişoară Bryce, a spus ea. 

— În următoarele câteva zile. 

— V-am văzut pe lordul Bryce şi pe tine mai devreme la televizor şi 
trebuie să întreb. Comentariile pe care le-ai făcut în presă. Erau necesare? În 
mod sigur mama şi tata îți pun acum la îndoială loialitatea. 

Ceea ce putea explica prezența unui agent american pe nume Cotton 
Malone. 

— Lasă-i în pace. 

— Poate că stresul va revendica în final inima mamei. 

— Nu încă, draga mea. Avem nevoie de încă o zi. 

— Asta-i problema, Nigel. Nu avem idee cât timp i-a mai rămas. 

— Asta se poate întâmpla foarte repede. Sincronizarea e totul. 

Ea a pus paharul gol înapoi în dulap şi s-a îndreptat spre uşă. 

— Din fericire, asta e problema ta. Mi-e îmi ajunge că trebuie să mă 
descurc cu mama şi cu Dickie. Vii sus? 

Lipsa ei de haine fusese, bineînţeles, o invitaţie. Eleanor şi fiul lui stăteau 
de obicei la Clarence House când erau în Londra. Dar mai foloseau, ocazional 
şi apartamentul lui Yourstone din Londra. Soţia lui Yourstone murise cu cinci 
ani în urmă, aşa că oportunitățile pe care le oferea această femeie erau 
irezistibile. Dar nu avea de gând să o lase să creadă că era aşa de uşor. 

— Nu încuia. Dacă decid să urc. 

Ea s-a oprit la uşă şi s-a întors, cu un zâmbet viclean pe buze. 

— Să nu-ţi ia prea mult. 


Yourstone s-a ridicat din pat, şi-a tras pantalonii şi şi-a pus cămaşa. Şi-a 
băgat mâinile în bretelele de mătase şi le-a ajustat lungimea. Eleanor stătea 
întinsă peste aşternuturile de culoarea perlelor. Era mulțumit că putea să 
satisfacă aşa o femeie frumoasă. 

— E timpul potrivit, a spus ea. Am devenit specialistă la a prezice 
ovulația. 

— Să sperăm că ceea ce tocmai s-a întâmplat va fi suficient pentru a 
produce un moştenitor Yourstone. 

Şi-a tras fermoarul la pantaloni şi şi-a încheiat mânecile cămăşii. 

Se presupunea că fusese virgină când s-a căsătorit, dar el avea dubii. O 
femeie cu o asemenea pasiune, cu greu ar fi învățat tot ce ştia de la cineva 
atât de incapabil ca fiul lui. Yourstone avusese multe amante. Fuseseră de 
toate condiţiile sociale şi de rase şi culori variate. Eleanor le egala în toate 
privinţele, depăşindu-le în unele. 

S-a rostogolit pe partea ei. 

Exceptând coama scurtă blondă şi sprâncenele, nu avea niciun fir de păr 
pe corp. Pielea ei avea aspectul alabastrului lustruit. Nici un cusur nu-i 

deranja luciul. Se spunea că mama ei, Victoria, fusese odată binecuvântată 
cu acelaşi luciu cremos. O trăsătură a familiei Saxa-Coburg pe care efectiv o 
admira. 

— Nu te deranjează deloc, nu-i aşa? a spus ea. Să te culci cu nevasta 
fiului tău. 

El a ridicat din umeri. 

— Vrei asta aşa de mult? 

— La fel de mult ca tine. 

Ochii îi erau atraşi de trupul ei şi dorința crescândă se lupta cu gândurile 
la afaceri. 

— Spune-mi, ştii povestea lui Arthur? 

— Nu mi-a păsat niciodată de ficțiune. 

S-a strâmbat la ignoranţa ei. 

— De fapt e destul de fascinantă şi cine ştie dacă e adevărată. 

El s-a aşezat pe marginea patului. 

— Atunci chiar te rog, spune-mi o poveste de noapte bună. 

El a lăsat-o să-l tachineze. 

— Se pare că în timpul sărbătorilor de Paşti regele Uther s-a îndrăgostit 
de soția ducelui de Cornwall. Uther, pur şi simplu, nu a putut să se 
controleze şi şi-a făcut cunoscute sentimentele, ceea ce l-a făcut pe duce 
furios de gelozie. 

— Cum o mai invidiez pe soția lui. 

— Ca orice soţ bun, ducele şi-a luat soția şi a părăsit petrecerea. Ca orice 
iubit furios, Uther a adunat o armată şi i-a urmat. Ducele a ascuns-o în 
Castelul Tintagel, apoi s-a baricadat într-o fortăreață din apropiere pentru a-l 
distrage pe Uther. 

— Aşa o pasiune pentru dragostea unei femei. 

El a fost de acord. 

— Uther a aflat unde era ascunsă soția şi l-a consultat pe Merlin, care a 
folosit magia ca să-l facă pe rege să arate ca ducele, permițându-i astfel lui 
Uther să intre uşor în castel şi să se urce în patul nevestei. Ea, bineînţeles, 
credea că se culcă cu propriul soț. Când ducele a fost omorât, soţia a fost de 
acord să se căsătorească cu Uther, în special după ce a aflat că e însărcinată, 
astfel asigurându-se că fiul ei, Arthur, va deveni mai târziu rege. Aşa că vezi, 
draga mea, unirile ilicite în numele Coroanei nu reprezintă nimic nou. 

Ea a chicotit. 

— Asta-mi place la tine, Nigel. Nu ai conştiinţă deloc. 

— Din fericire pentru noi şi din fericire pentru Anglia, suntem atât de 
asemănători. 

— Mama ar intra în mormânt dacă m-ar vedea acum. 

El şi-a luat portmoneul de pe noptieră. 

— Cred că întreaga naţiune ar cădea moartă dacă te-ar vedea acum. 

— În special dragul meu tată. 

Tatăl ei, Prinţul James, Ducele de Edinburgh, era scoţian, dintr-o familie 
care putea să-şi urmărească rădăcinile în timp până în vremea lui Henric al 
VIII-lea, când luptau cu Anglia pentru independenţă. Era un bărbat dur, 
aspru, pe care publicul părea să-l divinizeze. Eleanor era în multe feluri ca 
tatăl ei, deşi a moştenit în mod evident înfăţişarea fizică a mamei sale. El se 
întreba, însă, de unde a moştenit aşa o ambiţie. Niciunul din familia Saxa- 
Coburg nu arătase vreodată acea trăsătură. Dar această vulpoaică părea o 
rasă nouă. Una pe placul său. 

— Oricât de mult mi-ar plăcea toate astea, trebuie să plec, a spus el. 

— Afaceri după-amiaza? 

S-a ridicat din pat. 

— Ne vedem la cină. 

A păşit către uşă şi a ieşit, închizând-o încet în urma lui. 


Yourstone s-a dus înapoi în partea din faţă a casei. De-a lungul drumului 
i-au ținut companie portrete în ulei ale strămoşilor lui. Cei mai mulți au fost 
finanţatori ai regilor şi reginelor, membrii de încredere ai parlamentului pe 
care Coroana s-a bazat pentru a se asigura că statutul lor este menținut cu 
religiozitate. 

Ori un Hanovra, ori un Saxa-Coburg, toți mai mult germani decât englezi, 
au fost pe tron din 1714. Dar casa Yourstone a devenit repede familia 
conducătoare a Angliei. Dacă odată adversarii se băteau pe câmpul de luptă 
cu topoare şi săbii scurte pentru dreptul de a domni, secolul al XXI-lea oferea 
arme pe care uzurpatorii dinainte nu le avuseseră niciodată. Presa scrisă, 
camerele de luat vederi, sondajele opiniei publice şi internetul s-au dovedit 
mult mai eficiente decât armele. 

Şi obiectivul era acum în vizor. 

El a coborât pe scări şi a reintrat în birou. 

Cartea de la care porniseră toate era pe masa de lângă fotoliul lui favorit, 
o analiză din secolul al XIX-lea a unui manuscris din secolul al XVI-lea. 
Editorul, un sociolog de la British Museum, fusese fascinat de legenda lui 
Arthur. Cercetătorul şi-a petrecut întreaga viaţă căutând dovezi că Arthur nu 
a fost doar o noțiune poetică romantică. A fost destul de norocos să descopere 
un jurnal obscur recuperat dintr-o mănăstire franceză, care povestea despre 
ceva ce s-a întâmplat în vara din 1189 şi în anul 1191. 

Cu Henric al II-lea. 

Un Plantagenet din secolul al XII-lea. 

Ultimul care a domnit peste Franţa şi Anglia unite. 

A deschis cartea la o secțiune marcată. 


În timpul celor opt zile de după sfinţii Petru şi Pavel, în a nouăsprezecea 
perioadă a lunii noi, în a treia zi a săptămânii, a patra zi a lui iulie, în anul 
1189, un scrib a străbătut curtea castelului Chinon, spre capelă. Călătorise prin 

Franţa, inima imperiului Angevin, şi căra o geantă de piele pe un umăr, având 
mare grijă să-i apere conținutul de ploaia de vară. La capelă a bătut uşor la uşă 
şi a fost primit înăuntru. Zidurile murdare de piatră erau luminate de 
strălucirea lumânărilor care se luptau cu aerul umed pentru a-şi menține 
flacăra. Pe un divan jerpelit stătea întins Majestatea Sa, Henric al II-lea. Dacă 
odată acest monarh era înalt, lat în umeri, cu fața pistruiată a unui leu, acum 
arăta bolnav şi prăpădit, doar o coajă a gigantului care fusese odinioară. Lângă 
el stătea Arhiepiscopul de York, Geoffrey, fiul nelegitim al lui Henric, iar 
Geoffrey l-a condus pe scrib la o masă unde a scos docil din geantă câteva foi 
de pergament, o pană de gâscă şi un mic borcan de cerneală neagră. 

— Scrieţi orice spune regele, a spus arhiepiscopul cu voce scăzută. 

Mâna scribului tremura fără ca acesta să o poată controla. Aici, în fața lui, 
era conducătorul unui teritoriu care se întindea din Irlanda, prin Anglia, de-a 
lungul canalului Normandiei, apoi în sud prin Pirinei. Era primul din Casa 
Angevin care a revendicat tronul şi pentru treizeci şi patru de ani armatele lui 
au dominat Franța şi Anglia. 

Cu toate acestea, realizările lui păreau găunoase. 

Fü legitimi ai lui Henric, Richard şi John, plănuiau de mult timp împreună 
cu mama lor să-i submineze tronul. În ultimele săptămâni, trădarea lor a ajuns 
la punctul culminant, cu armatele lui Henry suferind o serie de înfrângeri 
umilitoare. Optzeci de cavaleri şi 100 de militari fuseseră luați prizonieri la 
Tours cu doar trei zile în urmă. După aceea, oraşele au fost devastate şi 
castelele asediate. Comandanții lui Henric s-au predat într-un ritm alarmant şi 
ieri Henric fusese nevoit să facă pace. Termenii predării i-au cerut să se pună 
pe el însuşi în mâinile regelui francez. A fost forțat şi să-l recunoască pe 
Richard ca unic moştenitor, desemnându-l moştenitor al tuturor domeniilor sale, 
inclusiv Anglia. 

— Copii mei legitimi şi-au arătat adevărata față, a spus Henric printre 
respirații grele. 

Apoi a arătat spre Geoffrey. 

— Numai el este fiul meu adevărat. 

Scribul scria repede pentru a păstra ceea ce spunea suveranul. Era ajutat 
de tusea continuă a lui Henric care părea să-i sugă toată puterea pe care o mai 
avea. Picături de sânge țâşneau dintre buzele lui Henric. Scribul se întreba ce 
maladie îl lovise pe acest bărbat care părea invincibil. 

— Acum fie ce-o fi. Nu-mi mai pasă nici de mine, nici de lume. Ruşine, 
ruşinea unui rege cucerit. 

Scribul a înregistrat supus lamentaţia, care semăna cu debutul delirului. 
Niciodată nu-l auzise pe Henric vorbind cu atâta compătimire. S-a uitat la 
Geoffrey cu o privire care întreba dacă era înțelept să scrie toate astea. 

— Fă aşa cum vrea, a şoptit arhiepiscopul. 

— Am un mesaj pe care vreau să i-l duci servitorului meu loial Ralph 
FitzStephen, care acum e dincolo de mare la Glastonbury Abbey, a spus Henric. 

Scribul a pus o bucată nouă de pergament în fața lui şi i-a acordat toată 
atenția. 

— Spune-i că ştiu de mult locația lui Arthur, regele britanilor. Informația mi- 
a fost dată de un bard galez care a adus destule dovezi ca să-l cred. Regele şi 
regina se află la Glastonbury. A existat odată o biserică de lut şi nuiele, locul nu 
e clar pentru că a fost cu mult timp în urmă. Lângă biserică era un cimitir. Acolo, 
la mulți metri sub pământ, se găseşte o placă de piatră. Sub această piatră se 
află crucea de plumb a regelui britanilor. Şi mai în adânc sunt rămăşiţele lui 
Arthur şi a lui Guinevere. Au fost aşezaţi acolo cu mare respect şi cu intenția de 
a rămâne pentru totdeauna. Spune-i lui FitzStephen că vreau ca asta să fie 
ştiut de călugări şi să facă ce vor considera potrivit cu informația. Pentru că, 
spre deosebire de Richard, dragostea mea pentru biserică şi pentru Dumnezeu 
e absolută. 

Scribul nota atât de repede că era dificil să pună cerneală pe pană. 

— Anunţă-i că merg să mă întâlnesc cu Dumnezeul meu cu satisfacția că 
fiul meu trădător îşi va găsi poate naşul. Scoateţi oasele marelui rege înapoi la 
lumină. Faceţți-le să curețe această lume de minciuni. Folosiţi puterea lor cu 
înțelepciune. 

Henric s-a oprit să-şi tragă sufletul. Transpirația i se scurgea pe sprâncene, 
pe care Geoffrey le ştergea cu o cârpă umedă. 

— Chiar ieri, iubitul meu John, fiul pe care, mai presus de ceilalți, nu-l 
credeam capabil să mă trădeze, s-a întors împotriva mea. Nu pot decât să sper 
că, undeva în regatul meu, un alt Arthur s-ar putea ridica şi linişti vocile 
lăcomiei şi înşelăciunii. 

Henric a indicat cu o fluturare a mâinii că mesajul era complet. Scribul a 
scris câteva cuvinte de final şi pergamentul a fost rulat şi sigilat cu ceară. 

— Mergi în Anglia. Du mesajul meu la Glastonbury cu cea mai mare grabă, 
a spus Henric. 

Apoi un alt val de tuse i-a strâns pieptul. 


Îl treceau fiori pe şira spinării de câte ori citea pasajul. I-a spus ce ştia 
persoanei lui de contact de la Globe, care-l forțase să-i spună şi editorului 
ziarului. Prostul ăla a considerat că e datoria lui să informeze palatul cu 
privire la ceea ce aflase. De ce, nu ştia. 

Dar această trădare necesita acțiuni definitive. 

Ceea ce vocea de mai devreme de la telefon îi furnizase. 

Aproape că putea vedea faţa lui Ralph FitzStephen când, la Glastonbury 
Abbey, a citit ultimele cuvinte ale lui Henric al II-lea. Până atunci regele era 
mort, pentru că murise la două zile după ce plecase mesagerul de la castelul 
Chinon. Fiul lui Henric, Richard, solicitase imediat tronul britanic şi era 
ocupat să-şi consolideze puterea. Şi Glastonbury, care reprezenta inima 
creştinătăţii engleze, îşi aştepta noul conducător şi câteva luni mai târziu 
Henry de Sully a fost numit în funcție de Richard. FitzStephen şi de Sully s- 

au întâlnit imediat după aceea şi au realizat adevărata gravitate a revelaţiei pe 
care o furnizase Henric. 

A citit din nou cuvintele. 

Sub acea piatră se află crucea de plumb a regelui britanilor. Şi mai în 
adânc sunt rămăşiţele lui Arthur şi a lui Guinevere. 

— Mulţumesc lui Dumnezeu că ai avut dreptate măcar pe jumătate, a 
şoptit el. 


CAPITOLUL CINCI 


Malone a ascultat Big Ben-ul bătând ora 1:30 p.m. Sperase că Nigel 
Yourstone era încă în biroul de la Parlament, dar a fost dezamăgit când a aflat 
că plecase cu o oră mai devreme. Cu un telefon la William a aflat adresa 
reşedinței din Londra a lui Yourstone, un edificiu de piatră şi marmură exact 
în Belgravia, nu departe de Palatul Buckingham. Îi plăcuse întotdeauna 
abordarea directă, motiv pentru care s-a gândit că o abordare faţă în față cu 
potenţialul inamic ar putea dărâma nişte cuşti. 

A sunat la soneria de la uşa din față. 

I s-a prezentat majordomului care i-a răspuns, un bărbat de vârstă 
mijlocie cu părul argintiu şi nas coroiat, şi a spus că i-ar plăcea să vorbească 
cu Lordul Yourstone. 

— Asta e imposibil. Trebuie să aveţi o programare. 

— Aveţi o agendă? a întrebat el. 

Întrebarea a părut să-l ia pe servitor pe nepregătite, dar şi-a revenit 
repede şi a luat una de pe o masă din apropiere. 

— Şi un stilou? 

Acum s-a văzut enervarea, dar se pare că educaţia britanică refuza să 
permită grosolănia. Majordomul s-a întins încet după un stilou şi i l-a dat. A 
acceptat ambele oferte şi a scris: 

Cotton Malone, Departamentul de Justiție al Statelor Unite, doreşte să-l 
vadă pe Lord pentru o chestiune personală. Putem vorbi aici sau puteți să le 
replicati reporterilor când vă vor suna mai târziu. Personal, prefer varianta de 
mai târziu. 

A rupt prima pagină, a împachetat-o o dată şi i-a dat-o înapoi. 

Două minute mai târziu uşa s-a redeschis şi a fost condus în clădire, într- 
un birou spațios, a cărui podea de mozaic, tavan cu stucaturi elaborate din 
plăci octogonale şi mobila poleită dezvăluiau extravaganța Lumii Vechi. 
Yourstone era în aparență obsedat de portrete, din moment ce o mulțime 
punctau ceea ce părea să fie un perete din marmură de Carrara. Statuile 
clasice erau din abundență, busturi ale lui Shakespeare, Bacon şi Newton. Un 
portret domina peretele din spatele biroului şi era, dacă Malone avea dreptate, 
un Van Dyck. Afectarea era probabil un risc asumat pentru o familie care 
ajunsese să aştepte totul de la viață, dar era ceva provocator în aspectul 

omului care s-a ridicat să-l salute. Nigel Yourstone era chiar mai impozant în 
persoană decât la televizor şi dacă fusese deranjat de nota prin care se 
introdusese nu arăta nici cea mai mică urmă de îngrijorare, faţa lui fiind la fel 
de stoică precum a statuilor care înconjurau camera. 

Yourstone i-a mulțumit majordomului care a plecat închizând uşa. 

— Ce pot să fac pentru dumneavoastră, domnule Cotton Malone, 
Departamentul de Justiţie al Statelor Unite? 

Vocea era la fel de baritonală ca mai devreme la televizor. 

— Nota dumneavoastră vorbea de o problemă personală. Asta, împreună 
cu amenințarea voalată cu presa, mi-a stârnit curiozitatea. Aşa cum ați şi 
intenționat. Deci, despre ce-i vorba? 

— Jocul s-a sfârşit. 

Ţinta lui nici nu s-a clintit. 

— Nu ştiam că era vreun joc în desfăşurare, cu atât mai puţin unul în 
care participam şi eu. Dar, şi dacă ar fi fost, ce interes are Departamentul de 
Justiție American? 

— Destul cât să fiu aici. 

— Ca să mă amenințați? 

El a ridicat din umeri. 

— Eu o consider mai mult o instruire. 

Yourstone l-a fixat cu privirea. 

— Ştiţi ce e C-83? l-a întrebat el. 

Yourstone nu a ezitat când a răspuns: 

— Nu am nicio idee. O să mă luminaţi? 

Malone a renunţat la interogatoriu. 

— Nu contează. 

S-a îndreptat spre un şir de ferestre care lăsau soarele luminos din 
mijlocul zilei să intre, trecând prin fața unei mese de sticlă pe care stătea o 
pereche de sfincşi, turnați în ceea ce părea bronz. Şi-a imaginat că exista o 
poveste cu privire la ei, din moment ce erau plasați într-o poziție de primă 
importanţă. O pictură în ulei a unui conac era agățată deasupra lor. 

— E casa mea de la ţară, a spus Yourstone. Această pictură a fost 
comandată în 1786 de unul din strămoşii mei. 

— Un loc frumos, a spus el. Familia dumneavoastră a fost prin preajmă 
mult timp. 

— Am servit Coroana de secole. 

— Acum fiul dumneavoastră e căsătorit cu fiica Victoriei. 

— Pentru un american, cu siguranţă ştiţi multe despre mine. 

El a ridicat din umeri. 

— Eu doar iubesc Anglia. 

A scuturat uşor unul din sfincşi. 

— Nu va merge. 

Faţa lui Yourstone a rămas rigidă. 

Apoi şi-a dat seama. Bărbatul acesta ştia deja că el era implicat. Poate că 
îi aşteptase vizita. 

— Aveţi spioni buni. 

— Un spion bun e mai folositor decât 500 de soldați bine înarmați. 

— Sun Tzu a mai spus că toate războaiele sunt înşelătorie. 

— Aşa e. 

Şi i-a venit în minte altceva din ceea ce scrisese marele strateg chinez. 
Pretinde că eşti inferior şi încurajează aroganta. 

Era timpul să plece. 

A păşit către uşă. 

— Să aveţi o zi bună, Lord Yourstone. Ne vom revedea cât de curând. 

Şi a plecat. 


Malone a ieşit din casă. Şi-a realizat scopul pentru care venise. Nimic nu 
încetineşte un inamic mai tare decât cunoaşterea faptului că e urmărit. Mai 
ales un inamic căruia-i pasă de imaginea publică. Dacă nu altceva, vizita îi va 
oferi timp să-şi dea seama ce se întâmplă. Yourstone va fi, cel puţin, 
îngrijorat. Dar venirea aici a atras şi atenţia, ceea ce aproape întotdeauna 
înseamnă probleme. 

Asta era în regulă. 

Era obişnuit cu problemele. 

Şi lucrurile trebuiau să rămână în mişcare. 

Aşa că a scos telefonul şi a sunat pe numărul privat al lui William, 
explicându-i ce ar vrea să facă Victoria mai departe. 

— Excelentă sugestie, i-a spus William. O să organizez imediat. Aşa cum 
ați aflat mai devreme, să refuzi invitația reginei poate fi dificil. 

A ajuns pe trotuar şi a mers înapoi spre stația de metrou. A luat un tren 
spre Osborne House şi William i-a aranjat o întâlnire mai târziu cu Prinţul de 
Wales. Voia să vadă cu ochii lui exact cu ce avea de-a face. 

S-a gândit din nou la cazanul de mai devreme. 

Ăsta era un alt subiect la care trebuia să se mai gândească. 

O maşină a oprit lângă trotuar şi uşa din spate s-a deschis. 

— Domnule Malone. 

S-a întors. 

Înăuntru era un om mai în vârstă. Avea puţin peste şaizeci de ani, cu faţa 
rotundă ca luna plină. Părul argintiu era aranjat perfect. Ochelarii subțiri, cu 
rame de oţel, îi ascundeau ochii. Purta un costum stilat negru, cu vestă, un 
ceas de argint ieşea dintr-un buzunar. Mâna dreaptă ţinea un baston, cu 
capătul un glob de fildeş. 

Ceea ce el a recunoscut ca fiind marca lui Thomas Mathews. 

Şeful Serviciului Secret de Informaţii al Marii Britanii. 

Sau cum era numit în mod obişnuit, MIO. 

— Trebuie să vorbim, a spus Mathews. 

CAPITOLUL ŞASE 

Yourstone se uita prin geamurile fumurii ale maşinii şi admira St. James. 
Cartierul fusese odată bântuit de burlacii din Londra şi încă rămăsese un aer 
de calitate în împrejurimile sale regale. Cluburile private somptuoase care în 
prezent umpleau clădirile de cărămidă, descendente ale cafenelelor din secolul 
al XVIII-lea, erau faimoase. Boodles. Brooks’. White's. Carlton. Cluburile 
Oxford şi Cambridge. Calitatea de membru necesita bani mulți şi descendenţe 
vechi. 

Eleanor stătea lângă el. 

Telefonul sunase la casa lui din oraş imediat după plecarea lui Malone. 
Prinţul de Wales voia să vorbească atât cu sora lui cât şi cu Yourstone. 
Richard părea la fel de zăpăcit ca de obicei. Eleanor i-a spus fratelui ei că vor 
merge imediat. 

Yourstone ştia ce voia bufonul. 

O ureche înțelegătoare. 

Dar ştia şi ce voia el. Şi timpul se scurgea. 

Aşa că trebuia să maximizeze oportunitatea. 

Maşina a oprit la poarta de la intrare. Edificiul de cărămidă roşie a 
Palatului St. James fusese un cadou de nuntă de la Henric al VIII-lea pentru 
Anne Boleyn. În secolele care au urmat a servit ca domiciliu permanent 
pentru moştenitorul tronului. 

Li s-a permis să intre şi limuzina a parcat în curte sub o poartă din 
cărămizi. Au ieşit în după-amiaza înmiresmată şi au intrat în palat, urmându- 
şi drumul către o uşă închisă de la al treilea etaj. 

Richard îi aştepta singur. 

În timp ce Eleanor era blondă şi cu pielea albă, fratele ei avea părul negru 
şi pielea măslinie. Nu prea semănau, ceea ce a dat naştere la speculaţii că era 
produsul unei relaţii ilicite, devreme în căsătoria Victoriei. Dar oricine o 
cunoştea chiar şi puţin pe Victoria Saxa-Coburg ar fi realizat că ar fi fost 
imposibil. Regina îi era absolut devotată soțului ei. Richard pur şi simplu 
moştenise mai mult din sângele scoţian al tatălui său decât din familia 
germană a mamei sale. Fotografiile bunicului patern arătau o asemănare 
izbitoare. Faţa lui frumoasă a fost binecuvântată cu trăsături care erau uşor 
de caricaturizat. Nasul roman era victima favorită a caricaturiştilor, dar şi 
părul său ondulat şi ochii profunzi căprui au fost inevitabil mult folosiți în 
ceea ce părea un ritual aproape zilnic de ridiculizare. 

Richard purta un costum lejer, la două rânduri, pe care le-a popularizat 
de mult. Cămaşa avea o nuanţă de roz pal, cravata cu dungi roşu şi negru. O 
batistă colorată ieşea din buzunarul hainei. Stătea într-o fereastră cu arcadă 
privind în cameră. Eleanor a închis uşa în urma lor şi s-a dus spre fratele ei. 

— Care-i graba? a întrebat ea. 

— Ai văzut ediția de după-masă a Globe? 

— Nu citesc aşa ceva. 

— Acolo, pe masă. Aruncă o privire. 

Eleanor a înşfăcat ziarul. 

Prima pagină avea un titlu îngroşat: E EA URMĂTOAREA LADY A 
PALATULUI? Fotografia color o înfățişa pe Lady Bryce sărutându-l cu gura 
deschisă pe Prinţul de Wales, în timp ce o maşină aştepta cu uşa deschisă. Se 
părea că obiectivul a fost departe, deoarece fotografia era neclară. Lady Bryce 
purta o fustă obscen de scurtă şi mâna lui Richard era pusă pe fundul ei 
frumos. 

Yourstone citise deja povestea. Ieri. După ce fusese scrisă. Întotdeauna i 
se dădea să citească înainte. 

— Sunt aproape de capătul răbdării, a spus Richard. 

— Doar acum ai ajuns la concluzia asta? a spus Eleanor. Dickie, eşti tot 
timpul la ştiri. O femeie după alta. O greşeală după alta. 

— Vreau viața mea personală. 

— Ca să faci ce? 

— Ce-mi place. 

Asta era sfidarea pe care Yourstone o cunoştea foarte bine. Aşa că a 
răsucit cuțitul. 

— Ca să te poţi converti la catolicism? 

Richard s-a uitat la el. 

— De fapt, am o mare afecțiune pentru acea religie. Nu există niciun 
motiv pentru îndepărtarea noastră de Roma. 

Prinţul a oftat, semnul lui obişnuit pentru resemnare. 

— De ce trebuie să fiu oropsit? Care e scopul? 

Yourstone l-a măsurat un moment. 

— Eşti un bărbat însurat şi moştenitorul tronului. Tot ceea ce faci în 
contradicție cu ambele e relevant pentru naţiune. 

— Nevastă-mea e țăcănită. Stă sub piramide toată ziua şi studiază stelele. 
Oamenii nu se pot aştepta să fiu fericit cu ea. 

Din cauza tonului monoton se întreba dacă Richard mai lua 
antidepresive. Medicii regali îi spuseseră să se oprească. 

— E încă soția ta, a spus Yourstone. Prințesa de Wales. Cea pe care tu ai 
ales-o să-ţi fie soție, să fie mama copiilor tăi. 

— Pentru Dumnezeu, omule. Tu dintre toţi oamenii ştii că mama şi tata 
au mai mult de-a face cu acea alegere decât mine. 

— Nu-mi amintesc să-ți fi exprimat public rezervele. Soţia ta e o femeie 
extrem de frumoasă. Erai destul de îndrăgostit de ea. 

— Habar n-am avut că e nebună. 

Eleanor a trântit ziarul pe masă. 

— Richard, de ce continui să crezi că poți face tot ce-ţi place? De ce nu 
poți fi măcar discret, cel puţin? 

— Nu invit presa să-mi urmărească viața, dar nici nu am de gând să mă 
ascund. 

Declaraţia reprezenta o rezoluție finală. 

— Atunci continuă să navighezi contra vântului şi să nu te plângi când 
valul te va arunca în apă. 

Richard s-a îndepărtat de Eleanor, spre fereastră, mergând cu postura 
perfectă pe care o învățau membri familiei regale. Haina avea nasturii 
încheiați, mâinile prinse la spate. Şi-a scos pieptul în față şi a dat din cap în 
timp ce păşea. Existau momente ca acesta, care-i aminteau lui Yourstone de 
nefericitul lor bunic, care păşea cu aceeaşi aroganță. 

— De ce nu tu, Ellie? Tu ar trebui să fii, nu eu. 

— Din nefericire, dragă frate, legea spune că un bărbat moşteneşte 
tronul, atâta timp cât există unul. Noi avem doi, deci eu nu-l voi întâlni pe 
arhiepiscop pentru o încoronare prea curând. 

— Trebuia să fii tu nu eu. Nu am nicio dorinţă să fiu rege. O fac pur şi 
simplu pentru că asta se aşteaptă de la mine. 

— Nimeni nu te forțează să iei tronul, a spus Yourstone. Bunicul tău 
aproape a ales abdicarea. 

Richard a zâmbit. 

— Dar datoria e prima, după cum spun ei. 

Acesta era momentul. Aşa că a presat. 

— Bunicul tău era incapabil. Poporul l-a urât. Nu a vrut să fie rege şi în 
final a dovedit cât de necalificat a fost, cu adevărat. Istoria nu a fost drăguță 
cu el. Vrei aceeaşi moştenire? 

— Vreau pur şi simplu să-mi duc viața aşa cum consider eu potrivit. 

— Atunci abdică, în favoarea lui Albert şi trăieşte-ți viața aşa cum 
consideri potrivit. 

Dar el ştia ce însemna acea decizie. Se duseseră zilele în care membri 
obscuri ai familiei regale erau finanţaţi cu stipendii anuale civile scandaloase. 
Odată ce Richard renunța la pretenţia la tron, Victoria nu avea de ales decât 
să diminueze plățile anuale pentru prinţ, dacă nu să le elimine de tot. Şi nu 
era niciun mod prin care Richard Saxa-Coburg să-şi câştige singur existența. 
Era atât de disprețuit că nimeni nu ar face un pas ca să-l ajute. 

Cu o excepţie. 

— Ți-am mai spus înainte, a spus Yourstone. Mă voi asigura personal că 
eşti asigurat financiar. Nu lăsa banii să-ți influențeze decizia. 

Richard se uita la ei cu o privire care transmitea în mod clar confuzia. Se 
întreba cum era să fii atât de dependent de ceilalți pentru susținerea 
emoțională. Eleanor era opusul. Puterea ei părea să vină din interior. 

— Niciodată nu voi lăsa banii să mă guverneze, a spus Richard, cu vocea 
aproape o şoaptă. Dar, Lord Yourstone, apreciez asigurările tale. 

Prinţul s-a uitat într-o parte şi a prins privirea în jos a lui Eleanor către 
talie. Era un copil acolo? Bărbatul Yourstone care ar putea electriza națiunea 

şi restaura credibilitatea monarhiei? După ce, bineînțeles, propria ei domnie 
se va sfârşi. 

Eleanor a arătat către ziar. 

— Richard, nu vezi răul pe care-l faci monarhiei? Îţi place să fii 
ridiculizat? 

Richard a ridicat din umeri. 

— Întotdeauna voi fi Prinţul de Wales, indiferent ce aş spune sau aş face. 

Din păcate, prostul chiar credea ceea ce tocmai spusese. Molâu, egoist, 
încăpățânat şi prost erau doar câteva din adjectivele care i se aplicau în mod 
obişnuit, împreună cu eticheta de Prințul de Wails?, din cauza plângerilor sale 
constante. 

— Dar dacă Albert nu s-ar fi născut niciodată? a întrebat Yourstone. 
Dacă soţia ta ar fi fost stearpă? Tot ai mai vrea să fii rege? 

Richard părea să se gândească serios la întrebare. 

— Nu. Dar nu e cazul. Şi nu pot permite presei să mă înlăture de la 
dreptul pe care-l am prin naştere. Măcar atât îi datorez familiei. 

— Fiul tău are aproape douăzeci şi doi de ani. E capabil să moştenească 
tronul. De ce nu-i permiți? 

— Îl faci să sune ca un proiect care ţi-ar conveni. 

Yourstone a dat din cap. 

— Tu vorbeşti despre faptul că nu eşti fericit. Eu îţi ofer doar o cale logică, 
legală, de a-ţi rezolva conflictul. 

— Ştiu. N-am vrut să te ofensez. Chiar nu-mi pasă să fiu cunoscut ca 
regele care a abdicat. 

Eleanor a păşit mai aproape de fratele ei. 

— Richard, tu eşti un suflet disperat. Pierdut şi nefericit. Mă îngrijorezi. 
Lasă-l pe fiul tău să ia tronul şi nu te mai frământa. Neagă presei 
oportunitatea de a te mai răni. Du-te şi trăieşte-ți viața aşa cum consideri 
potrivit. 

Richard o privea din nou cu ochii obosiţi. Era singura persoană de pe 
pământ pe care o putea asculta. Nu făcuse nici un secret din faptul că îşi 
disprețuia mama şi se temea de tatăl lor. 

Prinţul şi-a înclinat capul şi a vorbit cu covorul. 

— Tu trebuia să fii, Ellie. 

— Nu vreau să fiu regină. Dar mi-aş face datoria, dacă ar fi cazul. 

Richard a ridicat privirea către ea. 

— Asta-i remarcabil la tine. Îţi faci întotdeauna datoria. Cu privire la 
mama, tata şi ţară. Din acest punct de vedere eşti o persoană mult mai 
potrivită decât mine. 

— Vreau doar ca fratele meu să fie fericit. 


2 Prințul Bocitor. 

A spus asta cu aşa o convingere că Yourstone aproape a crezut şi el 
declarația. 

— Fiul meu e un tânăr robust care într-o zi va fi Albert I. Dar dacă, 
Doamne fereşte, i s-ar fi întâmplat vreodată ceva, aş părăsi, fără nicio ezitare, 
această poziție pentru totdeauna. Atunci, dragă Ellie, această închisoare va fi 
într-adevăr a ta. 

Yourstone aproape a zâmbit. 

Asta era în mod clar ceea ce venise să audă. 


CAPITOLUL ŞAPTE 


Malone era familiarizat cu elicopterul, un Westland Lynx al Marinei 
Regale, şi a ascultat cum motoarele Rolls-Royce învârteau elicea în aerul 
după-amiezii. Marina îl învățase cum să piloteze avioane de luptă şi a 
petrecut un număr mare de ore într-un Tomcat, dar niciodată n-a stat la 
manşa unui elicopter. 

Sir Thomas Mathews, şeful Serviciului Secret de Informaţii, l-a dus la un 
aeroport unde aştepta un elicopter. Au făcut călătoria de o sută treizeci de 
kilometri de la Londra la Salisbury în mai puţin de o oră, trecând peste 
dealurile înclinate şi pajiştile punctate de copaci, în cele din urmă zburând pe 
deasupra magnificei catedrale din Salisbury. 

Oraşul însuşi era străvechi, având străzi cu clădiri compacte şi 
arhitectura veche care transmitea, chiar şi din aer, un spirit străvechi 
copleşitor. În nordul centrului oraşului era aşezată universitatea, un amestec 
de clădiri din calcar printre stejari şi nuci. Pilotul a aterizat expert în mijlocul 
unui teren gol de atletism. O maşină care-i aştepta i-a dus de-a lungul 
campusului la o clădire de trei etaje cu o fațadă deteriorată, plină de iederă. 
Sculpturile cenuşii din partea de sus arătau ca o dantelă zdrențuită. 
Muncitorii erau ocupați cu greblarea frunzelor de toamnă. 

Şeful spionilor britanici vorbise puţin în timpul drumului. 

Iar Malone şi-a ţinut şi el gura închisă. 

Înăuntru, Mathews l-a condus la un birou de la etajul doi, unde un 
bărbat greoi, cu barbă, cu urechile mari, stătea în spatele unui birou verde de 
metal, acoperit de cărți. S-a prezentat singur ca fiind profesorul Goulding. 
Malone a observat diplomele de pe perete care indicau doctorate în istorie atât 
de la Cambridge cât şi de la Oxford. 

— Am înțeles că William ţi-a dat fotografii ale unui cazan, a spus 
Mathews. După întâlnirea cu regina privind... situaţia familiei ei. 

— Ai spioni în palat? 

— Cum altfel am ştii vreodată ce se întâmplă acolo? 

— Am crezut că eşti responsabil de problemele străine. MI5 se ocupă de 
problemele interne. 

— Asta depinde de natura problemelor. 


VP MAGAZIN 


Steve Berry UMBRA LUI ARTHUR 


Mathews a făcut un semn spre Goulding, care le-a arătat o altă fotografie 
a căldării pe un ecran de calculator. 

Dar el voia să ştie: 

— Aţi vorbit cu Stephanie? 

Mathews a scuturat din cap. 

— Şi nici nu mi-a arătat curtoazia de a mă contacta înainte de a te 
trimite. 

— Mai mulți spioni? Cu mai multe informaţii? 

— O necesitate care mi-a permis să supraviețuiesc mult timp în afacerea 
asta. 

Mathews era o legendă. Doar şaisprezece oameni conduseseră Serviciul 
Secret de Informaţii al Marii Britanii, responsabil pentru toate problemele 
serviciilor secrete de la începutul secolului al XX-lea. Mathews era ultimul şi 
cel mai longeviv. Un veteran al războiului rece. Temut de sovietici. Respectat 
de Washington. Şi deşi Malone lucrase cu MI6 de mai multe ori înainte, 
niciodată nu fusese implicat şeful însuşi. 

Ceea ce spunea multe. 

— Spune-i, i-a spus Mathews gazdei sale, arătând cu bastonul. 

— Această căldare a ocupat odată un loc proeminent într-un altar păgân, 
a spus Goulding. Sunt multe asemănătoare în muzee, dar acesta e un 
exemplar foarte bine conservat. Aceste boluri serveau unui dublu scop. 

Degetul profesorului a atins ecranul. 

— Aceste vase sunt primele noastre cărți de istorie. Am văzut altele care 
înregistrau o bătălie sau nişte întâmplări catastrofale. Acesta detaliază 
sfârşitul domniei unui conducător. 

Goulding a arătat cu degetul imaginea color de pe ecran. 

— Uită-te aici. Regele moare în bătălie. Apoi războinicii îi aduc omagiile cu 
trompete şi ceremonii. Chiar şi animalele sunt triste din cauza morții lui. 

Academicianul a dat click pe o imagine mai mică din partea dreaptă a 
ecranului şi a apărut o imagine mărită a unuia dintre panourile gravate. 

— Acest panou e cheia, a spus Mathews. E unul care lipseşte de pe 
căldare. Cel care e acum în muzeul național Icelandic din Reykjavik. Singur 
nu spune nimic. Dar împreună cu restul imaginilor, povestea devine 
completă. 

Malone şi-a amintit ce scrisese William. 

— Şi din moment ce Yourstone a fotografiat acea imagine din Islanda şi 
are cazanul, asta înseamnă că are toate piesele puzzle-ului. 

— Şi ăsta-i motivul pentru care noi doi stăm de vorbă, a spus Mathews. 

Atunci şi-a dat seama. 

— Presupun că vizita mea la Yourstone a creat problema. 

— O subevaluare, dar exactă. A fost pusă în pericol supravegherea sub 
acoperire de peste un an. 

Ceea ce explica de ce şeful era aici. 

Goulding s-a ridicat de la calculator şi a mers prin birou spre un dulap de 
cărți care se ridica de la podea la tavan, ale cărui rafturi se îndoiau de cât 
erau de încărcate. S-a aplecat şi a luat un volum legat în piele de pe rândul de 
jos, dând uşor paginile. După un moment de răsfoit uşor, a spus: 

— Să vă citesc ceva. Mă gândesc că va clarifica lucrurile. 


În iarna anului 1191, la Glastonbury Abbey, în curtea catedralei Sf. 
Dunstan, lângă uşa de sud, a fost ridicat un pavilion cu perdele albe între două 
pietre de marcaj care aveau forma unor piramide. Abatele de la Glastonbury, 
Henry de Sully, era responsabil de construcție. Cu doi ani înainte sosise un 
mesaj de la Henric al II-lea, oferind informații considerate atât de sacre încât 
descendenții regelui nu trebuiau să fie informați. Regele aflase locația 
mormântului lui Arthur şi prietenul său apropiat, Ralph FitzStephen, aflat atunci 
la conducerea Glastonbury Abbey, i-a dat informația abatelui de Sully după ce 
Henric a murit în iulie 1189. 

De ce de Sully a aşteptat două sezoane înainte să acționeze, nu se ştie. 
Poate că personalitatea precaută şi dorința de a-l mulțumi pe Richard, fiul lui 
Henric, monarhul care l-a numit într-o poziţie atât de înaltă, au avut un rol în 
decizia lui. Totuşi, cândva în 1191, de Sully a dat în sfârşit ordinul să înceapă 
săpăturile. A durat câteva zile până când, la trei metri în pământ, a fost 
descoperită o placă grea de piatră. A fost nevoie de o săptămână întreagă 
pentru a ridica monolitul din groapă. Pe partea inferioară a pietrei a fost 
descoperită o cavitate în care fusese plasată o cruce de plumb. Avea un model 
neobişnuit, cu partea superioară curbată şi laturile cu unghiuri rotunjite. Pe 
cruce era gravat: AICI ÎN INSULA AVALON E ÎNGROPAT RENUMITUL ARTHUR 
CU GUINEVERE A DOUA LUI SOȚIE. Scrisul era vechi, cu un text nefolosit de 
multe generaţii, şi era plasat în mod intenţionat spre interior, îndreptat spre 
piatră. 

Descoperirea a motivat continuarea săpăturilor şi, după încă trei metri, a 
fost descoperit un sicriu dur, construit ca o canoe dintr-un trunchi de stejar. Trei 
sferturi din interior conţinea oasele unui bărbat. Craniul era mare şi 
impresionant, cu multe răni clare, toate vindecate, cu excepţia uneia, iar 
săpătorii au ajuns la concluzia că rana adâncă a fost cauza morţii. Unul din 
călugări a scos o tibie din mormânt şi a tinut-o lângă cel mai înalt bărbat de 
acolo. Era cu trei centimetri deasupra genunchiului, ceea ce însemna că oricine 
se afla în acel mormânt era un bărbat căruia i se datora respect. Restul de o 
treime din mormânt era ocupat de rămăşiţele unei femei. O şuviță de păr, 
împletit şi înfăşurat, încă blond, se afla printre oase. Unul din călugări, un tip 
prost, grăbit şi imprudent, a apucat de ea şi smocul s-a dezintegrat, făcându-se 
praf. Părul de femeie fusese întotdeauna o capcană pentru cei slabi, deşi se 
spunea că cei cu un scop puternic pot rezista tentației. 

Călugării au interpretat evenimentul ca pe un semn. 

— Un mister pentru omenire, un mormânt pentru Arthur, a spus Malone. 

Goulding a zâmbit. 

— Dintr-un poem vechi galez. Şi chiar potrivit. 

— Vrei să spui că Arthur a fost înmormântat la Glastonbury Abbey şi 
mormântul a fost descoperit în 1191? 

Goulding a pus uşor cartea deschisă într-un colț al biroului. 

— În 1911 a fost excavat un mormânt şi au fost descoperite oasele unui 
bărbat şi ale unei femei. Asta acceptă istoricii, din moment ce există cel puţin 
cinci relatări a ceea ce s-a întâmplat în timpul exhumării. Diferă detaliile, dar 
cadrul general e acelaşi. Corpurile au fost îngropate adânc în pământ, ceea ce 
era neobişnuit pentru mormintele din acele vremuri. Aşa cum te-ai putea 
aştepta, uneltele nu erau cele mai bune şi săpatul în adânc era dificil. Dar 
Arthur a fost cel mai mare duşman al saxonilor. Aproape reuşise să oprească 
pătrunderea constantă în Britania. Saxonii s-ar fi bucurat să-i distrugă 
mormântul, aşa că îngroparea lui cât mai adânc are sens. 

— Crezi că Arthur este o figură istorică reală? a întrebat el. 

— Fără îndoială. A fost un celt care a luptat împotriva invaziei saxonilor. 
Cea mai bună datare este că a trăit în ultima parte a secolului al VI-lea, 
murind cândva între anii 537 şi 542. 

— A fost rege? a întrebat el. 

— Nu exista un asemenea concept atunci. Era cu 300 de ani înainte de a 
se forma o formă de regalitate, aşa cum o ştim noi. Artur a fost Dux Bellorum. 
Comandant în luptă. Un războinic. A luptat în douăsprezece bătălii despre 
care ştim. Se presupune că după bătălia de la Camlann a fost dus de vărul 
său, Morgan, pe insula Avalon, unde i s-au vindecat rănile. Dar, de fapt, a 
murit şi a fost îngropat acolo. 

— Cum e posibil să ştiţi asta? a întrebat Malone. 

Goulding a arătat spre ecran. 

— Răspunsul e aici. Plăcile bolului arată exact ce s-a întâmplat. În fundal 
e o biserică din lut şi nuiele, pe care am recunoscut-o ca fiind vechea biserică 
din Glastonbury. Această căldare e o mărturie a acelor evenimente. 


CAPITOLUL OPT 


Yourstone a urmat un grup de la Camera Lorzilor spre camera de 
audienţă a reginei. Opt dintre lideri au fost convocați la o întâlnire aranjată în 
grabă, al cărui subiect nu a fost dezvăluit, spunându-li-se doar că Victoria 
trebuia să vorbească cu câţiva dintre lorzi. 

De-a lungul istoriei, lorzii s-au ridicat în apărarea coroanei, în special 
când cei din Camera Comunelor au încercat să taie din puterile monarhiei. 
Din secolul al XVI-lea până în ultima parte a secolului al XX-lea, monarhia 
engleză s-a bucurat de o popularitate aproape fără precedent. Căderea a 
început cu tatăl Victoriei, care nu a făcut niciun secret din faptul că nu a vrut 

niciodată să fie rege. Au trecut trei decenii de când a murit şi națiunea a fost 
binecuvântată cu fiica lui. O femeie care avea un comportament energic care a 
recâştigat publicul. 

Dar nesăbuința explozivă a fiului ei cel mai în vârstă a înviat tot ceea ce 
odinioară a fost rău şi un deceniu de efort concentrat din partea lui a reuşit 
doar să agraveze rana. Dacă totul mergea conform planului, până la sfârşitul 
săptămânii viitoare Eleanor va fi regina Angliei, fiul lui Yourstone prințul ei, şi 
viitorul lor copil primul monarh din familia Yourstone. Putea doar să spere că 
era băiat — ceea ce ar fi un semn sigur că ceea ce muncise atât de mult să 
obțină avea amprenta divină. 

Acel bărbat ar domni ca Arthur al II-lea. 

Dar chiar dacă va fi o fată, nu conta. Ea ar purta eticheta regală a lui 
Guinevere. Nu vor mai fi Elizabeth, Anne, Mary sau Victoria. Niciun nume 
Saxa-Coburg. Şi legătura germană cu tronul britanic va fi pentru totdeauna 
tăiată. Copiii Yourstone vor lua nume celtice sau britanice. Vor sublinia, de 
asemenea, moştenirea lor normandă. 

Arthur sau Guinevere. 

Oricare dintre ei ar fi un Yourstone. 

Au intrat toţi lorzii şi s-au aşezat acolo unde li s-a indicat de către valeții 
în uniformă. Victoria era deja aşezată în capul unei mese lungi care sclipea 
sub strălucirea unui candelabru de Bohemia. Regina era îmbrăcată cu un 
costum albastru-deschis, un şirag triplu de perle înfăşurându-i gâtul. Faţa ei 
afişa o expresie obosită, dar ea stătea dreaptă în scaun, ceea ce părea să 
presupună un mare efort. Se pare că trebuiau crezute rapoartele medicale 
privind evoluția Parkinson-ului. 

— Vă rog, lorzii mei, faceţi-vă comozi şi să vorbim câteva minute, a spus 
regina. 

Prințul James stătea în spatele soţiei, un om ai cărui strămoşi scoțieni se 
vedeau în fiecare vorbă şi acțiune. Unii îl asemănau cu John Brown, scoțianul 
care a consolat-o pe prima Victoria în ultima parte a secolului al XIX-lea după 
ce soțul ei, primul Albert, a murit. Ambii erau oameni încăpățânați, hotărâți, 
dar, spre deosebire de Brown, James era extrem de popular şi presa îl trata 
cu respect. În măsura în care se ştia — şi Yourstone se străduise din greu - a 
fost mereu monogam. Singurul lui defect era pasiunea pentru cursele de cai, 
ceva ce el şi Victoria împărtăşeau. 

— Apreciez că aţi venit într-un timp atât de scurt, a spus regina. În mod 
normal nu mi-ar păsa de ce ar spune cineva despre mine sau familia mea. Am 
trăit o viață lungă şi am învăţat că nu poţi fi regină cu o fire sensibilă. Dar am 
nevoie de sfaturi şi sper că mă veţi onora oferindu-mi câteva. 

Yourstone a privit-o atent pe Victoria. Deşi bolnavă, era aceeaşi femeie de 
acum trei decenii care încântase națiunea cu amabilitatea şi calmul ei. 

— Lord Yourstone. 

Sunetul numelui său l-a luat prin surprindere. 

Privirea lui a întâlnit-o pe regină. 

— Am ascultat mai devreme cu recunoştinţă cum ai luat apărarea 
Coroanei. Dar am auzit şi avertizările. Îmi pare rău că fiul meu ne-a pus pe 
toți într-o poziție dificilă. 

— Şi eu sunt tată şi înțeleg ce durere pot provoca uneori copiii. 

— Cu toate acestea, niciunul dintre fii noştri nu este un copil. Sunt 
oameni mari care ar trebui să ştie cum să se poarte. 

— Şi, slavă Domnului, fiul meu este un bărbat bun. O face pe fiica 
dumneavoastră foarte fericită. 

— Iar pentru asta soțul meu şi cu mine suntem recunoscători. 

Yourstone a văzut privirea lui James în timp ce scoţianul stătea în spatele 
soției. Deşi regina i-a ignorat aroganţa, soțul ei nu a făcut-o. Nicio apreciere 
nu a apărut în expresia lui aspră. 

— Spuneţi-mi, lord Yourstone, a spus Victoria, încercarea lordului Bryce 
de abolire a monarhiei are vreo şansă să aibă succes? 

— Sunt mulți în Camera Comunelor care simt că abolirea ar fi un semn 
de progres. Similar cu cel de acum câţiva ani când Camera Lorzilor a fost 
modificată. Mulţi simt că schimbarea ar fi văzută favorabil. 

Aluzia lui, ştia, ar alimenta resentimentele bărbaţilor care stăteau în jurul 
mesei. O schimbare făcută de guvernul laburist a dus la o reformă a Camerei 
Lorzilor. Componenţa sa de mai mult de 1.000 de membri, dependentă în 
mare măsură de poziția familiei, evoluase în ceva anacronic. Aşa că 
majoritatea locurilor ereditare au fost desființate şi membri din Camera 
Lorzilor s-au redus la un număr rezonabil. Victoria a susținut cu toată inima 
schimbarea, una dintre acele ocazii rare în care intervenise în politică, iar 
multor nobili nu le-a convenit intervenţia ei. 

— Asta nu răspunde întrebării mele, a spus Victoria, cu vocea dintr-odată 
mai ascuțită. Aparent, simțise ambele lovituri. Mişcarea lordului Bryce are 
putere politică? 

— Cred că da. 

— Explică-te, a spus James. 

Vocea adâncă,baritonală a prințului părea să zguduie pereţii. 

Yourstone s-a avertizat singur să rămână calm. Aparenţele erau totul. Mai 
ales acum. 

— Richard a provocat daune enorme. Cu siguranţă vă dați seama de asta. 
Miniştri sunt sătui de el. Poporul e sătul de el. Îmi pare rău, dar urcarea lui 
pe tron ar fi privită ca o ruşine națională. Oamenii vorbesc despre el ca despre 
tatăl dumneavoastră. 

Şi-a dat seama că-l insultase clar pe tatăl Victoriei, dar James ceruse o 
explicaţie. 

— Tatăl meu n-a dorit să devină rege, a spus Victoria. Dar şi-a făcut 
datoria până în ziua în care a murit. 

— Asta nu mai e destul. Tatăl dumneavoastră a domnit într-o vreme în 
care presa era restrânsă şi monarhiei i se arăta respect. I s-au permis multe 
libertăți. Trăim într-o eră a comunicațiilor instantanee. Ziarele, emisiunile de 
televiziune, telefoanele mobile, site-urile nenumărate. Toate acestea necesită 
un conținut constant. Milioane de oameni sunt mai mult decât dispuşi să 
furnizeze acest conținut. Cele mai multe informații sunt oferite gratuit. Pentru 
a supraviețui unei asemenea abundente informaţionale, un monarh trebuie să 
fie extraordinar. Deasupra oricărui reproş. Ca dumneavoastră. Nimeni nu ar 
îndrăzni să o atace pe Majestatea Voastră, dar nici dumneavoastră nu le-aţi 
dat niciun motiv. 

— Cu excepția dumneavoastră, lord Yourstone. Dumneavoastră m-ați 
atacat. În această dimineaţă. 

— Nu am spus nimic defavorabil cu privire la Majestatea Voastră. 

— Mi-ai insultat familia, ceea ce e acelaşi lucru. 

— Am spus doar adevărul. Aşa cum presupun că vreţi să facem cu toții. 
Nu noi am creat această problemă. 

Altă lovitură la originea lui Richard. 

Victoria s-a mişcat uşor pe scaun, ceea ce părea să-i calmeze tremurul 
mâinilor. Şi-a dat seama că ea nu va dezaproba public un membru al familiei 
sale, indiferent de ce ar fi făcut acesta. Familiile regale întotdeauna îşi apără 
membrii. Dar mai ştia, de la Eleanor, şi că în particular regina şi prințul erau 
furioşi pe Richard. Aşa că a spus: 

— Prințul de Wales pur şi simplu încă nu a realizat că într-o bună zi va fi 
rege. Asta, din punctul meu de vedere, este cea mai mare vină a lui. 

— Şi va fi rege? a întrebat Victoria. 

— Asta depinde cu totul de fiul dumneavoastră. 

— Şi dacă ar abdica în favoarea lui Albert? Asta ar satisface miniştri care 
vor abolirea monarhiei? 

— Nepotul dumneavoastră e un gentleman. Poporul îl iubeşte. Ar fi un 
rege excelent. 

Era nedumerit de ce Victoria îşi îndreptase comentariile doar spre el. 
Poate din cauză că era din familie şi ea credea că ar fi sincer. 

— Bineînţeles, totuşi, Albert nu va fi rege încă mulți ani. Toţi îi dorim 
Majestății Voastre o viață lungă şi Richard e relativ tânăr. Albert va fi cu 
siguranță mai în vârstă dacă, şi când, va moşteni vreodată tronul. Va avea o 
viață să se pregătească. E binecuvântarea poporului nostru că familia Saxa- 
Coburg se bucură de longevitate. 

— Şi blestemul nostru, a adăugat repede Victoria. 

— Aş putea să întreb, Majestatea Voastră, care e scopul acestei adunări? 
Rar se implică palatul direct în afacerile parlamentului, mai ales în probleme 
ca aceasta. Mulţi au încercat să schimbe Coroana, şi puţini au reuşit 
vreodată. De ce asta pare diferit? 

— E întotdeauna prudent să fii precaut cu alt Cromwell, a spus James. 

— Foarte corect, a spus Yourstone. Dar Charles I a fost un tiran care a 
aruncat națiunea într-un război civil. Lui Cromwell i-a fost uşor să profite de 
oportunitate. Aş spera că multe lecţii au fost învățate din ceea ce s-a 
întâmplat cu atâtea secole în urmă. 

— Dar un alt Guy Fawkes ar putea pândi, a spus Victoria. 

Referirea la un potenţial asasin regal l-a deranjat. Fawkes a fost 
spânzurat în 1605 din cauza complotului pentru uciderea lui James I. 
Poporul continuă să-şi amintească acea trădare în fiecare 5 noiembrie când 
ruguri, având în vârf imaginea lui Fawkes, sunt aprinse ceremonial în 
întreaga țară. 

— Sugeraţi un posibil regicid? a întrebat el. 

— Conducătorii lumii sunt ucişi adesea. Nimic nu face această monarhie 
imună. 

— Dar familia regală dispune de cea mai bună protecţie. Nu suntem în 
secolul al XVII-lea, când conspiratorii puteau depozita praf de puşcă sub 
Parlament. 

— Şi chiar şi atunci, a spus James, nu au reuşit doar datorită faptului că 
unul dintre oamenii lui Fawkes s-a răzgândit şi a dezvăluit planul. 

Yourstone a văzut o sclipire în ochii prințului. Era testat? Cercetat? 
Analizat? Poate că a subestimat aceste chipuri îmbătrânite. Şi mai era şi 
problema cu Cotton Malone, despre care ştia că vorbise cu ei. Încă trebuia să 
afle conținutul acelei conversații. Cât de mult ştiau aceşti oameni? Nu destul. 
Evident. Altfel l-ar fi arestat în loc să-l ademenească. 

Aşa că a profitat de moment şi i-a spus lui James: 

— Ceea ce spuneţi e adevărat, cu privire la ceea ce s-a întâmplat cu 
atâtea secole în urmă. Dar ceea ce eu am învăţat, atât din viață cât şi din 
politică, e că azi sunt atât de puţine secrete în această lume. 

A făcut o pauză de efect. 

— Foarte puţine. 


CAPITOLUL NOUĂ 


Malone era nedumerit. 

— Niciodată nu l-am considerat pe Arthur o figură istorică. L-am luat ca o 
creație a poeților şi romancierilor. 

Goulding le-a explicat că, până în secolul al XII-lea, Arthur a fost 
cunoscut doar din poveştile barzilor şi din poemele galeze. Dar Geoffrey of 
Monmouth a schimbat totul în 1136 când a tradus Istoria regilor Britoni, o 
relatare fantezistă, mai mult ficțiune decât realitate, care l-a ridicat pe Arthur 
la rang de rege. Povestea s-a bucurat de o popularitate extremă, iar galezii s- 
au folosit de imaginaţia lui Geoffrey. Nu s-au supus niciodată saxonilor sau 
normanzilor şi au văzut în Arthur o cale de a păstra mocnit spiritul răzvrătit. 

Trei sute de ani mai târziu, când Sir Thomas Malory, în cele din urmă, şi-a 
scris epopeea, Arthur a fost înrădăcinat pentru totdeauna în tărâmul mitului. 

— A fost real, a spus Goulding. Dar nu a fost chipul cavaleresc pe care l-a 
imaginat Malory. Mai curând un bărbat brutal, barbar care s-a luptat cu 
saxonii, nedeosebindu-se de o mie de alți conducători ai războinicilor care s- 
au ridicat în timpul Evului Mediu. A fost norocos, totuşi, că poeţii din acea 
vreme au văzut ceva mai mult în el. Aşa că au creat o legendă. 

Malone ştia despre Istoria regilor Britoni, o ediţie rară faimoasă şi 
valoroasă. Cărţile erau pasiunea lui privată. Le colecţiona cu sutele, casa lui 
din Atlanta fiind plină de rafturi. Visul lui era ca într-o zi să dețină o librărie, 
dar se îndoia că asta se va întâmpla vreodată. 

— E absolut imposibil, totuşi, să ştim unde se opreşte adevărul şi începe 
ficțiunea, a spus Goulding. Putem doar să ne imaginăm. 

Malone s-a uitat la Mathews. 

— Presupun că toate astea sunt importante în vreun fel pentru tot ce se 
întâmplă acum. 

— Vital. Dar ca să înţelegi cu ce ne confruntăm, trebuie să ştii contextul 
istoric. 

Malone a arătat către cartea de pe birou şi la pasajul pe care Goulding li-l 
citise. 

— Pe crucea care au găsit-o călugării era scris, Aici în insula Avalon e 
îngropat renumitul Arthur. Care-i legătura cu Glastonbury? 

— Asta-i partea uşoară. Arthur a trăit după jumătatea secolului al VI-lea. 
Glastonbury era atunci pentru creştinătatea englezească ceea ce este azi 
Westminster şi Canterbury. Mânăstirea era situată pe o insulă înconjurată de 
râul Brue. Galezii o numeau Ynys Avallon, Insula Merelor. Aşa că e uşor de 
înțeles cum a apărut inscripţia de pe cruce. Amintiţi-vă, Malory a fost cel care 
i-a acordat insulei Avalon calități magice, cu 300 de ani mai târziu. Înainte de 
asta era pur şi simplu un loc. Goulding a arătat din nou spre ecranul 
calculatorului. Căldarea ne spune o mulțime de lucruri. Sunteţi conştient de 
stabilirea irlandezilor în Islanda? 

A scuturat din cap. 

— Ştiu despre colonizarea vikingilor, dar nu ştiu nimic despre irlandezi. 

— Există un jurnal. Navigatio Sancti Brendani Abbatis. Călătoria sfântului 
Brendan. E într-un muzeu britanic şi detaliază cum un grup condus de 
sfântul Brendan a părăsit County Kerry, din Irlanda, în anul 593. Au navigat 
pe Atlantic către Hebrides apoi în Feroe. Goulding a făcut o pauză. A mai fost 
doar un hop de acolo până în Islanda şi sfântul Brendan a făcut călătoria. A 
descoperit, totuşi, că deja călugării irlandezi ajunseseră acolo, folosind 
pământul izolat ca loc de retragere religioasă. Ceea ce nu era o ispravă uşoară 
pentru vremurile acelea, să navighezi în apele reci pe Atlantic în bărci mici 
făcute din piele. 

Când se gândea la Islanda, lui Malone îi veneau în minte vulcanii, 
balenele şi zăpada. Nu religia. 

— Landnámabók, a spus Goulding, e un text faimos islandez care 
povesteşte despre un marinar, Ari Marson, care a fost deviat de la drumul lui 
de o furtună, spre un loc pe care l-a numit Hvitramannaland. Acolo a găsit 
creştini irlandezi. Tradus, Hvitramannaland înseamnă „Marea Irlandă”. Noi 
cunoaştem azi acel loc ca Islanda. 

— N-am avut idee că europenii s-au aventurat spre vest înaintea 
vikingilor, a spus Malone. 

— Tradiționaliştii ar susţine că acea colonizare irlandeză, dinaintea celei 
norvegiene, a regiunilor îndepărtate din vest a fost izolată sau accidentală. E o 
călătorie de două zile pe apă din Scoţia în Islanda şi ei susțin că oricine a 
făcut această călătorie a făcut-o involuntar. Ca victimă a unui naufragiu sau 
ca o deviere a drumului. Dar există un număr respectabil de dovezi care 
sugerează prezenţa intenţionată a irlandezilor în Islanda, Groenlanda şi poate 
chiar în America de Nord cu mult înainte de sosirea vikingilor. 

Goulding s-a aplecat peste masă şi a luat câteva fotografii color. 

— Acestea sunt imagini mărite de pe plăcile cazanului. Observaţi 
imaginile vulcanilor, icebergurilor şi balenelor. Niciuna dintre ele nu existau 
în Anglia sau Irlanda. În mod clar, gravorul cunoştea Islanda. Bolul 
ceremonial este sigur celtic, din secolul al V-lea sau al VI-lea şi, cel mai 
important, înfăţişează moartea unui mare războinic. 

Malone a studiat imaginile. Un bărbat moare din cauza unei lovituri la 
cap. E pus într-o barcă şi dus pe o insulă unde sunt vulcani, balene şi 
iceberguri. Apoi trupul este cărat la țărm şi îngropat într-un munte. 

S-a uitat la Mathews. 

— Ce naiba se întâmplă aici? 

— Ar trebui să fie evident. Lordul Yourstone caută mormântul lui Arthur. 
Mathews a făcut semn cu bastonul către Goulding. Spune-i ce arată cazanul 
despre locul de veci final al lui Arthur. 

În conformitate cu plăcile de pe vasul ceremonial, corpul lui Arthur a fost 
dus în Islanda. Acolo a fost îngropat, ferit de saxoni. Corpurile de la 
Glastonbury erau momeli, iar călugării ştiau asta, ceea ce ar putea explica de 
ce au păstrat descoperirea secretă atâta timp. 

— Ce-l face pe Arthur atât de important acum? 

— E o chestiune de istorie, a spus Mathews. Atât de mulţi regi au încercat 
să facă legătura. Edward I s-a numit pe el însuşi Arthurus Redivivus — Artur 
Reîntors. Secole mai târziu, țelul lui Henric al VIII-lea a fost să elimine tot ce 
era catolic, aşa că a distrus toate mânăstirile, inclusiv Glastonbury. Dar chiar 
şi Henric era ataşat emoţional. Fratele lui mai mare, care ar fi trebuit să 
moştenească tronul, fusese numit Arthur, dar a murit înainte să fie încoronat. 
Henric al VII-lea, primul rege Tudor, intenţiona să folosească legenda lui 
Arthur pentru a consolida pretenţia familiei la tron. 

— În secolul al XIII-lea, regele John a făcut acelaşi lucru, a spus 
Goulding. El şi-a omorât nepotul, Arthur, care ar fi trebuit să succeadă la 
tron. Tată lui John, Henric al II-lea, era obsedat de Arthur şi voia ca 
succesorul să-i poarte numele. Henric al II-lea a fost primul monarh care a 
unit Franța şi Anglia sub aceeaşi coroană - cu excepţia, bineînțeles, a lui 
Arthur, dacă e să credem legenda. Francezii s-au mândrit cu legătura lor cu 
Charlemagne, dar moştenirea lui Arthur e chiar mai veche. Crima lui John 
comisă asupra moştenitorului a oprit evident orice unificare, iar Franţa a fost 
pierdută pentru totdeauna. 

Malone s-a aşezat pe scaun. 

— Yourstone încearcă să facă acelaşi lucru? 

— În mod clar, a spus Mathews. Vrea să folosească tradiţia englezească în 
favoarea lui — şi care-ar fi un mod mai bun decât prin Arthur? 

— Cu ce scop? 

— Ca s-o facă pe Eleanor, nora lui, regină. 


Yourstone a părăsit palatul printr-o intrare din spate şi s-a dus direct la 
Bentley-ul lui care-l aştepta. Victoria ţinuse ocupată adunarea din Camera 
Lorzilor, discutând în detaliu perspectiva oricăror modificări legislative ale 
monarhiei. Bărbaţii din jurul mesei o asiguraseră că nimic nu va obține 
majoritatea necesară din partea lor a Parlamentului şi ea fusese mulțumită de 
încrederea lor. Îngrijorările sale în privința reginei şi a soțului ei au dispărut 
de-a lungul celor două ore, dar întregul scop al reuniunii a continuat să-l 
deranjeze. 

S-a urcat în Bentley şi s-a avertizat singur împotriva paranoiei. În palat 
doar Eleanor ştia ce se întâmplase. Cu toate acestea, mai exista Cotton 
Malone. 

Întâlnind-o pe regină. 

A stat liniştit ascultându-i pe lorzi şi pe Majestatea Sa discutând despre 
ceea ce el ştia că este o problemă importantă. Nu avea de gând să permită 
vreodată schimbări în monarhie, pe lângă cele pe care le gândise deja, care ar 
consolida mai degrabă decât ar slăbi instituția. 

Casa Yourstone nu-şi va începe afacerile în deficit. 

— Înapoi acasă, i-a spus şoferului. 

Maşina a plecat de la palat. 


Malone s-a gândit la ceea ce tocmai spusese Thomas Mathews şi a 
observat: 

— Eleanor e a treia în linia de succesiune la tron. 

— Sunt conştient de asta. Fratele şi nepotul ei sunt înainte. Dar Richard 
a fost subiectul unor atacuri brutale ale presei. El nu are, practic, o imagine 
publică bună. Acum ştim că Nigel Yourstone a orchestrat acele atacuri. 

— Şi voi nu v-aţi deranjat să-i spuneţi reginei? 

— Asta ar fi problematic. Nu e nicio cale să ţii un secret în Palatul 
Buckingham. Ca să oprim asta trebuie să păstrăm secretul în totalitate. 

— Deci tu crezi că Yourstone încearcă să-l împiedice pe Richard să devină 
rege? 

— Nu e niciun dubiu. Şi nu va fi dificil. Richard poate fi uşor convins să 
abdice. Ceea ce e clar că plănuieşte Yourstone. 

— Şi vizita mea la Yourstone a compromis toate astea? 

Mathews a aprobat din cap. 

— Acum ştie că cineva îl urmăreşte. 

Dar nimic din toate astea nu a fost vina lui Malone. Nu ceruse să fie 
implicat şi fusese împins în această luptă cu puţine informaţii sau deloc. A 
făcut doar ce regina Angliei şi Stephanie Nelle îl rugaseră să facă. 

— Cotton, nu vreau să dramatizez prea mult situaţia, dar Yourstone şi 
Eleanor complotează să-l omoare pe Albert. Cu Albert mort şi Richard 
abdicând, Eleanor e regină. 

S-a hotărât să-i spună lui Mathews restul ştirilor rele. 

— A fost o întâlnire a câtorva lorzi la palatul Buckingham, care cu 
siguranță s-a terminat până acum. Yourstone a fost acolo. 

Şi a explicat mai multe. 

— Trebuie să verific cu oamenii mei, a spus Mathews când a terminat. Să 
evaluăm pagubele. 

Malone s-a uitat la Goulding. 

— Cât el face asta, trebuie să folosesc telefonul tău. 


— Domnule Malone spuneţi că fiica mea pune la cale un regicid. 

Vocea reginei era frântă de emoție. 

El îl sunase pe William la palat şi i-a spus că trebuie să vorbească urgent 
cu regina Victoria. Mathews fusese de acord cu apelul, cu condiţia să nu facă 
nicio menţiune la el sau la implicarea agenției lui. 

— Malone are dreptate, a spus James prin speaker. L-ai auzit pe 
Yourstone mai devreme. A spus că sunt foarte puţine secrete în lumea asta. 
Dar cred că tocmai am descoperit unul. 

Malone a ascultat cât ei i-au explicat ce s-a întâmplat la întâlnire. 

— Ce facem acum? a întrebat Victoria. 

— Cel puţin Yourstone ştie că îl urmărim. Ar putea să îl încetinească. 

— De ce nu-l arestăm pur şi simplu? l-a întrebat James. 

— Nu avem nicio dovadă. Vorbim despre un dezastru de relații publice. 
Aţi avea unul monstruos. E prea devreme pentru asta. Dar ar trebui mărită 
securitatea lui Albert. Poate o retragere la un domeniu pentru câteva zile. Îl va 
face mai uşor de protejat. 

— Are câteva îndatoriri programate anterior pentru azi, a spus William. 

— Lasă-l să le termine. Apoi schimbă-i programul. 

— Şi cu fiica mea? a întrebat Victoria. 

— Ţineţi-o izolată. Nu faceţi nimic care să o facă să aibă suspiciuni. 

— Şi Richard? 

— Nu e un jucător, până când Albert nu e mort. Până se va întâmpla 
asta, lăsaţi-l în pace. 

— Păreţi încrezător, a spus regina. 

— Sunt. 

— Şi cu Yourstone? a întrebat James. 

— Lăsați-mi-l mie. Nu mai luaţi legătura cu el. 

— Aş prefera să-l strâng de gât pe bastardul nenorocit, a spus James. 

— S-ar putea să aveţi şansa, dar nu chiar acum. Vă voi contacta mai 
târziu. 

A închis telefonul şi s-a uitat la profesorul Goulding. Mathews era tot 
afară vorbind la telefon. 

— Tu chiar crezi că Arthur e îngropat în Islanda. 

— Cu ceea ce ştim deja, împreună cu ce a descoperit Yourstone, cred că 
da. 

— Poate fi găsit mormântul? 

Goulding a încuviințat. 


CAPITOLUL ZECE 


Yourstone a intrat iar în apartamentul său din Londra. Eleanor rămăsese 
cu Richard sub pretextul că vrea să se asigure că e bine. Scopul real era să 
întărească hotărârea să abdice a Prințului de Wales. 

Înăuntru, s-a îndreptat direct spre birou şi a fost surprins să-şi găsească 
fiul aşteptându-l. Andrew era aşezat într-un fotoliu îndreptat spre şemineu, 
cu un pahar de coniac, părând că se simte foarte confortabil. 

— Am crezut că vei fi plecat toată ziua, a spus Yourstone, închizând uşa 
şi mergând spre birou. La curse. 

— Nu e aşa interesant. Am hotărât, în schimb, că noi doi trebuie să avem 
o discuție. 

Nu-şi putea imagina ce ar trebui să vorbească. Erau aproape nişte străini. 
Pe cât de îndepărtați ar putea fi un tată şi un fiu. 

— Sunt cam grăbit. Nu poate aştepta? 

— Mi-e teamă că nu. 

S-a aşezat în spatele biroului şi s-a hotărât să vadă ce voia imbecilul. 

— Crezi, dragă tată, că ai putea să nu te mai culci cu nevastă-mea? 

Nu era exact ceea ce se aşteptase. Dar aprecia că fiul său era direct. 

— Şi cum de ştii că s-a întâmplat asta? 

— Personalul vorbeşte. Dar nu-i blama. Am surprins o conversație 
privată. Ei habar n-au că ştiu. Dar bănuiam de câtva timp. În ciuda a ceea ce 
credeți tu şi iubita mea soţie, nu sunt prost. Aşa că m-am gândit de ce ai face 

un lucru aşa de josnic, întrebându-mă ce pui la cale. Întotdeauna pui ceva la 
cale, nu-i aşa? 

— Un bărbat fără ambiţii e pierdut. 

— Intenţionai să mă insulți? 

— Intenţionam să te motivez. S-a hotărât să afle până unde e dispus să 
meargă fiul său. Să devii rege al Angliei îți sună bine? 

Andrew a băut impasibil o gură de coniac. 

— Nu pari surprins de întrebare. 

— Nimic din ce faci nu mă surprinde. 

— Intenţionez ca familia noastră să conducă această națiune. 

— Ceea ce, în sfârşit, explică de ce ai vrut să mă însor cu a treia persoană 
din linia de succesiune. Mă întrebam care e motivul pentru care erai aşa de 
dornic să fac această uniune. Mi se părea inutil. Dar ca Eleanor să ajungă 
regină ar trebui ca atât Richard cât şi Albert să dispară din drum. 

Nu era nevoie să spună ceva evident. Tăcerea lui ca răspuns la speculația 
fiului său răspundea destul. 

— Impresionant, a spus Andrew. Niciodată nu mi-am dat seama de 
profunzimea pasiunii tale. Eşti un mare intrigant şi de data asta unul 
periculos. 

— Doar am grijă de viitorul acestei familii. Viitorul naţiunii noastre. 
Yourstone a servit cu credință Coroana. E timpul ca alții să ne servească pe 
noi. 

— Şi când se va întâmpla această... schimbare? 

— Curând. 

— Cât de agitat trebuie să-ți fie stomacul. 

Nu i-a plăcut tonul aspru al tânărului, dar n-a spus nimic. 

— Ştiu ce dezamăgire sunt pentru tine. Mă consideri total nepotrivit să fiu 
următorul Lord Yourstone. Şi totuşi acum voi fi prințul consort. O poziție 
care, sunt sigur, ti-ar plăcea ţie. 

— Tu eşti cel căsătorit cu Eleanor. 

Andrew s-a ridicat din fotoliu, a dat pe gât restul de coniac şi a pus 
paharul pe masă. 

— Nu mi-ai răspuns la prima întrebare. Poți să nu te mai culci cu 
nevastă-mea? 

— Eşti steril. 

Nici vestea asta nu l-a surprins pe fiul lui. 

Andrew a chicotit. 

— Întotdeauna m-am întrebat de ce niciuna din târfele cu care m-am 
culcat n-a rămas însărcinată. Am crezut că e doar noroc. 

— L-am plătit pe doctorul care a făcut testul de fertilitate înainte de 
căsătorie, ca să mintă. 

— Şi după aceea a murit. Am observat asta. 

— Ai fi preferat să rămână în viață ca să contrazică rezultatele? 

Fiul său a ridicat din umeri. 

— Presupun că nu. 

— Nu contează că eşti steril? a întrebat el. 

— Detest copiii. Ultimul lucru pe care aş putea să-l doresc e încă unul ca 
mine. 

— Să fiți rege şi regină presupune ca soția ta să facă un moştenitor. 

Privea cum Andrew lua în calcul acea realitate, făcând legăturile 
necesare. 

— Bine. Dacă avem nevoie de un moştenitor Yourstone, atunci fecundeaz- 
o pe Eleanor. Odată ce se întâmplă, dacă o atingi o să te fac să-ți pară rău. 

Nu era obişnuit ca acest suflet slab să arate coloană vertebrală. 

— Şi cum vei face asta? 

— Te voi ucide. 

A râs. 

— Nu la propriu, tată. Deşi m-ar bate gândul. Voi ucide, pur şi simplu, tot 
ce ţi-e drag. Ceea ce te va ucide. Tot ce aş avea de făcut este să dau la iveală 
adevărul. Testele ADN pot confirma adevăratul tată al oricărui moştenitor. Şi 
atunci se lămureşte totul. 

— Inclusiv poziția ta ca prinț consort. 

Andrew a ridicat din umeri. 

— Nu am fost rege înainte. Nu voi fi după. Cui îi pasă? După cum îţi place 
să-mi aminteşti, nu am nicio ambiţie. Poate că e un lucru bun. Oh, tocmai 
mi-am amintit. Fiul a îndreptat un deget către el. Tu eşti cel căruia-i pasă. 
Aşa că fă-ți datoria, tată. Faţă de Dumnezeu şi față de țară. După aia lasă-mi 
nevasta în pace. 

Andrew a părăsit camera. 

Yourstone nu s-a mişcat de pe scaun. 

A finanțat cea mai bună educaţie pentru fiul său, i-a adus cei mai buni 
profesori şi a încercat să-l transforme într-un bărbat. Totuşi, n-au fost 
niciodată apropiaţi şi întotdeauna l-a considerat pe băiat un idiot. 

Cu toate acestea, ultimele minute au provocat o reevaluare. 

Pentru prima dată era mândru. 


CAPITOLUL UNSPREZECE 


Malone era aşezat înapoi pe scaun, în timp ce elicopterul se înclina pe 
cerul după-amiezii. Vizita la profesorul Goulding fusese atât lămuritoare cât şi 
tulburătoare. Compartimentul de pasageri al elicopterului era spaţios şi izolat 
atât de aerul răcoros, cât şi de zgomotul rotoarelor. 

Elicopterul a urcat şi s-a îndreptat spre est, către Londra. 

O bătaie în fereastra cabinei i-a atras atenţia. Pilotul a arătat spre căştile 
lui şi spre altele care erau agățate pe perete. Mathews şi-a pus căştile şi i-a 
arătat lui Malone să facă acelaşi lucru cu al treilea set de căşti. 

— E o comunicare codată pentru Sir Thomas, a spus vocea pilotului în 
urechile lui. 

Mathews a pornit microfonul aflat lângă gura lui. 

— Să auzim. 

Câteva zgomote şi o voce a spus: 

— Guinevere e la castel cu Lancelot. 

— Vreun succes cu Cavalerul Negru? 

— Nu avem idee unde este dar urmărim sabia. 

— Suntem pe drum. Informează-mă despre orice schimbare. 

Mathews şi-a dat jos căştile şi a făcut semn spre pilot să întrerupă 
comunicarea. Bărbatul mai bătrân s-a mutat mai aproape de el. 

— Am vrut să auzi asta. Albert e pe cale să fie omorât. 

Vorbele i-au captat toată atenţia. 

— Monitorizăm această situație de ceva timp. Peter Lyon plănuieşte să 
acționeze în seara asta. 

— Atunci opriți-l. 

— Nu e aşa de simplu. Ştim unde intenţionează să acționeze şi cum, chiar 
şi punctul de plecare. Dar apariția ta în această poveste ne oferă o nouă 
oportunitate - luând în considerare localizarea şi jucătorii implicați. Mă 
întrebam cum vom proceda. Acum ştiu exact ce să fac. 

Nu-i plăcea cum sună. 

— Ai mii de oameni de securitate la dispoziţie. Şi ai nevoie de mine? 

— Nu ţi-am spus totul. Odată ce o fac, cred că vei înțelege de ce numai tu 
poţi face asta. 


Yourstone se bucura de o brioşă cu nuci şi de cafeaua turcească pe care o 
importa cu lăzile. Gemul de pe masă era făcut din struguri crescuţi pe 
proprietatea lui de la ţară şi era servit pe masa Victoriei a Il-a la Palatul 
Buckingham, ceva ce el considera de bun augur, un semn că ceea ce voia 
Yourstone era cu siguranţă bun pentru Anglia. 

Citea ziarele de după-amiază, evaluând acoperirea a ceea ce se 
întâmplase cu lordul Bryce în Camera Lorzilor. Un editorial lung dintr-unul 
cerea Camerei Comunelor să ia serios în considerare modificările aduse 
monarhiei. A sosit timpul, solicita scriitorul. Cel puţin, membrii familiei regale 
ar trebui forțați să trăiască din veniturile personale. Nu ar trebui ca în 
continuare poporul să finanțeze extravaganțele lor necugetate. Viitorul Richard 
al IV-lea nu e nimic mai mult decât o ruşine naţională, se lamenta scriitorul. Şi 
nu numai pentru promiscuitatea sexuală, cât şi pentru ceea ce reporterul 
numea un simț slab al realităților lumii moderne şi sensibilitate scăzută cu 
privire la istorie şi tradiţie. 

Această parte îl mulțumea. 

Mulţi britanici aveau o obsesie aproape fanatică în legătură cu 
descendența lor, iar monarhia era doar una din legăturile cu acel trecut de 

2.000 de ani. A trăi într-o ţară plină de castele, conace, moşii şi cetăți doar 
întărea legătură cu vechii britani, celți, saxoni şi normanzi. A învăţat cu mult 
timp în urmă că manipularea corectă a acestei afecțiuni colective ar putea 
influența sentimentul public şi ştia exact ce ar trebui să fie folosit ca piatră de 
temelie pentru acest lucru. 

Arthur. 

Niciun alt personaj englez nu avea aceeaşi aură mistică. 

Reînvierea lui Arthur ar fi venit direct după căderea liniei de sânge Saxa- 
Coburg, într-o vreme în care oamenii ar avea nevoie de ceva de care să se 
agate. Deşi ideea de a renunţa cu totul la monarhie avea o anumită susținere, 
se îndoia că cei mai mulți ar îmbrățişa ideea. Oliver Cromwell făcuse acea 
greşeală când l-a decapitat pe Charles I în 1649. Protectoratul său a ţinut 
doar unsprezece ani înainte ca familia Stuart să fie invitată să conducă din 
nou. Şi în 1660, după ce Charles al II-lea a fost încoronat, regele a ordonat ca 
trupul lui Cromwell să fie exhumat, atârnat în lanţuri, apoi decapitat. Capul a 
rămas expus pe un stâlp în fața palatului Westminster timp de douăzeci de 
ani până când, în final, o furtună l-a smuls de acolo. 

Regicidul era într-adevăr o chestiune periculoasă. 

Zgomotul unor paşi l-au făcut să ridice privirea din ziar. 

Secretarul său personal mergea prin încăpere spre birou, îmbrăcat în 
costumul său obişnuit, de culoare gri. S-a oprit la distanță de câţiva paşi şi a 
rămas în picioare. 

— Veşti din Islanda? a întrebat Yourstone. 

— Totul e în desfăşurare. Dar deocamdată fără succes. 

Nu-i plăcea acea informare. 

— Care-i problema? Le-am plătit acelor ticăloşi o avere şi m-au asigurat 
că nu va dura aşa de mult. 

— Le-am amintit asta. Dar vremea nu e favorabilă. E frig acolo în 
perioada asta a anului. 

— Sunt sub pământ. 

— Expediția necesită provizii şi condiţiile arctice o fac dificilă. 

Şi-a mai turnat cafea. Nu i-a oferit şi angajatului său - şi-a dat seama că 
nici nu ar fi acceptat. Exista o linie clară între cei de sus şi cei de jos, iar 
bărbatul acesta respecta separarea. 

— Trebuie ca proiectul Islanda să fie finalizat săptămâna viitoare. E critic. 

— Ce sugeraţi să fac pentru a le impulsiona eforturile? 

— Nu le oferi mai mulţi bani. Încearcă una din... metodele tale unice de 
convingere. Las amănuntele pe seama imaginaţiei tale bogate. 

Secretarul lui a dat din cap în semn de deplină înțelegere. Îi plăcea asta la 
acest bărbat. Fără întrebări, doar rezultate. 

— De asemenea, am nevoie de imaginaţie cu acest Cotton Malone. Ştie 
despre explozibilul C-83. Asta ar putea fi o problemă. A făcut o pauză. Pentru 
noi toți. 

Odată ce Eleanor va fi încoronată acest om va deveni secretarul ei 
personal. Deci avea un interes personal în ceea ce se întâmpla. 

— Şi aliatul nostru din Africa de Sud? 

— Afacerile noastre cu el vor fi complete în curând, a spus el. Mă îndoiesc 
că îi va mai păsa de noi după aceea. 

— Nu vă îngrijorează faptul că cineva vă investighează? 

A ridicat din umeri. 

— Nu în mod deosebit. Lyon îşi va asuma cu plăcere vina pentru tot ce e 
pe cale să se întâmple. Cred că, de fapt, abia aşteaptă să facă asta. 
Mentalitatea teroristului, cred. Pare să ia acest proces împotriva asociațţilor lui 
ca pe ceva personal. Bărbaţii de genul acestui sud-african au agende de 
neînțeles pentru alții. Fanaticii vin cu o varietate de avantaje şi slăbiciuni. 

Şi el niciodată nu a avut de-a face cu o personalitate atât de periculoasă. 
L-a găsit pe Lyon prin intermediari şi, inițial, teroristul nu fusese interesat. 
Asta a fost, bineînțeles, înainte ca asociaţii săi să fie capturați şi Marea 
Britanie să fie de acord să-i judece cu o curte internațională. Lyon a reluat 
legătura, singura condiție pentru implicarea lui fiind că tot ce planifică 
Yourstone trebuie să coincidă cu procesul. Acest criteriu fusese acceptat din 
moment ce ar favoriza distragerea atenţiei de la vinovat. 

S-a uitat la ceas: 4:05 p.m. 

— Mai sunt doar câteva ore. Nu mai putem controla ce se întâmplă de 
acum înainte. 


Malone aştepta o explicaţie. 

— Ai intrat în această luptă în ultimul moment, a spus Mathews. Ştiu ce 
provocare reprezintă. Dar tu eşti un profesionist şi poate fi o întâmplare 
fericită pentru noi toţi că eşti aici. Toată povestea asta e foarte delicată. 

— Te temi că Prinţesa Eleanor e implicată? 

— Bineînţeles. Ea e de partea lui Nigel Yourstone. De fapt, e mult mai rău 
decât cred cei de la palat. Yourstone şi prinţesa sunt amanți. 

Asta l-a şocat. 

— Fiul lui Yourstone e steril. Aşa că tatăl se asigură că va exista un 
moştenitor cu sângele potrivit. 

— Cum plănuieşte Yourstone să-l omoare pe Albert? 

— Nicicum. Dar o face Peter Lyon. Şi într-un mare stil. O rachetă, trasă în 
Turnul Londrei. Cu Albert acolo. 

Totul se potrivea cu personalitatea grandioasă a lui Lyon. Oamenii lui 
erau judecaţi pe pământ britanic şi el voia ca întreaga națiune să înțeleagă 
acea eroare. 

— Lyon vrea să dea o lovitură publică. Yourstone şi Prinţesa Eleanor îl vor 
pe al doilea din linia de succesiune mort. Bineînţeles, nu vor să fie învinuiți 
pentru asta. Aşa că au făcut cel mai diabolic aranjament. 

Lyon era unul dintre din cei mai importanţi dealeri de arme din lume. 
Procurarea unei rachete ghidate sol-sol nu ar fi fost o problemă. 

— Şi ai păstrat toate astea pentru tine? 

— Conduc Serviciul Secret de Informaţii. Aşa cum ai observat mai 
devreme la colegiu, jurisdicția mea se întinde în afara acestei țări. MI5 se 
ocupă de problemele interne. 

— A fost alertat MI5? 

Mathews a dat din cap. 

— N-am putut să risc. Nu sunt cele mai de încredere persoane. Pe lângă 
asta, Peter Lyon e o problemă internaţională şi îl vreau. Acum îl am. Oamenii 
mei au muncit din greu să păstreze secretul. Trebuie doar să finalizăm. 

— Noi? 

— Un dispozitiv de direcţionare a fost introdus în turn, unul pe care îl va 
folosi racheta pentru ghidare. Vreau să localizezi acest dispozitiv. 

— De ce să nu opriți racheta înainte să explodeze? 

— Aşa voi face. Tinem sub supraveghere locaţia de lansare. Nu e niciun 
pericol ca vreo rachetă să plece de acolo şi să-l lovească pe Albert. Dar trebuie 
să găsim vinovațţii adevăraţi ai acestui complot răzbunător. 

— Nu ai agenţi care să rezolve asta? 

— Niciunul din oamenii mei nu a fost recrutat de regină. Tu ai fost. Se 
pare că palatul are încredere în tine, aşa că tu eşti alegerea logică pentru a 
dezvălui conspiratorii. 

— Regina îi bănuieşte deja pe Yourstone şi pe fiica ei. 

— Şi are dreptate. Dar trebuie găsite dovezi. 

A înţeles. 

— Şi dacă o fac eu, tu nu vei părea implicat. 

— Exact. Conform legii, eu n-ar trebui să fiu implicat. Din fericire, iată- 
mă. 

Nu era sigur de concluzie, dar nu s-a contrazis. 

— Unde e dovada? 

— Acum, asta e partea cea mai interesantă. 

Şi, în timp ce elicopterul continua să zboare spre Londra, a ascultat 
explicațiile lui Mathews. 


CAPITOLUL DOISPREZECE 


Yourstone urma alaiul la parterul Wellington Barracks. În câteva zile 
clădirea va fi plină de turişti, toți nerăbdători să vadă însemnele regale: 
coroane, sceptre, globuri şi săbii, expuse în spatele geamurilor antiglonț. Azi 
mulțimile erau absente, înlocuite de un grup restrâns de membri ai familiei 
regale care beneficiau de avantajul de a avea primii oportunitatea să vadă nou 
construita Casă a Bijuteriilor înainte să fie deschisă oficial pentru public. 

Eleanor mergea lângă el, îmbrăcată cu o rochie din boucle albastru 
deschis, cu o haină asortată, cu guler din catifea gri. Pălăriile erau marca ei şi 
alesese un model din paie cu boruri largi. Vestimentaţia ei fără fasoane 
stârnea atât complimente cât şi plângeri. Presa lăuda cumpătarea ei, editorii 
de modă criticau lipsa de stil. Dar nimeni nu putea s-o acuze de extravaganţă. 

— Ăsta-i cu adevărat un spectacol, a şoptit ea. Vor fi cu adevărat nişte 
festivități pompoase pentru mase. 

În timpul celui de-al doilea război mondial bunicul ei a ordonat mutarea 
bijuteriilor coroanei de la Turnul Wakefield din apropiere într-o cameră 
subterană de sub Waterloo Barracks. Acolo a fost construită o cutie magnifică 
în formă de stea şi luminată în mod elaborat pentru a prezenta unul din 
ultimele seturi de bijuterii ale coroanei existente în lume. Dar mulțimea de 
vizitatori care se îngrămădeau în fiecare an să vadă exponatele s-a dovedit 
prea mare pentru camera înghesuită şi Victoria a dat comandă pentru 
amenajarea unei locaţii mai mari la nivelul solului. A fost nevoie de doi ani 
pentru a remodela o veche cazarmă într-un seif de ultimă generaţie care nu 
numai să asigure securitatea ci şi să furnizeze un spectacol amețitor. 

Soarele după-amiezii din exterior a fost înlocuit de un semi-întuneric 
răcoros. Un hol larg ducea în față, echipat cu o bandă transportoare care să 
mențină spectatorii în mişcare. Cutiile erau luminate cu o combinaţie de 
lumină halogenă şi lasere în miniatură. Nu văzuse niciodată colecţia în culori 
aşa de vii şi efectul era remarcabil. Astăzi banda transportoare era oprită şi 
cei aproximativ douăzeci de oaspeţi se plimbau fără grabă. Eleanor venise să- 
şi reprezinte mama, apariția sa limitându-se la acest tur, deoarece alte 
îndatoriri o vor duce în nordul Londrei şi în Greenwich. Cauzele pe care le 
susținea variau de la drepturile animalelor la organizaţii pentru persoanele cu 
handicap şi la preocupări legate de mediu. Richard avea tendința să participe 
la deschiderile clădirilor industriale, vizitele de stat şi întâlnirile comerciale. 

— Ceremonia va începe exact la 7:00 p.m., le-a amintit tuturor un 
angajat. Trebuie să fiți afară la 6:30. Până atunci vă rog să vă bucuraţi de 
exponate. 

Eleanor a condus grupul, îndreptându-se spre locul unde nepotul ei, 
Albert, stătea singur admirând coroanele. 

— Una dintre astea va fi pe capul tău într-o zi, a spus ea în timp ce se 
apropiau. 

Ceilalți studiau alte însemne regale din celelalte cutii. 

— Gândul e înfricoşător, a spus tânărul. 

Albert Saxa-Coburg era înalt, cu umeri lați, picioarele şi mâinile având o 
proporție aproape perfectă față de trupul său robust. O şuviță groasă de păr 
atrăgea atenția asupra ochilor care păreau să strălucească cu o lumină 
visătoare. Moştenise cele mai multe trăsături fizice de la mama lui, care a 
fost, încă de copil, incredibil de frumoasă. Practic nicio trăsătură a familiei 
Saxa-Coburg nu putea fi văzută în nasul, gura sau ochii lui şi numai craniul 

oval pronunțat şi urechile mici puteau fi considerate asemănătoare cu ale 
tatălui. Era bine educat, fusese la Eton, bun cunoscător al clasicilor şi având 
o diplomă de la Oxford. Preocupările lui erau simple, printre ele fiind şahul şi 
scrabbleul. O mulțime de doici, profesori şi instructori sportivi au contribuit 
la creşterea lui şi au ajutat la insuflarea unui sentiment al datoriei. Era un 
bun vorbitor şi îşi alegea cuvintele cu mare grijă. Yourstone nu îşi amintea 
niciun articol de presă care să vorbească vreodată urât despre el. Născut în 
privilegii, educat cu un scop, trăind o viață lipsită de intimitate, acest tânăr 
reuşise să rămână atât normal cât şi foarte popular. 

Yourstone se uita la câţiva metri de el, prin geamul transparent, la 
Coroana St. Edward, veche de 400 de ani. Şi l-a imaginat pe Arhiepiscopul de 
Canterbury, care stătea în cealaltă parte a încăperii admirând sceptrele 
regale, punând cu reverență coroana pe capul lui Eleanor. Uralele vor răsuna 
ca ecouri ale imnului Dumnezeu s-o apere pe regină, din pereţii Westminster 
Abbey. 

— Ne vei face mândri, i-a spus Eleanor nepotului ei. 

Tânărul i-a zâmbit. 

— Eşti o comoară, mătuşă Ellie. 

Protocolul nu i-ar fi permis niciodată să spună vorbe atât de intime cuiva 
din afara familiei apropiate. 

— Înţeleg de ce tata te iubeşte. 

— Tatăl tău e un bărbat cu probleme. Nu vrea să fie rege. 

— Mi-e teamă că ai dreptate. 

— Dar e norocos că are un fiu atât de demn. 

Privirea lui Yourstone era fixată pe Coroana Imperială mai mică. Odată ce 
încoronarea lui Eleanor se va termina, cu ea primind Sfânta Împărtăşanie şi 
retrăgându-se într-o capelă din apropiere, şi-o imagina schimbându-se în 
haine de catifea şi înlocuind Coroana St. Edward cu această versiune mai 
uşoară. Stră-stră-străbunica ei Victoria I fusese genul delicat, asemănătoare 
cu ea, şi comandase crearea coroanei, mai confortabilă pentru mărimea ei 
mică şi trupul delicat. 

Albert a respirat adânc şi a continuat să se uite la exponate. 

— Tata trebuie să lupte cu proprii demoni. Nu e treaba mea să intervin. 

— Nici a mea, dar eu i-am spus să lase aceste coroane să treacă pe lângă 
el, direct la tine. 

Faţa tânărului s-a încordat, dar nu s-a uitat la ea. 

— Prost sfat, mătuşă Ellie. 

— Eşti mai pregătit decât va fi el vreodată. A făcut pauză un moment. Şi 
eu pot spune asta pentru că sunt sora lui. 

Oamenii au început să se îndrepte spre ieşire. Ceremonia dedicată noii 
Case a Bijuteriilor va începe în curând în afara Turnului Verde. Arhiepiscopul 
de Canterbury se îndrepta spre ei. Era un bărbat scund, cu fața aspră cu un 
început de chelie. 


VP MAGAZIN 


Steve Berry UMBRA LUI ARTHUR 


— Asta e cu adevărat o minune, a spus prelatul. 

Albert a încuviințat. 

— Cu adevărat. Designerii au făcut mândră națiunea. 

— E aşa o ruşine că sunt numai creaţii recente. Ce imagine trebuie să fi 
avut originalele şi bijuteriile. 

Ceea ce observase arhiepiscopul era adevărat. Aproape tot ce-i înconjura 
fusese creat în secolul al XIX-lea sau mai târziu, în momentul în care Coroana 
fusese obligată să se bazeze pe bogăţie şi ceremonie pentru a obține respect. 

— Poate că monarhia şi-a făcut singură un mare deserviciu când a ales 
bogăţia în locul puterii, a spus Yourstone. 

Arhiepiscopul a dat din cap. 

— Dacă îmi amintesc, parlamentul n-a prea lăsat loc de alegere. Timpul 
guvernării absolute s-a terminat. 

— Nimic nu se termină niciodată, a punctat el. 

Arhiepiscopul a zâmbit. 

— Această naţiune a îndurat multe. Aceste bijuterii sunt doar o dovadă a 
măreției sale. 

Nu avea chef de chestii abstracte. 

— Testul real al unui monarh este abilitatea de a primi respectul 
poporului - fără a fi nevoie de recuzită. Nu ar trebui să fie necesar să-ți pui o 
mantie sau să porți o coroană pentru ca oamenii să-şi ofere loialitatea. Ei ar 
trebui să facă asta pentru că un monarh merită afecțiunea lor. Singurul 
interes şi singura dorință a oricărui rege sau regine este să se asigure că 
poporul o duce bine. 

Îl privea pe Albert cum lua în considerare ceea ce îi spusese. Acest Saxa- 
Coburg era în mod clar produsul epocii moderne. El a ocolit serviciul militar, 
pe care cei mai mulți urmaşi regali l-au îndurat, alegând studii 
postuniversitare în politică şi literatură. Timpurile în care un rege îşi 
conducea trupele în bătălie trecuseră de mult. Secolul al XXI-lea solicita mai 
multe abilități decât să îmbraci o uniformă şi Albert a fost destul de intuitiv ca 
să-şi dea seama de asta. Era cel mai bun din grămadă, cum îl descrisese 
odată The Times. Dacă nu ar fi fost născut în familia regală ar fi fost un 
politician înnăscut, scrisese un alt observator. 

lar el era de acord. 

Ceea ce îl făcea pe acest tânăr foarte periculos. 

S-a uitat neglijent la ceas. 

— Cred că eşti aşteptat la Turnul Verde. 

Albert a aprobat, cu zâmbetul pe care fotografii ajunseseră să-l iubească. 

— Aşa e. Să ieşim. 

Şi-au luat la revedere de la arhiepiscop şi au părăsit Casa Bijuteriilor. 

Nici Yourstone nu a rămas la ceremonie. Venise doar să se asigure că 
totul era aranjat. Aşa că a privit cum membrii familiei regale se îndepărtau, 
apoi a mers pe pavajul din jurul magnificului Turn Alb spre una dintre porțile 

de ieşire. O mică tribună oficială fusese construită la Turnul Verde, lângă 
locul unde se desfăşurau odată execuțiile private. Două dintre nevestele lui 
Henric al VIII-lea îşi pierduseră capul acolo, ca şi Lady Jane Grey, tânăra de 
şaptesprezece ani care domnise nouă zile ca regină până când Mary, fiica lui 
Henric al VIII-lea, îi luase şi ei capul. 

Istoria Angliei pornise din acest loc. 

Aşa cum va fi şi azi. 

Eleanor îl însoțea pe Albert. Dar şi ea va pleca în câteva minute. 

Înainte de 7:00 p.m. 

Privirea lui s-a îndreptat spre Turnul Alb. Zidurile sale cu lungimea de 
100 de picioare din piatră de Kent şi Caen formau un patrulater inegal, apărat 
pe colțuri de trei turnuri pătrate şi unul rotund. Odată piatra fusese albă, 
dând şi numele clădirii, dar acum strălucea într-un maro-auriu cu o eleganță 
care-i asigura interesul continuu. Sus flutura steagul Angliei într-o briză 
uşoară. Această citadelă străveche era simbolul naţiunii. 

Un loc de mândrie şi onoare. 

A trecut prin poarta de ieşire şi s-a îndreptat spre maşina care-l aştepta. 

Acoliţii continuau să pregătească tribuna oficială. Un mic grup din presă 
era gata şi aştepta, inclusiv camerele de televiziune. 

Familia regală începuse să-şi ocupe locurile. 

Privirea i s-a mutat de la Turnul Alb spre nord-est. 

O altă verificare a ceasului. 

6:45 p.m. 

Cerul serii era calm şi clar. 

Dar nu pentru mult timp. 


CAPITOLUL TREISPREZECE 


Malone a ajuns la Turnul Londrei. 

Elicopterul Westland Lynx al Marinei Regale aterizase într-o parcare la 
câteva străzi distanță, ajungând exact când Lordul Yourstone se urca în 
maşină şi pleca grăbit. Îl sunase pe William în timpul zborului de la Salisbury 
şi secretarul regal îl aştepta lângă casele de bilete, pe cărarea pietruită care 
ducea la Turn. 

— Am alertat securitatea, a spus William. Vă aşteaptă pregătiți. 

Gâfâia. 

— Şi Eleanor? 

— Încă înăuntru. l-am amânat plecarea. 

Şi-a tras răsuflarea. 

— Atunci să mergem s-o întâlnim pe prinţesă. 

S-au grăbit spre poarta de intrare unde doi oameni de la securitate 
stăteau de pază. După barieră şi spre Turnul Verde a văzut o tribună oficială 
şi un podium de pe care va vorbi Albert. Oamenii umblau pe-acolo, unii 

ocupându-şi locurile, alții discutând în grupuri mici. Nimeni nu părea 
îngrijorat de ceva. Îi spusese lui William să păstreze secretul. Presa era 
aşezată în spatele unei bariere din sfoară, cu o vedere clară asupra a tot ce se 
întâmpla. Câteva camere pe trepied erau pregătite. Mathews i-a spus unde să 
găsească dispozitivul de direcționare, aşa că s-a repezit direct pe podium şi 
spre o cutie de argint cu arc care era aşezată dedesubt. 

— Nu ați explicat nimic, a spus William. 

Malone a pus cutia pe un scaun din apropiere. 

— Ăsta-i cadoul regal, a spus William. Se obişnuieşte să se ofere unul la 
ocazii ca aceasta. Albert o va face în timpul discursului său. 

A ridicat capacul şi a dezvăluit o coroană de porțelan, cu însemnul oficial 
al Victoriei pictat pe o parte. A dus-o mai departe de mulțime, a trecut de 
locul unde se adunase presa, lângă una din intrările în clădire, unde el şi 
William nu erau văzuți. 

Nu avea timp pentru a fi delicat. 

A trântit-o de pământ. 

Coroana s-a spart, dând la iveală un dreptunghi mic negru printre 
cioburi. S-a aplecat şi a ridicat obiectul. 

— Ce e ăsta? a întrebat William. 

— Un dispozitiv de ghidare. Odată lansată, o rachetă ar localiza asta şi ar 
zbura direct spre ea. Nu greşeşti niciodată cu unul din ăsta la celălalt capăt. 

— Cum de ai ştiut unde e? 

A onorat înțelegerea cu Mathews şi a spus: 

— Am primit nişte informații bune. 

— Asta înseamnă că totul e în regulă? 

El a aprobat din cap. 

— Aici, cel puţin. Dar tot mai aveţi o problemă. Cine a adus cadoul aici? 

— Presupun că cineva din personalul lui Albert sau al Eleanorei, din 
moment ce e oferit direct de regină. Va trebuie să verific. 

— Faceţi asta. Unde e prințesa? 

S-a uitat la ceas: 6:50 p.m. 

— Ea şi Albert sunt în capelă. 

— Duceţi-mă la ea. 


Au intrat în capela Evanghelistului St. John. Pereţii de calcar şi naosul în 
formă de tunel boltit creau o senzație de arhitectură normandă. Eleanor şi 
Albert stăteau lângă altar, printre rândurile de scaune de lemn goale. William 
l-a prezentat pe Malone. 

— Ce face un agent american aici? a întrebat Eleanor. 

Prințesa era o femeie de o frumuseţe extraordinară. Dar şi-a amintit 
singur că era şi diabolică şi periculoasă. 

— Sunt aici să vă opresc pe dumneavoastră şi pe socrul dumneavoastră. 

— De la ce? 

A privit-o cu neîncredere în timp ce-şi juca rolul. 

— S-a sfârşit, i-a spus el. 

Şi a scos dispozitivul, pe care l-a aruncat pe podea şi l-a strivit cu tocul 
pantofului. 

— Bineînţeles, asta nu contează. Racheta a fost oprită la punctul de 
lansare. Nu va fi niciun atentat la viaţa lui Albert. 

— Viaţa mea? 

— E o poveste complicată, a spus William. Bunica ta va fi bucuroasă să îţi 
explice totul. Şi o va face, imediat ce vei termina aici. 

Un ofițer în uniformă a dat buzna înăuntru. 

— Domnule, tocmai am primit ştirea că o rachetă a fost văzută pe cer. La 
mai puţin de trei minute, şi se îndreaptă în această direcție. 

William s-a uitat la el. 

— Cum se poate asta? 

Gândurile se învârteau în capul lui Malone 

Mathews îl trimisese aici să o dea în vileag pe Eleanor. Se presupunea că 
MI6 nu putea fi implicat direct. Din moment ce palatul te-a implicat, au 
încredere în tine. Asta fusese justificarea lui Mathews. Racheta a fost 
dezactivată. Nu există niciun pericol în privința lui Albert. 

Şi dispozitivul era pe jos în bucăţi. 

Aşa că... 

Apoi şi-a dat seama. 

Nenorocitul. 

S-a îndreptat spre Eleanor şi a apucat-o de gât. 

— Unde e? 

Ochii ei erau larg deschişi şi se lupta cu el. 

Albert a vrut să o ajute, dar William l-a oprit. 

A strâns-o mai tare. 

— Putem sta aici şi aştepta să ne lovească. Nu se presupune că ați plecat 
până acum? 

A văzut cum realizează ce i-a spus. 

— Geanta... mea. 

Nu avea la ea nicio geantă şi niciuna nu era în interiorul capelei. 

— Unde? 

— Afară... la secretara mea. 

I-a dat drumul şi s-a repezit să iasă din capelă. 

Malone s-a uitat spre Turnul Verde cu William în spatele lui. Doi oameni 
de la securitate îi țineau pe Eleanor şi Albert în interiorul capelei, în spatele 
zidurilor late de piatră. Albert ceruse o explicaţie, dar nu era timp. Bărbatul 
care le adusese informația era cu ei, o cască în ureche ţinându-l în legătură 
cu comandantul securității. 

— Racheta este încă în mişcare, a spus tânărul. Două minute până 
ajunge. Hotărâţi-vă repede. 

— Ce se întâmplă? a întrebat William. 

— Eleanor a adus un al doilea dispozitiv. Cel real. 

— Uite-o, a spus William arătând cu degetul. Secretara lui Eleanor. O 
cheamă Audrey. 

A arătat spre o femeie mai în vârstă, îmbrăcată într-un costum închis la 
culoare, stând la o parte cu două genţi în mână. Au alergat către ea şi William 
i-a cerut geanta lui Eleanor. Ea nu s-a contrazis. Malone a deschis-o şi a găsit 
în ea celălalt dispozitiv. Distrugerea lui ar împiedica cu siguranţă racheta să 
ajungă la Turn. Dar fără ghidare, unde ar lovi în final pământul? Ar zbura 
până i s-ar termina combustibilul apoi ar cădea pe orice ar exista dedesubt. 
Ceea ce ar putea fi tot în interiorul Londrei. Trebuia să fie sigur că nimeni nu 
va fi rănit. Privirea lui s-a mutat pe poarta care ducea de la Turn la Tamisa, 
cam la 200 de metri. 

— Un minut, a spus tânărul. Încă pe drum. Venind încoace. 

Malone a înşfăcat geanta şi a luat-o la fugă spre poartă. Picioarele 
tropăiau pe pavaj în timp ce ţinea drumul drept spre râu. În capul lui ticăia 
un ceas. 

45 de secunde. 

40 de secunde. 

A traversat un trotuar lat şi s-a oprit la mal. 

30 de secunde. 

Sau cel puţin aşa spera. 

Nimeni nu stătea pe vreo bancă. Aleile erau pustii, la fel cum era şi râul, 
pe o distanță de o milă în ambele direcții. Cu siguranță locurile acestea au 
fost securizate pentru vizita regală. 

20 de secunde. 

A continuat să alerge şi a scos dispozitivul din geantă, apoi, folosindu-se 
de avântul luat, a aruncat obiectul în apă cât de departe a putut. A atins apa 
la peste cincisprezece metri, a stat un moment, apoi a dispărut sub suprafața 
apei. 

A auzit sunetul rachetei în timp ce zbura peste Turn şi îşi căuta ţinta. A 
părăsit malul şi s-a ghemuit în spatele băncilor de beton. 

Racheta a ajuns, căzând din cer, intrând în Tamisa. 

Apoi a explodat. 


Yourstone stătea în biroul său, cu urechile pregătite să înregistreze un 
sunet scăzut în timp ce, în partea cealaltă a oraşului, racheta lovea Turnul 
Verde. Sfera de foc care va rezulta i-ar omori nu numai pe Albert şi pe 
Arhiepiscopul de Canterbury, ci şi un grup de membri ai familiei regale. Un 
terorist, dornic de răzbunare împotriva unei naţiuni occidentale care a 
îndrăznit să-i judece asociaţii, dădea o lovitură ucigând a doua persoană din 
linia de succesiune a tronului britanic. Uciderea lui Albert, nu a lui Richard, 
ar îndepărta orice gând de lovitură de palat. La urma urmelor, Richard ar fi 

încă în viață. Actul ar fi atribuit unei violențe fără sens. Zile sau săptămâni 
mai târziu, când Richard ar abdica în favoarea lui Eleanor, s-ar fi dat vina pe 
aparenta nepotrivire pentru conducere a moştenitorului — şi a doua fază a 
revoluţiei lui Yourstone ar fi completă. 

Dar nu s-a auzit nimic la ora 7:00 p.m. 

S-a uitat la televizor. 

Nicio ştire despre ceva neobişnuit. 

La 7:30 a sunat telefonul. 

— Lord Yourstone, mi-am îndeplinit sarcina. 

Peter Lyon. 

Sunând aici? Nu era bine. 

— Ce s-a întâmplat? 

— Racheta a fost lansată dar a ratat ţinta. Eram pe malul Tamisei, 
privind. Un bărbat a aruncat o geantă în râu doar cu câteva momente înainte 
să ajungă racheta. A trecut peste Turn şi a aterizat în apă. Explozia s-a 
produs în adânc. Cu adevărat spectaculos. Un nor înalt de apă care a căzut 
inofensiv înapoi pe suprafaţă, fără a face vreun rău. 

Cum s-a putut întâmpla asta? Totul a fost pregătit conform planului. 

— Vă rog să-mi transferați restul de bani pe care mi-i datorați. 

— Nu ai furnizat rezultatele promise. 

— Eu da. Racheta a fost lansată şi a ajuns. Dumneavoastră erați cel 
responsabil cu siguranța dispozitivului de ghidare. 

— Nu-ţi mai plătesc niciun ban. 

— Atunci vă voi ucide. 

L-a trecut un frison. 

A reconsiderat. 

— Bine. O să fac transferul. 

— Excelent. Şi, apropo, aveţi noroc că nu o să vă omor oricum. Mi-aţi 
stricat planurile. Am vrut acel spectacol. Dar în acest moment am mai mare 
nevoie de bani. 

A auzit un clic. 

Convorbirea s-a terminat. 

Ce se întâmplase? 

A format alt număr, sperând să afle. 


Va urma... 

(Mystery Trail, 1935) 


Traducerea de Cezar Rădulescu Barbellian 
după versiunea franceză de Pierre Cobore 


EPISODUL I V 


CAPITOLUL XVIII 


NICI O PATRULĂ! 


Peter întins pe jos îşi schimbă în aceeaşi clipă poziția şi trase: omul, cu 
piciorul găurit de glonte, se prăbuşi ca un palton căzut din cui. Peter se 
întoarse repede şi se găsi în fața lui Pedro Montez, cel care schimba semnele 
de identitate ale vitelor, căruia Manuele îi dăduse drumul. Un pumnal 
strălucea în pumnu-i crispat. În ochii lui Pedro Montez, sclipi o lumină 
ucigaşă şi se azvârli înainte, cu pumnalul ridicat. Dar Peter îşi repetă tactica 
care-i mai reuşise odată cu acelaşi bandit, când îl surprinsese în păşune. 
Făcu un salt în lături, apoi se repezi înainte. Pumnul lui lovi ca un trăsnet 
drept în bărbia mexicanului, care căzu la pământ. 

Îngrozit, Manuel fugise în direcţia sufrageriei, de unde răsună o 
împuşcătură: se auzi un zgomot de geamuri sparte, apoi mormăitul de furie al 
Şerifului Warren. Din cauza vederii lui slăbite bătrânul nu-l recunoscuse! 

El ieşi cât putu de repede în culoar, cu pistolul fumegând în mână şi strigă: 

— Are să ocolească clădirea şi să se refugieze în Cartierul Mexican. Unde 
sunt ajutoarele tale Peter?... Au şters-o pe fereastră, de cum au auzit prima 
îimpuşcătură. 

Peter alergă până la capătul culoarului şi-l văzu pe Manuel alergând de 
rupea pământul spre colțul casei; el ținea un Colt fumegând în mână pe care-l 
descărcase de câteva ori, înapoia lui, pentru a-şi proteja fuga. 

Dar în acelaşi moment o siluetă enormă ieşi din umbră: era Tom Pouce, 
care cu biciul lui nesfârşit de lung în mână, făcu trei paşi şi se opri... Plici! 
Cureaua biciului se desfăşurase prin aer şi şfichiul îl atinse pe Manuel, drept 
în dosul urechei. Mexicanul se poticni, dar îşi urmă fuga. Plici! A doua oară 
şfichiul îşi atinse ţinta, însă mult mai puternic: Manuel, ca lovit de trăsnet, se 
prăbuşi cu fața în jos. Ca un leu, Hicks sări de după colț, încălecă pe spinarea 
lui Manuel şi îl dezarmă. 

Mulțimea se strânsese imediat în fața puşcăriei. Peter se întrebă câţi dintre 
ei, erau spioni trimişi de „Şeful” cel mare... 

Tom Pouce îl târî pe Manuel de guler până la postul de gardă al închisorii şi 
acolo îl azvârli pe o bancă, în timp ce Şeriful Warren îl închidea, din nou pe 
Montez, care era încă leşinat, în celula din care-l scosese Manuel. Unul din 
oamenii lui, venit din stradă în fugă, atras de împuşcături, începu sa se ocupe 
de omul căruia Peter, fusese nevoit să-i găurească şi mâna şi pulpa cu un 
glonţ. 

Ajutorul de Şerif, care fusese de pază în fața temniţei şi care fusese doborât 
de Manuel, începu să-şi revină în fire. El scosese vaietul acela, care-l 
alarmase pe Peter Pistol în timpul mesei. Acum începu să povestească, aşa 
cum putea, ce i se întâmplase. 

— Tocmai vorbeam cu Manuel. Eu am avut totdeauna încredere în el, eram 
prieteni buni, chiar îmi împrumutase şi bani. Când de-odată primesc o 
lovitură, în cap!... Îmi închipui că după aceea mi-a luat cheile şi i-a dat 
drumul lui Montez. Da’ n-aş fi crezut eu vreodată, să facă Manual aşa ceva!... 

Bătrânul Şerif Warren, dădea trist din cap spunând: 

— Mi s'pare că prea am îmbătrânit. Nu mai pot avea încredere în nimeni. 
Vezi tu, Peter, tu ai avut dreptate cu privire la Manuel, cu toate acestea, el nu 
a făcut niciodată, nici cea mai mică greşeală, de când e în serviciul meu... 

— Când îi umpli unui om mâinile cu bani, spuse grav Peter, devine ca un 
cal nărăvaş! Nu ştii niciodată ce-i trece prin cap! 

După ce Manuel fu închis într-o celulă, Warren întră iar în biroul său, unde 
se trânti în fotoliu, trist, cu capul între mâini. 

— Acum înţelegi, îi spuse Peter, de ce nu am vrut să-ţi alcătuieşti patrulele? 
Nu vreau să li se întâmple şi unor oameni de treaba, de aici din oraş, ceea ce 
mi s-a întâmplat mie şi băieților mei, în ziua când am plecat cu Soapy Briggs. 
Organizaţia asta de bandiți are afiliați în tot Buffalo Ford. Cum poți să fii sigur 
că toți oamenii din patrulele tale, sunt sau nu loaiali?... Uită-te de exemplu la 
Manuel. 

Warren îşi clătină capul încărunțit şi reluă: 

— Am îmbătrânit prea tare şi... 

— Nu, nu e asta, spuse cu vioiciune Peter. Bineînţeles că tu eşti mult mai în 
vârstă decât mine, însă tu ai mai multă experiență decât mine, iar eu am 
avantajul, că pot acționa mai uşor. Crede-mă Warren, nu trebuiesc făcute 
patrule. Un singur nemernic să fie printre ei şi ar fi de ajuns să le cauzeze 
pieirea tuturor! 

— Dar la dracu” Sunt aşa dar atât de multe canalii în Buffalo Ford? gemu 
bietul Warren. 

— Cine poate şti? răspunse Peter. Poate că Manuel nu a făcut în viaţa lui 
ceva necinstit, până astăzi. A fost de ajuns ca vreun trimis de-al „Şefului” cel 
mare să-l ungă puţin, să-i şoptească două-trei vorbe la ureche şi ai văzut 
rezultatul! 

— Eu nu mai ştiu atunci încotro să mă îndrept! se văietă Warren. 

— Ei bine! Nu te mai îndrepta nicăeri! îl sfătui Peter bătându-l amical pe 
umăr. Rămâi aici şi aşteaptă evenimentele, acum e rândul tău să aştepţi. 
Până acum ai ştiut să faci ordine în regiunea asta şi cu mult înainte dea mă 
fi născut eu: eu aş fi foarte mulțumit dacă aş putea să te imit. 

Peter se duse să azvârle o privire pe culoar şi apoi reveni lângă bătrânul 
Şerif, murmurându-i la ureche: 

— Şi ascultă o noutate, care are să te întinerească cu vreo douăzeci de ani, 
fârtate! Peste câteva minute, oamenii mei şi cu mine o să plecăm: şi scopul 
acestui drum, e de a avea a mică explicaţie, aşa de la om la om, cu şeful 
blestemaților ăstora! Acum ştiu cine e! 

— Cum? exclamă Warren galvanizat. Tu... nu-ți baţi joc de mine, Peter? 

— Se poate! Eu îl cunosc perfect pe domnişorul ăsta. 

— Drace! Cine e? gâfâi Warren. 

— Ai sa rămâi trăsnit când ai s-auzi.. Îi un om pe care-l cunoşti bine de tot, 
un om pe care toată lumea îl respectă pe aici. Asta dovedeşte că nu totdeauna 
oamenii cei mai respectaţi sunt cei mai respectabili şi că nimic nu-i mai uşor 
decât să înşeli lumea. Haide, fârtate, tu ai făcut destula treabă până acum, 
aşa că deocamdată e rândul meu, ca să-i pun eu mâna în ceafă omului care 
ameninţă să distrugă tot ce ai făcut tu până acum! 

Şeriful din Buzzard Gap părăsi Buffalo Ford, fără să-i fi spus bătrânului 
Warren, numele şefului de bandă. Warren, bătrân încăpățânat, desigur că 
dacă ar fi aflat acest nume, ar fi încercat să-şi puie planul în aplicare: ar fi 
strâns toți oamenii din oraş şi i-ar fi îndreptat spre locuinţa banditului. 

Asta, după părerea lui Peter, ar fi fost cel mai bun mijloc de a-i permite 
„Şefului” cel mare, să scape. Desigur că el avea destui spioni şi aceştia l-ar fi 
prevenit imediat de pericolul care-l amenința. 

În afară de asta, mai avea încă două motive bune: Peter Rice voise să evite 
masacrul care neapărat s-ar fi produs; şi după aceea, cu toate că era sigur 
acum de numele banditului, încă nu putea dovedi vinovăția lui. Individul 
acela în fața locuitorilor din Buffalo Ford, putea să aibă suprema îndemânare 
de a izbucni în râs şi de a se justifica prin cuvinte frumoase. Pe când dacă 
avea de-a face numai cu trei poliţişti, neapărat urma să se dea de gol la un 
moment dat. 

Hicks Doctorul era radios. Îşi făcuse un bolas nou şi ardea de nerăbdare ca 
să le dea de lucru. Cât despre Tom Pouce, îşi agățase biciul cel lung de şa, 
alături de o ploscă mare, pe care soția Şerifului Warren i-o umpluse cu ceai de 
pansele sălbatice. 

Cei trei prieteni îşi luaseră în sfârşit, proprii lor cai. Sonny, focosul armăsar 
al lui Peter tremura de nerăbdare; micul roib al Doctorului sărea mereu în loc 
şi chiar enormul cal al lui Tom Pouce, care se odihnise atâta timp, o smucea 
din când în când, vrând s-o şteargă în galop. 

— Te-am auzit în biroul lui Warren, remarcă Hicks, când spuneai că 
mergem să-i facem o vizită de politețe şefului bandiţilor. Eu te cunosc de 
multă vreme, Peter, dar niciodată nu te-am crezut aşa de dispus la glume! 

Tom Pouce, probabil că-şi punea aceeaşi problema, dar bunul uriaş, care se 
putea dovedi la fel de şiret ca un indian apaş şi la fel de suplu ca o fiară din 
rasa felinelor, era prin natura lui, foarte discret. În cursul unei zile obişnuite, 
micul Hicks pronunța de vreo zece ori mai multe cuvinte decât el. 

— Ai auzit foarte bine, Doctore. Băieți, eu nu v-am spus până acum prea 
multe, fiindcă nu am voit să vând pielea ursului din pădure, înainte de a-l fi 
ucis. Apropos, nu ştiu, sunteţi voi vreodată atenţi la felul cum se îmbracă 
oamenii? 

— Pe legea mea, nu! răspunse Doctorul. Nici eu nu sunt un dandy şi nici nu 
prea aleargă pe străzile oraşului oameni prea eleganțţi în regiunile noastre. 

— Eu nu le remarc decât armele, spuse sentenţios Tom Pouce. 

Peter surâse: 

— Ei bine! Noi am făcut cunoştinţă de curând cu un individ, mult mai bine 
îmbrăcat decât toți cei pe care îi cunoaştem până atunci. El pretindea că se 
interesează în de-aproape de treburile din Buffalo Ford şi făcea paradă de o 
mare generozitate. Se purta foarte politicos şi foarte cordial cu mine... Bine 
înțeles, asta nu-i de ajuns ca să-l facă pe un om suspect... 

— Nu cumva vrei să vorbeşti de Cuthbert, din întâmplare? întrebă Doctorul. 

— Nu, cu toate că-mi pare că şi lui i se cam potriveşte descrierea asta 
Domnul la care mă gândesc eu, purta un anumit fel de haine. Nici eu nu sunt 
un dandy, dar mi s-a întâmplat să mai arunc din când în când, câte-o privire 
şi în prăvălia croitorului din Buzzard Gap. Stofa hainelor acelui individ, 
trebuie să fi costat foarte mult; din cauza aceasta, ea ieşea cu totul din 
comun. Evident, domnul acela are dreptul să se îmbrace cum vrea, după 
mijloacele ce le are. Dar... 

Peter, băgă mâna în buzunar: 

— Am găsit ceva în mâna lui Hank Brown, după ce l-am scos din foc la 
fermă. E o bucată de stofă din hainele de care vă vorbesc: aşa că omul care le 
purta, trebuie neapărat să fi dat piept cu Hank Brown în bucătăria fermei. În 
încăierare, Hank i-a rupt bucata asta de stofă, chiar în clipa când a fost 
doborât. Individul era prea grăbit ca să bage de seamă. 

Peter deschise mâna, în care se găsea o bucată de stofă, după cât părea, o 
bucată de la buzunar. 

— E Whipcord gri... aceiaşi culoare şi aceiaşi țesătura cu hainele domnului 
acela atât de politicos... 

Tom Pouce se saltă în şa strigând: 

— Dullo! 

— La ţintă!... Din primul foc, admise Peter. George Dullo e şeful acestei 
bande de criminali. Cel puțin asta e convingerea mea. Dullo ăsta, e un 
criminal extraordinar e periculos! 

— Ei drăcovenie! strigă Hicks. Dar Dullo ăsta e bogat ca un Cresus, nu e 
aşa? Atunci ce mai vrea? De ce ar vrea sa-i ruineze pe toți crescătorii din 
regiune? 

Peter Rice râse cu amărăciune: 

— Doctore, află că mulţi oameni sunt mult mai fericiți să se plimbe numai 
în trăsură, atunci când alții sunt nevoiți să umble numai pe jos. Nu ştiu de 
ce, dar e aşa. Da, Dullo e foarte bogat, foarte bogat, dar mai vrea şi alte 
bogați... şi mai ales să fie atotputernic. Şi noi, avem nenorocirea să ne aflăm 
în calea proiectelor sale, noi, cei trei din Buzzard Gap!... Nu vreau să vă 
ascund că mergem să dăm piept cu un mare pericol. Dar am cunoscut odată 
un bătrân cowboy mexican, puţin cam filozof, care spunea: „Când ai de-a face 
cu un pericol, aruncă-te drept în mijlocul lui; acolo poate că ai să te afli mai 
în siguranţă ca în oricare alt loc!...” Ei bine, asta vom face şi noi. În noaptea 
asta, vreau să dau piept cu un om extrem de puternic, dar n-am nici cea mai 
mică teamă dacă voi sunteți cu mine, băieți! 

Tom Ponce, care tocmai îi dăduse o sărutare ploştii cu ceai de pansele 
sălbatece, îşi şterse gura şi mormăi: 

— Contează pe mine, Şefule! 

— Dar trebuie să fim foarte prudenti, anunţă Peter. La urma urmei, dovada 
pe care o am eu, e complet insuficientă: s-ar putea ca Dullo să nu fie singurul 
din regiunea asta, care poartă haine de Whipcord gri. Şi chiar dacă ar fi 
singurul, poate că are vreun alibi, o justificare. Cel mai bun lucru, pe care-l 
avem de făcut, e să punem la punct lucrul ăsta înainte de toate. 


CAPITOLUL XIX 


EXPLICAȚII 


Cu multă îndemânare, Peter aflase la Buffalo Ford că George Dullo, locuia 
în vechea „Hacienda Gallego”, pe malul râului Bonanza. Acolo îşi conducea el 
tovarăşii. 

Cei trei poliţişti, mergeau deocamdată de-a lungul malului râului Bonanza, 
până când la o cotitură a apei, descoperiră la vreo câteva sute de metri în fața 
lor, nemişcat în vârful unei ridicături, un călăreț, a cărui siluetă se detaşa: pe 
fondul lunii ce începuse să se ridice la orizont. În aceeaşi clipă probabil că şi 
omul acela îi zărise, căci dădu pinteni calului şi dispăru în dosul dâmbului. 

— Mii de pipe! Un spion! exclamă Doctorul. 

Tom Pouce dădu pinteni calului, urlând peste umăr: 

— Îl prind de pe urmă, Şefule? 

— Nu! Stai! strigă Peter ajungându-l din urma. Ar fi inutil: are atâta avans 
asupra noastră încât ar ajunge neapărat înaintea noastră la Hacienda 
Gallego. Mai bine să ne purtăm aşa ca şi când nici nu l-am fi văzut, căci dacă 
am da buzna la ferma banditului în goana mare, am putea fi primiţi cu o 
ploaie de gloanţe. Pe când dacă Dullo ne vede venind liniştiți, poate că nu are 
să bănuiască nimic. 

— Şi atunci? se îngrijoră Hicks, curios ca întodeauna. 

Peter se strâmbă: 

— Atunci... om vedea noi. Pot să fac prinsoare că vom avea multe neplăceri, 
dar voi trebuie să mă urmați liniştiți şi să nu vă băgațţi în încurcături, poate 
prea periculoase, grăbindu-vă. Desigur că are acolo, numai criminali de soi şi 
bine plătiți... Dar puţin îmi pasă de ei, dacă el nu bănuieşte nimic şi pot să 
ajung până lângă el şi să-i pun ţeava Coltului în burtă. Atunci, nici unul din 
mercenarii lui n-are să îndrăznească să tragă şi nici el nu are să le ordone să 
facă aşa ceva; asta poți fi sigur! 

Aşadar ei îşi urmară drumul în trap mărunt; în marea tăcere a preeriei, pe 
care nu o tulbura decât zgomotul copitelor şi scârțâitul şeilor. În faţa lor, se 
zăreau luminile conacului, o haciendă veche, construită încă de pe vremea 
când Arizona aparținea încă mexicanilor. 

Râul Bonanza făcea o cotitură care îl aducea aşa de aproape de conac, încât 
părea că-i scaldă picioarele zidurilor. Un drum larg, cu tufe de bumbac pe 
ambele părți pornea de lângă rău, urcând până la un grajd uriaş, instalat cu 
spatele lipit chiar de o faleză înaltă ce se ridica mult deasupra clădirilor 
fermei. 

Casa propriu-zisă de locuit, se afla în mijlocul unor stejari, care erau 
probabil de aceeaşi vârstă cu ea. Era un conac splendid; puţin cam ros de 
vreme, dar care avea încă o înfăţişare frumoasă, cu mărețele-i ceardacuri care 
îi înconjurau cele doua etaje, deasupra cărora se afla o terasă întinsă. Peter, 
nu se putu opri de a nu evoca vremurile acelea romantice, care se scurseseră 
în timpul când senioritele cu ochi languroşi se rezemau de balustradele 
acelea, ca să asculte serenadele cântate din ghitare de caballeros cu 
mustăcioarele subțiri şi răsucite. Unde erau acele vremuri fericite?... Acum 
hacienda era locuită de unul din cei mai mari criminali pe care îi văzuse 
vreodată ţinutul acela. 

Cei trei tovarăşi sosiră în fața casei, coborâră de pe cai şi trecură dârlogii 
peste capul cailor. Nimeni nu se arătase, dar Peter Rice simțea că erau 
spionațţi şi ştia că în clipa aceea mulți criminali din solda „Şefului”, îndreptau 
din întuneric carabinele spre ei. Dar încă nu sosise momentul violențelor. 
Peter începu o conversaţia banala; ca să poată fi auzit de urechile duşmanilor: 

— Sper că domnul Dullo, o fi acasă, grăi el tare şi răspicat spre Hicks. 

— Cred şi eu, răspunse acesta, luat puţin cam pe neaşteptate. 

Tom Pouce dădu dovadă de mai multă perspicacitate: 

— Frumoasă proprietate, pe legea mea, declară el. Domnul Dullo se poate 
lăuda că are o locuinţă minunată. În Texas, am mai văzut aşa ceva. 

Cei trei, urcară treptele spre verandă, vorbind mereu, apoi Peter trase de 
mânerul unui clopot, al cărui ecou răsună lung în interiorul casei. 

Aşteptând s| li se deschidă, Peter socoti că acum sosise momentul cel mai 
penibil, din toată afacerea asta. Fusese nevoit să ia o hotărâre eroică, aproape 
disperată, care avea să facă să treacă prin nişte momente teribile, împreună 
cu cei doi tovarăşi ai săi. 

Bineînţeles, că el ar fi putut face să se înconjoare hacienda Gallego de toți 
oamenii cinstiți din Buffalo Ford, care ar fi fost hotărâți să termine odată cu 
acest criminal, care amenința să îi ruineze. Dar aceasta ar fi însemnat ca o 
mulțime de oameni să-şi piardă viața în acea bătălie şi pe de altă parte, 
George Dullo, nu era aşa de prost, ca să nu fi avut el vreo altă ieşire secretă, 
în acea proprietate pe care el o reconstruise şi o mai înălțase cu câţiva ani mai 
înainte, atunci când sosise în regiunea aceia. Singurul lucru pe care îl dorea 
Peter, era de a se găsi față în față cu banditul. 

Un mexican unsuros deschise încet uşa. 

— Pe cine-l caută? întrebă el, cu o privire neîncrezătoare. 

— Am venit să-i facem o vizită domnului Dullo, răspunse amabil Peter. 

— Pofteşte-i înăuntru pe domnii aceia, Miguel, spuse o voce jovială care 
părea a veni dinspre fundul holului. Condu-i în bibliotecă. 

Servitorul le arătă drumul celor trei poliţişti şi numaidecât apăru şi Dullo, 
amabil şi surâzător, îmbrăcat de data aceasta cu un costum de culoare 
închisă. 

— Fiţi bineveniți amigos! îi salută el. Luaţi loc ca la dv. acasă. Miguel, adu- 
mi o sticlă din cei mai bun vin care-l avem! Ştiu, ştiu Şerifule că nu bei alcool, 
dar cred că ai sa bei măcar o înghiţitură de vin, măcar pentru a-mi onora 
casa. 

— Ce mai faci domnule Dullo? răspunse cu un ton neutru Peter, care 
înainte de a se aşeza pe un fotoliu capitonat din plin, aruncă repede o privire 
în jurul lui, pentru a se asigura că nu se pregătea nici o cursă. Tom Pouce şi 
Doctorul se aşezară şi ei la întâmplare, în spatele şefului lor. Dullo după ce 
luă o cutie cu ţigări de foi din partea cealaltă a camerei, se aşeză în fața lui 
Peter. 

— Ei, ce mai noutăți, Rice? întrebă el cu interes. Dacă aş putea să-ţi fiu de 
folos într-un fel oarecare, nu ai decât să-mi spui. Oamenii mei, banii mei şi 
chiar şi serviciile mele personale sunt la dispoziția voastră. 

— Da, am câteva noutăți, răspunse Peter privindu-l cu atenție. Nimic din 
expresia acelei figuri cu pomețţii ieşiţi, cu mustața îngrijită cu atenţie, nu 
arata nici cel mai mic gând ascuns. Şi cu toate acestea, Peter era sigur că în 
fața lui, avea un criminal monstruos, 

— Ce noutăți Şerifule? insistă Dullo. Sper că sunt bune! 

— Într-adevăr! răspunse Peter, care brusc, înfipse ţeava Coltului în burta 
lui Dullo. Sunt bune, dar nu pentru dumneata! Haide Dullo, mâinile-n sus! 

Dullo ridică braţele, surâzând cu aerul unui om, căruia un prieten îi făcea o 
farsă. 

— De fapt, eu... începu el. 

— De fapt?... îl întrerupse Peter. Te arestez pentru crimă, furt cu mâna 
înarmată şi provocări de incendiu! 

În spatele lui Peter se auzi un clincănit metalic în locul unde se aşezase 
Hicks. 

— Mii de pipe! se auzi strigând acesta. Dacă vreodată... 

El se întrerupse brusc şi Peter Rice fără a-şi clinti mâna, aruncă cu iuțeală 
o privire înapoi. 

Hicks se afla tot pe fotoliul lui, dar un fel de brațe metalice ieşite din 
spătarul scaunului îi înconjurau brațele şi pieptul, strângând cu putere şi 
fixându-l nemişcat de fotoliu. Tom Pouce, care avusese şansa să nu şadă pe 
un scaun trucat, sărise cu pistolul în mână şi aştepta ordinele şefului său. 

Dullo izbucni în râs, cu cinism. 

— S-ar părea că ai pus mâna pe mine, Rice! spuse el pe un ton glumet. Dar 
şi eu am pus mâna pe micul dumitale Ajutor. E tocmai pe tocmai. Dacă apeşi 
pe trăgaci, eu sunt un om mort. Dar în cazul ăsta şi ajutorul dumitale, are să 
dorească să nu mai fi venit pe lume, când o vedea ce sfârşit îl aşteaptă?... Şi 
asta nu-i nimic!... Ce crezi?... la uită-te colo sus Rice. Hm! Ce zici! Aşa-i că-i 
nostimă casa asta?... Nu ţi se pare?... 

Peter apăsă ţeava revolverului, mai tare în burta celui din fața sa. Şi ridică o 
clipă ochii. Fără zgomot, în plafon se dăduse deoparte un oblon, pe unde 
apăruseră patru carabine ce ţinteau spre el. Tom Pouce, din fericire nu era în 
bătaia lor. 

— Da, spuse Peter sec. Nostimă casă, dar tot n-ai s-o scoţi la cap, Dullo. Ne- 
ai prins aici ca pe nişte şoareci, dar şi tu ai să ai aceeaşi soarta, ca şi noi. 

Dullo, avu din nou acelaşi surâs sarcastic: 

— Rice, eu nu sunt de aceeaşi părere! Ştiu ca eşti un om foarte curajos, dar 
mă îndoiesc ca ai avea curajul să apeşi pe trăgaci, ştiind că din cauza acestui 
gest, ajutorul tău va muri în cele mai înspăimântătoare chinuri. Haide, atunci 
de ce să nu discutăm puţin? 

— Să discutăm, spuse cu asprime Peter, dar lasă-ţi ghearele în sus, căci 
altfel, conversaţia are să se termine foarte repede! 

— Aha! Începi să devii mai rezonabil! spuse Dullo cu un aer degajat. Am 
putea să aranjăm lucrurile, dacă îi spui gorilei ăsteia, care-ţi serveşte de 
Ajutor să-şi arunce arma. În orice caz cu cât va încerca să se servească de ea 
mai puțin, cu atât mai bine va fi pentru el... 

— Nu te lua după el, Tom ! urlă Doctorul. Adăposteşte-te după ceva! Peter 
fă-i socoteala tâlharului ăstuia şi pe urma ştergeți-o amândoi, de aici, dar 
repede! Ca doar ştiţi să vă folosiți de armele voastre! Nu vă ocupați de mine, 
că nu mi-e teamă de ei! Puțin îmi pasă dacă o să mor, dacă şi şarpele ăsta cu 
clopoței moare şi el! Hai băieți! Nu vă mai ocupați de mine! 

Dullo izbucni în râs. El ştia că în situaţia aceasta, Peter nu avea să tragă. ŞI 
Peter o ştia de asemeni, la fel de bine!... 

— Tom Pouce, puneţi arma în teacă, ordonă el. Dar rămâi în picioare. 

— Cuminte sfat, ironiza Dullo. Ei nu merge aşa de uşor, cum crezuseşi tu 
Peter! Aşa-i? 

— Nu mă aşteptam deloc să fie aşa de uşor, răspunse Peter. Dar tu nu ştii 
că oamenii din Buffalo Ford, vor fi aici dintr-un moment sau altul? Mai speri 
acum ca să mai scapi într-un fel sau altul? 

— Ba cum să nu! Şi, mai ştiu încă sigur, că nu are să vină nimeni din 
Buffalo Ford. Tu nu i-ai spus nimic Şerifului Warren, din bănuielile tale, căci 
altfel spionii mei, mi-ar fi spus-o până acum... Tu ţi-ai ţinut pliscul, fiindcă 
ştiai ce avea să se întâmple, dacă ar fi atacat casa mea, care e plină de oameni 
şi de muniții. Încă nu ai putut să bagi de seamă ce creneluri sunt făcute în 
ziduri, fiindcă sunt bine camuflate. Păcat, mi-ar fi plăcut să susțin un 
asediu... Numai aventuri în genul ăstora, fac viața mai atrăgătoare. 

— Da, dar asta nu are să o facă câtuşi de puţin mai atrăgătoare, rosti Peter. 

— Şi Cagulele Cafenii, a fost o idee frumoasă, nu-i aşa? continuă Dullo. 
Vreau ca de azi înainte, Cagulele Cafenii să fie temute de toată Arizona. 
Numai că pe viitor, eu am să stau de-o parte. Vezi tu, Peter, eu sunt un 
jucător, dar nu risc decât atunci când am toate atu-urile în mână... Hank mi- 
a smuls o bucată de stofă din haină şi n-am băgat de seamă, decât după ce 
ieşisem din casă, cu toate astea eram liniştit, fiindcă credeam că Hank, avea 
să dispară în incendiul acela. Dar cum mi-a spus unul din spionii mei, că tu 
l-ai salvat pe Hank, imediat mi-am dat seama, că era necesar să-mi iau toate 
precauţiile. Acum sunt sigur că tu ai găsit bucata aceia de Whipcord gri. Însă 
adineaori, neştiind nimic sigur, eram dispus să te primesc cât se poate de 
cordial, să-ți dau de băut şi să te distrez... dar fiindcă te-ai purtat într-un 
mod aşa de neraționabil, am lăsat în grija prietenilor de sus să-ți facă 
primirea şi mai amuzantă. 

Miguel, servitorul intră în momentul acela pe uşă cu o puşcă în mână, pe 
oare o îndreptă spre nenorocitul Hicks. 

— Haide Rice, ia-ţi revolverul de acolo! spuse Dullo cu un ton aspru. Îţi dau 
un minut pentru asta. Altfel Miguel are să facă uz de armă. Nu-l face să-i sară 
creierii aşa de repede Miguel, prea s-ar sfârşi repede... întâi să-i găureşti un 
picior. 

El râse iarăşi: 

— Aşa dar, Peter, acum putem să ne înțelegem, hai? 

Ca un bun luptător, Peter îşi dădea seama în ce moment să dea înapoi sau 
s-o lase mai moale. 

Hicks fuse prins în capcană, ceea ce făcea ca şi arma lui şi a lui Tom Pouce 
să fie nefolositoare, Peter, dacă ar fi fost singur nu s-ar fi temut să încerce 
orice, dar în situaţia actuală, trebuia să ia nesfârşite precauții. 

El ar fi putut să fugă cu Tom Pouce din acea clădire sinistră, dar nu puteau 
să-l abandoneze pe Hicks. Brățările de oţel care îl țineau pe acesta prizonier 
de fotoliul său, trebuiau să fie manevrate din altă cameră, poate chiar de 
oamenii aceia care, îi țineau sub amenințarea puştilor, prin deschizătura 
aceia din plafon. În orice caz, Dullo avea superioritatea. 

— Ei bine! aştept să te hotărăşti, Peter! spuse Dullo. Miguel pregăteşte-te 
pentru cazul când s-ar încăpățâna şi aminteşte-ţi că nu trebuie să-i zbori 
creierii. Numai un picior... aşa pentru început! 

— Vrei să discutăm Dullo? spuse încet Peter. Foarte bine? Dar cu o 
condiție: eu te ţintesc pe tine, aşa cum şi tâlharii ăştia îl ţintesc pe Hicks. 
Chiar dacă s-ar trage în mine de sus, ultimul gest pe care-l voi face înainte de 
a muri e de a apăsa pe trăgaci şi e exclus ca să mai poți scăpa. Să discutăm... 
dar mai înainte, să i se dea drumul ajutorului meu. 

— Târgul e corect, conveni Dullo. Dar şi eu am o condiţie de pus: Miguel va 
trebui să-i dezarmeze pe ambii tai Ajutori. Chit pe chit, înțelegi?... Ştii că 
găsesc afacerea asta, într-adevăr pasionantă? 

Peter Rice nu avea de ales. Dacă ar mai fi aşteptat, Miguel ar fi tras în 
Doctor şi judecând după mutra crudă a servitorului, această însărcinare se 
părea că-i este foarte agreabilă. 

— Ei bine, s-ar putea să primesc şi propunerea asta, spuse Peter, căutând 
să mai câştige timp... Acum cunoştea bine dispoziția camerelor în care era 
prins împreună cu tovarăşii săi, ca într-o capcană. Biblioteca era iluminată de 
mai multe lămpi de petrol, pe care Peter nu putea spera să le spargă aşa de 
repede trăgând în ele cu pistolul, căci în timpul acesta, nu i-ar fi putut 
împiedica pe bandiți să-l ciuruiască de gloanţe. Dullo prevăzuse totul. 

— Foarte amabil din partea ta! spuse acesta ironic. De altfel mă şi aşteptam 
la asta. Trebuie să-mi dai însă un răspuns precis. 

Peter părea că se gândeşte. Şi se gândea, dar nu la ceea ce-i cerea Dullo. El 
se gândea că dintr-o singură săritură, putea să arunce la pământ cele două 
lămpi monumentale care împodobeau şemineul înalt; după aceea, putea să 
încerce cu cei doi poliţişti să sară prin geamul ferestrelor care dădeau în 
curtea ranchului. 

Evident că puteau fi atinşi, dacă mexicanii ar fi tras destul de repede, dar 
altă scăpare nu mai aveau. Caii lor se aflau tot acolo unde îi lăsase 
neîmpiedicaţi şi Peter îi auzea cum băteau nerăbdători, din picioare... Lămpile 
răsturnate, desigur că aveau să incendieze podeaua, aşa că avea le dea de 
lucru mercenarilor lui Dullo şi chiar lui însuşi. 

— Mai rămân cinsprezece secunde. Eşti gata, Miguel? 

— Accept propunerea ta, spuse repede Peter. Îţi ţin revolverul în burtă, 
până ce Hicks va fi eliberat, după aceea aprob să mă despart de el. Dar să nu 
cumva să încerci să-mi faci vreo festă, căci altfel eşti un mort! Şi în iad, banii 
tăi n-au să-ți mai folosească la nimic, Dullo! 

— Ha! Ha! Ha! îl batjocori Dullo. Ai început să vorbeşti bine, Peter... 
Dezarmează-i pe cei doi, Miguel. 

Miguel începu să-şi facă treaba, cu un aer hotărât. Tom Pouce mormăia ca 
un buldog, dar, dezarmat sau nu, situaţia lui nu se schimba deloc. Ca şi 
Peter, ar fi făcut orice ca să-şi apere viața, dar din moment ce viața 
prietenului sau Doctorul era în joc, ştia să se stăpânească 

— Bravo, spuse calm Dullo, până la urmă o să ne înțelegem noi. 

Ținând mâinile încă în sus, el îşi ridică privirea spre tavan şi strigă: 

— Hei, voi de sus! Daţi-i drumul bietului prichindel, nu vedeți ce aer 
nenorocit are acolo pe fotoliu! 

Cu un scârțâit uşor, braţele metalice care îi țineau pe Hicks prizonier se 
mişcară şi dispărură la locul lor, în dosul spătarului. Micul ajutor se ridică şi 
se dădu repede deoparte, cu micii lui ochi albaştri, jucând de furie. Dar privi 
spre şeful lor, aşteptând vreun semn. 

— Înțelegerea noastră, rămâne valabilă nu-i aşa? spuse Dullo pe un ton 
aspru. Miguel, vino să-i ei şi pistolul acestui gentelman. Ştii Peter, că oamenii 
mei te țintesc şi pe tine şi pe ajutoarele tale? 

Peter ridică din umeri şi îi dădu pistolul servitorului, care imediat părăsi 
începerea. 

— Aşa dar, te crezi foarte şiret Dullo? spuse Şeriful, care se ridicase şi se 
îndrepta ca din întâmplare spre şemineu, pregătindu-se să smulgă cu o 
singură mişcare cele două lămpi mari şi să le azvârle la picioarele lui Dullo. 
Eu pariez că... 

În clipa când se întorcea, podeaua se deschise sub el. Dullo fugise spre uşă, 
pentru a evita ca să fie înghițit de golul de sub duşumea Peter încercă să se 
agațe de marginea şemineului, dar mâinile îi alunecară şi căzu într-o gaură 
neagră. În cădere capul i se izbi de ceva tare şi leşină... 

Când îşi reveni în fire, îşi dădu seama că se găsea într-un fel de pivniță, iar 
sub el pământul, era cu zgârcenie acoperit de un strat subțire de paie. Apoi 
auzi vocea lui Hicks Doctorul... Totdeauna trebuia să se audă vocea 
Doctorului, atunci când era prin împrejurimi. Podeaua trucată. Nimic nu-l 
putea împiedica pe micul ajutor de şerif, de a sporovăi, chiar dacă ar fi avut şi 
țeava unui Colt, înfiptă în coaste. 

— Toată lumea se întreba unde ai dispărut, spunea Doctorul. S-ar crezut 
chiar că te-ai înecat, în orice caz, nu ne-am fi aşteptat să ne întâlnim în beciul 
acesta. 

— Dacă ar fi un beci, obişnuit, ar fi minunat, răspunse o voce cordială. Dar 
beciul canaliei de Dullo... e în fond, altceva! Pe cuvântul meu, măcar să fi 
aşezat şi el aici în fund nişte saltele, pentru cei pe care îi trimite aici, cu capul 
în jos!... Pariez ca bietul Rice, a căzut rău. Dar ce tot spun eu! Sunt sigur că 
Peter Rice scapă şi din asta! Aş fi în stare să pariez pe orice. 

Omul care vorbea, era proprietarul ranchului „Steaua”... J. B. Cuthbert! 


CAPITOLUL XX 


PRIZONIERI! 


O dâră subţire de lumină, care se strecura pe marginea trapei din tavan, îi 
permise lui Peter să constate că făcuse în cădere, ca şi oamenii săi, vreo şase- 

şapte metri. Peter căzuse în picioare, dar în cădere se lovise cu capul de 
marginea fixă a podelei, ceea ce îi pricinuise acel leşin trecător. La câțiva paşi 
de el, cineva scotea nişte sforăituri sonore, fără a putea fi văzut însă. Cu toate 
acestea Peter era sigur că era Tom Pouce... Ajutorul uriaş când se găsea într-o 
situație încurcata şi când socotea că ori ce sforțare momentana pentru a ieşi 
din ea, era zadarnică, chiar dacă ar fi ştiut că la deşteptare îl aştepta moartea, 
se lungea mai la o parte, căsca, se întindea şi apoi dormea liniştit. 

— Dumneata eşti, Cuthbert? întrebă Peter. 

— A! Ţi-ai venit în fire, Peter? Ajutorul dumitale era foarte îngrijorat de ceea 
ce ți s-a întâmplat, dar s-a hotărât să te lase să te odihneşti în linişte. 

— Cum te simţi Şefule? întrebă îngrijorat Doctorul. 

— Nu prea rău, răspunse Peter. Numai, că mă doare capul. Cu arsurile 
astea de pe ceafă şi cu lovitura pe care mi-au administrat-o adineauri, m-a 
apucat o migrenă teribilă! În afară de asta, restul merge, cu toate că locul nu 
prea e confortabil. Noi crezusem că te-ai înecat, Cuthbert? 

— Tocmai asta îmi spunea şi Ajutorul dumitale adineaori, răspunse 
englezul, dar mi-a mai rămas, încă o fărâmă de viață. Afacerea asta cu 
înecatul, nu a fost decât o punere în scenă grosolană a tâlharului ăsta de 
Dullo. Bestia mă invitase să petrec o seară la el şi... well, vezi cum m-a primit! 
Şi de ai putea vedea în ce ținută mă aflu!... 

Englezul se târî până în dreptul razei de lumină şi Peter putu să constate ca 
bietul om, nu avea, pentru a-şi proteja de frig frageda-i constituție, decât 
lenjeria. Cu toate astea, Cuthbert îşi păstrase aerul surâzător. 

— Eu am venit în Arizona, din cauza aerului bun, cred că ştii. Cu toate 
acestea, am impresia că e cam frig aici.. 

— Dullo a aflat că îl suspectai, nu-i aşa? întreba Peter. 

— Exact, răspunse gentlemanul-fermier. Ți-am mai spus că eram puţin şi 
detectiv amator... Ei bine! Eu l-am bănuit pe Dullo, din prima zi în care l-am 
văzut. Într-o zi, a scăpat o frază, care m-a făcut să cred că a trăit mult timp 
prin Montana. Eu am reuşit să-mi procur o fotografie de-a lui Dullo şi am 
trimis-o autorităților din acel stat, care m-au informat cu prima poştă, că 
Dullo era căutat de poliția de acolo. Era supranumit acolo Dullo-Cu-Degetele- 
lungi şi era un jucător de profesie şi toate celelalte, înţelegi. Ei bine! Uite unde 
m-au condus talentele mele de detectiv amator! 

Peter îi povesti lui Cuthbert, ce se mai întâmplase de la ultima lor întâlnire 
şi despre focul cei distrusese ferma. 

Englezul primi această noutate foarte calm, fiindcă se aştepta să moară 
dintr-un moment într-altul şi nu îi mai păsa de bunurile sale pământeşti. 

— Hicks mi-a vorbit şi despre Hank Brown, spuse el. Ce om minunat e 
Hank; proiectasem să-l fac părtaş la beneficiile fermei, anul viitor. Dar păcat 
că proiectele frumoase, nu izbutesc întotdeauna!... Dar ce mă necăjea mai 
mult pe mine, era că nu aveam cum să vă previn de existența trapei aceleia, 
adineaori, când vă auzeam pe sus. Mi-am dat seama că se pregătea ceva acolo 
sus, încă de azi dimineaţă, când Miguel, derbedeul ăla care lucrează pentru 

Dullo, a coborât aici, m-a legat şi mi-a pus căluş, eu auzeam perfect, tot ce se 
petrece acolo sus, dar îmi era imposibil să pot scoate cel mai mic strigăt. Eu 
cam am impresia, că toți trei suntem cu adevărat pierduţi. În consecinţă, nu 
mai avem de ce să ne mai văităm zadarnic, nu-i aşa? 

— Ei, puţin îmi pasă dacă mor, se indignă Doctorul, dar aş fi vrut întâi să-i 
sucesc gâtul lui Dullo! Am văzut eu destui indivizi scârboşi în cursul 
existenței mele, dar niciodată nu am avut de-a face cu un şarpe atât de 
veninos ca acesta! 

— De mine vorbeațţi, copii? se auzi de-odată deasupra lor o voce suavă. 

În planşeul trucat ce se afla de-asupra lor, se deschisese un capac mic şi o 
dâră de lumină le luminase temnița. Vocea lui Dullo reluă: 

— Nu credeţi că nu e politicos din partea voastră să criticați manierele 
gazdei? 

Peter rămase tăcut, în timp ce Doctorul începu să declame o serie de epitete 
variate şi care mai de care mai virulente, la adresa şefului bandiţilor. 
Cuthbert, însă rămăsese imperturbabil. 

— Foarte amabil din partea dumitale, că ne mai faci o mică vizită, spuse el 
pe un ton de o exagerată, curtoazie. 

— Mă rog, mă rog! răspunse Dullo pe acelaşi ton. E o adevărată plăcere, vă 
asigur, mai ales că în curând nu o să mai am ocazia să mai conversez cu 
domniile voastre. 

— Spune-mi te rog... aşa numai ca să-mi satisfac curiozitatea, spuse 
Cuthbert, cine la omorât pe Jack Flynn, cowboyul meu? 

— Soapy Briggs. 

Cuthbert păru tulburat o clipă, apoi izbucni în blesteme, la adresa 
perfidului Soapy Briggs. 

— Mi s-a părut că am auzit şi vocea ta, Peter reluă Dullo. Sunt fericit să te 
aud, căci ai fi putut să mori în cădere şi asta m-ar fi întristat foarte mult. 
Bineînțeles că ai să mori, însă de o moarte cu mult mai dulce... Ce să-ți fac, 
Peter? Deveniseşi prea periculos. Tu erai singurul om de care mă temeam. 

— Mulţumesc! răspunse acru Peter. Eşti un om giret Dullo, totuşi nu m-ai 
înşelat multă vreme. Ceea ce m-a cam înşelat un timp, a fost în clipa când au 
tras în noi tâlharii aceia, atunci când ieşeam de la Warren: ei trăgeau şi în 
mine şi în tine, iar tu însuți nu ai ezitat să omori unul din ei. 

— Eu am făcut-o într-adins, fiindcă socoteam că numai aşa puteam să-ți 
împrăştii bănuielile, răspunse celălalt. Bineînţeles că erau oameni de-ai mei, 
dar ei nu mă văzuseră intrând la Şeriful Warren prin poarta din spate. A fost 
o încurcătură amuzantă, nu-i aşa?... Haideţi copii, mai distraţi-vă acolo, 
fiindcă eu am prea mult de lucru, pentru a-mi mai pierde timpul, sporovăind 
CU voi. 

Chepengul se închise la loc şi cei patru oameni se găsiră din nou în 
întuneric. Nu mai aveau altceva de făcut, decât să se pregătească pentru 
moartea pe care Dullo le-o rezervase, o moarte pe care era clar că nu o dorea 
„prea dulce”. 

Englezul îşi reluase repede sângele rece. Cu voce înceată, el începu o 
discuţie cu Peter, care îşi dădu seama că avea de-aface cu un om, care avea 
un caracter oțelit, cu toată slăbiciunea lui fizică. 

— Bănuiesc că ai remarcat dispariția a cea mai mare parte din veşmintele 
mele, spunea Cuthbert. Evident că îmi dau seama că nu e câtuşi de puţin 
respectabil ca cineva să se plimbe aşa... în mica ţinută. Dar nu am plecat aşa 
de acasă. Am ajuns aşa din vina lui Miguel, servitorul... A, e un brigand 
autentic, Miguel asta; are un spirit comercial, ca nimeni altul. El îmi aduce de 
mâncare, dar nu-mi dă mâncare, dacă nu i-o plătesc, cu o parte oarecare din 
îmbrăcămintea mea. La început i-am dat cizmele, pe urmă haina şi aşa mai 
departe... Bănuiesc că în curând va trebui să îi cedez şi lenjeria, în schimbul 
unei farfurii de morcovi. 

Sforăiturile lui Tom Pouce, încetară ca prin farmec. Ajutorul se ridică în 
coate brusc şi întrebă îngrijorat: 

— Mi se pare că era vorba de morcovi. Tocmai că simt o poftă teribilă de 
mâncare. 

— Mă tem că tocănița noastră nu e tocmai aşa de bună, ca în alte puşcării, 
glumi Cuthbert, dar am auzit vorbindu-se că cei care sunt condamnați la 
moarte au dreptul la o masă pe alese. 

— În cazul ăsta, aş vrea un pui fript, o friptură la cuptor solidă, o cană de 
cafea şi plăcintă cu mere... Dacă acum nu-i sezonul merelor, am să aştept 
până atunci! 

Peter Rice, nu lua parte l-a această conversaţie umoristică. El nu subestima 
cruzimea şi şiretenia diabolică a lui Dullo, cu toate acestea, nu putea să 
înțeleagă, pe ce se baza loialitatea pe care oamenii lui o aveau față de el. 

Dullo cunoştea puterea banului. Pentru o crimă, desigur că el îi dădea unui 
nenorocit de peon mexican, mai mult decât ar fi putut câştiga într-un an de 
muncă asiduă. Pe de altă parte, banditul nu neglija nici un detaliu. De 
exemplu, el îl gonise pe Pedro Montez, cel care fusese prins schimbând 
semnele de pe vite, dar aranjase să fie luat de Scar-Mouth Leach în serviciul 
său. În felul acesta Montez, habar n-avea că el continua să lucreze tot pentru 
Dullo. 

— Cuthbert, ai aflat unde ascunde Dullo vitele furate? întrebă Peter. 

— N-am nici cea mai mică idee, dragă prietene. Îmi închipui că are vreo 
ascunzătoare pe undeva, dar nu mi-a spus nimic în privința asta. Probabil că 
nu vrea să avem ceva sigur în contra lui, în caz că am reuşi să scăpăm - ceea 
ce ar fi un adevărat miracol. Dullo e afurisit de inteligent. Păcat că şi-a 
întrebuințat talentele într-un mod aşa de deplorabil. 

Doctorul şi Tom Pouce se culcaseră şi Cuthbert nu întârzie să îi imite. La 
rândul sau, Peter strânse câteva paie sub el şi se pregătea să facă acelaşi 
lucru... 

După vreo două ore, fu deşteptat de o lumină puternică, care pătrundea 
prin chepengul de sus, care fusese deschis. Miguel, tocmai lăsa în jos un vas 
cu apă, cu ajutorul unei frânghii; el trecuse un capăt al funiei prin toarta 

găleții şi ţinea amândouă capetele în mână. Pe măsură ce fila frânghia, 
găleata cobora şi odată ajunsă jos, n-avea decât să dea drumul unul capăt şi 
să-şi tragă astfel frânghia sus. 

Peter nu mişcă deloc, sus se mai auzeau oameni vorbind, probabil în vreun 
colț al bibliotecii, sau într-o cameră vecină. Peter recunoscu vocea lui Dullo, 
apoi vocea înfundată a lui Scar-Mouth Leach. 

— Mâine spunea Dullo, poţi să îndeplineşti cea mai frumoasă lovitură, pe 
care am dat-o până acum. Să se fure tot: viței, vaci, juncani, boi, animale 
pentru concurs şi orice s-ar găsi... tot! Asta reprezintă o sumă respectabilă. 
Dar să se respecte întocmai metoda. Vitele trebuie să dispară, fără a se lăsa 
cea mai mică urmă. Ai înțeles? 

— Nu vrei să conducem vitele, călări? întrebă Leach. În felul ăsta are să 
dureze mult mai puţin. Altfel, nu putem întrebuința decât un singur om, 
fiindcă nu avem decât un singur juncan dresat, pe care să putem conta. 
Ceilalți... 

— Da, da, ştiu, îl opri nerăbdător Dullo. Acum când avem toate atu-urile în 
mână, ar fi stupid să facem vreo imprudenţă. Tot mai există la Buffalo Ford 
oameni, care nu sunt încă complet prostiți şi dacă ar descoperi ceva, asta ar 
putea să se întoarcă în rău pentru noi... În câteva luni, cel mai târziu, toți 
crescătorii, vor fi ruinați, în stare de faliment. Atunci, am să aduc oameni de 
paie, care să ocupe terenurile pe care eu le voi cumpăra. E o afacere măreaţă, 
Leach. În câţiva ani, vom fi cei mai bogaţi proprietari din tot Sud-Vestul! 

— Şi prizonierii? întrebă Scar-Mouth. 

— Zici că nimeni nu se gândeşte a mă suspecta în Buffalo Ford? Eşti sigur 
că Warren nu are nici o bănuială? 

— Ei na! Cum ar putea să te suspecteze, Dullo cu Degetele Lungi? Nu ai 
ucis tu singur, unul din proprii tăi oameni care trăsese în tine? Nu ţi s-au 
furat şi ţie vite? Nu ai fost tu cel care a dat ideea subscripției? Nu eşti tu 
cetățeanul cel mai cu vază?... Nu, nimeni nu te bănuieşte, în afară de 
gentlemenii de dedesubt. 

— Bueno! spuse Dullo, satisfăcut. Mâine seară, după ce vom da lovitura, 
Peter Rice, oamenii lui şi englezul, vor fi lichidaţi. Acum când şansa îmi 
surâde, n-am să o ratez să scăp de un om ca Pieter Rice. Propria mea 
siguranță, depinde de moartea lui. 

— Dacă aş fi în locul tău, spuse cu răceală Leach, eu nu aş mai întârzia nici 
zece secunde, ca să-i suprim. Omul ăsta, nu devine absolut nepericulos, decât 
în clipa când a încetat de a mai respira. 

Dullo izbucni într-un râs sinistru: 

— Nu te teme de nimic, nu are să mai respire multă vreme. Dar tu ştii că eu 
sunt un om foarte precaut, Leach: dacă cu toate măsurile luate, oamenii din 
Buffalo Ford, ar descoperi oala de galbeni şi ar veni să ne plictisească pe aici, 
Peter Rice şi cu oamenii lui, îmi vor servi de ostateci. Dar ce vorbesc eu aici? 
De mâine seară încolo, nu va mai fi nici un pericol, aşa că Peter Rice va putea 
să părăsească definitiv, lumea asta... 

Miguel terminase cu găleata, aşa că închise capacul şi Peter nu mai auzi 
nimic. Cuthbert se apropie de el. 

— Plăcute noutăţi am mai auzit, nu-i aşa? 

— Da... Mâine seară... În cazul ăsta puteţi dormi liniştiţi până mâine. 

— Dumneata, pare că suporţi foarte uşor ideea asta, spuse englezul. Cât 
despre mine, trebuie să mărturisesc că am jucat puţin teatru cu bravura mea 
şi dacă aş dormi aş avea numai coşmaruri în somn. 

— Ai făcut o greşeală, declară Peter strângând câteva paie, ca să-şi mai 
îngroaşe „culcuşul”. 

Câteva minute mai târziu, adormise... 

Peter Rice, aflase în sfârşit secretul întregii afaceri. Acum ştia ce vrusese să 
spună Rimrock Morley, vorbind despre „vechea linie a lui S. P.” sau cel putin, 
ştia de ce era vorba. Mai ştia de-asemenea, că Dullo complota nu numai să 
răpească toate vitele din Buffalo Ford, dar mai ales, să ajungă cât mai curând 
posibil, să fie unicul proprietar al întregului teren. 

Singurul lucru pe care nu-l ştia Peter, era dacă putea să mai scape din 
situația lor groaznică, pentru a putea pune capăt activităţii acestui bandit. 


CAPITOLUL XXI 


UN PUI FRIPT 


Noaptea se scurse şi pendula din bibliotecă bătea orele şapte, când 
prizonierii se deşteptară, cam toți odată. Pentru nişte oameni, condamnaţi să 
fie ucişi chiar în seara aceia, ei păreau că se sinchisesc prea puţin de aşa 
ceva: Tom Pouce dormise ca un urs la hibernat şi nu se gândea decât să 
mănânce ceva. Doctorul era la fel de vorbăreț, ca şi când s-ar fi aflat în 
prăvălioara lui din Buzzard Gap, cât despre Cuthbert, după obiceiul lui, nu 
scăpa nici un prilej, de a-şi manifesta umorul caracteristic. 

Peter Rice, era singurul care reflecta serios la situaţia lor, pe care nu se sfia 
să şi-o mărturisească, că devenise disperată. Totuşi, el era un om, care nu-şi 
pierdea speranța, decât poate în clipa când avea să moară. 

Simţind că Şeful era cufundat în gânduri, Doctorul se apropie de el? 

— Te gândeşti la vreun mijloc de a scăpa de aici, Peter? Poate că dacă ne- 
am cățăra unul peste altul... 

— Chiar dacă ne-am urca unul peste altul, cel de sus tot nu ar ajunge până 
la chepengul planşeului. Ar fi un simplu exercițiu gimnastic şi atât! Cu atât 
mai mult, cu cât capacul nu se poate deschide decât de sus, din bibliotecă. 
Dullo e un om prea şiret, ca să nu fi socotit până unde pot ajunge patru 
oameni, urcați unul peste altul! 

— Ah! Dacă aş fi fost şi eu la fel de mare cât Tom Pouce! oftă Doctorul. 

— Ei aş! se răsti Tom Pouce. Dacă, dacă... Eu zic dacă măcar aş avea o 

îmbucătură, ca să-mi mânjesc dinții! 

— Şi eu, exclamă comic englezul, dacă aş putea măcar să mă bărbieresc!... 
De la vârsta de şaptesprezece ani, m-am bărbierit în fiecare dimineaţă, în 
afară de o singură excepție. Chiar şi aici în Arizona, dacă plec undeva, de la 
fermă, totdeauna iau cu mine un brici, o oglinjoară şi o bucăţică de săpun, 
pentru cazul când aş fi nevoit să dorm o noapte altă parte. Eu nu am neglijat 
precauția asta, nicicând am venit încoace, întrucât Dullo mă invitase să 
rămân noaptea la el!... Dar mi-au luat briciul, de teamă ca nu cumva să mă 
sinucid! 

— Oglinda o mai ai şi acuma, Cuthbert? întrebă Peter dintr-odată, cu un 
aer foarte interesat. 

— Da cum să nu, cu toate că n-o să mai am ocazia dea mă mai admira 
într-însa, mai ales pe întunericul ăsta! 

Peter, deja nu-l mai asculta. El încerca să clădească un plan de evadare. 

Câteva minute mai târziu, Miguel, cu un surâs răutăcios pe buze, le aducea 
prizonierilor mâncarea, care consta într-o omletă minusculă, nişte biscuiţi tari 
ca lemnul şi o mâncare de morcovi asortată cu tot felul de condimente 
mexicane care de care mai iuți. 

Dar înainte de a-şi cobori marmitele, mexicanul ceru prețul bunelor sale 
servicii, aşa cum făcuse şi cu bietul Cuthbert. Peter trebui să renunțe la 
pălărie, Doctorul la lanţul de ceas şi Tom Pouce la centura lui de piele, aşa de 
frumos împodobită. 

— De lenjeria dumitale nu am nevoie, se adresă Miguel englezului. Nu am 
să-ți dau nimic de mâncare şi dacă vor ei, n-ai decât să împărți cu poliţişti. 

Tom Pouce îşi scoase vesta de piele: 

— Ţine, îți dau asta pentru mâncarea lui Cuthbert. În orice caz, tot n-o să 
mai am nevoie de ea, în curând. Haide, coboară-ţi oalele! 

— Te rog, te rog! protestă Cuthbert. Am păstrat aici câteva piese de aur şi... 

Peter dădu una cu cotul, în coastele englezului, care amuţi. Miguel care 
înțelegea engleza, la fel de prost cum o şi vorbea, nu sezisase nimic şi cobori o 
nouă marmită în schimbul vestei lui Tom Pouce. După aceea închise capacul. 

— Nu prea am priceput de ce m-ai întrerupt, murmură Cuthbert la urechea 
lui Peter. 

— Vreau să-mi împrumuți mie piesele acelea de aur. Am intenţia să fac un 
târg... 

— Inutil, spuse repede Cuthbert, deja i-am oferit eu mexicanului o avere 
întreagă ca sa mă ajute să ies de aici... Miguel e o adevărată canalie, dar Dullo 
îi inspiră atâta teamă, încât nu-i nimic de făcut. Bineînţeles că îşi permite 
mici furtişaguri şi nu se fereşte de a ne face să-i plătim mâncarea asta 
scârboasa, dar te asigur eu că nu şi-ar trăda stăpânul nici pentru mie de lire 
sterline! El ştie perfect că Dullo va face din el, o masă de carne însângerată, 
dacă ne-ar ajuta să evadăm. În orice caz poftim bani de care era vorba. 

— Dumneata ai dreptate, însă am şi eu o idee. 

Şi Peter luând din mâna lui Cuthbert un şal înnodat pe care acesta îl ţinuse 

ascuns într-un colț sub paie. 

În şalul acela se afla o suma frumoasă în piese de aur şi de argint. 

— Ah! exclamă Tom Pouce, clănțănind din fălci, niciodată, nu am găsit 
mâncarea mexicană aşa de bună! Tu nu mănânci Peter? 

Şeriful gustă din porţia lui de morcovi: piperul şi ardeiul din ea îi aprinseră 
gura şi era gata-gata să se sufoce. Cu toate acestea, pentru a-i face plăcere 
ajutorului său, ei îl asigură că e excelentă. 

Ziua se scurgea încetişor şi Peter Rice, număra ceasurile ce se scurgeau, 
după bătaia pendulei din bibliotecă. 

Pe la ora cinci, când Miguel deschise din nou capacul trapei, ca să 
inspecteze prizonierii, Peter se instalase în dreptul dârei de lumină ce 
pătrundea prin deschizătură în aşa fel încât să vadă bine piesele de aur, pe 
care le ținea în palmă şi se făcea că le examinează cu atenție. 

Ochii lui Miguel scânteiară ca ai unui lup înfometat, care a descoperit o 
pradă. 

— Hei! Oro! Plata! (Aur! Argint!) exclamă el. 

— Da, Miguel, o grămada de aur şi argint mult! răspunse Peter în 
spanioleşte. Şi are să fie al tău, dacă ne aduci ceva bun de mâncare. Ce vrei, 
morcovii tăi eu erau prea răi, dar noi americanii suntem obişnuiţi să mâncăm 
mai abundent. Am dori, stai să vedem... am dori un pui fript, rumenit frumos, 
mare şi gras. 

— Aşa e, şefule! strigă Tom Pouce, apucat de-odată de un entuziasm teribil. 
Şi o plăcintă frumoasa cu mere, aşa-i? Totdeauna se dă condamnaților la 
moarte, o masă respectabila! 

Cuthbert şi cu Doctorul, îl contemplau uimiți pe Şerif. Cum mai putea Peter 
Rice să se mai gândească la lucruri aşa de ridicole, cu câteva ore înainte de 
moarte? 

— Un pui, senor? fonfăi Miguel, pe care vederea banilor îl făcuse mai 
respectuos. Imposibil!... Stăpânul e foarte sever şi pedepseşte cu cincizeci de 
lovituri de bici, pe oricine ar îndrăzni să fure vreo pasăre din coteţ. O friptură 
de porc, da... poate de bou... şi atunci chiar tot risc să fiu biciuit. Dar piesele 
astea au să mă facă să nu mai simt durerea. Gândiţi-vă ce sacrificiu fac, ca să 
fiu pe plac, senor... Vreau sa vă aduc o friptură frumoasă de porc, dar dați-mi 
întâi banii. 

Peter dădu din cap: 

— Nu, nu facem târgul! Nu vrem friptură de porc, ci pui fript Pui... sau 
nimic! Toţi banii ăştia pentru un pui, îţi dai seama Miguel? Cu ei ai putea să- 
ți cumperi un coteț întreg, cu fermă cu tot... 

— Imposibil, senor! gemu Miguel, care se resemna şi închise capacul. 

După zgomotul paşilor săi care ezitau, se cunoştea că pleca cu regret. 

Doctorul nu mai putu răbda şi se apropie de şeful său: 

— la spune-mi Peter, ce-i cu povestea asta, cu puiul? Tu ai vreo idee prin 
cap, nu-i aşa? 

— Aşa e, admise Peter, dar nu ştiu dacă planul meu are să reuşească. 

Miguel ştie că odată scoşi de aici, ca să fim executaţi, el n-are să mai poată 
pune mâna pe aceasta comoară, pe care are s-o ia stăpânul lui. Şi acum, 
probabil că se gândeşte la asta, aşa cum m-am gândit şi eu la asta, azi de 
dimineaţă... Dacă vom scăpa de nici, nu putem s-o facem decât noaptea: ori 
acum o prea devreme. Din cauza asta i-am mai lăsat lui Miguel, timp de 
gândire. Şi credeţi-mă pe mine, în curând o sa-l vedem din nou. 

Peter nu se înşelase, căci de trei ori în cursul acelei seri, Miguel reveni să 
deschidă capacul şi să-l implore pe Peter, ca să se mulțumească cu o friptură 
de porc. Friptura de porc, îi asigura el lingându-se pe buze, era fragedă, 
delicioasă şi bine prăjită. Provenea dintr-un purceluş tăiat de curând, pe care 
bucătarul îl prăjise cu toată dragostea. 

După toate aparențele, friptura de porc de care era vorba, trebuie că era 
sortită să fie servită în seara aceia, stăpânului la masă, dar Miguel consimţea 
să rişte biciul, pentru a-şi procura aurul de care avea atâta pofta. 

Dar Peter rămânea imposibil de convins: 

— Nu aduci puiul, nu-ţi dau banii?... Şi ai face bine să te grăbeşti, Miguel; 
uite că nu se aude vocea stăpânului tău, aşa că probabil acuma lipseşte de 
acasă. Într-o oră ai timp suficient să prăjeşti puiul, dacă e fraged şi grăsuţ. 

— Stăpânul nu e aici, e adevărat, admise Miguel, dar când are să se 
întoarcă diseară, ar putea să mă spânzure!. 

Peter, care aflase ceea ce dorise, îşi reținu cu greu un surâs şi declară: 

— Gândeşte-te bine Miguel. Tu n-ai să mai ai niciodată ocazia să vinzi un 
pui, cu prețul ăsta. Gândeşte-te bine. 

Miguel închise capacul disperat. 

Minute lungi se scurseră, scandate de țăcănitul monoton al pendulei de 
sus. Tic-tac... tic-tac... tic-tac... Deodată, Peter îşi lipi urechea de perete. 
După aceea se întoarse spre tovarăşii săi: 

— Aş putea să mă înşel, dar dacă aş fi jucător aş pune pariu că cineva a 
prins acum un pui şi nu departe de zidurile casei. Să dea Dumnezeu ca 
Miguel să se fi hotărât şi să nu fi întârziat prea multă vreme! 

Orologiul cel mare suna ora şapte. 

Câteva minute după ce bătu opt, paşii furişațţi ai lui Miguel se auziră pe 
deasupra. Mexicanul ridică capacul şi pentru a-i fi mai uşor, o dădu peste 
cap, culcând-o pe podeaua bibliotecii. Lumina pătrundea în valuri prin 
deschizătura dreptunghiulară. Servitorul se aplecă peste marginea ei şi şopti: 

— Psst! Uite puiul... Stăpânul încă nu a venit; dar trebuie să vă grăbiţi! 

El lăsă în jos frânghia: 

— Daţi-mi întâi banii şi pe urmă vă cobor şi puiul. 

El vorbea pe şoptite casa şi împrejurimile, probabil că mişunau de servitori, 
de mercenari şi de cowboy, care nu încetau de a păzi cu străşnicie. 

— Arată-mi întâi puiul, răspunse Peter, pe un ton de neîncredere excesivă. 

— Ah! Vă e frică, să nu va iau şi banii şi să vă rețin şi puiul?... Uite-l, 
priviți-l! 

Miguel, încă îngenunchiat, cu frânghia în mâna stângă, luă puiul cu 

dreapta şi se aplecă pe deasupra deschizăturii: 

— Dacă ați putea să-i simțiți mirosul lui aşa de delicios... 

Nici nu putu să termine: Peter smucise cu putere de frânghie şi servitorul 
pierzându-şi echilibrul, se prăbuşi cu capul în jos! 

În cădere, Peter îl prinse şi-l strânse de gât, pentru a-l împiedica să strige, 
apoi cu doi pumni teribili în falcă, îl adormi pentru câtăva vreme. Peter lovise 
cu toată setea, căci nu uitase ce rol jucase Miguel în ajun, în bibliotecă. 

— Acum, trebuie să lucrăm repede, şopti după aceia Peter către tovarăşii 
săi. Cuthbert, dă-mi oglinjoara de care mi-ai vorbit. Tom Pouce, aşează-te sub 
deschizătură. Mi s'pare că eşti destul de solid ca să suporţi greutatea a trei 
oameni pe umerii tăi. 

Tom Pouce se aşeză în locul indicat şi se înfipse solid pe picioare. Peter îl 
ridică pe Doctorul în braţe ca pe un copil şi-l ajută să se cațere pe umerii 
solizi ai uriaşului. Fu ceva mai greu să-l facă pe plăpândul Cuthbert, să 
încalece pe umerii lui Hicks, dar acesta, era din fericire mai robust decât 
părea. În sfârşit Peter reuşi să se caţere peste toți şi să încalece pe umerii lui 
Cuthbert, împărțind zgârieturi şi lovituri de picior în mutra sau burţile celor 
de sub el... Ajuns sus, fu nevoit să-şi şteargă năduşeala care-l orbea, apoi 
privi prin deschizătură: era cu mult mai sus, decât putea să ajungă cu mâna, 
dar se aşteptase la aceasta. Ținând în dinți frânghia, căreia îi făcuse dinainte 
un ochi de laț ridică cu o mână oglinda lui Cuthbert şi o înclina în diferite 
direcții, servindu-se de ea, ca de un periscop rudimentar. El căuta ceva, vreo 
ieşitură, de care să-şi prindă lassoul. Era o încercare extraordinar de grea, dat 
fiind că în acelaşi timp trebuia să facă şi o adevărată echilibristică, că trebuia 
să ochească prin oglinjoara aceea mică pe care o ţinea în mână şi că trebuia 
să arunce lassoul peste cap, prin spaţiul mic pe care-l oferea deschizătura. 

Nu era posibil să vadă mai departe de un metru, dincolo de marginile 
deschizăturii. 

— 'Ţineţi-vă bine, băieți, spuse deodată Peter. O clipă! Am găsit ce căutam! 

Ceea ce găsise, era clanța de fier forjat în stil mexican, a unei uşi din 
apropiere. Nu era cina ştie ce, clanța aceea şi s-ar fi putut să nu reziste la o 
tensiune prea mare. Dar ce importanţă avea, trebuia să încerce!... 

Privind ţintă în oglinda ce o ţinea cu mâna ridicată cât mai sus, el învârti 
ochiul lassoului pe deasupra capului şi-l azvârli prin deschizătură. 

Nodul lovi uşa, dar nu se agăță de clanță. Cu repeziciune Peter strânse 
frânghia şoptind: 

— Ţineţi-vă bine, încă un mic efort! 

Frânghia şuieră din nou prin aer, dar ochiul nu se agăță nici de data 
aceasta! Fruntea lui Peter şiroia din nou de năduşeală. 

— Nu-ţi face nici o grijă! îl asigură Doctorul. Noi mai ţinem încă! 

Dar vocea îi era sugrumată de efort şi gâfâia din greu. Peter simțea cum 
piramida de oameni de sub el, începuse să se clatine, căci Hicks şi Cuthbert, 
erau elemente mai puțin rezistente. 

— Nu-ţi mişca picioarele Cuthbert! mormăi Doctorul. Stai liniştit! 

— Sunt disperat! gemu Cuthbert. Mi-e teamă... că... n-am... să mai pot 
ține.., Sunt... teribil de epuizat!... Eu... 

Fara a mai răspunde, Peter ochi din nou prin oglindă. Clanţa de la uşă, 
părea că dansează, aşa se clătina coloana de oameni de sub el. Ţinându-şi 
respirația, Şeriful îşi azvârli lassoul a treia oară... 


CAPITOLUL XXII 


LUPTA 


Peter se simți căzând, exact ca în ajun când se desfăcuse podeaua sub el: 
piramida se prăbuşise! 

Însă un şoc puternic îi smuci braţul, în sfârşit lațul se prinsese de clanţă. 
Peter, deşi i se smulsese brațele din încheieturi, se cățără cât de repede putu, 
gândindu-se ca mânerul de la uşă se putea rupe dintr-o clipă în alta, sub 
greutatea sa. 

Se simțea teribil de slăbit, în urma lipsei de aer, de hrană şi în urma 
tensiunii nervoase din ultimele momente. În sfârşit, reuşi sa puie o mână pe 
marginea podelei, apoi pe cealaltă... 

În aceiaşi moment se simţi iar înviorat: el execută o minunată ridicare în 
mâini şi se culcă pe burtă, pe duşumeaua bibliotecii. Câteva secunde rămase 
nemişcat pentru a-şi relua suflarea, apoi se ridică în picioare. 

Pe sală se auzea zgomotul unor paşi care se îndreptau spre bibliotecă. Din 
două salturi, Peter se lipi de punte, în dosul uşii, care se deschise în aceiaşi 
clipă, lăsând să intre un tânăr servitor, înarmat numai cu un cuţit, pe care-l 
purta la centură. Servitorul făcu doi paşi înăuntru, apoi se opri cu gura 
căscata, constatând că trapa era deschisă. Era gata să strige, când Peter, îl 
întoarse cu o mână şi îi trânti un croşeu de dreapta formidabil, în bărbie. 

Peonul se clătină, dar Peter îl prinse în braţe, pentru a-l împiedica să facă 
zgomot în căzătură. După aceea, îl culcă uşor de-a lungul zidului. 

Acum trebuia sa lucreze repede: el legă la iuțeală capătul frânghiei de un 
picior al mesei de stejar masiv, pe care o aduse, cât putu de atent, pentru a 
nu face zgomot, drept pe marginea trapei. 

— Întâi Cuthbert, şopti el aplecându-se deasupra negrei deschizături. Tom 
Pouce, ia-l pe umeri şi ajută-l, eu am să trag în sus. Repede! 

În câteva secunde, Peter îi ridica pe bietul englez până sus. După aceea fu 
rândul lui Hicks şi toţi trei, îşi uniră forțele, ca să-l scoată şi pe Tom Pouce la 
suprafață. 

Peter lua cuțitul tânărului mexican şi-l dădu lui Hicks, pe care îl trimise să 
pândească la uşă. 

— Tu eşti acolo, Miguel? se auzi o voce de mexican, de pe veranda. 

Peter nu ezită mai mult de o secundă, apoi spuse liniştit în limba spaniola: 

— Vino încoace, amigo. Am adus un pui fript, hai să-l mâncam.. 

Spunând acestea, el se căznise să imite vocea lui Miguel. Şi omul probabil 
că nu s-a îndoit nici o clipă că era el, căci intră târându-şi picioarele fără 
îndoială uimit de o astfel de invitaţie, cu totul neobişnuită. 

După ce împinse uşor uşa, el mai făcu vreo doi paşi şi pumnul stâng al lui 
Peter, i se şi înfipse cu toată puterea în stomac. Cu respiraţia tăiată, omul se 
aplecă înainte, ducându-şi mâinile la burta, ceea ce îi permise lui Peter să-i 
pocnească una cu pumnul, drept, în vârful bărbiei... Omul care părea foarte 
rezistent, căzu pe spate pe covorul din sală. Peter fu nevoit să se arunce, 
fulgerător, deasupra lui şi să-l dea gata cu un pumn în tâmplă, după aceea îl 
trase repede de picioare în bibliotecă. Dar aceasta operaţie, nu se petrecuse 
chiar fără zgomot. 

— Quien es? (Cine e acolo?) se auzi de pe verandă, o voce, care părea mai 
mult colorată de curiozitate, decât de bănuială. Ce tot cotrobăieşti pe acolo, 
Ernesto? 

Peter nu mai avu timp sa răspundă, căci deja se auzea un zgomot de 
huarachos, care se târşiau spre uşă. Un peon foarte tânăr intră în bibliotecă, 
dând buzna pur şi simplu, în braţele lui Peter, care îi puse o mână pe gură şi- 
l dobori ca pe un iepure, cu un pumn, dat în dosul urechii. 

Şeriful, aruncă satisfăcut o privire în jurul lui: 

— Acum avem cu ce să ne deghizăm toți, afară de tine Tom. Tu o să 
trebuiască să te descurci, aşa cum eşti, fiindcă nu se pot găsi haine pe 
măsura ta. 

Cuthbert şi începuse să se îmbrace cu hainele pe care le scosese de pe 
prima victimă. Dar Peter şi cu Doctorul, nu avură timp să le îmbrace, pe ale 
celorlalți, căci mai mulți oameni veneau din direcția verandei şi se auzea clar, 
conversaţia lor, bineînţeles în spaniolă. 

— Îţi spun eu, că am văzut doi oameni intrând în casă, spunea unul. Nu 
cred să se fi întâmplat ceva, însă.. 

— Ei bine! Du-te singur să vezi ce e, idiotule! răspundea altă voce, mai mult 
batjocoritoare decât îngrijorată. 

Cel interpelat urcă treptele verandei, cu un pas greu. Peter înțelese că de 
data aceasta, nu mai era vorba de un simplu servitor, ci de unul din oamenii 
de pază ai lui Dullo. Probabil că acesta era înarmat până în dinţi. Peter lua 
cuțitul tânărului peon şi se lipi în dosul uşii. 

Paznicul intră fluierând şi deodată îşi dădu seama că se petrecuse acolo, 
ceva necurat. Fulgerător îşi duse mâna spre mânerul pistolului, dar Peter îşi 
azvârlise cuțitul, aşa cum fac mexicanii arma se înfipse în mâna omului, în 
timp ce Tom Pouce apăru lângă el şi îl dobori cu o singura lovitură pe care i-o 
trânti în cap cu toată puterea, ținând amândoi pumnii încleştați. Omul se 
prăbuşi scoțând un suspin straniu. 

În tăcere, Peter se strecură spre fereastră şi aruncă o privire afară: mai 
mulți oameni stăteau jos, lângă verandă, dar întunericul îl împiedica pe Şerif 
să poată evalua exact numărul lor. Or fi fost trei, patru, sau mai mulți?... 

Peter se întoarse spre tovarăşii lui şi îşi uşură ultima victimă de cele două 
Colturi „45” pe care le avea. 

— Ascultaţi, sunt afară vreo patru cinci oameni. Dacă am încerca să o 
ştergem acuma, au să ne doboare pe toți. Mai mult încă, desigur că sunt şi 
alți paznici instalați mai încolo... Cuthbert ia dă-mi mie sombrero acela. Vreau 
să atrag puşlamalele astea încoace şi să încercăm să punem mâna pe ei prin 
surprindere. Înainte de toate, trebuie sa le luăm armele, nu uitaţi. În 
consecința, loviți cu putere! 

— Mii de pipe! De mult am eu poftă să-i fac socoteala unuia din cioroii 
ăştia! nu se putu să nu exclame cu emfază Doctorul. 

— Eu iau doi sau trei, pe socoteala mea, spuse calm Tom Pouce. Numai să-i 
aduci tu încoace, Peter. 

Peter Rice îşi puse pe ochi imensul sombrero şi-şi puse pe umeri un serape, 
pe care-l luă de la paznic, pentru a-şi ascunde mai bine îmbrăcămintea sa 
americană. El stinse toate lămpile din bibliotecă, lăsând aprinsă numai un 
mic opaiț, ca să nu fie întuneric complet. Apoi ieşi grăbit pe verandă, cu capul 
în piept şi se adresă în spaniolă paznicilor. Acum putea să-i vadă: erau numai 
trei. 

— Amigos, veniți repede! Miguel a dispărut! 

Cum ieşise în fața lor, ar fi fost o ţintă minunată, în cazul când cei trei 
mexicani, ar fi avut vreo bănuială de identitatea lui. De aceia imediat se 
întoarse cu spatele şi porni spre bibliotecă. Cei trei mexicani urcară în fugă 
treptele verandei. 

Peter intră primul în bibliotecă şi se întoarse brusc drept în fața primului 
paznic ce intra. Un pumn în plină figură şi-l şi luă în brațe. Tom Pouce şi cu 
Doctorul, închisese repede uşa în urma celorlalți doi, apoi Tom repezi în capul 
celui de al doilea mexican formidabila lovitură de mai, pe care o reprezenta cei 
doi pumni încleştaţi, cu care lovea. 

Cuthbert şi cu Doctorul, săriseră pe al treilea, împiedicându-l să pună 
mâna pe revolvere. Peter îl trânti pe podea pe omul cu care se lupta şi în timp 
ce cu o mână îi împiedica să-şi ia arma, cu cealaltă îl strângea de gât. 

Cuthbert nu putea să facă mare lucru, cu toate acestea, reuşi să pună 
mâna pe Coltul adversarului său. Doctorul era să fie doborât, când Tom 
Pouce îi veni în ajutor şi-şi reînnoi lovitura de baros. Mexicanul scoase acelaşi 
suspin straniu, că şi ceilalți şi căzu mototol pe duşumea, în timp ce Peter îşi 
dădea gata adversarul, pe jumătate sufocat, cu o înspăimântătoare serie de 
pumni în barbă şi la carotidă. 

Scena se desfăşurase în câteva secunde. Cei patru prieteni se ridicară şi se 
priviră în tăcere, gâfâind. Peter, fu primul care îşi reluă suflul. 

— Tom Pouce, treci în dosul uşii. Ţine, revolverul ăsta... Tu Doctore, ia 
centurile cu cartuşe ale paznicilor şi împarte-le, să avem fiecare câte una. 
Cuthbert. ajută-mă să-i instalăm pe golanii ăştia, într-un loc, de unde nu vor 
mai face rău nimănui. 

Ajutat de Cuthbert, Peter îi cobori pe rând pe mexicani prin deschizătură 

din duşumea, întrebuințând sistemul pe care-l folosea Miguel când le aducea 
mâncarea: el băga frânghia pe sub centurile fiecăruia şi-l lăsa repede în jos, 
apoi trăgea funia înapoi. 

— Perfect, spuse el, când fu gata. Acum băieţi, trebuie să o ştergem... Dacă 
mai întâlnim şi alți paznici, avem cu ce să le răspundem. Gata!... Eu ies 
primul. 

Toţi patru, acum bine înarmaţi, ieşiră hotărâți pe verandă, coborâtă 
treptele, apoi ajunseră la adăpostul unor copaci. După cum se aşteptase şi 
Peter, caii lor dispăruseră. După aceia ajunseră până la marginea râului, fără 
alte neplăceri. Tânărul şerif îşi spuse că oamenii lui Dullo erau probabil 
plecaţi toţi, ca să ia parte la faimosul raid de care vorbise banditul în cursul 
nopții precedente. 

— Cuthbert, ştii să înoţi? întrebă Peter pe şoptite. 

— Ca un peşte, pe legea mea! Nu sunt un atlet, dar pot sa spun că am 
crescut pe apă. 

— Perfect, spuse Şeriful. În cazul acesta, ai să te laşi dus de apă până la 
Buffalo Ford. Dacă ai să te simți obosit, ieşi la margine şi te mai odihneşti la 
adăpostul malului, pentru a nu fi văzut. În orice caz, ştii că râul nu e prea 
adânc şi în orice loc, poţi pune piciorul pe fund... Odată ajuns acolo, să nu te 
duci la Şeriful Warren. Aşa cum îi cunosc eu, are să se apuce să organizeze o 
expediție imensă, al cărui singur rezultat, va fi să îndolieze o mulțime de 
familii. Acum pot să aranjez eu toată afacerea, numai cu ajutoarele mele. 

— Am înţeles perfect, aprobă englezul. Ştii prea bine că mi-ar fi plăcut să vă 
ajut şi eu, dar îmi dau seama că mai mult v-aş încurca. 

— Când vei ajunge la Bufallo, continuă Peter, ia-ţi vreo trei patru oameni de 
încredere, înarmați-vă din cap până în picioare şi dați fuga la gara cea mai 
apropiată a „Southern Pacificului”, de unde veți trimite telegrame la Phoenix, 
Tucson, Bisbec, Yuma şi Flagstaff, deasemeni şi la Nogales şi încă vreo trei 
patru oraşe de frontieră; trebuie să luăm măsuri, ca să nu ne scape Dullo, 
înţelegi! Şi ia seama să vă păziţi bine. 

Un minut mai târziu, Peter şi cu cei doi oameni ai săi priveau cum se 
depărta înotând, plăpândul dar curajosul englez, ţinând afară din apă, numai 
capul şi aşa, fiind invizibil pentru cei ce ar fi putut pândi pe undeva. 

Cerul era plin de nori, care ascundeau luna, cea mai mare parte a timpului. 
Era o noapte perfectă, pentru activitatea criminală a lui Dullo. 


CAPITOLUL XXIII 


PE FIRUL APEI... 


— Băieți, spuse încet Peter, noi trebuie să urcăm în susul apei... Noaptea 
noastră încă nu s-a terminat. In tăcere, cei trei poliţişti îşi legară centurile cu 

cartuşe în jurul gâtului şi intrară în apă, ţinând pistoalele în mână, pentru a 
nu le uda. Curentul nu era prea puternic, dar ca să urce aşa, împotriva lui, o 
distanță mai mare era destul de greu. Cu toate acestea, era mult mai sigur să 
meargă aşa, decât pe malul apei, unde ar fi putut să fie văzuți de paznicii care 
desigur că se aflau prin împrejurimi. 

După un drum lung şi penibil, Peter şi cei doi ajutori ai săi, ajunseră în 
dreptul locului de adăpat, unde se opriseră câteva clipe cu Soapy Briggs, în 
ziua când acesta îi condusese spre cursa organizată de Scar-Mouth Leach. 

În locul acela, veneau să se adape cea mai mare parte din cirezile din 
Buffalo Ford. Vitele stau luni întregi — în timpul sezonului frumos - libere pe 
câmp şi numărul lor mare, face ca orice supraveghere mai strânsă, să fie 
imposibilă. 

Ele pasc în cirezi foarte mari, amestecate, de la diferiți crescători, 
deosebindu-se între ele, după semnele înfierate pe crupă. 

Din depărtare, se auzi un strigăt: unul din acele chiuituri puternice, cu care 
îşi mână cowboyi vitele. La doua-trei mile mai sus, mai era un vad de adăpat, 
la fel de mare ca şi acesta şi Peter se gândi, că acolo dădeau acum hoţii, 
lovitura. 

Malul de dincolo de vad, era destul de ridicat. Cei trei se apropiară de el şi 
se întinseră pe un loc mai uscat, unde nu puteau fi văzuți şi de unde puteau 
să vadă tot ce se petrecea în fața lor. 

Doctorul nu putu să rabde prea mult tăcerea: 

— Ia spune-mi Şefule, mă tem că iar ţi-a trăsnit vreo idee prin cap... Dar să 
fiu spânzurat, dacă îmi dau seama cum au dispărut toate vitele până acuma, 
fără să lase urme şi fără să se găsească măcar urmele de cai ale hoților. Eu 
trăiesc de atâta vreme prin regiunile astea şi-mi dau seama că nu cresc aripi 
pe spinarea vacilor, aşa într-o noapte!... 

— Şşt, Doctore! şopti Peter. Pune-ţi stavilă la gură... Aici nu eşti la frizerie. 
În orice caz, fii sigur că misterul se va lămuri foarte curând. 

O rumoare nedistinctă, care venea din susul apei, se lămurea din ce în ce 
mai mult: erau voci de oameni, care se amestecau cu mugete da bovine şi cu 
nechezat de cai... După câteva minute, apăru la cotitura râului, un grup de 
vite „Hereford” care coborau de-a lungul râului, fără zgomot, mergând prin 
apa, care le ajungea pană la gât. Un singur călăreț, le însoțea mergând pe 
mal, pentru a le împiedica să iasă din apă. Şi acesta călărea, cu totul 
neobişnuit!... 

— Acum ai înțeles? spuse Peter la urechea lui Hicks. lată de ce crescătorii 
nu mai găseau nici o urma a vitelor ce le dispăreau: oamenii lui Dullo, conduc 
cirezile până la un vad de adăpare şi acolo le vâră în apă. Până la vad, le 
conduce călărețul acela! 

Călărețul de care era vorba, mergea călare pe un juncan înşeuat. Din cauza 
asta, se gândea Peter, crescătorii n-au găsit nici o urmă suspectă. Juncanul 
acela fusese dresat la călărie şi călare pe el, un singur om mâna cirezile din 
urmă, aşa cum le mână cowboyi de pe cai. 

El singur, mâna vitele până la vadul de adăpat, iar ceilalți oameni călări, 
aşteptau în apă, ceva mai sus de vad şi când soseau vitele, începeau să le 
mâne, tot prin apă, în josul curentului. În felul acesta, nu se puteau găsi 
urme de cai pe pământ şi nici urma vitelor care dispăreau, întrucât ei le 
băgau în apă, aşa cum veneau în fiecare zi la adăpat, iar de aici înainte, nu se 
mai vedea alte urme. 

Peter, completa straniul convoi, cu ochii lucitori. Acum îşi dădea seama de 
modul cum la ucis Soapy Briggs, pe Jack Flynn, tovarăşul lui de muncă, în 
țarcul ranchului Steaua, fără îndoială, că Briggs a venit călare, pe boul 
dresat, căci oamenii de la fermă, nu găsiseră alte urme de copite, decât cele 
lăsate de calul lui Flynn. După ce a descălecat şi l-a ucis pe Flynn, a încălecat 
iar, iar urmele paşilor săi au fost şterse de copitele vitelor atunci când au fost 
scoase din țarc, după crimă. 

Peter numărase deja mai mult de o sută de capete de vite, când trecură prin 
dreptul lor şi doi călăreți. Luna era în nori, totuşi putu să-i recunoască pe cei 
doi şefi temuti: Scar-Mouth Leach şi George Dullo. 

Un nou grup de vite defilă, după care mergeau alți doi călăreţi. În urma lor 
pe o distanță bunicică nu se mai vedeau vite. Peter murmură câteva cuvinte 
la urechea adjuncţilor săi şi aceştia aprobară în tăcere. Toţi trei intrară din 
nou în apă, unde se ghemuiră până la piept. 

Câteva minute după aceea, trecea prin dreptul lor un mic grup de vite, 
înspăimântate, mugind. Peter atinse brațul lui Tom Pouce şi arătă spre cei doi 
călăreți care urmau cireada, nepăsători, încetişor, cei trei poliţişti înaintară 
prin apă, prin întuneric şi în momentul când cei doi călăreți treceau prin 
apropierea lor, Peter şi cu Tom Pouce săriră apucând de gât, fiecare câte un 
om, trântindu-i în apă. Doctorul apucase caii de dârlogi şi îi trăgea spre mal, 
unde Peter şi cu uriaşul său Ajutor îi ajunse imediat, trăgându-şi după ei 
victimele, cărora le puseră căluş la gura, din propriile lor fulare şi îi legară cu 
brâurile lor. 

Operația durase numai câteva secunde şi imediat Peter încălecă pe unul din 
cai, luându-l pe Doctor pe crupă, în timp ce Tom Pouce luă celălalt cal, 
îndoindu-se cât putu mai mult în şea, pentru a nu fi remarcat aşa de uşor. 
Caii ajunseră în curând cireada. 

Când malurile începură sa se facă din ce în ce mai mici, apropiindu-se de 
nivelul apei — semn că se apropiau de „Hacienda Gallego”, Peter se adresă lui 
Hicks: 

— Acum sări, ascunde-te pe mal şi aşteaptă... Până la urmă ai să găseşti şi 
tu vreun cal fără călăreț. Aşa ceva se întâmplă totdeauna în asemenea raiduri 
— caii alunecă pe pietrele lucioase din fundul apei şi-şi trântesc călărețul ca la 
o cursă de obstacole. Dacă vezi vreunul, sări pe el, dar în orice caz să nu 
tragi, decât în caz de absolută necesitate. Dacă ai mai rămâne în spatele meu, 
pe crupa calului, am fi remarcați până la urmă, înţelegi? 

Doctorul se lăsa să ajunge în apă uşurel, în timp ce Peter şi cu Tom Pouce, 
se îndreptau în spatele cirezilor, spre casa lui Dullo. O linie de călăreți, era 

aşezată de-a curmezişul râului, blocându-l în aşa fel, ca vitele să fie nevoite a 
ieşi din apă, în curtea ranchului... 

Peter surâse: teoria lui, fusese justă! 

Două rânduri de cowboy, aşezaţi de-o parte şi de alta a drumului, forțau 
vitele să intre în grajdul acela mare, care era aşezat cu spatele lipit de faleză. 
Şi acolo... 

Unul din cowboy se adresă în spaniolă lui Peter, care continua sa meargă în 
urma vitelor, în direcția grajdurilor: 

— Câte au mai rămas, Carlos?... Trei-patru sute?... 

— Trei sute, răspunse fără a ezita Peter, care înţelese ca fusese luat drept 
numitul Carlos, probabil că din cauza calului. De fapt, în Far West, se acordă 
mai puțină atenție oamenilor, decât cailor pe care sunt încălecațţi... Peter 
pătrunse în grajd. 

Acum se juca cu moartea, însă se găsea numai la o palmă de victorie, căci 
în sfârşit, avea să rezolve misterul dispariţiei cirezilor din Buffalo Ford! 

O parte din imensul panou de scânduri, care alcătuia fundul grajdului, era 
dată la o parte ca o uşă de hangar, iar vitele se înghesuiau într-un tunel vast, 
care ducea pe sub faleză, de la grajd, la un fel de circ natural imens, ce se 
găsea la o oarecare distanţă în interiorul dealului, înconjurat de jur-imprejur 
de pereți drepți şi la care nu se putea ajunge în alt mod: una din aşa numitele 
„căldări” naturale, care se găsesc prin munți. 

Peter mergea pe lângă peretele tunelului. La lumina felinarelor pe care le 
purtau unii călăreți, el putu să constate că tăierea acestui tunel, se tăcuse cu 
mulți ani înainte. De altfel el nu fusese isprăvit, cum se putea constata, după 
numeroasele asperități stâncoase ale pereților. 

De-odată, tunelul făcea un cot brusc, apoi începea sa meargă în zig-zag. Era 
evident că începând de aici înainte, tunelul fusese continuat de amatori, care 
neavând tot materialul necesar, de lucru, preferaseră să sape, pe acolo, pe 
unde găseau teren mai moale, decât să taie stâncile. 

Copitele unui cal, răsunară în spatele lui Peter, dar el nu-şi întoarse capul. 
S-ar fi putut să fie Tom Pouce, dar se putea tot aşa de bine să fi fost vreun 
mexican. Şeriful dădu pinteni calului, el nu voia să fie întovărăşit de vreun 
necunoscut, în interiorul acelui tunel, care constituia o trecătoare foarte 
periculoasă. Aproape că ajunse la circul interior, când călărețul din urmă îşi 
îndemnă calul şi strigă: 

— Carlos, tu nu ai înțeles ordinul! Tu trebuia să fi rămas afară, ca să 
împiedici vitele de a se depărta de grajd! 

— Ba deloc, riscă Peter în limba spaniolă, eu fac ce mi s-a ordonat. 

Celălalt, ajunsese în dreptul lui Peter: el scăpară un chibrit ca să-şi aprindă 
o țigară, apoi de-odată scoase un strigăt şi-şi duse mâna la teaca revolverului: 

— Peter Rice! urlă el. Şefule e Ri... 

Nu putu spune mai mult. Un fulger portocaliu brăzdase întunericul dinspre 
spatele inoportunului călăreț, care căzu din şea şi dispăru sub copitele vitelor 
care veneau în goană din spate. 

— Mergi înainte Peter. Mergi spre loc liber! se auzi vocea lui Tom Pouce, 
care îşi proteja cu credinţă Şeful. 

Peter continua să-şi îndemne calul printre rândurile strânse de bovine, care 
începuseră să se înghesuie din ce în ce mai tare, simțind aerul proaspăt de- 
afară, din depresiunea spre care erau îndrumate. 

De-odată se auzi o serie de împuşcături. „Caverna Hoţilor” devenise un 
câmp de luptă! 


CAPITOLUL XXIV 


TUNELUL MORŢII 


Un glonţ străbătu borul vastului sombrero mexican pe care-l purta Peter. 
Dar în aceeaşi clipă, banditul care trăsese asupra lui Peter, căzu din şa şi 
vocea ascuţită a lui Hicks Doctorul, scoase un urlet de triumf. Aşa după cum 
sperase şi Peter, micul ajutor de şerif, găsise vreun cal fără stăpân şi se 
strecurase şi el în tunel. 

Şeriful din Buzzard Gap tocmai intra în imensa depresiune, în care se 
înghesuiau înnebunite sutele de vite care fuseseră capturate unele după altele 
de mercenarii lui Dullo. 

Doi călăreți se repeziră dintr-odată în direcția lui Peter, care tresări 
recunoscându-i: George Dullo şi Scar-Mouth Leach! Şeriful se întoarse în şa şi 
strigă: 

— Tom Pouce! Doctore!... Ocupaţi-vă de Leach! Eu vreau să-l prind pe Dullo 
viu! 

Apoi îşi dezlegă la iuțeală lassoul pe care-l avea prins la centură şi începu 
să-i învârtească laţul deasupra capului. Dullo făcuse un salt brusc cu calul şi 
căuta să se refugieze printre oamenii săi. Dar era prea târziu! Laţul se abătu 
deasupra lui şi banditul căzu din şea. Peter îşi repezi calul, trăgând cu iuțeală 
de lassou şi apoi îi ridică pe Dullo în fața lui pe şea. 

Dullo, deşi zăpăcit de căzătură, căuta totuşi să se scape de lațul care-l 
strângea împiedicându-i mişcările. Dar Peter îi pocni una cu mânerul 
pistolului în cap, cu toată puterea, lăsându-l mototol, în braţele lui, ca un sac 
de grăunțe. 

Oamenii lui Dullo, nu observaseră prea bine ceea ce se petrecuse, din cauza 
întunericului, cu toate acestea, unii dintre ei îşi putuseră da seama că le 
fusese capturat şeful şi acum veneau în ajutorul lui. Gloanţele începură să 
fluiere de jur-împrejurul lui Peter, care încerca acum să iasă afară, întrucât îşi 
ajunsese scopul. El nu-şi mai făcea nici o grijă în ceea ce îi privea pe Tom 
Pouce şi pe Doctor, care erau destul de încercați, ca să poată ieşi singuri din 
încurcătură, acum după ce văzuseră că misiunea lor fusese îndeplinită. 

Calul lui Peter, se strecură cu uşurinţă printre vite şi pătrunse la un 

moment dat, într-un defileu, care se deschidea în pereţii stâncoşi, nu departe 
de gura tunelului. Defileul era foarte îngust la intrare, dar în curând începu 
să se lărgească. Cu toate acestea, Peter nu se simțea în siguranță, căci 
împuşcăturile încetaseră ca prin farmec, îndată ce el intrase urmat de cei doi 
poliţişti în acea crăpătură a stâncilor, mai ales că nu ştia unde ieşea acel 
defileu. 

Şi iată, că acum un nou pericol se abătea asupra lui, un pericol mai 
groaznic chiar decât gloanţele... Din spatele lor se auzea un murmur surd, ca 
un tunet prevestitor de furtună. Pământul tremura ca sub efectul unui 
cutremur. Peter înțelese: sute şi sute de copite frământau pământul 
defileului... sute de vite îngrozite, fuseseră lansate pe urmele lor, de 
blestemaţii oameni ai lui Dullo, care nu ştiau că stăpânul lor, se afla în 
mâinile tânărului Şerif! 

La vreo cincizeci de metri în spatele lui, Hicks urla: 

— Peter, adăposteşte! Caută o stâncă sau orice altceva, dar repede! Vin 
vitele după noi în goană! 

Şeriful îşi încetini puţin calul, pentru a-i permite lui Hicks să-l ajungă din 
urmă şi amândoi priviră disperaţi spre pereţii defileului în care erau prinşi ca 
nişte şoareci şi în care urmau să fie imediat zdrobiți sub copitele vitelor 
înnebunite de învălmăşeală şi de împuşcături; dar pereţii de granit erau drepți 
şi netezi ca nişte ziduri şi nu se vedea nici măcar un arbust de care să se 
agate, sau o stâncă; în dosul căreia să se ascundă. 

— Defileul se înfundă aici! ţipă Doctorul. De aici nu mai scăpăm noi cu 
viață! 

Peter smulse imediat al doilea Colt, al lui Dullo şi îl azvârli — primul îi 
căzuse din mână lui Dullo, în momentul când îl prinsese cu lassoul. El se 
lupta din greu, ca să poată ţine în echilibru pe gâtul calului, corpul inert al 
banditului. 

Vitele se mai găseau numai la vreo câteva sute de metri în spatele lor. Viața 
le era în joc. Peter nu mai avea decât câteva secunde, ca să găsească vreo 
soluție. Deodată strigă: 

— Doctore! Dă-mi repede lassoul tău. Fularul şi vesta! 

Cei doi cai se opriră aproape pe loc şi în secunda următoare Peter era la 
pământ, unde lega cele două lassouri cap la cap. Celelalte două extremități le 
legă de şeile cailor şi aşeză caii, unul deoparte şi altul de cealaltă parte a 
defileului. Apoi, câțiva metri mai înaintea acestei bariere fragile, el îngrămădi 
lucrurile date de Hicks, vestonul şi vesta lui Dullo, propria lui vestă şt fularul 
mexican pe care-l avea pe umeri. Grămada de haine, o împănă la repezeală cu 
toate hârtiile şi dolarii pe care îi găsise în buzunarele lui Dullo şi le dădu foc. 
Toate hainele cărora le dăduse foc, erau de lână fină, sau de flanelă subțire 
aşa că se aprinseră numaidecât scoțând valuri groase de fum. Asta dorise şi 
Peter: el spera să înspăimânte vitele care se ambalaseră în urma lor şi să le 
oblige a-şi încetini fuga, ca apoi să se împiedice în frânghia întinsă între cei 
doi cai. El strigă spre Hicks: 

— Pistoalele tale sunt încărcate, Doctore? Când ţi-oi spune eu, trage şi 
fiecare împuşcătură să nimerească! În orice raz încearcă să le dobori pe 
primele! 

Bubuitul de tunet al copitelor, devenise înspăimântător şi Peter văzu că 
masa fantastică a vitelor înnebunite ajunse numai la vreo zece metri, Peter se 
repezi în fața lor, luă haina lui Dullo, care ardea şi începu s-o învârtească ca o 
morişcă strigând: 

— Trage Doctore! Acum e momentul! 

Calm, cum nu fusese în nici un moment al vieţii sale, micul Hicks, îşi goli 
metodic pistoalele, plimbând ţeava de la un capăt la celălalt al cirezii. Vitele 
lovite se prăbuşiră greoaie mugind, împiedicând goana nebună a vitelor ce 
veneau din urma. 

Peter, atunci dădu drumul din mână sperietoarei pe care o improvizase şi-şi 
goli şi el pistoalele, în timp ce Doctorul îşi încărca repede Colturile. Cei doi cai 
înspăimântați începuseră să se învârtească în loc, jenaţi de frânghia care îi 
lega pe unul de celălalt. 

Baricada de carne caldă, creştea din secundă în secundă, dar câteva 
animale mai tinere, reuşiseră să treacă peste ele. Un juncan îl atinse în 
trecere pe Şerif, care fu nevoit să facă un salt în lături. Dar Hicks începuse să 
tragă din nou şi mai multe vite se prăbuşiră de-a curmezişul defileului. 
Celelalte vite erau înspăimântate mai mult de flăcări şi de fum, decât de vitele 
ce cădeau în faţă şi li se încurcau între picioare, însă Peter îşi dădea seama că 
deşi focul ajunsese la maximum de intensitate, nu putea să mai dureze mult. 

Toate animalele se tem de foc, iar acestea simțind şi mirosul sângelui, se 
opriră de-odată, în loc, încercând sa lupte cu cele care le împingeau din urmă, 
mugind de groază, împingându-se cu coarnele ridicându-se unele peste altele, 
într-o învălmăşeală de nedescris. 

Năvala, fusese oprită pentru un moment, dar Peter ştia că avea să 
reînceapă, dintr-o clipă în alta, dacă cowboyi lui Dullo le mai presau de la 
spate. Atunci îl lua cu iuțeală pe Dullo în spinare şi îi făcu semn Doctorului. 
Amândoi, porniri în fugă spre înfundătura defileului, sperând că până la urmă 
vor găsi vreo crăpătură îngustă în pereții abrupți, sau vreun loc, în care să se 
poată adăposti de moartea îngrozitoare care îi aştepta, dacă nu găsea mijlocul 
de a scăpa de sutele de copite lansate în năvala nebună. 

Dar găsiră ceva mai bun decât o crăpătura. În fundul defileului, se găsea un 
fel de scară naturală, nişte ieşituri mici, produse în peretele de stâncă, de o 
cascadă naturală, săpată de ape din vremuri îndepărtate. 

Căţărarea pe ele, nu era dejoc uşoară, mai ales pentru Peter care-l ducea pe 
Dullo pe umeri, aşa că Hicks trebui să-l ajute ca să se ridice, extrem de greu, 
spre partea de sus a înfundăturii. Unde ajunse complet epuizat. În timp ce îşi 
reluau suflarea istoviți, Doctorul scoase o exclamațţie şi puse mâna pe pistol. 
O împugşcătură porni din spatele uneia din stâncile, care se aflau presărate pe 
creastă. 

— Probabil că au ocolit prin tunel şi acum ne-au înconjurat! ţipă Hicks. 


VP MAGAZIN 


Austin GRIDLEY O URMĂ MISTERIOASĂ 


Canaliile astea... 

Dar se întrerupse şi trase. 

Peter Rice, îi dăduse drumul lui Dullo jos şi acum alerga în furia disperării 
spre stâncă. Un glonț îi fluieră pe la ureche, un al doilea îi găuri pălăria şi al 
treilea i se înfipse în brațul stâng. Dar acum ajunse la stânca aceea şi o 
ocolea. În clipa când se azvârli înainte flacăra unei împuşcături, îi lumină faţa 
hidoasa a lui Scar-Mouth Leach. Şi în spatele lui, neclar, un altul... 

O durere puternică îi încleşta capul, dar înainta de a cădea, mai avu 
puterea să apese pe trăgaci... 

* 

Când deschise ochii, Peter Rice se văzu într-un pat, un pat adevărat!... 
lângă el, Tom Pouce discuta cu Doctorul. În partea cealaltă Şeriful Warren 
şedea lângă Cuthbert, proprietarul ranchului „Steaua”. 

— Pe legea mea! exclamă englezul. Ai scăpat ca prin minune! Ştii de ce ai 
scăpat, amice? Câțiva milimetri mai jos, a spus doctorul şi glonțul în loc să-ți 
jupoaie pielea capului, cum a făcut-o, ți-ar fi găurit fruntea, Peter, eşti un 
adevărat norocos! 

— Unde mă aflu acuma? întrebă acesta. Eu n-am văzut niciodată odaia 
asta. Nu sunt la Buzzard Gap, nu-i aşa? 

— La naiba, Şefule! declară Tom Pouce cu emfază. Te afli în sala tronului... 
adică în patul în care George Dullo nu va mai dormi vreodată. 

— A murit? 

— Nu, stimabile. Banditul ăsta va muri numai atârnat de o frânghie! 
Deocamdată, se află în închisoarea din Buffalo Ford, păzit de trei din cei mai 
buni ajutori de şerif ai lui Warren. Dar în ceea ce-l priveşte pe Leach... pe ăsta 
l-ai nimerit. Un glont drept în inimă! Şi păcat că te-ai riscat aşa, căci în clipa 
aceea, eu eram chiar în spatele lui. Oamenii lui Waren au pus mâna aproape 
pe toți bandiții din solda lui Dullo. Doi sau trei nu mai mulți, au reuşit să 
treacă frontiera. În orice caz, s-a terminat cu dispariția vitelor, la Buffalo Ford! 

Medicul intră în odaie. Era un om foarte bătrân şi mâna îi tremura în timp 
ce îi pipăia pulsul lui Peter. El ridică vesel capul: 

— Peste două-trei zile, ai să poți încăleca din nou Şerifule! 

Peter privi atent spre doctor, apoi se hotărî să-l întrebe: 

— Doctore, te superi dacă te-aş întreba ce vârstă ai? 

Bătrânul medic se scandaliză: 

— Dimpotrivă, fiule. Luna viitoare voi avea optzeci şi şase de ani şi sper sa 
devin centenar, dacă îmi iau toate precauţiile!... În orice caz, nu trăind viața 
pe care o duci tu! 

— Tocmai mă întrebam un lucru... Nu cumva îți aminteşti dumneata, dacă 
nu a fost vreodată vorba, ca linia lui „Southern Pacific” să treacă pe la ferma 
Gallego? 

— Bineînţeles că da! răspunse medicul. Pe vremea aia, tocmai începuse să- 
mi crească mustaţa... Inginerii lui „Southern Pacific” voiseră să facă un tunel, 
chiar prin mijlocul acestei proprietăți, ca să scurteze drumul, mi se pare. Dar 

proprietarul de pe atunci, un bătrân mexican tradiționalist, nu voia să ştie 
nimic. Dar asta nu i-a împiedicat pe ingineri să sape tunelul, până în ziua 
când bătrânul mexican, a câştigat procesul la tribunal. Atunci inginerii, au 
fost nevoiți să-şi schimbe traseul şi din cauza asta, noua linie de cale ferată, 
trece prin Buffalo Ford. 

— Asta lămureşte totul, murmură Peter... Oamenii lui Dullo au terminat 
tunelul. La început nu înțelesesem ce voise să spună bietul Rimrock Morley 
vorbind despre „Vechea linie a lui S. P.” şi crezusem că delira, atunci când el 
încercase pur şi simplu să-mi dea o informaţie de cea mai mare importanţă, 
pe care el o căpătase cu prețul vieţii sale... 

— Şi care fusese gata să te coste şi pe tine viața, spuse bătrânul medic. Tu 
nu te-ai gândit niciodată să te mai odihneşti, sau sa-ţi iei o meserie mai 
liniştită... aşa ca mine? 

Peter Rice privi spre oamenii săi, care începură să râdă şi râse şi el. 

Ei ştiau prea bine, că tot împreună aveau să pornească la alte urmăriri, căci 
datoria lor, viața lor consta numai în a face ca legea şi ordinea să fie 
respectate. 

Cu toate suferințele fizice şi morale pe care le înduraseră ei erau gata, în caz 
că siguranța concetățenilor o cerea, să facă față unor noi pericole şi să se 
angajeze în alte aventuri. 

